
Predgovor 

Evo i nas Sriemaca jednom pred lice , da kažem, boljega 
svieta! Složili se i mi jedanput i skupili u gomilicu — ako smo 
se uistinu složili! — da kažemo široj hrvatskoj javnosti, da i 
nas još ima, da smo tu, i da smo i mi, onako na svoj način, kako 
se to obično u velikom svietu kaže, ponešto privriedili i prido- 
nieli obćoj narodnoj stvari . Osobito nam je na srdcu, da poneke 
naše sriemske javne radnike, za koje ili uobće nije nitko znao, 
ili su po bolnoj nezahvalnosti svieta već davno gurnuti u pod- 
puni zaborav, izvučemo iz nezasluženog čistilišta i iznesemo 
pred lice uže i šire naše javnosti . Sigurni smo, da će i oni, koji 
ovu knjigu uzmu u ruke, vidjeti i priznati, da su oni to i za- 
služili, te će im, jer oni drugo i ne traže, posvetiti u svom 
srdcu koji časak odane blagohotne zahvalnosti za onu ljubav, 
s kojom su oni popratili svoje skromne radove , poklanjajući ih 
svome rodu . 

Hoće li se baš svi složiti s našim izborom, veliko je i gotovo 
nerješivo pitanje. Pa, otvoreno da kažem, mi se i sami u tome 
podpuno ne slažemo. Mnogo smo zlatnog vremena izgubili, na- 
težući se već oko pitanja, dokle zahvaća Sriem, i tko sve ima 
kao Sriemac ući u ovu knjigu. 1 ako tu bude i sa strane čita- 
laca i naših užih zemljaka kakvog prigovora, tješit ćemo se i 
braniti bar time, da i drugi naši krajevi ne znaju sigurno, 
koliki su i dokle hvataju. Pitajte na primjer naše Ličane, koje 
je Lika i gdje su joj granice, pa ćete se upravo ugodno za- 
baviti, kad dobijete odgovor. A nemojte misliti, da je možda 
s Hrvatskim Zagorjem, pa i s Dalmacijom u tom pogledu puno 
bolje. Nije onda čudo, da je tako i kod nas Sriemaca, samo što 
smo mi u tom od drugih možda malo više svojeglavi, pa teže 
odstupamo od svoje, recimo, »teze«. I pretjerani smo malo u 
tome. Evo, čujte! Jednomu je samo Vukovar (njegov Bukovar!) 
i njegova okolica pravi Sriem; drugom su Vinkovci šorovima 
prepolovljeni na Sriem i na Šokadiju; trećemu je Sriem Fruška 

Gora i njeni ogranci , četvrtom samo ona ravnica od planine pa 
do Save , a po nekima , čak i zemljopisnim stručnjacima , pruža 
se Sriem od Zemuna pa čak tamo do Babine Grede . E, kad bi 
sada čovjek svakoga od tih slušao, ne bi ova knjiga nikad 
ugledala sunca božjega! Zato smo se i mi morali konačno 
složiti i odlučiti za neke jasnije granice Sriema, a kako smo 
to učinili, vidi se po piscima i njihovim prilozima, koji su 
ovdje u ovoj knjizi zastupani. Posebno moram javno izpovje- 
diti, da od svega srdca i duše žalimo, što smo naše drage Vin- 
kovčane ovdje i, ako smijem reći, zasada izostavili. A šta mo- 
žemo tu, kad oni sami, bar većinom glasova, ne će, da budu 
Sriemci, pa kakvi bismo mi bili ljudi, da nekoga silom trpamo 
u naš tor ! Tu našu veliku bol za njima ipak ublažujemo u sebi 
time, što smo na našu sreću došli na ideju , po kojoj će i njihova 
vriednost u dogledno vrieme ugledati svieta, pa kad se poslije 
ove naše knjige javi na našem kulturnom obzorju i Antologija 
slavonskih pisaca, valjda se ne će oni i onda buniti . 

Zato vi, koji primite u ruke ovu našu skromnu knjigu, 
prosudit ćete i sami, da li smo i koliko smo imali pravo s ovom 
našom odlukom, pa ako i ne budete i dalje znali, kako smo po 
zemljopisnom prostoru veliki, i dokle se točno pružamo, bar 
ćete vidjeti i, nadamo se, osjetiti, kakvi smo, jer u tom se 
kanda nijedan od naših ovdje zastupanih pisaca nije ni htio, 
a ni mogao pritajiti. 

Pogledajte na primjer našega Gustla Matoša! Kažu: — 
Sta ćete s njim, kad se od malena odtrgnuo od Sriema, odrodio 
se, postao velegrađanin , pozagrebčanio se! On je samo rođen 
u Sriemu i ništa više. — A eno vam, on ne priznaje toga. Pro- 
đite malo bolje njegova djela, pa mi recite, da, li ćete naći 
toplijih, intimnijih i uznositijih mjesta, nego je na primjer ono 
u osmom svezku njegovih skupnih Djela, gdje (na strani 151.), 
opisujući svoj jedan izlet preko Savskog mosta kraj Zagreba, 
govori ovako: » Nestade đerme, marvinskog pojila izpod b-čkog 
vlasteoskog dvora, na desno od druma. Naokolo uzorana polja 
s preoranim patrljcima od kukuruze , vrabci po grmlju , šarene 
svrake, vukući svilom proljetnog uzduha rep »kao »šlep«, crni 
rojevi čavka i vrana. Sve više i više dolazim u dodir s mojom 

prošlošću, s vlastitim ostatcima moga bića na ovoj dragoj i 

krasnoj zemlji. Kao san je ova zemlja iz mene izvukla sve 

brige, svu težinu, pa moje »građanstvo« ostade tek 
na površini, na odielu, pa shvatam jasnije no 
ikada, da sam ostao U duši Šok a c i p a or kao 
moji djedovi«... Mislim, da je i ovo dosta, pa ne bi tre- 
balo posebno još izticati mjesta iz njegovih djela, gdje, kao 
eno ono u članku »Uspomene« izriekom govori o sebi kao »o 
rođenom Sriemcu« i gdje u pojedinim mjestima upravo žarko 
izbijaju iz njega simpatična mu sjećanja na Sriem. 

Ono, što bih u tom pogledu imao ovdje još reći o pojedinim 
ovdje piscima, naći će čitalac u »N ap ome nam a«, koje se 
nalaze otraga u ovoj knjizi ko potreban tumač i komentar po- 
jedinim piscima i njihovim djelima . 

Moram naglasiti, da je ovo bio težak početak jednog sasvim 
novog posla, pa će se i meni valjda vjerovati, da sam u toj 
prvoj krčevini imao ne malo i brige i muke, te ne znam, kada 
bih tu od mojih zemljaka nametnutu mi, premda sladku, muku 
dovršio, da mi nisu u tome dragom poslu pomagali drugi dobri 
ljudi . Osobito su me izdašno i svesrdno pomagali dragi zemljaci 
gg. J uli j e B e ne šić i Zvonimir D or o ghy, pa mi je 
upravo milo, da im i na ovome mjestu mogu izraziti svoju 
toplu i dužnu zahvalnost. 

S time predajemo ovu našu knjigu hrvatskoj javnosti s na- 
dom na, drag primitak, i željom, da nastavimo ovaj naš jedva 
jednom započeti rad. 

A vi, gospodo kritičari, kakvi ste, da ste, kako ono veli naš 
Okrugić, najprije nas, molim, pomno i prijateljski pročitajte, 
pa ako nađete, da se koji od ovih naših Sriemaca ne vlada 
sremački, kažite nam, a mi ćemo u (ko bajage!) drugom izdanju 
svaku vašu dobrohotnu rado i zahvalno uzeti do znanja. Dopu- 
stite još samo jedno: ne zamjerite, da vas upozorim na rieči 
Edmonda Rostanda, što ih je rekao francuzkim kritičarima na 
jednom banketu u Parizu 1913. godine: » Nama je potrebnije, 
da nas razumijete, nego da nas hvalite , a onda, šta se nas tiču 
vaše šibe! Šibajte, ali nas najprije pomno pročitajte!« 

U Zagrebu, početkom kolovoza 19M. 

F r. J elaš i ć 

No što će meni tuđi krov , 
Sloboda tuđeg kraja ? 

Tek kod kuće je blagoslov; 

A svog bez zavičaja 
Je težko živjet teže još umrieti , 
Jer svaka ptica svome 
jatu leti . 


Matoš. 




Čestitka* 

častnom i visoko učenom gospodinu Tomi Ilakovcu, kapelanu mitrovačkom , 
o prigodi svetkovanja svoga dana godovnoga godine 1839,, dana 21. prosinca , 
od okoliša mitrovačkoga gospode kapelana pridata. 

Za utljive 1 ) već tvoje mladosti 
Pokazo si rodu tvom zadosti, 

Da umjetnost, umnost tvoje slave 
Nadić mogu srebrobojne glave. 

Tvoj um i duh osobiti 
Koji veće svuda sviti, 

Još će našu starodavnost znati 
Iz tamnoga groba na vid dati, 

I tvoje će svud na svietu ime, 

Ko Mudrinje, živit po sve vrime. 

Spisatelj. 


Megalo 2 ) se Kovanica 
Selo u brodskoj Krajni 
Zove mjesto , gdi Tomica 
Naš se rodi sjajni , 
Maleno je oto mjesto , 
Nije Beč po modi. 


* Vidi Napomene. 

*) nježan. 

2 ) Megaio Kopanicom zove svečar svoje rodno mjesto, što zn&či 
»Velika Kopanica«. 

Al pametno jest i vješto , 

Što se u njem rodi . 

U našemu primjer o tom 
Godovnjaku živi, 

Jer svak njegvom nad mudrotom 
Mora da se divi. 

Od prve ga već mladosti, 

Još kao diete muklo 
Silom samo srdce dosti 
Za naukom vuklo. 

0 istini tog predmeta 
Nas će, smijem reći, 

Obaviestit kroz sva ljeta 
Događaj sliedeći: 

Umre otac našeg Tome, 

Dok još balav biše, 

1 u rodnom mjestu svome 
U škuli sjediše. 

U Vrpolje posVje toga 
Majka mu se uda, 

Al jedinka Tomu svoga 
Ne povede luda; 

Već je htjela , da se tuđe 
Diete što nauci, 

Da kad čovjek iz njeg bude, 
Umom sve dokuči. 

Al na sisu đak naučen, 

Naš Tomica bježi, 

Nit će više, premda tučen, 

Da za, školom teži, 

Neg se žurno sav u znoju 
U Vrpolje dade. 

Pa Ijubeznu Dojku svoju 
Sisat zapopade. 

Ukućani već kroz selo 
Mladića tražahu: 

— Kud je diete to dospjelo f — 

Kroz plač govorahu . 

Strina Sisa 3 ) — već pokojna , 
Bog joj pokoj dao!: 

— Jao Bog s vami, zar ne znate. 
Kuda je dopao ? 

Zar ne znate — veli dalje — 
Bdio on U drimo, 

Otvorene da je ralje 
Sve za sisom imo; 

Da je majku milom, silom, 

Da mu grud da, vrko, 

I ko ždriebe za kobilom 
Za njom vazda trko ? 

Vjerujte, vi. Sisi strini. 

Ka nij 9 jučer nikla, 

Dobro vele naši sini. 

Što dikla, navikla. — 

On je k svojoj majci tamo 
Moro odkasati. 

Da se dobro mlieka samo 
Može nalokati . . . 

No jer dulje ostat tode 
Dobri Tomo ne će. 

Ravno u grad Osiek ode 
Na nauke veće; 

Al jer i tu Tomu dečka 
Šibaju ko vola, 

Ukratko je i osiečka 
Omrzla mu škola, 

Jer tu majke srdce milo 
Nije mogo steći, 

Koje bi ga ponudilo 
Mitom, govoreći: 

— Bi li jadko malo pite, 

Ili bazlamače, 


3 ) Sisom je diete zvalo svoju strinu. 


Bi li dušo , bi V simitej) 

II komad pogače? 

Bi V slanine , diete moje , 

II mastne cicvare. 

Ili možda vruće proje, 

II malo gužvare? * 

Ne bi V htio kulen slani , 
Ili kuvanicđ , 

U pečenih U kuvanih 
Lipih kukurica ? 5 ) 

Jerbo, rekoh , šte koje 
Ko vola šibaše , 

Koje što nam sladke svoje 
Majke ne imaše , 

Opet natrag naš Tomica 
Bježi iz Osieka, 

U Vrpolje , gdje mamica 
Sa sisom ga čeka. 

K majci Tomo kad dogazi , 
Baš bi kod nje Fila , 6 ) 

Koji kako diete spazi , 
Zaplaka od mila , 

Govoreći: — Hvala Bogu 
Nađoh bludnog sina , 

Fotom sada barem mogu 
Uteć od batina , 

JEbje sa mi već gospoda 
Udarit kazala , 

diete mo#a roda 
iVte nađem zamala. 

Hajde , sinko, kad je dalo 
Nebo — dalje veli — 

Taki sa mnom u Megalo 
Kopanicu seli! — 


4 ) bieli kruh. 

*) ovako Vrpoljci govore. 

•) Tomin stric Fila, koji se inače zvao Marko, 

— Nemoj, striko — đak će — toga, 
Ako Boga znadeš. 

Ako duha kršćanskoga 
I duše imadeš! 

Sunašca mi, vidiš , ove, 

Ako me ostaviš, 

Posve lipe i još nove 
Lule se dobaviš; 

Nju sam bio u Osiku 
Za krajcaru steko, 

I tebi ju sad za diku 
Poklonit obreko . . . 

Al se strika ni sedlati 
Za taj dar ne dade , 

Već kukavnog baš vezati 
>Đafca zapopade. 

Nježne ruke naopako 
Svezo mu je kruto, 

Vitke pako noge tako 
Ko i konju sputo, 

I nemilo tak sputana 
Pred sobom ga vješto 
Od Vrpolja za pol dana 
Dotjera na mjesto. 

Tako dakle s onim biva. 

Tko nauke ljubi?! 

Sprva mu se um podkiva, 

I poštenje gubi, 

Al ga posVje sav sviet zlati 
I do neba diže. 

To što će nam dokazati 
Svečar malo niže. 

Kada diete u Megalo 
Kopanicu dođe, 

Skupo ga je, skupo stalo, 

Kad u školu pođe, 

Jerbo meštar đaka svoga 

Čupa kosu rusu , 

Bijuć kao banatskoga 
Vola u kupusu . — 

Kad je Tomo u svom selu 
Škulu izučio t 

U Vinkovce k većem djelu 1 ) 
Odpremljen je bio . 

Sad se Toma pun 9 holosti 
Po Vinkovci šeće , 

I ponosan s Ijudmi prosti 
Već govorit ne će. 

— Što će meni ti simplici, — 
Misija on u sebi , 

— Kad ih ništ o gramatici 
Pitat mogo ne bi?! 

Do posljednjeg zar ću danka 
Ja šolja ostati ,, 

1 ne ću već mog opanka 
Popapučit znati? . . . 

/ mudrina ta zanese 
Ponosnoga Tomu , 

No kukavac pomete se 
U računu svomu: 

Sad morate, premda s borbom *) 
Čizme i frak svući , 

Pa opanke i gunj s torbom 
Na sebe navući, 

1 obučen prosto tako 
U noći i danu, 

Robeć ko i drugi svatko 
Zasluzivat hranu. 

Izmeđ drugih vagacinskih 
Njegovih poslova 
Samo tri ću, no istinski, 
Spomenuti ova: 


7 ) n t. zv. »Oberschul«. 

8 ) o školskim praznicima. 


Prvi doma, tvrda vira, 

Obavit morade, 

Kad se kvartir oficira 
Taracat imade; 

Tam na robje poslan svoje 
Od kuće i strike, 

Uzam sira, luka, proje, 

Ode bez sve vike. 

Tišler 9 ) na svom posleniku 
Spazi, da j 9 najbrži, 

Porad tog mu dasku niku 
Uklopi, da drži; 

Al jer daska malo vara, 

Tam 9 — am 9 se vrteći 
Tišler našeg robot ara 
Psuje govoreći: 

— O, du Esel aus Grenobel, 
Muszt 9 s Brett fester halten, 
Damit ich mit meinem Hobel 
Rechts und links kann schalten! 
Al vidio se po ovomu, 

Da je Tomo ti 9 o 
U nauku kršćanskomu 
Ubaviešten bio, 

I radi tog da on ova, 

Ka podniet imade, 

Uvr jedenja tišlerova 
Oprostiti znade; 

Čito on je glavu onu 
I to puta više, 

Gdi se ovo u zakonu 
Kršćanskomu piše: 

» Ako tko kad haljinicu 
S leđa sadre tvoju, 


9 ) ovaj kalfa bio je u Vinkovcima komšija našeg Tome, ali ga 
nije u novom mundiru mogao prepoznati. 


»Antologija 

Ti mu i kabanicu 
Moraš dati svoju; 

Ako t 9 lievi netko biesni 
Obraz pljusne prije , 
Okrenut mu imaš desni , 
Da i njega bi je . « 

Zato ne, da ne bi samo 
Tišleru zlobio , 

Koji mu je kud i kamo 
» Esel « govorio , 

ga je još svrh toga 
Kano svoga bio 
Prijatelja jedinoga 
Liepo počastio . 

0, čudnoga njegovoga 
Svrhu sebe bdienja 
I njegova seb 9 samoga 
Riedkog zatajenjal!! 

Drugi poso vagacinski 
Tomin bi, jest vjera. 

Kad u Osiek na lučinski 
Sajam svinje tjera. 10 ) . 
On đak jedan pete škole, 
O, sramote sinje. 

Do nedavna glave hole 11 ) 
Sada tjera svinje. 

Al to mora činit sada, 
Htio U ne htio. 

Jer drugač bi teško kada 
Što slana izjio: 

Šokci bo već u navadi 
Svojoj to imadu, 

Da onomu, tko ne radi, 


19 ) s nekojim ukućanima i svojim strikom Filom. 

n ) dok je bio u Vinkovcima u školi i u fraku hođio kao nagizđan 
pahun. 

Ništa jest 9 ne dadu. 

V grad Osiek kad su svinje 
Bile dotjerane. 

Jednim časom kao dinje 
Biše razprodane . . . 

Na zapovied svoga strica 
Posl 9 je svetog Luke , 

Opet mudri naš Tomica, 
Ode na, nauke. 

Kad je Tomo već u đačku 
Potom jurve bio — 

U najveću vinkovačku 
Škulu zavirio, 

Već u svojoj mudro j glavi 
Tu miso imade. 

Da kobile carske pravi 
Trumbetaš postade. 

Sad on đak iz šeste škole, 
Kud ide i stiže. 

Više još od svoje hole 
Rogove podiže. 

Idući već tu u školu 
Naše momče milo, 

Sad na prelu, sad u kolu 
Naći ga je bilo. 

Al zar čudo od njeg to je. 
Kad je momčić bio, 

I dvadeset dobi svoje 
Godina brojio . . . 

Zato j 9 dakle momče nova, 
Ali kadkad jedva malo 
Plemenita ovakova 
Društva pohađalo. 

A ponekad prema tomu 
I spol šenski liepi 
Našeg đaka, milog Tomu 
Baš dobro zasliepi. 

Te se tako već u jednu 
Kano u med medo , 

Liepu strukom , poslu vr leđnu 
Djevojku zagledo . 

Sada mu je ona tamo 
Miso cielog danka , 

A za dugih noći samo 
Sladka mu je sanka. 

Ipak time , sto je zlato 
Naše momče steklo , 

Nije ono knjiga zato 
Svojih se odreklo. 

Kad hi to mi na Tomicu 
Potvoriti htili, 

Zbilja hi mu mi krivicu 
Grdnu učinili. 

Ali baš ni kršćanski se 
Ljubiti mu ne da, 

Jer naskoro učiniše 
Pelin iz tog meda: 

Milo momče naše, Toma, 

Kad razpust nastade. 

Na poslove teze doma \ 

Putovat imade. 

Kako momče doma dođe, 
Morade frak svući, 

Ter obukav gunjac, pođe 
Radit sve po kući. 

A kad jurve Šimunovo 
I pazar nastade, 

Marvu tjerat u Đakovo 
S drugima morade. 

I to mu je treći bio 
V agacinski poso, 

Koga se je prihvatio, 

Te još i gunj noso. 

Kad je momče do tog grada 

Marvu dotjeralo , 

Ljubovcu je iznenada 
Svoju ugledalo, 

Iz sokaka gdje s 9 jednoga 
Bila pomolila, 

Ravno baš na Tomu svoga 
Put svoj upravila. 

A on, da ga ljube oči 
TJ gunjcu ne vide, 

Mah u bližnje guvno skoči 
I sakrit se ide. 

Kad se na to striko Filo 
Obazreo biše, 

I spazio, da nij 9 milo 
Momče uza nj više. 

Od žalosti nikud kamo 
Ne zna da govori. 

Već jecajuć tužno samo 
Kukavno zaori. 

Upravo ko brižna mati, 

Jer takvog djeteta 
Nije lasno izkopati 
Iz svakog đubreta. 

Kad je momče kući došlo, 
Ne htje ostat tuđe, 

Već u Zagreb grad je odšlo, 
Da filozof bude. 

Došav opet iz Zagreba 
Sa nauka svoga, 

Dizahu ga svi do neba 
Ko mudraca koga. 

PosVje toga u Đakovo 
Na nauke dođe, 

Gdje mu učeć baš ni slovo 
Utaman ne prođe. 

Pa su rekla ona tamo 
Poglavarstva stara, 

Da, gdjegod je momče samo , 
T am mu nema para . . . 


Kad je i tu već svršio 
Sve nauke nove. 

Poslan on je tada bio 
Na druge poslove . 

I evo ga sad u momu 
Susjedstvu se vrti, 12 ) 

I tko treba, on onomu 
Kruh duhovni prti. 

Dopustite, još je jedno, 

Što dobro nahodim, 

Da njegovo ime vriedno 
Naprvo navodim: 

Ime, koje ne da b 9 samo 
Ovdje znano bilo, 

Neg i po svem svietu tamo 
Već se razširilo. 

Sad on piše i studira, 

Da mu si ede vlasi, 

J e r »/ 1 i r s k u« onbezmira 
Sad » Danicu « krasi... 

Oh, da tako svi pre slavno 
Znali bi pisati, 

Morale bi već odavno 
Novine prestati. 


12 ) kapelanovanje Ilakovčevo u Sriemskoj Mitrovici. 
(Dosada neobjelodanjeno). 

Zgode i nezgode vlastitoga života* * 

Lipanjsko je jutro vedroga ljetnog danka. Žarko sunce 
obasjalo slabe i sirote, crvka i mravka, pozlatilo poljane, šume, 
gajeve, cieli kraj, pa se todsieva sa milijuna rosnih kapljica 
po usjevima, drveću i grmlju. U selu, što leži na gredi po Be- 
ravskoj obali, po kućama ostale samo reduše, i što je staro i 
nejačko, a sve drugo otišlo u polje za poslom. 

Toga dana po podne polazio je iz jedne seljačke kuće 
dječak, 1 ) u šestoj svojoj godinici. Uzrastan je i krepak za svoju 
dobu, pa bi mislio čovjek, da je već i stariji. Diete je bjeloputno, 
a zlatni mu žuti pramci podugački do ramena, čelo visoko, 
obražčići puni, rumeni, plave očice vedre, i veselo se kriese, 
kao ljutica uz potočić. Odjeven je dugačkom platnenom košu- 
ljicom, opasan vunenim crveno plavetnim pojaskom, obuven 
u putrance opančiće i biele platnene obojčiće, a ogrnut plavim 
vunenim kamizolkom sa žutim putašcima. Preko desnog ramena 
visi mu kožna torbičica, a u njoj ima dječak pucaljku i štr- 


*) Vidi Napomene. 

*) taj dječak je s&m Mi jat Stojanović (op. ur.). 

caljku od bazgova drveta i svoju sviralicu sa pet rupica, a u ruci 
je nosio malu ćupicu, što mu je mila majka đoniela s vašara 
iz Đakova. Dječak pjevucka, mumlja, poskakuje, — ide na salaš 
k svome dadi, koji radi na stanu, i k svojoj teti Mandici, sta- 
narici. Došavši usred velike livade već blizu stana, počne dječak 
svirati i brbotati u svoju testijicu, da su se i ptice po drveću 
plašile. Najednoć dolete sa salaša dva ljuta stanarska psa, 
Bielko i Šarov, i doletjevši pograbe dječaka, izderu mu košulju, 
i kad diete poče kričati i jaukati, doleti od salaša otac i spasi 
diete od razjarenih pasa. 

No dječak je već bio sav izgreben i izgrižen na više mjesta, 
krvlju obliven, te je onesviešten ležao u travi. Poplašeni otac 
uzme svuje čedo u naručaj, poleti s njim k stanu, i učini, štogod 
je znao, da ukloni zle posljedice ove nezgode. Do drugog dana 

0 podne diete još ne dođe k sebi, ali je ipak brigom starog i 
izkusnog liečnika L. spašen bio od smrti. Kroz gotovo pune dvie 
godine još je dječak u noći znao iza sna nemirno' plakati. Lju- 
beća majka je bdjela nad svojim sinkom mnoge noći, molila se 
dragom Bogu, škropila kuću i postelju svetom vodom, zavjete 
činila i izpunjavala, i jedva nakon dvie godine nestane »straha«, 
kako su nazivali tu bolest. 

Godine je 1823.; jesensko je vrieme o kukuruznoj berbi. U 
neku subotu te jeseni, čim je sunce razagnalu magluštinu i oba- 
sjalo cieli kraj, u dvorištu jedne seoske kuće mlada seljanka 2 ) 
visoka i krepka stasa, upregla konje u kola, smjestila u njih 
svoja dva sinčića, pa, prekrstivši se, sjela i potjerala konje 
od kuće na stan. Mužkarca ne bijaše ni jednoga kod kuće, koji 
bi kočljašio, a djeca su bila nejačka: stariji sinčić osam, mlađi 
šest i pol godinica, pa je sama žena morala obavljati i mužke 
poslove. 

Sretno stigne majka s dječicom do poljaničkih sjenokoša 

1 dođe do vlastite livade blizu stana. Ona zamota konjske uzde 
uz lievnu, siđe s kola, otvori vratnice i, kad se maši za oglavak 
konjske uzde, da provede konje s kolima kroz ulaz, šušne i 
prasne nešto u grmu, i konji, tim poplašeni, polete velikom 


2 ) majka Mijata Stojanovića. 

livadom stranputice, kao da ih je vjetar nosio. Kola počnu 
gruvati od grma do grma, s jednoga krtičnjaka na drugi, sad 
se prevagnu desno, sad lievo. Lonci se mliečni polupaju, a djeca 
na kolima svojom vikom i užasnim plačem još gore poplaše 
konje. Sve stvari zajedno s onim starijim dječakom poizpadaju 
iz kola; jedna dričnica (lojtra) sa dvjema lievčama spadne; 
svorna na kolima pukne i zadnji točkovi ostanu. Onaj dječarac 
padne između dričnice i prednjega kolesa, i u onaj čas, kad se 
diete nožicama i ručicama zaplelo u žbice od točka, udare konji 
u neki krš i ciepom stanu. Da se je prednji točak, kojemu se 
u žbice bijahu zaplele dječje ruke i noge, samo još malo okre- 
nuo, točak bi nesretno diete raztrgao na komade. Diete je od 
straha palo u nesviest, zahvati ga groznica, i prvašnja ona 
bolest, cd onih pasa, ponovi se još u većem stupnju nego prije, 
i opet potraje više od godinu dana. Što je sirota majka pritom 
prepatila, ne da se opisati. 

Od godine 1825. do 1829. nastaju mnoge nove nezgode za 
našega dječaka. Za to vrieme polazi on seosku učionicu u selu, 
koje leži na beravskoj gredi u Posavini. Učionice su u ono 
vrieme i još poslije toga bile prave kaznionice, a učitelji — 
tuđinci, pravi kaznitelji. Mladež su ođgojivali i obučavali šibom 
i šakom. Štogod su imali naučiti djecu, to su joj zabijali u glavu 
šibanjem, batinjanjem i kaznama svake vrsti: zatvorom, gla- 
dom, klečanjem i ponajviše zlostavljanjem, kao što je na pri- 
mjer bilo šibanjem, davajući po petnaest, dvadeset, dvadeset pet 
i po više šikaca, a bilo je i takvih kaznitelja, koji su svojim 
kukavnim i nesretnim učenicima davali natrpati po pun tur 
ljute koprive, pa kad bi se stražnjica dječja sva oprištila od 
koprive, onda su dali prošibati biedno diete, da je sve krvlju 
bilo obliveno. 

I naš dječak, došavši u tu kaznionicu, a tobožnju učionicu, 
našao se je u velikoj zapari i biedi, u neviđenoj napasti, u neo- 
pisanom zlu. Od naravi plahovit, žust, bude već prve dane u 
učionici zaplašen, da nije bilo iz njega ništa izkresati, pa i 
zbilja prve godine, dobivši mnogo zaušnica i šikaca, jedva se 
nauči kojekako poznavati pismena, a o razpoznavanju glasova 
ni deveta briga nikoga, niti učitelja niti učenika; dalje se nauči 

nekakav jedan i jedan, što ga je ciela škola svaki dan 
prije i poslije obuke pjevala; za ovim je došao na red jedan 
manje jedan, poslije jedan puta jedan, i napokon 
jedan u jedan. To su bile četiri školske pjesme, koje su 
tadašnji učenici pjevali kroz cielu božju godinu, kao što pjeva 
3liepac uz gusle: 

Darujte me, roditelji, 

Sliepa čeda ne imali, 

Po svietu ga ne poslali, 

Kao što su mene moji! 

I vrieme nam je prolazilo sveudilj jednakim tokom, ako se 
i čini čovjeku, da ono u dobru hitro izčezava, a u zlu se povlači 
kao gladna godina, i da kao puž plazi. Tako i za našeg dječaka 
prođe godina po godinu, i da je tko pisao, koliko je suza među- 
tim proteklo iz plavih njegovih očiju, koliko je dobio ćušaka, 
koliko šikaca, koliko udaraca prutićem po prstima, pišući iz 
propisa, koliko mu vlasi iz glave izčupano, koliko ga je puta 
kaznite] j tresnuo šakom u leđa, svatko bi se živ skamenio. Čo- 
vjek se svikne, privikne i nauči na svašta, i kad već ogugla, 
niti ne osjeća napokon ono zlostavljanje. Nego svakom škol- 
skom godinom razvijali su se i njegovi darovi uma uzprkos 
težkom jarmu zlostavljanja i krive učbe i još goreg postupanja 
kazniteljeva, tako da najposlije s promjenom učitelja nastade i 
za našeg dječaka bolja doba. I sad je još šiba zapt držala, ali 
se je naš dječak već bio popeo s magarca na konja: znao je 
čitati, pisati i računati, koliko i kako je učio, dospio je u treći 
školski razred, pa u prvu klupu među prve i najbolje učenike. 
Već je znao i njemački čitati i kojekako prevoditi na materinski 
jezik, a znao je već pomalo i njemačkim jezikom štrbencati. 
Onda se pod živu glavu nije smjelo govoriti svojim materin- 
skim jezikom, nego se i isti katekizam učio njemački. 

Prazno je selo ljeti, kad prispiju važniji poljski poslovi. 
Jedva ostane u svakoj kući doma reduša, pa koji starac i sta- 
rica s nejačkom dječicom. Matere slavonske, kad imaju diete 
na prsima, a moraju za poslom u polje, nose diete u kolievčici 
na glavi, a kad čedo poodraste, u prtaćoj torbi. 

Majka našeg dječaka, sada već učenika trećega razreda, 
bijaše obasuta sitnom dječicom; svakog je ljeta imala nositi 
jedno diete u kolievčici na glavi, drugo na plećima u prtaćoj 
torbi, a treće bi vodila za ruku. Tako je morao naš dječak, uče- 
nik trećega razreda, preko ljeta, dok su trajali važniji i prešniji 
poljski poslovi, sam ostajati doma, sam sebi jelo priređivati, 
došavši iz škole, paziti na dom, vrt i voćnjak, pa na domaću 
živad. Ostavili bi mu roditelji za više dana kruha i smoka: sira, 
mlieka, slanine, suhe svinjetine, a luka, salate i voća bilo je 
u vrtu, pa se on sam, došavši iz škole, skrbio za svoj objed. Bilo 
mu je pri ruci doma i kokošjih, pačjih i purjih jaja, od kojih je 
mogao po koje u pepeo zapretati na domaćem ognjištu, ili ga 
izpeći na masti, pa jesti sa salatom. Za konfekt imao je gotovo 
kroz cielo ljeto jabuka, ivanjčica, lifanjka, krušaka jagodnjača, 
žetvenjača, mirisavih tikvica, bartolovka, bielih i morgavastih 
dudova. 

Nema yaljda na svietu čovjeka, komu bi sreća bila vjerna 
drugarica, komu ne bi nikada osvanuo crni petak, a mnogom 
dođe u životu i crna godina, pa i ciela povorka crnih ljeta. Tako 
je bilo i s našim dječakom. 

Tek što je nastalo gizdavo proljeće g. 1829., osvanu našem 
dječaku crni danak: preminu mu mila majka od nesretna po- 
roda trećih dvojaka u najboljoj dobi svoga života. I tako je 
dječak uzrastao u ponešto, malo prije ocrtanim osebnim prili- 
kama života poput voćke, koja se zasadi i prikalemi usred polj- 
ske pustoši, bez sveudiljnog njegovanja i nadziranja vrtlarova, 
izvržena svakoj nepogodi vremena, vjetru i buri, kiši, tuči, 
mrazu, gusjenicama i sunčanoj žegi. 

Po smrti mile majke ostade dječak uboga sirota. Ne bijaše 
nikoga božjeg, tko bi mjesto majke prao i oblačio diete, tko bi 
mu sterao postelju i podmicao pod glavu meko uzglavlje; za 
našeg dječaka ne bijaše sada svega toga; za njega nastade doba 
sirotovanja, tuge i žalosti. Nestade mu skrbi i njege materine, 
nestade mekog materinog krila, nestade majčinih ponuda. Nije 
više znao za odgodnje rubine i meku postelju, nego kako petak, 
tako i svetak, u čemu hođio, u tome i spavao. Otac mu se 

poslije dva ljeta po drugi put oženio, ali to ne prouzroči mnoge 
promjene na bolje. Maćuha osta mati svoje privedene djece, a 
djeci, na koju se je udala, osta prava maćuha. 

Djeca su i bez otca sirote, ali bez matere podpupe sirote. 
(»Danica Ilirska«, Zagreb 1864., str. 202.). 


Crte iz Sriema 

U okolici karlovačkoj, gdje se mnogi ogranci i razgranci 
kršne Fruške gore pružaju do Dunava, i desnu obalu te silne 
rieke ukrašavaju svojim plodnim bregovima, bez sumnje je 
onaj kraj jedan od najromantičnijih i najljepših, što se može 
pregledati, putujući glavnim drumom preko brda zvanog Ban- 
stol. Brieg do briega podiže se u više razgranaka, a između 
njih dva najglavnija i najviša leži dražestna dolina, zasađena 
sadovima, voćnjacima, od podnožja do vrha dobro obrađenim 
vinogradima, koji mi se s visoko položenog druma, kad sam se 
nedavno onuda vozio, predstaviše okopani u svima mogućim 
geometrijskim slikama. Kroz dražestnu onu dolinu teče pla- 
ninska struga, koja se sa visine čini oku kao srebrna žica, pru- 
žena po liepoj kotlini. Sva slika onih liepih bregova okružena 
je visokim planinskim granama, koje se vide u daljini u pla- 
vetnoj magli, kao da su neposredno skopčani s oblacima i 
nebeskim svodom. 

Kad se iz Karlovaca iziđe na vrh Banstola, putujući s lieva 
vide se šumom obrasle planine, a samo s jedne točke vidi se iza 
briega usred guste šume toranj samostana Remeta, koji je 
jedan od manjih i siromašnijih fruškogorskih samostana neda- 
leko seoca Remete; upravo k iztočno-podnevnoj gledajući strani 
vidi se nekoliko sriemskih sela, a u daljini glavica planine Avale 
u kneževini Srbiji, i malo se bjelasa Beograd; s desna je liep 
izgled na Dunav i na Šajkaški bataljun. 

Vozeći se oko pol ure sa Banstola stigosmo dosta neravnim 
i neuređenim putem kroz neki vratolomni surduk, i kad se iz 
ovoga izvitlasmo i na bližnji brežuljak uzpesmo, otvori nam se 

liep izgled na više obližnjih sela, osobito na selo Krušedol i 
na seoce Prnjavor ... Ne vozeći se dugo ravnicom uz zasijano 
polje žitom, spustiše se iznenada na nekoj okuki kola opet u 
surduk, iz koga kad se izvezosmo, povede nas put kroz pre- 
liepu dolinu, zasađenu ponajviše šljivama, koje upravo bijahu 
procvjetale i milina ih bijaše gledati. Kroz dolinu teče po prudu 
i kamenju bistra planinska struga; kudgod sam okom pogledao 
oko sebe po dolini i na bregove s lieve i desne strane, svagdje 
vidjeh procvjetane i razcvale šljive i druge voćke, prolistala 
stabla i grmlje, a po vinovim lozama svuda već bijaše lastara; 
ptičice svuda pjevahu, a zalazeće sunce steraše svoje večernje 
rumenilo po bregovima; vrieme bijaše ugodno. 

Dovezosmo se u Prnjavor; seoce je čisto i leži u onom dra- 
žestnom kraju među bregovima uz žuboreći planinski potočić 
sa svojima liepo okrečenim kućicama, kao kad bieli golubovi 
posjedaju u neredu uz kakav brieg ili kao kad ovce plandujući 
uz brieg poliegaju. Na ulazu u seoce udari mi u oči velik liepo 
ležeći vrt od zelenja, a naprama vrtu stari manastirski voćnjak. 
U seocu minusmo uz mostić mali manastirski mlin, prekrasno 
udešen na strugi, koja ondje tako prijatno i ugodno žubori- kao 
da se ona bistra vodica žuboreći nadpjeva s nebrojenima u šumi 
naokolo ptičicama. Čim prieđosmo mostić, rekoh kočijašu, da 
polako vozi, jer sam se zadivio liepom položaju samostana Grge- 
tega, koji mi se s one točke pokaza u svoj svojoj veličini i 
, ljepoti . . . 

Dne 31. svibnja bijaše liepa proslava u Grgetegu, kakva 
se riedko može vidjeti ... I kad stigosmo tamo, zatekosmo 
puno gostiju, gospode i gospođa. Gospodin gostoljubivi domaćin 
primaše goste vedrim licem, veselim pogledom i srdcem, i s 
njegova vedra lica, činilo se, prelazila je radost na lica gostiju 
tako, da, kad je čovjek pogledao cielo družtvo, mogao je vidjeti, 
da je svaki gost oduševljen iskrenom radošću, neusiljenim ve- 
seljem i srdačnom iskrenošću, kakva se može naći samo među 
ljudima dobre ćudi i među pravim prijateljima. Našao sam u 
družtvu više starih poznanika i prijatelja, s kojima razgova- 
rajući se i spominjući se prošastih godina proteče mi vrieme 
ugodno i brzo, sat kao čas, dan kao jedna kratka ura. 

U takvom đružtvu svako valjano ljudsko srdce kuca žešće, 
ali i veselije; kresi se od sladke radosti svako vedro, zdravo oko, 
blista se u zadovoljstvu svako pošteno lice, kao kad žarko sunce 
obasja i pozlati poljane i bregove na vedrom proljetnom danu 
i sve predmete po bregovima i poljanama. A sva zabava i sve 
veselje tako bijaše čedno, smireno, častno i nevino, da prisutna 
djeca mogahu bez svake opasnosti biti dionici zabave i našega 
uzveseljenja, jer nitko ni jednim samo pogledom, kamo li riečju 
ili činom ne povriedi čednost i pristojnost. 

Veća strana gostiju razišla se pred večer i povratila po 
hladovini svojim kućama; mene i moje s još nekoliko svojih 
bližih poznanika zaustavi domaćin na konaku, te se do noći 
zabavismo, šećući se po liepom vrtu, gledajući, kako se igra 
sriemsko kolo i drugi plesovi uz gajde, i provodeći nove šale 
i vesele razgovore prođe nam vrieme. Sunce zađe za gore, hla- 
dovina s tihim pršenjem blagog povjetarca zavlada po dražest- 
nom onom kraju. Zviezda večernjica zasja na večernjoj strani 
neba i domala, nakon što se ona pokaza na nebeskom neizmjer- 
nom svodu, okiti se vedro nebo sjajnim zviezdama, kao što vrt 
oko nas bijaše okićen svakojakim liepim cviećem. Za Adama, 
prvog čovjeka, raj zemaljski, u komu je živio do svoga pogrje- 
šenja, bio je valjda samo zato ljepši, nego za nas onaj kraj, što 
je Adam bio neviniji u svojoj savršenoj podpunosti, u kojoj je 
izašao iz ruke svoga stvoritelja, nego mi njegovi grješni po- 
tomci. No pokraj sve naše nepodpunosti možemo se i mi nasla- 
đivati ljepotom i milinom sladke prirode, ako samo srdce naše 
čuvamo od izopačenja prirođenih strasti, ako tražeći mir i pokoj 
duše svoje ljubimo Boga i ljude. 

Kad crna noćca poče razastirati po zemlji mrku svoju ko- 
prenu, zasjaše po grmlju i stablima zapaljene svieće, što bijaše 
čarobno pogledati. U vrtu na podnožju planine, na brežuljku 
izpod pet velikih u kolo zasađenih odebelih hrastova s udešenim 
naslonima, a usred kola od dubja namješten okrugli stol, zastrt 
bielim stoln jakom i liepo postavljen svim, što treba za gospod- 
ski objed; svieća u velikom staklu čarobno razsvjetljavaše 
prostor okolo stola i sam pun stol, a bacivši pogled izvan onog 
prostora viđahu se stabla i grmlje i svi okolo predmeti zastrti 

noćnom mrklom koprenom; dalje u šumi i šipragu bijaše mrak 
u mraku, koji pojedine svieće oskudno razsvjetljavahu. Liepo 
i milo predstavljaše se sve to očima kao u snu, a ne na javi. 
Večer bijaše liepa, vrieme tiho i ugodno; blagi povjetarac nji- 
haše polagano lišćem i hvojama od stabala, kao kad majka 
njiše milo svoje čedo uspavljujući ga u naručaju. Sjajne zviezde 
kresile se s vedra neba kao bistre oči nevine djece k nama 
na zemlju, ali samo pojedine mogahu bliedim svojim zrakama 
prodrieti kroz lišće do nas. Množtvo svakojakih leptira treptilo 
je oko cvieća pred nama; nama su za stolom prolazili časovi 
uz vesele i šaljive prijateljske i iskrene razgovore brzo i ugodno. 
Blizu nas svirao je gajdaš vješto u gajde, a poslužitelji i druga 
čeljad s nešto (prnjavoračke) mladeži plesahu kolo i pjevahu 
pučke pjesme i poskočnice. Za svakom napitom zdravicom pu- 
cahu lugari i samostanski lovci u bližnjoj šumici iz pušaka, a 
odjek pucanja razliegao se u mirnoj noći po kršnoj Fruškoj 
gori od drvca do kamena kao odziv silnog groma . . . 

I idući dan iza te slave ostavši do pred večer u Grgetegu 
našetasmo se po liepom vrtu samostanskom; nagledasmo se 
onoga krasnog i uznositog kraja, naslušasmo ugodnog pjevanja 
ptica, kojih začudo ima mnogo u onom divnom kraju, kano da 
i ptičice, ove nerazborite živinice, rado borave u plodom blago- 
slovljenim krajevima, a bježe iz pustih i praznih, kao što se i 
nabožne, krotke i plemenite misli, čovjekoljubive i bogoljubne 
želje ne običavaju naseljavati u praznom, ili gadnom sebičnošću 
napregnutom, ili ohološću naduvenom srdeu, nego u srdeima 
punim cvieća božjeg mira, punima dražesti, ljepota i milina 
dobre volje i duševnog zdravlja, punog istine i pravičnosti. Bi- 
jaše tu sa mnom i moje vlastite i mojoj odhraniteljskoj i uči- 
teljskoj skrbi povjerene djece, koju sam s pravom nasladom 
motrio, kako se srdačno vesele gibajući se u prostoj prirodi, 
na prostom, zdravom zraku, po vrtu i po šumici, gdje ih okru- 
žavaju onolike miline krasnog kraja: krasno cvieće, zelena tra- 
vica, kitnjasto grmlje, lisnata stabla, pjevanje ptica, šumni 
potočić, šareni leptiri i onolike druge ljepote. Kako su se djeci 
pri nevinim njihovim igrama i zabavama kriesile oči, kao kad 
se sa vedra neba kriese zviezđice, kako im se rumenila vedra 
lica kao livadske zrele jagode, kako se iz svakog njihovog po- 


31 — 


gleda i pokreta pokazivalo zadovoljstvo i srdačna radost. Od- 
hranitelji i učitelji mladeži, osobito po gradovima, gdje se po 
ciele dane drže djeca u školskim sobama kao kažnjenici u tam- 
nici, valja da se ljeti često sjete, kolika je potreba, da im se 
djeca što češće gibaju u prostom zraku, po polju, gdje im noge 
ne gaze po samom patosu, ili po golom kamenu gradskih prašnih 
ulica; treba napolje s djecom na ledinu, u vrt, u zeleni gaj, gdje 
ptice milo poje, gdje miriše cviet i cvieće, gdjeno šume potočići 
po poljianama i livadama, gdjeno prši blagi vjetrić, gdjeno ša- 
reni lepeću leptiri, gdjeno zuje rađene pčelice, cvrkuću kukci 
i bubice, gmižu neumorno posleni mravi, gdje se sa poljane ili 
s briega prostire širok vidokrug, pa će naši pitomci i učenici 
bolje napredovati i tielom i dušom, nego ako ih uviek držimo 
zatvorene među zidovima kao ptice u krletkama, ili ako ih pu- 
stimo, da se tepu po gradskim ulicama, gdje se nalazi koliko 
materialnog, toliko i triput više moralnog praha i gada. 

U Sriemskim Karlovcima, 6. lipnja 1856. 

(»Neven«, Zagreb 1856., 203.) 


Nekoje znamenitosti iz Sriema 

i. 

Na uspomenu Karlovačkog mira, sklopljenog između cesara 
Leopolda i turskog cara Mustafe g. 1699., sagrađena je u Sriem- 
skim Karlovcima na krasnom brežuljku liepa kapela, posvećena 
Gospi od mira. Vriedno je vidjeti ovaj državni spomenik. 
Kapela je podignuta na istom onom mjestu, na kome je ugo- 
voren i sklopljen mir, pri kom su od strane cesara Leopolda 
bili poslanici: grof Ottin i grof Schlick; od strane Turske Meh- 
med Effendi i Aleksander Maurus Cordatus, rodom i vjerom 
Grk, te poslanici poljskog kralja, poslanici ruskog cara, posla- 
nici Britanije i obćina benetačke i batavianske. Mir je podpisan 
26. siečnja 1699. 

Spomenuta kapela je okrugla, sagrađena na način one 
daščare, u kojoj su se poslanici sastajali i držali svoje sjednice. 

Na njoj su četvera vrata sa četiri strane svieta, od kojih su 
iztočna sada zazidana, a pred njima je podignut krasan oltar sa 
slikom majke Bogorodice. Ostala troja vrata služe za ulaz u 
crkvicu, koja je prije dvie godine nastojanjem karlovačkog kato- 
ličkog župnika g. Tome Ilakovca o trošku obćine i podporom mi- 
lostivog našeg cesara ponovljena i opravljena. Kapela ima i svoja 
zvona i svoje orgulje. Što istu kapelu osobito ukrašava i od 
drugih crkva razlučuje, to je okrugla njezina slika, nutarnja 
galerija po cielom prostoru i visina njezina u toranj svedena 
neba. Na Gospine svetkovine obdržava se u njoj svečana 
služba Božja. 

II. 

Usred Karlovaca nalaze se na briegu, s kojega se može pre- 
gledati veća strana mjesta i okolice s velikim prostorom preko 
Dunava položene bačke ravnice, nalaze se, rekoh, iza varoške 
kuće razvaline starog ogromnog zida, o kom se pripovieda, da 
je ostatak zida od onog vitežkog dvora, u kome je nekoć 
stolovao neki vitez Karlo, gospodar Karlovaca. Čujem, da se 
nalazi opis iste vitežke stare kule, od koje je i mjesto dobilo 
svoje ime, u knjižnici i pismohrani same patriaršije. No spo- 
menuta knjižnica još je neuređena, i stalo bi velikog truda 
pronaći taj opis između neuređene velike gomile knjiga i pi- 
sama. S vremenom će i to biti. 

Kroz istu razvalinu teče i sad izvorvoda, koja izvire iz pod- 
nožja briega Čerata, koji podiže svoju glavu nad starom razva- 
linom Karlovog dvora, te se slieva u česmu na varoškom trgu. 
Ta izvorvoda teče posred stare razvaline zidanim hodnikom, 
koji je po svoj prilici sazidan zajedno sa propalim gradom. 

III. 

Znamenita je u Sriemu crkva »Gospe od sniega«, uda- 
ljena od tvrđave Petrovaradina pol ure na putu prema Karlov- 
cima. Znamenita je ta crkva i glede svoga postanka i glede brie- 
stova stabla, koja se nalazi uz glavni drum pored crkve. Gdje se 
sada nalazi ta crkva, stajala je nekoć špilja sa česmom. Na ono 
mjesto običavahu dolaziti Turci iz tvrđave Petrovaradina, koji 

još pod svojim carem Sulejmanom bijahu g. 1521. ovladali cielim 
Sriemom, i ondje se kod dvie izvorvode zabavljahu, od kojih 
jedna i sad teče nedaleko crkve kao obilna i dobra česma. Dva 
turska derviša stanovahu ondje i starahu se za te česme, te 
posluživahu lađanom vodom goste, koji dolažahu iz tvrđave, 
a za to podvorenje dobivahu od svakog gosta po koju paru 
milostinje. 

Pohlepnost za novcem dovede derviše na to, da su od rečene 
špilje napravili džamiju, da tako namame svoje Turke bolje 
k sebi i da dobivaju više para. 

Poslije, kako Turci bijahu g. 1688. protjerani, ostade ta 
džamija pusta i prazna, i po nalogu cesara Leopolda dođoše 
g. 1693. dva poslanika (misionara) iz reda Isusovaca, koji se 
zauzeše za spomenutu džamiju, i budući da ondje ne bijaše u 
Petrovaradinu nikakve crkve, pokloni njima tu džamiju za 
kapelu ostrogonski kardinal grof Kolonić, i od džamije postade 
i posvećena bude kapela »N eoskvrnjenog začeća Go- 
spin a«. 

Ista se crkva nije do godine 1716. drugčije nazivala nego 
kapela Neoskvrnjenog začeća Gospina. No kad je pod vodstvom 
princa Eugena Savojskoga carska vojska dne 5. kolovoza 1716. 
godine, na dan Gospe od sniega, na istom onom mjestu ha- 
metom potuklh Turke, u kom kreševu padoše veliki vezir turski 
i janjičarski aga s množtvom svojih vojnika, bude na uspo- 
menu te pobjede preinačeno ime one crkve u ime »Gospa od 
sniega«. Neki častnik pokloni crkvi sliku, koja se i sada u njoj 
nalazi, kao vjerna snimka rimske slike Gospe od sniega, i ta 
slika zauze mjesto na glavnom žrtveniku crkvenom. Od te 
slike i posvete je i sadašnja sakristija, ondašnja kapela, bivša 
najprije špilja, a potom turska džamija, dobila današnje 
svoje ime. 

Ista kapela, dakle još i sad sačuvana, po turskom načinu 
sagrađena sakristija, nekoć bivša džamija turska, proširena je 
g. 1752. i znatno povećana, i tako je postala sadašnja crkva 
Gospe od sniega, koja leži u đražestnom kraju na podnožju 

ogranka Fruške gore upravo na karlovačkom drumu između 
Petrovaradina i Karlovaca. 

Pored sakristije iste crkve stoji još ono briestovo stablo, 
za koje bijaše gvozdenim lancem prikopčan i od Turaka ustrie- 
ljen podmaršal grof Breuner, kad ga uhvatiše Turci u bitci 
g. 1716. To je stablo za uspomenu ograđeno rešetkavom ogra- 
dom i na njemu izpod grana visi slika sedam žalosti Majke 
Božje. Briest je već jako star, ali uzprkos tome širi nadaleko 
do crkvenog krova jake svoje otroke, i premda je zubom vre- 
mena iznutra znatno oštećen, te je ošupljio, još se ne da, nego 
svako proljeće lista i zeleni se u svojoj starosti kao nekoć prije 
sto i toliko godina. 

Bregovi Fruške gore, što se podižu k podnevnoj strani crkve 
Gospe od sniega, ona su mjesta, na kojima ležahu u gore spo- 
menutom ratu turski tabori, pa se i danas još zovu po vođama 
tadašnje turske vojske, naime brieg Vezirac, Alibegovac, 
Kara-agač. 

IV. 

Dobre pol ure od Sriemskih Karlovaca mjesto, zvano »Stra- 
žilovo«, vrieđno je spomena. Ondje je česma najbolje vode u 
cieloj karlovačkoj okolini, ma da se nalazi oko Karlovaca česma 
gotovo za svakim grmom i čokotom. Nad česmom je sagrađen 
troškom patriarha Rajačića nedavno nov čardak, u kome se 
ljeti češće sastaje veselo družtvo, da popije koju čašu one dobre 
vode, smiešavši je kadšto i s dobrim karlovačkim vinom, a 
onda, kad se dobro s dobrim sastane, bude obično pjevanja. 

Uz čardak nad česmom podižu se tri planinske glavice nebu 
pod oblake, kao kad se sastanu tri vjerna druga i rukujući se 
pitaju za junačko zdravlje, — tako je vidjeti ona tri lipovom 
šumom obrasla briega. Između njih je mali leđinak, prosječen 
planinskom strugom, pa uz jedan od njih na sjevernoj strani 
sagrađena je od opeka velika kuća varoškog lugara, a pred 
njom i čardakom na ledini podignut je častni križ. 

Zaista liepo mjesto, divan i romantičan kraj, i da je blizu 
kojega glavnog grada, kao što je blizu Karlovaca, bez sumnje 
bi to mjesto već odavna bilo u svietu na glasu. Eto tako je to: 
udes i mjesta i ljudi zavisi često više od slučajnih prilika i od 
svog položaja, nego od nutarnje svoje vriednosti i prave ljepote 
i dobrote. 

(Kukuljevićev »Arkiv«, knj. IV., Zagreb. 1857. str. 178.) 

Moje pjesme 

Oj, vi pjesme moje, vi moje veselje, 

Utjeho jedina mladom srdcu mom; 

U vama su moga srdca ćuti, želje, 

U vama je ljubav za premili dom! 

Ljubav nježna, čista prema rodu svomu, 
Majka jeste vaša, vi ste njezin plod ; 

Ja vas pak odgojili na srdašcu momu, 

Pa vas evo šaljem sati u mili rod! 

Niste toF umjetne, ili uzvišene, 

Da vam ja izvrstnili slavno ime dam! 

Već ste samo slabe iskrice malene, 

Što ih domoljubnog srdca sipa plam . . . 


Vi ste ko potočić u oči proljeća, 

Što žubori slabo, jer ga skriva led, — 
Od mladih ste pčela, kad dosf nema cvieća, 
Prvi sakupljeni još nesladki med . . . 

Istom proletivše ptičica mladine, 

Vi ste glas neskladan i prekratak liet, 
Najtiša ste jeka nizke iz doline, — 

Od još slabih žila vi ste slabi cviet . . . 

Majka ljubi čedo, kakvo takvo bilo , 

J erbo ga odgoji materinja grud; 

T ako ste mi i vi moje čedo milo; 

A kakve ste, da ste — mog ste sr dc a trud . 

Vas ne mogu bacit, vas moje prvence, 

To mi ne dopušta srdca nježna čut, 

Ne baci ih ni ti, kano prve štence, 

Već ih primi, rode, u svoj blagi skuti 

(»Sriemska vila«, Osiek 1863., str. 9.) 


Začinka 

(Uglasbio Fr. Š. Kuhač) 

Ti već spavaš, Milko moja. 
Već te grli sladki san, 

A ja tužan bez pokoja 
Živim, bila noć iV dan . 

Blago tebi, Milko moja, 
Sladka želim ti pokoja, 
Spavaj sladko, laku noć, 
Milko, Bog ti u pomoć! 

Sunce, mjesec i zvjezdice , 
Sjajuć gone noćni mrak, 
Sunce mi je tvoje lice, 
Zviezde očih tvojih zrak . 

Oj, mjeseče i zvjezdice, 
Čuvajte mi njeno lice, 
Spavaj sladko, laku noć, 
Milko, Bog ti u pomoć! 

Slavuj, čuj, kraj slavke svoje 
Ljubko poji, ječi gaj, 

Ja daleko od Milke moje 
Ah, ljubavi plačem vaj . 

Slavulju, uz pjesme tvoje 
Pjevaj Milki vaje moje! 
Spavaj sladko, laku noć, 
Milko, Bog ti u pomoć! 

Sav sviet spava, ljubav bdije, 
Vjerna majka sviju nas, 

Moje srdce ljubav gr i je, 

Čuj, ah, Milko, ti moj glas! 

Moje srdce za te bije. 

Jer ga vjerna ljubav grije, 
Spavaj sladko, laku noć, 
Milko, Bog ti u pomoć! 

(»Podunavka«, Beograd 1858., br. 20.). 


Sriemca slava 

Tko je ono čvrsta stasa, 

I muževna k tomu glasa ? 
Tko li čela jest visoka. 
Uma pako jest duboka ? 

Sriemac! 

U koga je vedro čelo, 

Lice pako viek veselo ? 

Tko je mudra, živa oka, 

Iz kog vatra sja žestoka t 
Sriemac! 

Iz čij 9 usta znaju teći 
Čisto, milo naške rieči? 

Tko li tam po Fruskoj gori 
Naške pjesme liepo ori ? 

Sriemac! 

A mišica čija j’ jaka , 

Ne krši ju sila svaka ? 

Tko li tiela jest okretna , 

1 za svaki poso spretna ? 

Sriemac! 

Prvi lozu tko vinovu 
Donese u zemlju ovu ? 

Posadi u Fruskoj gori , 

U raj zemni Sriem pretvorit 
Sriemac! 

Tko se davnih od vremena 
Diči slavom svog imena ? 

Tko li mnogo , odkako je, 
Viek cienjaše ime svoje ? 

Sriemac! 

Tko u caru preslavnome 
Ponos vidi rodu svome, 

Koji nekad tu vladaše, 
Cielim svietom tu drmaše ? 

Sriemac! 

Čija zemlja nazivana 
Bi razkošjem od Rimljana ? 

I milena, i blažena, 

Svim obiljem napunjena ? 

. Sriemca! 

Prije no ga podjarmiše. 

Čiju silu okusiše — 

Koja bje u njeg'voj ruci. 

Svi narodi i svi puci ? 

Sriemca! 


Tko j’ ljubio nad sve ino, 
Dom i rod svoj viek jedino ? 
Tko V ga hrabro viek branio. 
Za nj viek umriet gotov bio ? 

Sriemac! 

Tko se i sad gazit ne da, 

Već se sveđ uzvisit gleda ? 

Tko dom i sad žarko ljubi, 
Za nj viek rado život gubi ? 

Sriemac! 


(»Sriemska vila«, Osiek 1863., str. 16.) 


Domovina i ljuba 

(Uglasbio sam Ilija O k r u g i ć) 

Domovino, sladko milovanje, 

A ti ljubo, srdca uzdisanje! 

Vi moj život i sve moje blago, 

Vi za Bogom sve, što mi je drago! 

Domovino, majka si mi mila, 

A ti, ljubo, posestrima vila ! 

Blago meni kraj majke dovieka, 
Blago meni*, kom je ljuba seka! 

Domovino, moja ti ljubavi, 

Ljubo, uzor, kog mi srdce slavi! 

U domovini ja ljubu milujem, 

A u ljubi domovinu štujem! 

Domovino, raju žica moga, 

A ti, ljubo — cvieće raja toga! 

U tom raju sve su moje slasti, 
Slava, sreća, ponos i sve časti . 

Domovino, evo srdce moje 
Razdieljeno na pole, na dvoje: 

Tvoja jedna , druga ljube moje, 

Jer ste mi na svietu sve vas dvoje . 

Domovino, sladko milovanje, 

A ti ljubo, srdca uzdisanje! 

Za vas samo moja krvca vrije. 

Za vas srdce do svog konca bije! 

(»Sriemska vila«, Osiek 1863., str. 126.) 


Mladog pjesnika grob 


S Bogom, mili vi pjesnički luzi, 
Fruškogorske razkošne planine, 
Sriemske cvjetne livade, doline, 

S Bogom, smrt mi već po udih puzi! 

Zadnji s Bogom, braćo, mili druzi ! — 
Kad mi duša te okove skine, 

Dopre luci vječne domovine, 

Odolite zadnjoj mojoj suzi: 

Uz krst, znak taj svetoga krštenja, 
Lipu, drvo sveto svih Slavena, 

Ćelo glave moje usadite; 

Javor gusle na nju objesite, 

Da se znade, da u doba mlado, 
Hrvatskom sam rodu pjevo rado! 


(»Sriemska vila«, Osiek 1863., str. 51.) 


Povratak u Sriem god. 1848. 

Triput sretan, jer se brzo vrati 9 
Za lastama ja u domovinu, 

Gdje mi prva luč života sinu, 

Gdje naučih majku svojom zvati! 

Gdje najljepše dane ja potrati 9 . 
Mladost sladku , nevinu, jedinu, — 

I uživah rajsku slast , milinu — 

Koju ništ 9 na svietu ne naplati! 

Nu da veće sada za me sreće: 

Nađoh druge 9 je sve u domovini — 

Sve se diglo, pa se živo kreće 

Za slobodu, jezik, prava mila. 

To motreći meni se učini, 

Da nanovo majka me rodila. 

(»Sriemska vila«, Osiek 1863., str. 28.) 


Posveta Iloku 

Oj, Iloče, zelen bosioče 
U bašti nam Sriema staroslavna! 
Premda slava tvoja s njim ne poče. 
Tek miriše od vremena davna; 

I prem ti već toli puta svenu, 

Do danas si u dičnom spomenu! 

Na tom visu nadbriežja Dunava 
Vlastnici te rimski posijali. 

Tu se diže zamalo tvrđava, 
Cucciumom svojim ju prozvali. 

Da im Sriema od zapada štitom 
Jakim bude prot barbarom svakim. 

Tako bilo , ne bilo za dugo , 

Ti proklija , razkiti se, cvati, 

Okitiše kule svaki t 9 ugo, 

Uz njih platno sve te obuhvati. 

Tu su zgrade, vojnici, gospoda, 

Tu pod tobom kuće našeg roda, 

Rad tvog krasnog, važnog položaja — 

Što Rimljani uvidjeli dobro — 

Svih gradića duž silna Dunaja 
Ti najjači svih si slavu obro; 

Ti si bio krunom i alemom, 

Miris slave prostirući Sriemom, 

O tebi se razbi sila svaka, 

Koja s prieka u Sriem probit htjela, 

Ko dunavska ona pjena laka, 

Koju pod kraj voda je doniela, 

Bje sigurna s tebe gr ie stolni c a 
Sriem, to danas zvana Mitrovica. 
Evo tako ponosit si cvao 
S priestolnicom četir vieka puna. 

Bez da ti je mraz na lice pao, 

Sjaj li tvoja izgubila kruna 
S nekoliko divljih napadaja, 

Samo većeg zadobila sjaja . 

Ali rimska sila ne bje možna — 
Razdieljena a na više strana 
S takmičenja careva nesložna — 

Silu suzbit istočnih dušmana, 

Koji ruljom divljijeh čopora 
Na zapad se valjahu ko gora. 

U padoše u Sriem naš predivni, 

Tu raj-baštu, Razkoš je Rimljana, 
Rad sjaja mu i krasote kivni, 

Željni blaga noseć sa svih strana 
Krv , smrt, poraz, palež, razor, jade, 

Kud prodiru Sriemom, svuda ruše, 

Grad nijedan, varoš ne ostade 
Okrutničtva od njinih na miru. 

Međ 9 tima si i ti jadnik bio, 

Sve si s njima gorko izkusio, 

Svuda pustoš, crne razvaline, 

A Sriemci se U po F rušk oj skrili , 
U da život spase, izselili. 

Tako bilo, dok braća Hrvati 
Ne postaše Sriema gospodari. 

Ti poče se dizat polagano, 

A za vrieme Ive Kapi stran a. 
Mjesto rimskog Cucciuma stara 
Tu gradina skrsnu Ilok zvana 
Od U jlak a kneza gospodara. 

To N ikole kralja bosanskoga, 

Med 9 velmožam prvog velmožnoga 
S ovu stranu Dunava i prieko 
Silan posjed i množtvo gradova, 

Silno blago, što mu babo steko , 

A i on sam uzmnoža ga s nova, 

Učini ga silnim, ponositim : 

Skupocjeni tu se sazi steru, 

Sjaj odiela, sablje, buzdovani. 

Sjaj kacige, ljuti jatagani; 

A obronkom dolje izpod grada 
Kraj Dunava liep se vrt vijuga, 

Čaroban je sa sjenata hlada; 

Razna cvieča, ko šarena duga. 

S druge strane šljivik, vinogradi 
Krasni, kan da Probo ih posadi . 

U svom tako udešenom gradu 
Ko u raju Niko knez uživa. 

Čim državni poslovi mu dadu; 

U nj doleti, u njemu prebiva. 

Odmara se, mile goste gosti, 

I u svakoj topi se radosti. — 

Ali rese grad iločki jošte 
Dvie crkve i dva samostana, 

Živi spomen narodne milošte 

Duvnah Klare , braće kapistrana. 
Tu je još dvor i biskupa Sriema, 
Odkada ga Mitrovica nema . 

Tako niče na Cucciju starom, 
Razkiti se, procva ko bosilje 
Ilok Nike silna blaga darom 
Posta njemu milje i omilje, 

Svih gradova posta on alemom, 
Miris slave prostirući Sr ie mom. 

(»Sveti Ivan Kapistran«, Novi Sad 1892., str. 81.). 


Posveta Zemunu 

Oj, Z e mune, na grani limune ! 
Košto narod naš o tebi pjeva, 

Valjda s cara tvoga položaja, 

Kako stojiš na toj visoćini, 

Tom okrajku naše F r uš ke gore, 
Kano limun na tananoj grani . 

Ili htjede tim nazivom reći, 

Da si kano gizdava djevojka, 
Razmaženo materino zlato, 

Koje no se, proscem prkoseći, 

S limunovi na njih nabacuje , 

Al nijednom ruke pružit ne će. 

Dok ne dođe suđeni joj dragi; — 

11 tim mišlja na staru si slavu, 

Od zamande i od pamtivleka, 

Kako liep si, veličanstven bio 
Tom gradinom tvojom na G ar doš u, 
A obkoljen svuda čvrstim zidom, 
Izkićenim kulam ubojitim, 

Kano stablo s limunima žutim, 

Premac uviek gradu Biogradu . 

Stoga su se viek narodi razni, 

Kano momci za liepu djevojku, 

Otimali za te, osvajali te. 

Pak si mnoga biedan prepatio 
Sa zuluma i divljačtva njina . 

Propado si i opet se'dizo 
Toliko put za tolikih ljeta . 

Ali zaman, prot sudbini kletoj 
Do stare se slave ne dokopa, — 

I staro ti uginulo ime — 

Sin gidunum rimski U Taurunum, 

A novo ti uzkrsnulo — Zemun 
Od naroda našeg zemunica, 

Koj pod tobom hud u njih prebivo . . . 

A od slave, sveg veličja tvoga 

Jedva ost a ono razvalina 

Na G ar d oš u na ponosnom brdu . 

(»Sveti Ivan Kapistran«, Novi Sad 1892,, str. 71.). 

Sriem uobće 

Pod imenom Sriema razumieva se komad one zemlje, štono 
leži od početka Fruške gore (pocain od sela Babske) među Du- 
navom, Savom i nekim dielom Bosuta, od ovog pak tamo uz 
Tovarnik opet gore do sela Babske i do Fruške gore. Sriem 
zadobi svoje ime od tribaljskoga kralja Sirma, suvremenika 
Aleksandra Velikoga. Isti Sirmo sazida varoš na onome mjestu, 
gdje je današnja Mitrovica, i od nje se sav ovaj komad zemlje 
nazva kasnije Sirmium ili Sriem. Prvi obitavaoci Sriema bi- 
jahu Tribali i Traki, narodi po mojemu mnienju slavenskoga 
koriena i plemena. — Povjestničari kažu, kako o Slavenima 
uobće, tako i o ovim narodima napose, da su živjeli patriarhal- 
nim životom, baveći se obdjelavanjem svojih polja i uživanjem 
njihovih plodova, bivši ujedno hrabri u boju, a miroljubivi 
kod kuće. Rimski car Oktavian, pobiedivši 34. g. prije Isukrsta 
Japide, krenu s vojskom u Panoniju, pod kojom se i naš Sriem 
razumieva. »Niti uvrieđen od Panonaca, veli Dio Kasije, niti 


ikakvo zločinstvo mogavši im predbaciti, nego samo stoga, da 
svoju vojsku u boju vježba i tuđim dobrima hrani, držeći sve 
ono za pravedno, što čini jači od slabijega«. Predobivši Sisak 
prisili stranom sam, stranom po Fuziju Geminu, svom posla- 
niku, sve Panonce na uvjete mira. Ali Panonci, ne mogavši 
zadugo podnieti rimski jaram, i skupivši sve svoje sile, poku- 
šaše zbaciti jaram, no na svoju veliku štetu. G. 15. prije Isu- 
krsta, združivši se s Noričanima, ustaše na oružje, ali bivši 
doskora u Istri od Publija Sili ja i od njegovih poslanika ko- 
bieđeni, povukoše i Noričane sa sobom u isto robstvo. 

...No upravo sa svojim padom Sriem je počeo cvjetati. 
Bimljani naime vidjevši krasni, njegov položaj i umiljato pod- 
neblje, nastojahu ga sa svom mogućnošću ukrasiti. Zato reče 
pravo Brodarić, negdašnji kraljevski kancelar, o njemu: »Bla- 
ženi i najsretniji kraj sriemski, ne samo vinom, u svemu jugu 
najslavnijem, nego i svim stvarima za potrebu ljudsku snab- 
djeven. Čudna je tamo mjesta milina, čudna zemlje plodnost, 
nevjerojatna podneblja umjerenost.« Stoga i omili toliko Rim- 
ljanima, te ga s punim pravom nazvaše svojim razkošjem — 
»deliciae Romanorum Sirmium«, upotriebivši sve, da ga učine 
tome nazivu dostojnim. Uz Dunav, koji je dielio barbare od 
Rimljana, podigoše ovi tvrde gradove za obranu od barbarskih 
naroda. Pusta mjesta naseliše, drumove i putove svuda podi- 
goše, varoši, koje nanovo sagrađene, koje stare ostavše po- 
ljepšaše. A među svima, kao zviezda Danica među drugim 
zviezdama, sjao je grad Sriem, stojeći na istome mjestu, gdje 

je današnja Mitrovica tako nazvana kasnije po sv. Dimi- 

triji, sriemskom mučeniku, koji je, kao što neki pisci tvrde, 
baš bio rođeni Sriemac, i komu je poslije njegove smrti Leontij, 
prefekt Ilirika, ozdravivši na njegovu grobu, podigao najprije 
u Tesaloniku, a poslije u Sriemu velebnu crkvu. 

U Sriemu (Mitrovici) stolovahu vojvode raznih četa 

iz čega sliedi, da je ova varoš morala imati mnoga i veleljepna 
zdanja, i svojom širinom i duljinom daleko se morala pružati 
sve tamo do Rume, pak uz Savu do današnjeg Laćarka, u širini 
pak do Manđelosa pod Pruškom gorom. Amian Marcelin veli, 
da je u varoši Sriemu bila carska palača. Isti spominje i druge 

palače i dvorove, kao Kuriju-sudnicu, Forum, mjesto obćinsko 
i za razne igre, tornjeve, kazalište itd. Zato isti Amian naziva 
Sriem — svih ilirskih varoši slavnom majkom, napučenom 
množtvom ljudstva; Justinian pak — glavom svega Ilirika. — 
U Sriemu održa svoj slavni uvod s javnim igrama cesar Julian, 
bivši tu od Sriemaca proglašen za cara. U Sriemu podieliše 
carstvo Valentinian i Valens. U Sriemu izabra Gracian god. 
379. Teodozija za sudruga cesara. — Iz svega ovoga neka pro- 
sudi svaki, kakva bijaše to velebna varoš, kad se uzme na um 
ukus rimskoga života, rimske umjetnosti i rimske veleljepnosti, 
a tu je stajao cviet plemstva ilirsko-rimskog. Veliki duh sta- 
novnika svjedoče nam oni carevi rimski, što su rođeni u Sriemu 
i oko Sriema. Među njima je prvi Trajan, rođen u Budaliji, 
današnjem Manđelosu, selu, koje leži jedan sat daleko od Mi- 
trovice prema Fruškoj gori... Drugi je Aurelian, rođen baš 
u varoši Sriemu i od vojnika g. 270. proglašen za cara . . . Treći 
je Probo, također rođeni Sriemac od prostih roditelja. On stupi 
kao mladić u vojnike i doskora bude radi zasluga svojih carem 
proglašen g. 276. Najveće poslove je on radom svojih vojnika 
izveo u Germaniji i Panoniji, te je Frušku goru u Sriemu prvi 
zasadio vinovom lozom . . . Četvrti car je Maksimian, također 
Sriemac, kako to veća strana spisatelja tvrdi, rođen od prostih 
roditelja, te od Diokleciana (rodom Dalmatinca) izabran god. 
284. za sudruga carstva . . . 

Osim ovih careva Bog sveti znade, koliko slavnih ljudi 
Sriem svietu podade, koje povjestnica ne spominje; no dosta 
nam je, što i ove znamo, pak uz njih možemo si lako predstaviti 
i druge 


Kamenica i Varadin 

Dva ova mjesta zato ujedno stavljam, jer je prepirka glede 
imena staroga rimskog »Cusum«, koje neki daju Kamenici, 
neki Varadinu. Kako mu bilo drago, meni se vidi, jer je Ka- 
menica vrlo blizu Varadina, da su oba mjesta nosila jedno ime 
»Cusum«. Može biti, da je Kamenica bila u rimsko doba pred- 

građe Varadina. 0 njoj nemam što znamenito napomenuti. Što 
se pak Varadina tiče, njegov prvi utemeljitelj bijaše neki 
Petar pustinjak, koji je sprovodio u njegovoj brdovitoj okolici 
samotan život. No kako on, kao što sviet pripovieda, bijaše 
vrlo bogatog roda, zadobivši preveliku baštinu po smrti svojib 
roditelja, i kroz to ožalošćen, izabravši pustinjački život do 
svoje smrti, nije znao, kuda će s tolikim blagom, bude u snu 
svjetovan po nekakvom dugobradom siedom starcu, da to svoje 
veliko blago upotriebi na kakvu, dobrotvornu svrhu. Upita ga 
Petar: — Na kakvu? A on mu reče, neka onu svoju pustinjačku 
špilju preobrati u grad. Uzprotivio se tome Petar kao čovjek 
pobožan, jer taj savjet nije ciljao na korist vjere i kršćanstva, 
misleći, da bi bolje bilo, da zida crkve i samostane, i ne htjede 
u prvi mah privoljeti. Ali kad ga starac sve jednako u snu na- 
pastovaše, i kad mu naposljedku reče, da će se, ako grad sazida, 
o pećine i bedeme njegove nebrojene sile nevjernika i krvnih 
dušmana kršćanstva jednoć razbijati, onda Petar privoli na 
proročanstvo i pođe zidati grad. Dok je zidao, starac ga je u 
snu učio, kako da ga zida. Kad je grad već bio gotov, dođe mu 
starac opet u snu, i naznači mu ime grada, da se od njegovog 
imena, kao njegove svojine, prozove »Petrov var ili grad«; i 
tako ostade do današnjega dana. Bilo u ovoj pučkoj bajki što- 
god istine ili ne, za sigurno moramo držati, da je već prije 
Petra stajao u današnjem Varadinu (starom Cusum) rimski 
gradić; to svjedoči već položaj i starinski ostatci. Za to rimsko 
vri em e bijaše u njemu posada dalmatinskih konjanika pod 
vojvodom savske Panonije. U njemu je bila g. 1203. opatovina 
Cistercita, a po svjedočanstvu Timona boravio je g. 1494. neko 
vrieme u njemu ugarski kralj VlađislaV. Grad Varadin još je 
po tome znamenit, što je pod njegovim bedemima g. 1716. dne 
5. kolovoza na dan B. D. Marije od sniega princ Eugen Savojski 
potukao turskog vezira Ali Kamurdžića i njegovih 200.000 voj- 
nika. Tu pade veliki vezir Ali Kamurdžić i deset paša zajedno 
s ljutom gujom Janičara vođom Mehmed agom. Naši dobiše 
150 barjaka i 164 turska topa. Dragocienosti vezirove iznosile 
su do 300.000 forinti vriednosti, što pade u ruke princa Eugena. 
Uobće pak plien svega bi računan na pet miliona forinti. Na 
vjekovitu uspomenu ove pobjede bi podignuta na mjestu bo- 


— 50 — 


jišta crkva B. D. Marije od sniega, što i dan danas stoji pod 
turskim imenom »Tekije« (manastir, crkva), kamo hodočasti 
nebrojeni puk. Brdo jedno, nedaleko od crkvice, na kom je bio 
šator velikog vezira, zove se i danas »Vezirac«. Veća pak strana 
trofeja ove slavne pobjede može se vidjeti u oružani varadin- 
skoj; a i po uglovima sokaka vidjeti je uzidanih turskih topova. 
Kraj crkvice i danas stoji jedan briest, znamenit po tome, što 
su na njemu Turci, uhvativši našega generala Breunera, obje- 
sili ga na gvozdenom lancu. Ta strana briesta, na kojoj je 
general visio, okovana je na vječnu uspomenu toga čina da- 
skama. Bio je u Varadinu i samostan Ježuvita, što svjedoče 
crkvene matice. — 

Hajđmo sada po liepom, umilnom i od tepsije ravnijem 
drumu iz Varadina put Sriemskih Karlovaca, pak ćemo doći 
i na komad istog druma, koji se zove »Puckaroš«, koji je ta- 
kođer valjda to svoje ime dobio od vremena onog boja s Tur- 
cima; valjda su tu naši s njima dugo puckarali, te tako posta 
i on povjestničkim. 

Karlovci Sriemski 

U vrieme Rimljana zvani »Accimincum« znamenito mjesto. 
U njemu stajaše posada Konstantinovih konjanika i strielaca. 
Poslije pada rimskog carstva zvao se je taj grad »Karon«. U 
novije pak doba podiže ga iz razvalina i poljepša Karlo, sin 
bana Ivana Horvata, i od njega zadobi svoje novo današnje 
ime. Više varoške kuće na brdu vide se i dan danas razvaline 
i ostatci nekakvoga starog grada; valjda je to bio Karlov 
priestolni grad. — Cesta, što vodi iz Karlovaca u Zemun, zove 
se i danas »Banstol« po stolu ili priestolu banova. Mjesto je 
znamenito i radi mira, sklopljenog od strane Austrije, Po- 
ljaka i Mletčana s Turčinom 26. lipnja 1699. Na onom mjestu, 
gdje su se poslanici ovih vlada sastali i sklopili mir, stoji sada 
povelika crkva osobite vrsti, poluokrugla, kao turska džamija; 
imala je izprva na sve četiri strane vrata, sada pak troja, jer 
su jedna, ona od jugoiztoka, poslije zazidana. Posvećena je 
»B. D. Mariji od mira« zvanoj, slavi se na Malu Gospojinu, 
i mnogobrojni puk iz okolice pohađa j-u na taj dan. 

(Kukuljevićev »Arkiv«, knj. IV., Zagreb, 1857., str. 201.) 

Spominjanje* 

(Uglasbio prof. Ivan K e n f e 1 j) 

U ranu zoru stajah ja 
Brdašcu na visini , 

Sva priroda je saptala: 

Oj, sunce žarko, sini! 

1 planu iztok — tračak zlat 
Za tračkom se je lio, 

1 brieg i dol i cviet i list 
Jur zlatom obavio . 

Začaran miljem naravi 
Moj duh je sanak snio — 

I ja sam sretan u taj čas 
U zavičaju bio . . . 


Dolinom drhtnu netom glas 
Jutarnjeg milog zvona, 

*) Vidi Napomene 

/ s toga glasa sva mi se 
Potresla duša bdna 

Baš tako vam je zvonilo 
Ah, jedno jutro krasno , 

Kad zadnji put sam gledao 
U njeno oko jasno. 

U oku bila suzica 
Ko biser se je sjala — 

Ta sa mnom se je djevica 
Za dugo razstajala. — 

Pa kadgod čujem zvona glas, 
Kad sunašce izhađa, 

U mojem srdcu živa se 
Za dragom želja rađa . 

I sad je srdce molilo: 

Oj, sunce žarko, sini! 

A povjetarce nosilo 
Moj uzdah — Anđelini. 

(Almanak »Hrvatski Dom«, Zagreb 1876., str. 58.) 


Noćju 

U čednoj mojoj sobici 
Samotan sjedim, 

I pušeć tanku smotcicu 
Svieće plam gledim . 

Svud oko mene vlada mir, 
Cio sviet spava, 

Jedina samo misli još 
Trudna mi glava. 

A što V sam dugo mislio, 
Bog to nek znade! — 

Joj, liepe sve su — sve su mi 
Propale nade . . . 

Zauviek nek mi umukne 
Pjesmica mila, 

Ja nisam sretan, moja su 
Slomljena krila! 

Sad nekim čudom glednu me 
Pokućtvo razno — 

U grudih muklo zajeca 
Srdce mi prazno . . . 

(Almanak »Hrvatski Dom«, Zagreb 1876., str. 59.) 

Kleehlattijada 

(Vinkoviću, Bokaloviću i Čuturicu) 

Zdravo da ste, vinopije, 

Zdravo da sam i ja s vama! 

Zdrav 9 , tko sipa, zdrav 9 , tko lije , 
Zdrav 9 i podrum sa bačvama! 
Zdrave nek je krčmar čili, 

Zdravo da su sluge brze. 

Zdravi, krepki, živi bili — 

Oni, koji vodu mrze! 

A od sviju najzdraviji 
U svemiru tome vi ste, 

Od svih vi ste najsretniji, 

Što ni u snu — triezni niste! 


Kao da vas sada motrim 
Vas Bakhove barjaktare, 

Kako glasom gromkim, oštrim 

Pozivate konobare: 

— Vina amo , 

Dobra samo! 

Nosi, toči, 

Brže skoči! 

Brzo, hitro — 

Dok je bistro! 

Brže , živo, vrieme hita — 
Žeđa nam je strahovita! 


Tako — tako, 

Sad je lako: 

Sipaj, lievaj! — 

Jednu? Dvie? 

Uvrede li, ironije!! 

— Cielo bure! — 

Tko nas štuje — 

Tom jedino bure 
lmponuje! — 


Sta još vidim i šta čujem — 

IV sam budan ili snujem? 

Hoće vince 
Nazdravice: 

— Čašu makni, 

Čašom takni! — 

Zveči, ječi, 

Srdce kuca, 

Pršti staklo , 

Čaša puca, 

Uz to ori pjesma raja: 

— Mnoga ljeta, na mnogaja! — 


Bitka prošla, oluj stao. 
Samo malo jošte kiši; 
Isti vjetrić smalaksao, 
Svemir sve je tiši, tiši, 
Samo njihov čuješ dah 

Shrvani su, 

Usnuli su, 

Pod sto... lom su — 

Svi u jedan mah! 

(»Lugom i perivojem«, Mostar 1899., str. 42.) 


U kolu 

Uglasbio Karlo P i e n t a (za mješoviti zbor) 

I. 


Sprva tiho — poiztija, 

Tek pomalo zalelija, 

Dok hitrije sve to više 
Zatalasa i zanjiše, 

Razmahana rujem čaše, 

Igra naša — kolo naše, 

I uzplamti momka čila, 
Svakog momka svoja vila: — 
Kako V burno poskakuje 
Duša svaka 
Brza, laka! 

Krvca ključa. 

Kipi, vrije; 

Sve silnije 
Bilo bije, 

A sve jače 
Noga skače! 

Tutnji topot, 

Drma tries — 

Ko grmljave 
Urnebes! 

Neka tutnji, 

Neka, neka, — 

Haj , veselo , 
Čedo bielo! 
Tko bi znao , 
Što nas čeka, 
Kad izčezne 
Igre jeka! 

(»Nada«, Sarajevo 1898., str. 107.) 


11 . 

Sprva tiho , samo s 9 njiše, 
liatim jače, sve to vise 
Talasa se igra naša; 
Letimice, strjelimice 
Poskakuje duša svaka 
Brza, laka! 

Krvca ključa, kipi, vrije. 
Sve silnije bilo bije , 

A sve jače noga skače; 

Od topota tutnji jeka 
Ko grmljava izdaleka! 

Neka tutnji, neka, neka, 
Haj, veselo, čedo bielo: 

Tko bi znao, što nas čeka — 
Kad izčezne igre jeka! 

(»Prosvjeta«, Zagreb, 1898., str. 746.) 


Idila 

Ranom zorom ka potoku stupa 
Mlada djeva, pa se u njem kupa 
Sad zaplovi kao perka laka, 

Sad se digne, sada se praćaka, 


A sve plaho zuri okolišom, 

Da V je tkogod ne promatra krišom. 
Kad u trenu leptirića pade 
Na grudi joj orošene, mlade , 

Pa po onim brežuljcima seta, 

A djevojče ne će da joj smeta: 

— Šetaj, mala, nije, nije škoda, 

Mi smo svoji, mi smo istog roda! — . 
Leptirića prhnu, da odleti, 

Djevojče se istom preseneti: 

— Šta je ono leptirića mala 
Na grudma mi kao zadrhtala ? — 
Reko bih joj, kad bih reći smio: 

— Leptirića j 9 ona — leptir bio! 

4 

(»Lugom i perivojem«, Mostar 1899., str. 49.) 


Nadgrobna ploča 

Ovdje leži Vinkoviću Niko, 

Koji cielog života je viko 

Na svog nosa bakren žar: 
Nije jadan znao, 

Da mu j 9 udes dao — 

U tom nosu vječit dar. 

Jer kad dođe danak sviju mrtvi 9 , 
Te svak svome po svjećicu žrtvi. 
Tad i njemu — nek se zna. 
Kroz grob šija smjerno, 

Spomen čuva vjerno — 

Nosina mu glomazna. 

(»Lugom i perivojem«, Mostar 1899., str. 41.) 

Pra Mijo 

Kupreška crtica. 

187*., božične nedjelje. 

Ante Mostić upravo se vratio iz mlina. Bilo nešto strmine 
pred dvorištem, a tovara preko sto oka, pa se parip sav zasopio. 

— De, dragi, de, brate! — sokolio Ante paripa, a onda bi ga 
pomilovao sohom, koju je pridržavao desnim laktom, zaturivši 
ruke u njedra. 

Izpriečila se Antina kršćanka Mare na vratima, i oko nje 
proviruje osmero sitne dječice, kao ptičad iz prokljuvane lu- 
pine, a sve gledaju s veseljem. — Babo, babo! — bez kraja se 
nižu radostni glasovi iz djetinjih grla, košto se odbija jeka od 
pećine, koja uzvraća zajam dvostruko i trostruko. — Jest, babo, 

— kliknu Mare, pa poleti ususret mužu, a za njom kao za ko- 

lcoškom ona bosonoga pilež, manja i veća. Pa i ono najmlađe 
dopuzalo do praga, pa kad ga ne moglo prieći, a ono uzelo mla- 
tati rukama i glasiti se pilećim glasom 

Kad skinuše teret, odhuknu parip, protrese se, a onda ga 
najstariji sin odvede u štalu. Ostala djeca ulete za otcem kao 
bezbrižna cigančad. Mare se uzžurbala oko ognjišta i saleti 
muža sa sijaset pitanja^ i on jedva dođe do rieči, a vidjelo se, 
da mu je nešto važno i milo na srdcu. 

— Nego, čuj, Mare! Pra Mijo će čitati ponoćnicu kod nas. 

— Ju, sreće naše! — kliknu radostno žena. Ama, što odmah 
ne reče, Bog te vidio? 

— Ta kako ću, kad mi ne daš do rieči. Eto poručio pra Mijo : 
trebalo je ove godine kod Matana, ma kako se u njegovu domu 
trefila bolest, poručio, da će k nama. Nego, danas je srieda, a 
u nedjelju je Božić. Opremi ti mene za kasabe. Potjerat ću to- 
var vune, pazarit ću štošta, a valja nam se pripremiti za takav 
god. A na Badnjak eto mene prije mraka, ako Bog da. 

— A što, Ante, što ćeš u kasabi? Kuća nam, hvala Bogu, 
puna svega, možemo dočekati cielu godinu i bez pazara, pa ne 
moramo za svaku paru i zalogaj u kasabu. 

— Ne boj se, Mare! Bogu na slavu idem. Ne mogu gledati 
oltarić nakićen, čime i preklani. Hoću nešto novo. Već odavno 
me vuče srdce za prilikom, što prikazuje narođenje Isusovo. 
Kad ono zadnji put bijah na pazaru, zapelo mi oko za nju u 
dućanu gazda — Jerkinom. Znaš, milina pogledati: Djevica 
se nadniela nad Djetence, a ono se smije, pa joj pruža ručice, 
baš kao ono naše najmlađe, Bože me ne pokaraj! Eto, nju ću 
kao prinovu na oltar. A onda trebamo i vina. Za nas je druge 
lako, mi možemo i šljivu, ali pred Miju ne mogu, vjera je, da 
mi crveni obraz. 

I u zoru uputi se Ante, goneći pred sobom paripa, natova- 
rena denjkovima vune, u obližnju varošicu. Onamo prispije u 
noć istog dana. Prekonači, i sutradan, u petak, proda na pazaru 
vunu, pa zareda po dućanima. Najprije kupi onu šarenu pri- 
liku i liepo je umota. Nakupuje zatim opančića, šalića, fesića, 
a za Maru šarenu maramu, oku pamuka i sitna nakita. Onda 
napuni dvie čuture gusta i pusta hercegovačkog vina. Uze sve 
strpavati u bisage, a pri tom mu se brci tako smiešili, da nije 
mogao, a da glasno ne namieni, kad je smještao sliku: — Ovo 
u slavu Božju, kad čuturu: — Ovo za obraza, kod opančića: — 
ovo za Ivu, ovo za Luču, ovo za Garu, a kod ženinog: — ovo za 
moju kršćanku, pa me ne će naruživati, da sam arčio preko 
mjere i načina. — A onda nakupovao suhih šljiva, jabuka, 
oraha i sve spravio u bisage. 

Napele se bisage s tog bogatog sadržaja, napele se, Bogo, 
kao Sriemac iz blažene granice, kad bi kupio lulu za krajcaru 
šajna, gotov da plati aldumaš za vorintu srebra. 

Prenoćio Ante u istom hanu, pa na sam Badnjak zorom 
krenuo na povratak. Parip osjetio, da će kući, pa kasa li, kasa, 
kao da se rodio s onim, što mu pritislo leđa. Veseo parip, veseo 
m u i goso, pa je to išlo, — puta samo nestaje izpred njih, i tek 
oko podneva skrenu Ante u neki han, koliko poradi svoje, toliko 
još više porađ paripove duše. Podmire se jedan i drugi za pol 
sata, pa gazi s nova. Još dva sata slaba puta, pa će biti kod 
svojih. Antu snalazi stotina misli, sve ugodnija od ugodnije. 
Unaprieđ se raduje veselju svoje čeljadi. A istom pra Mijo! 
Zna, da će on prije njega doći. I jedva čeka, da mu cjeliva ruku, 

da potegne čuturu, pa mu rekne ono pravo kršćanski: U sre- 

tan čas, ujaci, 1 ) i čestit vam Božić, a on njemu uz blagoslov: 

_ Čestita ti duša, sinovče! - Pa će onda postaviti onu priliku 
na oltarić, onu, na kakvu jedva da je ujak i u Rimu nabasavao. 

Pa će doći red i na postnu večeru, pa će biti zdravica i razgo- 
vora, a tada će već početi izbijati i komšije, a dva sata pred 
zoru počet će ponoćnica-) i ona rječita besjeda pra Mijina. 

Uto se parip spotakne. Ante se trgne, vedro mu se čelo na- 
bora, a srsi ga prođu cielim tielom. U onim mislima nije m 
primietio, kako je već od pola sata plavetno nebo počelo smti, 
pa kad se trgnuo, a ono zagustilo u crno, kao čađom pomiesan 
kreč. Samo još sat do kuće, a isto toliko do mraka No samo 
što je misli sabrao, već se nadao snieg u gustim pahu Jicama. 
Podbode Ante paripa, ne bi li umakao za vremena. i P a “ p 
mu ne učinio ni petdeset skokova, a oko njega nasta mrak. Ne 
vidi se prst pred očima; tama gusta, da ju šakom mozes hva- 
tati, a ono pada, Bože, pada, ama u samim krpetmama. Smeg 
kao da iz zemlje raste — svakom minutom po nekoliko palaca. 
Ante poče udarati paripa, ovaj još nekoliko puta korakne ka o 
tako, a onda poče zapinjati, pa na svaki Antin udar učini skok 
i zastane. Da je Bog dao čovjeku sovina vida, naježila bi m 
se koža, da je u taj mah uočio Antino lice. Vidio on da je snieg 
već paripu do trbuha, pa ako će da se pod teretom krene, valja 
se oprti na obje stražnje, pa da u skoku prednjima zahvati 
preko sniega i da se tako za korak makne. Sto grozota sunu 
Anti glavom, a nešto kao leden nož ubode ga u srdce. II je pr- 
tina zametena — zlo, ili je sašao s puta - još gore . . . Stao parip 
kao ukopan. Ante protmn. ^ 

Onako u mraku strgne s konja debelu kabanicu, navuče je, 
pa se uhvati konju za rep i pusti mu pravac na volju. Parip 
se stade vrpoljiti na mjestu, kao da premišlja, na koju bi stranu, 
a u to se začu užasan pasji lavež, izpremiešan zavijanjem. Raz- 
vedri se Anti u duši kao osuđeniku, kad mu stigne pomilovanje. 
Zna on, da je jedva pol sata daleko, i kao da čuje poznatoga 
psa; zna to i parip, pa uze pravac na lievo. Ta ono je glas nji- 

je fratar, a narod upotrebljava taj izraz u nagovoru u množini. 

*) U ono doba služila se po selima ponoćnica tek pred zoru. 

hova Zeljova! Zabrinuta Mare bije psa, da spase čovjeka! 3 ) A 
sada opališe i dvie puške od istog pravca. Goni Ante paripa, 
sve ga gura. Išlo se tako nekoliko časaka, dok najednoć ne nad- 
jača neko paklensko zavijanje i sam pasji lavež. Protrnu Ante 
i opet. To je bura, što zasipava. Pahuljice se u tren oka izrodile 
u ledene igle i sačmu. Vjetar ciči, fijuče, zuji, bi rekao: e, udru- 
žili se svi zli dusi svieta, pa ih stala cika, a spasonosni lavež 
psa izčeznuo, kao da ga nije ni bilo. Uzvitlanim uleđenim snie- 
gom šiba vjetar, gdje dohvati golo tielo, kao da reže kajiše 
s njega. Anti se uhvatile debele ledenice o brkove i obrve, sav 
drhće tielom i cvokoće zubima, sklopio oči, oborio glavu, a uko- 
čene ruke jedva se još drže paripova repa. Još nekoliko kora- 
čaj a — i Ante i parip uvališe se u jedan sniežni smet do vrata. 
U padu izpusti Ante paripa, i dok se osovio na noge, paripu 
već ni traga. Ali strah utrostručuje sile, pa tako uspije i njemu, 
da se izkopa iz onog smeta. No kuda sada? Lievo li, desno li, — 
napried li, ili natrag? — Nikud. 

Uze tako tapkati na mjestu, da ga ne zamori umor i studen, 
jer tada, znao je, varavi sanak bio bi mu ujedno i vječni razsta- 

nak sa Šapat mu poče zamirati na usnama; još samo 

mišlju moli malog Isusa, što se onako milo smije na svoju 
majku, na pastire, i moli ga, da se nasmije i na onu njegovu 
pilež — da joj spasi otca . . . 

I Mari svanuo Badnjak-vedar i blagoslovljen. Djecu još oko 
podne izmila i preobukla. Prostranu sobu liepo uredila, neka je 
dostojna, čemu je namienjena, priredila oltarić, doniela i po- 
svećeno zvonce, kojim je običavala zvoniti pri oluji, pa i njega 
vrgla na oltarić. Samo još pra Mijo da donese svetačke moći, 
kalež i evanđelje, pa njena sobica gotova crkvica. 

Ne može već da izčeka, tko će se više uzradovati — pra 
Mijo ili njen Ante. Postna večera je već pri vatri, a prase od 
dvadesetak oka čeka već očišćeno, samo da ga Ante nabije na 
ražanj i postavi na rašlje. Pa i jedan čvorovit panjić, »badnjak«, 
čeka, da ga Ante kao starješina turi u furunsko zjalo, — sve, 

8 ) u onom kraju običavaju seljaci u slučaju težke mećave nemilice 
tući svoje pse i paliti luč, da stradalnici od mećave nađu pravac puta. 

Sve je gotovo. Premeću se djeca po kući; za sat će nastati i 
sveta noć, — kad joj jedno od djece odškrinu vrata, kliknuvši 
radostno: — Snieg, majko, snieg! 

— Šta? — usta ti se ne ohladila! — vrisnu ona i poleti k vra- 
tima, gdje je u času obliepiše one sniežne krpetine. Sledila joj 
se svaka žilica, pa stala kao ukopana. Zatim pograbi oklagiju, 
pa potrči do pseće kolibe, potegne na lancu Zeljova, pa udri 
po njemu. Zavija ovaj, da kamen proplače. 

Tad joj se učini, kao da kroz onaj debeli mrak upravo iza 
njezinih leđa zarza konj. 

Ha, dođe li! — kliknu Mare, obrnuvši se, a u taj čas 

jahač skoči sa sedla, a njoj će kao iz badnja krupan glas: — 
Hvaljen Isus, i aferim mu, tko je tako vriedan, aferim mu i 
njemu i paščetu; da mu ne bi glasa, ja beli, propadoh! 

Marina se časovita radost obrne u ponovnu tugu: Kuku 

meni, dragi ujaci, ja osta’ bez hranitelja! 

— Šta to zboriš, Mare? A gdje ti je Ante? 

Vraća se iz kasabe, u zao čas je pošao. Ne može biti da- 
leko; on mora biti tu negdje blizu, kao i moji jadi što su blizu. 

— Uzdaj se u Boga i njemu se preporuči! A dotle ne plaši 
ni sebe ni djece, već uvedi paripa u štalu, i unesi bisage u 
kuću. A je li ovo, što sad uz njeg stojimo, plot tvoje njive »Pod- 
kućnice«, što vodi u polje? 

— Jest, ujaci, to je — odgovara ona, ne znajući, što on 

misli tim pitanjem. 

— A je li gdje prekinut do kraja? 

— Nije, pra Mijo, čitav je do kraja. 

Pra Mijo već poodmaknuo, pa gazi, a sve se drži plota. Bilo 
ga je kakvih sto koraka, pa kad dođe na kraj i napipa, da ga 
dalje nema, potegne iza pasa jednu kuburu, škreše je u zrak, 
pa drugu, i uze prisluškivati, ne će li se tko ozvati. Glasa ni- 

odkuda. _ ,. . . 

Puče Mari pred očima, kud je nestao pra Mijo, i u duši joj 
se razvedri. No dok je uniela bisage u kuću, već se n&dao i 
onaj strašni studeni vihor. Ona ušutka djecu, pa iziđe pred 
kućna vrata i poče prisluškivati, dršćući kao prut na vodi. Uto 
bane iz one guste tmine neko živinče, pa upravo pred nju; 

gotovo ju gurnulo, pa ona i nehotice otvori vrata. Svjetlost s 
ognjišta obasja, ona ugleda Antinog paripa bez gose, ugleda ga, 
cikne i padne u kuhinju na tle. Sjatila se djeca oko nje i stala 
ih kuknjava. . . Sad već nema sumnje: Antu je ili snieg zameo 
ili studen umorila. 

Bura i dalje urliče, zanosi snieg izpod strehe i kroz puko- 
tine kuhinjskih daščanih duvarova, a kroz razjapljena vrata 
sasipa zaleđeno bjelilo po kuhinji i uzvitlava vatru na ognjištu. 

Na vratima se ukaza pra Mijo s debelom naslagom sniega 
po sebi. Njegove godine — on se tek primicaše šestdesetoj — uz 
onaj njegov silni stas i uzpravno držanje, uz one blieštavim 
ledenicama pritegnute brčine, što mu rese opaljeno, koštunjavo 
lice, čine ga svaki pedalj junačinom. Nabasao na otvorena ku- 
hinjska vrata, ugledao pred njima paripa i majku s djecom u 
kuhinjskom ćošetu . . . 

— Ne očajavaj, kćerko! — grunu pra Mijo. — Dovedi mi 
pašče, dok se ja amo opremim. 

Ne zna Mare, što će biti, tek onaj pra Mijin pogled, što u 
srdce povjerenje ulieva, kaza joj, nek se nada. Pođe k vratima 
i uvede paripa u pojatu, a da se, onako očajna, ni taknula nije 
onoga, što je bilo na njemu. Odrieši zatim pašče i dovede ga 
pred kuhinjska vrata. Zeljov je to glasovitoga vučjeg soja, 
samo što se razlikuje od vuka surkom i bielom »maskom«. 

Pra Mijo izvadi dotle iz svojih bisaga čuturicu s vinom i 
objesi je o rame, a zatim preko kabanice opasa se konopcem i 
navuče debele rukavice. Dohvati zatim paščetov lanac, a pas, 
poznavajući ga, uze uza nj skakati. Pra Mijo pričvrsti lanac o 
konopac, što mu je bio oko pasa, pa se obrne Mari, koja je u to 
dohvatila velik ugarak. 

— Posvietli mi, koliko bilo, da se uhvatim plota! — — 
Tako ! — A sad idi u kuću, pa se ne plaši, već molitvom prepo- 
ruči Bogu i svog druga i mene. Neka ti je jedno na umu: Ili 
ćemo se vratiti sve troje, ali pojedince, beli, nijedno! 

To rekavši uhvati se plota i izčezne. Mari se zavezao jezik. 
XJ smrt ode dobri duhovnik., i vratila bi ga, i opet — neka ga! 
Hiljadu blagoslova posla iz niemih grudi za njim, a onda se 


povrati djeci, odvede ih u sobu, padne pred onim oltarićem, pa 
s dječicom uze moliti Stvoritelja, nek od njenog života udieli 
dara čestitom duhovniku. 

Pra Mijo ode uz plot prtinom, koju je već dvaput pregazio, 
i dođe do njezina kraja. Učka Zeljova, ne bi li pošao napried, 
ali ovaj ni da se makne. Pra Mijo ga digne i spusti preda se. 
Zeljov samo što utonu u snieg, pa opet ni makac. Vidi čovjek, 
da tako ne ide. Digne ga opet i spasti sebi za leđa. Opipa još 
jednom plot, da se uvjeri o smjeru, kojim pokazuje u polje. Sam 
se okrene licem u polje, prekrsti se, preporuči dušu Bogu i mla- 
dom blagdanu, pa uze gaziti i vući Zeljova za sobom. Ako je 
Ante na tom glavnom putu, on će ga naći, a ako pašče nanjuši 
trag Antin, maknut će se i samo. Snieg je i pra Miji, onolikoj 
ljudini, već do pasa, ali on korača i sieče snieg: odmicalo se 
sporo, ali ipak. Sjever šiba sad s lieva, sad s desna, sad upravo 
u lice. On se samo pognuo i stavio lakat pred lice. 

Išlo to tako neko vrieme. Na sreću i urlik vjetra kao da je 
počeo jenjavati, a i snieg usitnio. Pra Mijo ubrza korak. No 
ako je Ante i sam uzeo lutati, umjesto da je ostao, gdje je pao, 
šta onda? . . . Strese se pra Mijo pri toj pomisli, no uto ga najed- 
nom trgne Zelovljev lanac, i on umalo te ne ljosnu na leđa. 
Zeljov zastane, zalaje, pa onda skoči na desnu stranu i poče 
vući pra Miju za sobom. Razvedri se pra Miji crna noć kao 
najvedriji dan, a sunce mu se pričinilo na onoj strani, kamo ga 
je vukao Zeljov. Skače Zeljov pravcem na desno, jedva ga sliedi 
pra Mijo. Sve gušće kefće pašče, dok . . . dok nakon kakvih 
dvjesta skokova zastane, nekoliko puta silno zalaje, zaskoči uz 
pra Miju, pa ga opet potegne napried, i... za nekih desetak 
koraka već je Zeljov oblizavao Antu, koji je u sniegu ležao. 
Uto se pričini pra Miji, kao da čuje iznemogao glas: — Tko je 
Božji, pomozite! — Korakne još dvaput i napipa ljudsko tielo. 
— Mi smo, Ante, ja i tvoj Zeljov! — kliknu pra Mijo, osovi 
Antu i uze ga odjećom trljati, a onda ga prođrma nekoliko 
puta, pa mu stavi na usta čuturu. Ovaj gutne, pretrese se i sam, 
kao da je živnuo. To je pra Mijo i čekao. Zametne čuturu, naprti 
Antu na leđa, pa krene. Težak teret u pra Mije, a po onom du- 
bokom sniegu, a najteže mu, kad Zeljov zaskoči, pa ga trgne 

0 svom lancu — gotovo da se sruši. Uto se i vjetar slegao, a Ze- 
ljov nanjušio prtinu, kojom su malo čas gazili. Sad je bilo 
lakše. Ni dvadeset časaka ne prođe i oni se nađoše pred jazom 
otvorenim vratima kuhinje, gdje im Mare i dječica, upozoreni 
pasjim lavežom, iziđoše ususret. 

Kad pra Mijo spusti Antu živa, ali težko iznemogla, poče 
Mare grliti sad Antu, sad duhovnika, zahvaljivati, blagosliv- 
ljati i prizivati Boga. 

U kući, gdje je malo čas vladala najgroznija strava od Mare 
do Zeljova — sve je veselo. Pa i ne tjeraju Zeljova iz kuće. Eno 
ga u jednom ćošetu, gdje se oblizuje s nenadana, mastna zalo- 
gaja, što mu ga udielila Mare. 

Domala donese ona i bisage iz štale, pa kad Ante raztrese 
onaj dućanić, što se u bisagama skrivao, sve se dogodi onako, 
kako je on, vraćajući se, u duhu predviđao. Najzad se u pro- 
cesiji unese u sobu i postavi na oltarić ona »prilika«, a s nje se 

1 pra Mijo veselio kao diete. Istina, u Rimu je on viđao i ljep- 
ših »prilika«, tek nije tamo nabasavao na ljude, koji bi zala- 
gali glavu Bogu na slavu. 

Večeralo se, veselilo i nazdravljalo, a uto se primicalo i 
vrieme »ponoćnici«. Padanje prestalo, oblačina nestalo, i uka- 
zalo se zvjezdano nebo. Oko četiri sata pred zoru počele se sa 
svih strana javljati u daljini goruće mašale 4 ) i oglašavati puc- 
njava pušaka. To okolina dolažaše k ponoćnici. Napunio po- 
božni sviet i kuću i sobu Antinu. Čulo se, što se dogodilo. I 
staro i mlado gleda u svog duhovnika s udivljenjem; svaki je 
bio ponosan, što se baš on trefio biti župljaninom pra Mijinim. 
I dosad bi svi oni i u vatru i u vodu za njim, ali ovaj čas odu- 
ševljenje nije imalo granica. Dođe i vrieme mise, pa prodike. 
I dosad je rieč pra Mijina tekla od srdca k srdcu, ali ovaj put 
činilo se puku, da ono više ne besjedi običan čovjek . . . Minula 
i misa. Staro i mlado gura se, da što prije čestita župniku Božić, 
a on svima uzvraća blagoslovom. Posjedalo zatim ono starijih 
ljudi oko goleme sofre, da se omrse. Prvu zdravicu nazdravi 


4 ) na motku nasađena naprava, na kojoj gori luč. 

sretni Ante svome spasitelju, a onda će jedan od starijih za 
sofrom upitati pra Miju: 

— Ma, recite, ujaci, kako Vam je bilo, kad se odbiste od 
piota i pođoste, kazati, nikud, nikamo? 

— Molio sam Boga, neka ni mene ne vrati, ako nije njegova 
volja, da nađem Antu. 

— Šta? Tako, pra Mijo? — udivljeno se oglasiše svi u jedan 
mah. 

— A kojim bih srdcem čitao jutros svetu misu i rekao pro- 
diku svome narodu, da se nije dogodilo, kako se dogodilo? — 
uzvrati pra Mijo upitom mjesto odgovorom. 

ONada«, Sarajevo 1902., str. 8.) 



— 70 — 



Muderis 

Parodija Preradovićeva »Mujezina«. 

Sunce žarko sjeda 
I skoro će sjest; 
Stalna samo bi eda 
Učiteljska jest! 

Nad Sarajem gine sunca zadnji trak , 

1 večera prvi već se hvata mrak. 

Takog mraka nema na Balkanu svem , 

AV govorit o tom ne ću, jer ne sm’jem. 

Na zapadu nebo planulo u ruj 
I gori ko zlato raztopljeno tuj. 

Sarajevo rujem plamti u taj tren, 

A dolje vaskolik grad tone u sjen. 

Ja — sjen — kažem, aV blato valja reć, 

Jer takvoga blata nigdje nema već. 

Ratno je sad doba, stog u kasni čas 
Pozivlje u školu đake zvona glas; 

Sad i Hadži-Kerim svoj upravlja hod 

Mehmed-Alijevoj medresi pod svod , 

Sav grad nadvisio te medrese stan , 

I dobro se vidi , kad je vidan dan ; 

Izmed trista drugih poznat ćeš joj vid, 

Jer joj je od tinte sav poprskan zid, 
Hadži-Kerim dakle uputi se gor 9 , 

Pod bremenom ljeta korak mu je spor. 
Mučno ga je gledat, gdjeno kano puž 
Polako se miče skalinam uzduž, 

Al koliko tielom i slab bio on, 

Tielu popustiti duh mu nije sklon. 

Do zadnjega časa svoj vršiti čin 
Želi pedagožki stari mujezin; 

Odmara se starac; kd ovca je biel, 

Pod sarukom bielim blied mu obraz ciel, 
Upale mu oči očnicam do dna. 

Kano dvie iskre u ponora dva; 

Duga brada biela seže mu na pas, 

Žicom srebra svaki čini joj se vlas; 

To je i sve srebro, što je mogo steć, 

Prem je bio vriedan, to se mora reć. 

Zlato njeg 9 ve duše to je jedin dar, 

Što ga može dati domu na oltar, 

1 pravo mu budi — nek mu prosti 
Zašto nije mesar, nego pedagog 
Ušavši u razred stari muderis. 

Našao je đaka samo malen niz. 

No odmah se sabra stari školnik moj , 
Premda j 9 ondje đaka bio malen broj, 

Te uz žarki pogled stavi se kao div, 

Stane deklamirat svakidašnji ziv: 

»Žaba, žabe, žabi,; jesam, jesi, jest«, 

Stalni mu je refrain uz zgrčenu pest . . , 

> 5 Hvalim , hvališ, hvali « — to života dilj 
Bio je i os to najpreči mu cilj . 

Dok on deklamira, dižući glas jak, 
Izmako je davno i posljednji đak. 

U zor-predavanja izgubila čar. 


Bog! 
f ! 

Nadmašila njih je mnoga druga stvar. 

To kad starac vidi, zahvati ga bol. 

Kao da mu srdca odkida se pol: 

»Alah, Alah, tvog je muderisa stid 
Podignuti oči k tebi, jer im vid 
Izpio je silan zadaćnica broj 
I iz jeo ih, s čelo, što je teko, znoj, 

Odkad služim školi — njezin mujezin — 
Još dospio nisam ni u osmi čin; 
Kvinkvenija tužan nemam još ni dva, 

A već mi je kosa posiedila sva. 

Ja bosiljak šijem, meni niče drač, 

Gdje veselja tražim, tu nalazim plač. 

Pa da barem vlada za moj pošten trud 
Kakvom god medaljom ukrasi mi grud! 
Al 9 malo tko mari za naš poziv svet, 
Izrodi se svuda i star i mlad sviet. 

Šatri među nama taj otrovni drač, 

Neka sav izgine « ... ali gnjev i plač 
Više mu ne dadu da razjari jed, 

Šapće još potiho, ukrštava gled. 

Onda iz medrese on pospješi hod 
K milomu si domu , gdje ga dragi rod, 
Mila kćerka čeka, i kojoj na grud 
Hrli stovariti bolju si i trud, 

Kd oko u glavi čuva kćerku tu, 

I kano svetinju obožava nju. 

Ima dvoje djece još u svietu on, 

Ali ovoj kćeri najviše je sklon. 

Starija se l^ćerka udala još prije, 

Pa već ima sina i kćerčice dvie; 

Sin mu najstariji studira još jus, 

Al 9 dvaput već pao je tatin ugursuz. 
Stupi starac u dvor, iz njega u svoj 
Iza dvora skromni, mali perivoj, 
Kapinike, pome i metljike tud 

II čemin i ruže tražiš uzalud. 

Do sjenice stoje oleandra dva, 

Čitav ukras vrtni i naprava sva . 

U taj najdraži si perivoja kut 
Starac upravio na povratku put. 

Kad najednoć stane , ukoči se sav 
I oči izbulji ko ranjeni lav. 

Misleć, pred njeg doć će kćerin vjerenik, 

A kad tamo spazi tužne kćerke lik. 

Sluša ju, gdje čita, a plačljiv joj glas: 
»Oprostite, više ja ne ljubim Vas. 

Ja sad ljubim drugu, dvokatni je dom, 

Što ga kao miraz nosi mužu svom«. 

Uz mlađu si kćercu — rikno bi ko zvier — 
Vidi još i drugu, već udatu kćer; 

Guje, da je s djecom odtjero je muž, 

Izruživ je prije popriek i uzduž. 

S njome njena djeca — gladna grla tri — 

Pa od njeg've plaće ti da žive svi?! 

Stupiv bliže vidi, da je tu i sin, 

Neki dan mu bio izpitni termin. 

Zapita ga odmah: — Šta je sine . . . no? — 

A sin odgovara: — Treći put sam po. 

Kao ljuto zviere, kao ranjen ris 
Riknu umlaćeni biedni muderis: 

— Da si, sinko, reko: Ja sam, babo, pa' — 

Bilo bi mi težko, bilo bi mi ža', 

Al kraj svega jada još mi griešiš, o! 

I prot gramatici, pa govoriš: po U 
Pogrješku ti takvu nek oprosti Bog, 

Oprostit ju ne će zemni pedagog. 

Pogrješke ti takve ne oprostih ja, 

Pravilno je: pao, a pjesnički: pa’ .. . 

I on pade tužan kao kamen lik 
Biedne svoje djece mrtav spomenik; 

Zadnji šapat bi mu uz zgrčenu pest: 

— Stalna — samo — bieda — učiteljska — jest! 

(»Hrvatski Dnevnik«, Sarajevo 1915., br. 2G.) 

Iz mojega sela 

Liepo moje malo seoce! Nema ga više nego dva šora, što 
se protegnnlo uz tihi potok. Nasred sela omalen trg, na njemu 
brdeljak, a na brdeljku crkvica. Dvaput je u nju udario grom, 
pa zidovi kao pocrnjeli, al’ da unideš u nju, pa da vidiš one 
starinske svete likove o zidovima, ili čak da čuješ orgulje, ja 
kriv, ako ti ne bi srdce osvojila. Ti bi pao na koljena i uzeo 
moliti dragoga Boga, da čuva i crkvicu i selo i onu mirnu 
čeljad u njemu. Mene je već davno zanio valova bieg u drugi 
kraj, ali uviek i uviek vuče me želja za onim potokom, u kojem 
sam se praćakao kao sitna riba, za onim livadama, po kojima 
sam se skitao sa svojim parnjacima, pa za onim dobrim djevoj- 
kama i momcima, s kojima sam dielio dobro i zlo. Pa tek kad 
se sjetim godišnjega našega vašara! Kakvih li tu sve nije bilo 
milinja — licitara, kestenjara, pelivana, pa i čarobnjaka! A 
takvih čarobnjaka, kakvi su se navraćali u naše selo, ne rodi 
više pod kapom božjom. 

Prosto — skočili vragu iz torbe. I danas, nakon kojekakvih 
briga i kubura, ja se — i opet velim — tako rado sjećam na 
svaku malenkost iz dana svoje prve mladosti, a svako čeljade 
iz našega šora znam i po imenu. Osobito ona jedna zgodica sa 
čarobnjakom ostat će mi živa u pameti, dok me motika ne po- 
kopa. 

Sjećam se i danas, kao da je to jučer bilo. Ja i Šabalin 
Franja izvalili se potrbuške pod jabukom u vrtu i sve smišlja- 
mo, kako da izmislimo pušku, pa da idemo u lov na zecove, kad 
se pred nama stvori Krajina Marica. 

— Bariša! Franjo! Hodite da vidite čudo na sokaku! 

— Ma kakvo čudo? — velim ja. — Znaš, kako kaže naš 
gospodin fratar, da nema čudesa. 

— Ma hodi, velim ti. 

— Kakvo te čudo spopalo? — opet ću ja, — To su bablje 
bezposlice; ne idem ja tamo — odsiečem ozbiljno i pljucnem 
junački na našega garova. 

— A ti si baš nekaki . . . ! — Marica će gotovo uvrieđenim 
glasom. — Kad si taki, ja te više ne volim. 

Stislo me oko srdca, kad mi Marica to reče. A volio sam 
ju kao rođenu seju; dao bih joj i krvi izpod grla, a ne bih 
joj učinio sada takvu malenkost po volji! 

— Onaj... pa zašto baš ne bih išao! Pa najposlije, zašto 
i ne bi bilo čudesa! I naš gospodin fratar kaže, da ima čudesa, 
ali ta su samo od Boga. Onda i tvoja mama kaže, da su sada 
drugačija vremena, nego što su nekada bila. Sve veli 
ošlo, Bog mi prosti! — do đavola. I ja bih sam prije rekao, da 
ima čudesa, nego da ih nema. 

Pod našu se kuću uto naturilo svieta, trna božja. Da među 
njih baciš zrno prosa, ne bi palo na zemlju, — toliko ih je. Sve 
nadvisio za glavu Pargarov Andro. Visok je, da bi dohvatio 
tarane s neba, a glava mu malo ko pestnica. A zato jezik! 
Kako li taj umije pripoviedati! Ljepše od gospodina fratra, a 
već gospodin fratar pripovieda tako sladko i medeno, da bi ga 
slušao i gladan i žedan. Samo što gospodin fratar uviek priča 
o crkvenim poslima i svetim stvarima, a Andro o Italiji i svo- 
jim junačtvima u Italiji. Mi smo ga mlađarija vrlo voljeli, jer 
nam rado pripovieda, a i on se sam nekako odbijao od starijih, 
pa se radije priklanjao nama mališima. Stariji ga opet nisu 
baš begenisali; — psovali ga, da je pijanac, laža, i da je malo 
ko prihvatljiv, da ne čini velike razlike između svojega i tu- 
đega, pa su ga još i ogovarali, da je ošepavio, kad je skočio sa 
kruške čika — Mijine. — Cika Mija — vele — privrebao ga 
u svom vrtu i malo mu gaće izprašio. — Mi mladići smo znali, 
da je to zloba i da je Andro ošepavio u Italiji, kad mu je jedan 
dušmanin sasuo naboj puške u koljena. Znali smo i to, da je on 
toga Talijana svega izmeckao kundakom, kao jabuku, a onda 
ga objesio o šljivu. I još drugih njegovih junakovanja mi smo 
znali. 

— Jedanput — pripovieda Andro — prikradem se ja tali- 
janskim topnicima. Namjerili oni — veli — top baš na naše 
graničare, kad su pred carem defilirali. Vidim ja, bit će zlo po 
naše, ako top opali. Ja ni pet ni šest, skočim pred top, pa ruku 
njemu u grlo. — Bježi s rukom! — veli Talijan da opalim. 
— Neš, bome, neš — velim ja — dok je Pargarovu Andri ju- 
načka na ramenu glava. — Jami ruku, ne mogu drugačije da 

pucam! — A tko ti i veli, da pucaš? — Bježi, velim ti ja — 
opet će Talijan — tužit ću te sudu. — Tuži — odgovaram ja — 
ako ćeš i caru, al ne ćeš pucati, dok je Pargarov Andro u ži- 
votu — i sve ga probadam pogledom. — Uto naši graničari svr- 
šili defilaciju pred carem. Vidim ja, nema tu više opasnosti 
za naše, izvučem ruku, a top : du-u-u ! . . . ko grom, al puče 
u prazno. — Ne ćeš ti, ne, samo onako ubijati naše ljude — 
viknem ja Talijanu, mašim se šikare i prikradem se k našima. 
U taboru su već znali, kakvu sam psinu učinio Talijanima, a 
ja ni crne ni biele, kao da me se ciela stvar i ne tiče. Uto zaori 
zapovied: — U red! Car dolazi! — Mi se ukočili kao zid, kad 
eto cara preda me. 

— Jesi li ti — veli — Andro Pargarov iz Niemaca? — i 
pruži mi ruku. 

— Jesam — rekoh — care gospodare! — i stisnem mu ruku, 
a njemu navru suze na oči. 

— Bogme baš si junak od oka! Nema takve medalje, koja 
bi dolikovala junaku, kao što si ti. Već, jeste li vi svi iz tvoga 
sela takvi junaci? 

— Mi smo Pargarovi svi ko jedan, — živa žeravica. 

Car dade zapovied, trublje zatrube, oficiri prezentiraju 
preda mnom, a meni se sve kapa diže na glavi od ponosa i sve 
me svrbi, kao da me tko golica. 

— Nego jedanput — priča Andro — i ja se uplašio. Stojim 
ja jedne večeri na straži pa od dugog časa stao zievati. Uto me 
shvati zrno iz topa, pa baš u usta. Malo se žacnem, al onda 
stanem gutati, — grcam ja, grcam, dok ne progutam zrno, pa 
ga brže stanem zalievati rakijom, da se u meni ne razprsne. 
Jer vrag je topovsko zrno, raznielo bi me na komade. Onda se 
ja malo uplašio, al drugčije ne znam za strah. Kad je ono car 
sa mnom razgovarao, evo kao ja s tobom što sad razgovaram, 
upitat će me: — A zar te nije bilo strah, kad si išao metati ruku 
u top? Onda ja njemu: — A molim te, care gospodine, što je to 
strah? Ja za tu rieč još nikad nisam čuo. — Nasmije se car, 
okrene s k oficirima, pa će reći: — Baš krasan junak; takvoga 
više ne rodi. 

U onaj mah, kad sam ja s Marijom i Franjom izišao pred 
našu kuću, ciela se rpa nadrla smijati: — Ko bajage! — oglasi 
se jedan starac. — Andro ne vidi čitati, a velik je, da se prigne, 
mogao bi dragoga Boga poljubiti u koljeno. 

— Pa zašto se onda drugda hvali — jedan će ženski glas — 
da vidi muhu na tornju crkve u Oroliku? 

— Nije ono, da ne vidim — brani se Andro — nego će to 
biti latinski, a ja latinski ne umijem. Da je to hrvatski, nje- 
mački, pa makar i talijanski . . . 

— Idi, bora ti! — prekide ga jedna snaša. — Što bi ti s ta- 
lijanskim? Nisi ti Italije ni vidio, a kamo li... 

— Veži ti labrnje, jer . . . htio bi Andro da psuje, ali mu se 
glas gubi u grohotnom smiehu dangubne družine. 

Kad se je smieh slegao, ugledaju mene i pozovu, da proči- 
tam, što ono stoji na cedulji. Sada tek ja razaberem, odakle je 
ona naloga svieta. Na našu kuću priliepio netko velik papir, 
gotovo hvat u duljinu, a pol hvata u širinu, i zato se tu sabralo 
svjetine, da čuje, kakva to slovo piše na papiru. 

— Ja se kladim — netko će iz množtva — da je to opet 
nova kakva porcija. Čovjek bi morao imati glavu kao bundeva, 
da samo zapamti ta prokleta imena: porez, prirez, namet, ško- 
larina, cestarina . . . i šta ti ja znam, kako se sve te nesreće ne 
zovu. 

— Na prvi bih pogled i ja rekao, da će to biti kakva nova 
porcija. Samo ne znam, što će ti ljudi na cedulji, te se cere i 
krevelje — nadometne drugi. 

— Ja opet mislim — ona će ista snaša, što je rekla Andri, 
da Italije nije ni vidio — da će biti vojske, pa car zove, tko hoće 
u soldate. 

Dotle mene spopadoše dvie snažne ruke, podigoše me, i ja 
stanem glasno čitati: »Pozor!«... No u rieč mi upade ona An 
drina snaša: — Jesam li ja rekla, da će biti vojske! 

— Jezik za zube! — jedva dočeka Andro, da joj vrati milo 
za drago. 

»Pozor!« — uzmem ja opet čitati — »Danas će na večer biti 
velika predstava glasovitog čarobnjaka Džemsa Džemsovića na 

trgu pred gostionicom »K zelenom drvetu«. Jede vatru, guta 
noževe, para si trbuh, vadi novce iz zraka itd. Tko hoće, da se 
nagleda čudesa, neka ne žali dvadeset novčića. Daći i podčast- 
nici plaćaju polovinu«. 

— Ama baš mi bilo na vrh jezika, da kažem, da će to biti 
kaki cirkus. I eto gle, pogodih! — pohvalit će se Andro. 

— Veli — ona će Andrina snaša — da guta noževe. Šta je 
to spram našega Andre, koji je u Italiji proguto kukuruzno 
zrno ! 

— Topovsko! — ljuti se Andro — topovsko, ti adrnjo! Ne 
dao mi Bog s ovoga mjesta, ako nije istina! 

Smiehu ni kraja ni konca. 

— Lako Andri! — oglasi se jedan starac. — On će jeftino 
u tu komendiju; kao izsluženi podčastnik plaća samo deset nov- 
čića. 

— Kaki podčastnik! — ne da opet mira ona Andrina snaša. 
— Gdje je on za podčastnika! Bio je prosti fuliršic! 

— Trista ti gromova! — stane Andro bjesniti. — Pamtit 
ćeš ti, tko je bio fuliršic! 

I opet sviet udri u smieh. 

Malo pomalo počeše se ljudi razilaziti, a nas troje, Marija, 
Franjo i ja u vrt, da se dogovorimo, kako ćemo s večera u ko- 
mediju. 

I danas je još svega živo sjećam, što se one večeri zbivalo: 
Jedan red stolaca; na njima sjede gospodin župnik sa svojom 
rođakinjom, učiteljevica i bilježnik. Iza stolaca mi drugi gle- 
daoci. Mene i Mariju zapalo mjesto baš blizu gospodina učitelja. 
Nekako bi mi bilo milije, da sam mogao stajati podalje od 
njega. Nije ono, da bi on bio zločest, nego je bio uviek neraz- 
položen. Nikada se ne bi nasmiešio, pa bi se i drugi kraj njega 
sneveselio. A bio je pametan, Bože moj, kao kakvi mudrac! 
Znao je i grčki. Osobito nam je rado pripoviedao o nekom 
grčkom mudracu, koji je imao vrlo zlu ženu. — Dođe li on — 
pripovieda gospodin učitelj — rano kući, ona će na njega: — 
A što si već došao kući? Ne će kuća bez tebe pobjeći. Ogladnio 
čovjek od dangube! — Dođe li kasno kući, eto ti belaja: — Pa 

ti spadalo, pa ti vucibatino, pa ti ovo, pa ti ono . . . kako već 
to žene znadu. — A u žena je — veli gospodin učitelj — otrov- 
ni j i jezik, nego u zmije zub. 

Međutim ja doskora zaboravio, da je učitelj uza me. Svega 
me zanio čarobnjak. Kakvih li tu sve nije bilo čudesa! Biljež- 
niku uzeo šešir, pa iz njega napravio gužvaru; učiteljevicu mi- 
luje po obrazima, a iz njih izskaču iskre. Pa tek ono glavno 
čudo! Svoga sina strpao u sanduk, nekim štapićem mahnuo 
malo ovamo, malo onamo, i kad otvori sanduk — nema u njemu 
njegova sina — nestalo ga. Onda opet zatvori sanduk, štapićem 
malo desno, malo lievo, a sin mu izkoči iz sanduka zdrav i 
čitav, kao što je i prije bio. Na tu umještinu poče prva učite- 
ljeviea, a — bog te pitaj zašto — za njom mi svi s reda uda- 
rati dlanom o dlan. Čarobnjak se opet stao klanjati lievo i de- 
sno i bacati poljubce, a najviše ih je, rekao bih ja, dobacio 
učiteljevici. A tko i ne bi! Nije ona doduše osobito liepa, nego, 
što no rieč, đeđema, pa kad se smije, kao da sunce sije. 

Nemojte možda misliti, da je to kakva varancija stao 

se hvaliti čarobnjak. — Tkogod, hoće, može pokušati i mora 
nestati. Ne biste li možda htjeli vi, milostiva? — okrene se vra- 
goljasto k učiteljevici. 

Hvala! — reče ona stidno i stade čupkati svoju kecelju. 

— Hajde samo, hajde! — stao ju straga svom silom nutkati 
učitelj. 

Ona se samo okrete i šine ga takvim pogledom, da ga prože 
bljedilo i uhvati drhat, a i meni bijaše, kao da me sjeknu po- 
sjeklica sablja. 

— Ne biste li možda vi htjeli, mladi gospodine? — čarob- 
njak će meni. 

Ja se zapurio n licu, a kika mi stade rasti od milja, gdje 
me okrsti gospodinom. — Hajde, baćo! — potakne me Marija, 
i ja pođoh. Kad sam ponosno stupio preda nj, činilo mi se, kao 
da se malo uzvrpoljio. 

— Ti bi — veli — zbilja rado, da te nestane? — rekne ote- 
žući. 

— Bih! — rekoh malo ljutito, jer me uvriedilo, da mi sada 
kaže »ti«, a malo prije bio sam »gospodin«. 

— E, pa gilta! — reče — lezi u sanduk! — I ja legnem. On 
malo nakrivi sanduk prema gledaocima, pa će reći: 

— Evo, glete! Sad je ovaj deran, (ja škrinem zubima: — 
Pas ti nanu grebo, kakvi deran?) — sad je — veli — još u san- 
duku, a sad — i mahne sandukom, a ja se skotrljam pred noge 
učiteljevici, — a sad ga — veli — više nema u sanduku. 

Učiteljevica vrisne i đipi na stolac, a oni drugi straga uda- 
riše u grohotan smieh. 

Kad sam sutradan polazio u školu, bilo mi je nekako tiesno 
oko srdca. Marija me jutros, kad joj nazvah dobro jutro, i ne 
pogleda, a najvećma se bojah učitelja; činilo mi se, kao da sam 
mu nešto kriv. Kad ja pred školu, a učitelj sjedi na pragu i od- 
bija dimove na svrdlove i fićuka, fićuka — majko moja! — 
kao kos. 

— Znaš — dočeka me Franjo na ulazu u školsku sobu — 
što je novo?... — Nestalo učiteljevice sa čarobnjakom. 

Ja se samo ukočanjio. 

Kad je odbilo zvonce, uniđe učitelj u školu, i sve se smješka. 
Mi ga svi gledamo začuđeno i ne možemo da uhvatimo razloga 
tomu njegovu veselju. 

— Znate — veli — šta, djeco! Dugo već nismo pjevali, pa 
hajde jednu zapjevajte! 

Marija, jer ona je bila naša počimaljka, povede: »Tko je 
srdce, u te dirno«, a mi drugi udesismo, što bolje znadosmo. 
Učo se naš najprije snuždi, mora da se sjetio davnih, davnih 
dana, poslije se smrkne, a kad mi zajeknusmo: 

» Drugi ljubi zlato tvoje , 

Miruj, miruj, srdce moje!« 

najedanput mu se razvedri lice, a oko usana zatitra smieh. 

— Još jedanput! — veli — ovo »Drugi ljubi«, al veselije, 
brže! 

Mi opet udri svi brže, pa glasnije . . . »Drugi ljubi . . .« 

— Veselije, veselije! — nutka nas učitelj. 

A onaj ancikrst Mišin Gaja razđraži se pa počne podciki- 
vati. Učitelju se potrese brk pa sve kliče: — Veselije, veselije! 


^Antologija« 

Nastade nas vrisak: — Iju, ijujuuu! — koliko nas grlo no- 
silo, a pjesma već i onako odavno nije »Tko je srdce . . .«, već 
pravo kolo, šta li je. 

— Brže, momci, veselo! — opet će učitelj. 

Mišin Gaja sve namiguje na nas, pa odjedanput iziđe iz 
klupe i stade — oprosti mu, Bože, griehe! — igrati kolo. Mi u 
strahu pogledamo na učitelja, a njemu to milo, pa sve viče: — 
Tako valja, sokole, sokoliću! 

Onda se i mi drugi izguramo iz klupa i uzmemo prebirati 
nogama. Učitelju sve sjakte oči, a onda se privuče k ormaru i 
izvadi egede. Stao on da struže, a mi skači kao pomamni i ori: 
— Ijujuuu ! . . . 

Poslije dvie godine vratim se za prvi put iz Vinkovaca, 
gdje sam polazio gimnaziju, u svoje rodno mjesto na ferije. 
Prvi mi posao bješe, da potražim svog učitelja. No tamo mi 
kažu, da je otišao u mir i odselio se, bog bi ga znao, kamo. Ni- 
komu, vele, nije kazao, gdje će se smjestiti, kao da se boji, da 
mu se ne vrati žena. Potražim i Andru. Oženio se čovjek: uzeo 
onu istu snašu, što ga je uviek bockala. Ostala udovicom, pa 
se zadovoljila Androm, a sviet ko sviet veli: suđeno je tako. 
Mi se tek pozdravili, a eto i Andrine žene. 

— 0, sviete, sviete — viče ona — čuda neviđena! Perem ja 
na Bosutu košulje, kad vidim rodu, gdje leti preko Bosuta. Mora 
da joj se smučilo, jer stade bacati. I izbaci ništa manje već 
jedno oveliko tele. Tele pane u vodu, a štuka ga dočeka i pro- 
guta. Bože, bože, kakvih li sve nema čudesa na svietu! 

— Ajde, ne brundaj — oštro ju prekori Andro. — Tko je 
vidio, da roda ili štuka može progutati tele! 

— Zašto ne? — ona će. — Kad si ti u Italiji mogao progu- 
tati topovsko zrno, zašto ne bi mogla roda tele progutati? 

— Izdiri odatle, ti brbljava mrcino! Ti valjda misliš, da je 
zrno veliko ko jabuka na vrhu tornja! — uze galamiti Andro, 
a žena se samo nasmije i pobježe u kuhinju. 

— Eto vidiš, moj brate! — stao mi se tužiti Andro — kakav 
sam ti ja to križ naprtio! I prije je bila zla, al ođkađ se njom 

oženih, ko da je stala na sugreb — od dan do dan sve gora. A 
baš sam se zato i ženio; ko rekoh: uzet ću ju za ženu, pa će se 
valjda umiriti. Al da! Ne može ti to biti mirno. Vodio sam ju 
i k Majci Božjoj u Ilaču i k svetom Boni u Vukovar, al ne po- 
maže. Vodio sam ju i k čarobnjacima, al ne znadu ti ovi mlađi 
med njima ništa. Prosto ne znadu ni to, da nestane žene. — 
Nema ti, nema — više — kaže — onakih čarobnjaka, kakvi su 
nekada zalazili u naše selo! 

(»Obzor«, Zagreb 1894., br. 171.) 


Seoski filozof 

Čiča Mija Gluvakov bio je do pred dvie godine i svojim su- 
seljanima gotovo nepoznat čovjek. Živio je negdje na stanu, pa 
je riedko zalazio u selo. A kad bi tako i došao u selo, susretali 
bi ga stariji ljudi s pitanjem: — Ama, Boga ti, čiča Mija, zar 
si ti još uviek živ? — Bi rekao, da im je ko krivo, što on još 
gazi ovu crnu zemlju, i što i njega grije ovo jarko sunce. A on 
se samo smijuljio. Njemu je bilo drago, da ga još nisu sasvim 
zaboravili, i da se makar tako za njega brinu. To je najposlije 
bilo i sve, što su za njega marili. Do prije dvie godine nije si 
nitko za njega tro glave, gdje je, kako li mu je, pa nikomu 
nije ni u snu došlo na pamet, da njega pita za savjet u kakvoj 
važnijoj zgodi. U obćini je brojio on samo onda, kad se je po- 
pisivalo pučanstvo, a da su ga i tom prilikom zaboravili, ne bi 
sigurno carevina propala. Glas toga starkelje nije jednostavno 
u selu vriedio ni pol lule . . . 

Bilo je to sve tako do pred dvie godine, kad se najedanput 
sve preko noći preokrenulo. Sad će i sam gospodin župnik koji 
put zaustaviti Miju i upitati ga, što on misli o ovom ili onom 
poslu. A to je već mnogo, kad mu i naš župnik odaje čast i 
n jega pita za mišljenje, jer je naš župnik u ovom čitavom ko- 
taru najpametniji čovjek. Tako je bar rekao, i to javno rekao, 
sam kotarski predstojnik: — Vaš je župnik najpametniji u či- 
tavom kotaru, jer je uviek uz svaku vladu. 

A kad učitelj danas hoće da pohvali kojega dječaka a 
obično se već hvale gazdinski sinovi reći će: Neka te 

dragi Bog pozivi, pa ćeš i ti danas sutra selu biti na diku kao 
i čiča Mija. Pa kad danas dođe kakav gospodin u selo, čim 
otvori usta i upita: — Čuješ, mali, gdje je . . .? — ono mali i ne 
sluša dalje, već unapried odgovara: — Ciča Mija je u čiča Mi- 
jinom sokaku, kuće broj taj i taj. — Ta za koga bi stranac u 
našem selu i pitao, nego za čiča Miju! 

I sokak su dakle već nazvali po čiča Miji i — mora se reći 
— baš najljepši sokak našega sela. Tu su kuće najvećih gazda, 
pa dabome i glavna birtija, a između bilježnikove kuće i kuće 
župnikove rođakinje dućani sve trojice Židova, pa škola baš 
između narodne krčme i druge neke javne zgrade. Tu je na 
kraju i čiča Mijina krovnjača, naherena i razglavljena. Iz 
ovoga se već vidi, kako je čiča Mija sada već bio znamenit čo- 
vjek: svi naši veliki i znameniti ljudi imadu po važnijim mje- 
stima svoje ulice, ali, boga mi, jedva da će i jedan od stotine 
imati i svoju kuću u njoj. 

Vi ste već kao na iglama, pa nestrpljivo pitate: — Pa kako 
to bi, te se iz onoga zaboravljenog, nepoznatog čiča Mije odje- 
danput izčahurio tako znamenit čovjek? Ele, bilo je to ovako: 

Prije dvie godine došao u naše selo neki gospodin, bajage, 
da traži »narodno blago«. Prvi dan mu se smijali ljudi: gdje 
će t^j u sirotinje naći blaga! Što je bilo u koga ono malo širo- 
maštine, to su već poodnašali eksekutori na muntu. Drugi dan 
stala se već i djeca nabacivati bušama na toga gospodina, i 
jedino su žalila, da su već jučer promašila tu liepu priliku. 
Treći dan našao se taj gospodin u razgovoru i s čiča Mijom. 
Veli mu, da je došao proučavati narodnu dušu, prisluškivati 
udaranju narodnoga srdca, kupiti u ljudi iz naroda ono neizka- 
zano i nikad neizrabljeno blago pjesama, poslovica, rieči itd. 
Naposljedku upita čiča Miju, zna li on kakvih narodnih pjesama 
i bi li mu ih htio pjevati. 

Čiča Mija pogleda kaputaša izpod oka, izhrakne se dva, tri- 
put onako graničarski, a onda stane u sebi ovako esapiti: — 
Ili je taj gospodin budala, ili drži mene za budalu. U jednom 
i drugom slučaju ne će se sa mnom šaliti! Jači sam ja od njega, 
a za pojasom mi reži i ljuta britva. 

Onda mu rekne glasno, da zna svu silu baš liepih pjesama, 
pa ako gospodin želi, da će mu ih pjevati. I počeo o babi Ruži, 
kako je izgubila muža i tražila ga varjačom po loncu. 

Gospodin je sve to bilježio, ali kanda nije bio najzadovolj- 
niji, jer je zaželio, da mu zapjeva koju drugu. Čiča Mija onda 
uzme cifrati, kako se je popeo na jabuku, da nabere šljiva, a 
kad je s te kruške sišao, ono puna torba gljiva. No ni s tom 
nije najbolje prošao. Gospodin ga upita, ne zna li kakvu staru 
od onih pravih narodnih pjesama, u kojima se pjeva o haj- 
ducima, ili o banovima i o Đurđev-danu, hajdučkom sastanku. 
Na to se pitanje čiča Mija čisto uvriedio. — Ta kako ne bi on 
toga znao! I opet poče pjevati, i to o varadinskom banu Dojčin 
Petru, kako je zapio sto dukata za jedan dan, pa onda opet o 
Radoji, kako je nekoga vijao do skele, a gospoja mu kod kuće 
kavu kuvala i robove čuvala. — Sad, pomisli čiča Mija, ako 
još i sada nije zadovoljan, skresat će mu glasno otca i mater, 
i ostaviti ga. Gospodin doduše ni tim nije bio zadovoljan, ali 
mu čiča Mija nije ništa glasno skresao, nego samo u sebi, jer 
su mu bile obećane dvie krune, ako još odpjeva koju o Kralje- 
viću Marku. A čiča Mija znao je više cifrati o Marku, nego — 
Bože mi prosti! — gospodin predstojnik o bana. I pjeva Mija, 
pjeva, a gospodin piše i piše. Ono, pravo reći, i ne pjeva Mija, 
već samo kazuje. Spočetka je doduše i pjevao, ali kako mu 
je glas jak, kao u kakvoga skeleđžije, a hrapav kao u seoskog 
čordaša, složiše se, da čiča Mija samo kazuje, a onaj će bilježiti.. 

I tako dolazio onaj gospodin dan na dan k čiča Miji i bi- 
lježio, a čiča Mija kazivao pjesme i polako punio svoj čemer. 

Kad se je prvi gospodin poslije nekoga vremena vratio u 
grad, došao je već drugi, za ovim treći, i tako redom jedan za 
drugim. I svi se navraćali čiča Miji i svi su bilježili, što bi im 
čiča Mija kazivao, a onda to sve tiskali u knjigama, i onda, 
kažu, te knjige prodavali. 

Dolazili i takvi, koji nisu skupljali pjesme, nego na primjer 
pitali, kao se zove ono, čime se iz boce vadi čep, ili ona visoka, 
okrugla, crna kapa, što ju je gospodin župnik prije desetak 
godina metnuo prvi put na glavu, kad je u selo došao ban, a 
onda ju je prije pet godina nosio samo onda, kad bi dolazio 

veliki župan, a sad ju meće na glavu, i kad dolazi kotarski pred- 
stojnik. Pitali su ga i to, kako bi on nazvao one naočale, što bez 
uzice sjede na nosu, a jedan ga čak upitao, kako bi on hrvatski 
rekao rieč »Stimmung«. I što bi god Čiča Mi ja rekao, bilježili 
bi oni i o tom pisali u novinama ili čitali na svojim sielima. 

Došao jedanput i neki inžinir, donio sa sobom nekakvu 
teku, na kojoj je bilo napisano: »Hrvatski narodni građevni 
slog«, i stao prediravati čiča Mijinu kuću. Sve je bilo pravo 
tome inžiniru, samo mu se činilo, da je. to novotarija, da je čiča 
Mija izbušio u krovu kao neku rupu, kroz koju je išao dim. 
Ciča Miju, čovjeka starog kova i čovjeka iz naroda, bolio taj 
prigovor, i da ga ne prekoravaju s novotarijama, začepio badžu 
krpama i sada dim prolazi liepo između oplata od vrata i 
pendžera. 

I nekakav s violinom — kazivali su, da je to prvi bogataš 
u gradu — dolazio k čiča Miji i nagonio ga, da pjeva, pa i on 
bilježio one melodije i tiskao u nekoliko svezaka. Poslije više 
nije dolazio, jer se, kažu, baš ljudski pomogao čovjek, izđavajući 
na sviet narodne popievke, pa mu više ne treba čiča Mije ni 
njegovih pjesama. 

Tako je dakle čiča Mija sa svojih pjesama i pripoviedaka 
prodičio sebe i svoje selo. Izabrali ga i začastnim članom obćin- 
skoga vieća, a htjeli ga poslati i u sabor, ali u onom drugom 
kotaru, gdje je čiča Mija imao kandidirati, ustao onaj nepa- 
metni pop, što je uviek proti vladi, i dokazivao, da se čiča Mija, 
ta dika čitavoga sela, ne može birati, jer nema ni aktivno ni 
pasivno pravo izbora. Vidi se, kako je nepametan onaj pop, 
kad ne zna, ni kako se narodski kaže aktivno i pasivno pravo! 
Po čiča Mijinom tumačenju reklo bi se to čisto narodski: ili 
loncem o kamen ili kamenom o lonac. A onda su zaključili u 
najnovije doba, da čiča Miji podignu u ime priznanja za nje- 
gove zasluge liepu jednokatnicu; samo se obćina i vlada ne 
mogoše složiti, tko da dade novac za tu gradnju. Vlada bi, da 
ga da obćina, a obćina bi, da ga da vlada. Zato je sio jednoga 
dana bilježnik, pa na bana skitio ovu liepu knjigu: 

Preuzvišena ekscelencijo! Odkako ste Vi postali banom, 

Vi ste' oko sebe najradije kupili one ljude, za koje se prije nije 

uobće znalo ni u njihovom sokaku, pa ste iz njih iztesali jake 
stupove svojoj vladavini. Zato se službouljudno podpisani ufa 
Vama, gospodine bane, predložiti, da pogledate i na našega 
čiča Miju. On je u ovom našem selu najpametniji, jer ja sam 
se rodio u drugom susjednom selu, i on je tako zapravo među 
našim seljacima jedini pametan čovjek iz naroda. On nije učio 
nigda ništa, a od njega su učili toliki ljudi, i sveučilištni pro- 
fesori i akademici, pa zato ja molim, Vaša Preuzvišenosti, da 
jjromaknete čiča Miju, koji je dosada bio na obće zadovoljstvo 
mjestnim sudcem, u čast ili barem plaću profesora ili koje mu 
drago struke u sveučilištu, a u najgorem slučaju bio bi on pri- 
pravan primiti i koji kanonikat. No ako bi ta mjesta bila po- 
punjena, molim Vas, svietli bane, da mu dadete obilniju miro- 
vinu ili bar da mu kao narodni dar podignete u našem selu 
jednu jednokatnicu. 

Ja znam, doduše, da visoka zemaljska vlada Vaše ekscelen- 
cije nema novaca za tolike kulturne potrebe hrvatskoga naroda, 
pa podpisani misli, da bi bilo najjednostavnije udariti 3.5% 
nameta na glavni i slob. kr. grad Zagreb i od tih dobrovoljnih 
prinosa sagraditi čiča Miji liepu kuću. Ta bi kuća poslije 
čiča Mijine smrti mogla pripadati glavnom gradu. Trebalo bi 
je samo prenieti u Zagreb, pa bi uz tolike druge zgrade bila 
najljepša uspomena na Vaše ekscelentno banovanje i na načel- 
nikovanje sadašnjega načelnika. 

Podpisani se nada, da Vaša Preuzvišenost, koja je dosada 
uviek pomagala one, na koje nitko drugi ne bi ni glave okrenuo, 
ne će ni sada pod slavni kraj svojega banovanja udariti dru- 
gom stazom. 

Istina, opozicija će u tom udariti na Vas, ali ona će, dokle 
god ste Vi ban, i uradili Vi, što mu drago, na Vas udarati, 
kao što će Vas opet Vaša stranka hvaliti, uradili Vi, što Vam 
drago. A kad prestanete biti banom, pso vat će Vas i opozicija 
i Vaša stranka i do groba odani 

pročitano i podpisano u Jablanovcima, 

mjeseca studenoga 1902. 

Tripko Ošutkivalo 

obćinski bilježnik 

U analima našega obćinskog arhiva nema doduše pismenih 
podataka, da li je i što je han odgovorio gospodinu Tripku na 
tu njegovu umnu poslanicu, ali toliko stoji, da je čiča Mija do- 
končao svoj zaslužni život na stanu izvan sela, a da očekivane 
jednokatnice nije svojima smrtnim očima nikad ugledao. A 
da se je kojim nevjerojatnim slučajem to i dogodilo, bila bi 
kasnija zahvalna mu pokoljenja u ne maloj neprilici, kad bi 
htjela radi afirmacije razine naše kulturne javnosti utvrditi, 
da li je čiča Mija bio prvi ili, bog zna, koji po redu među onima 
javnim radnicima, kojima je zahvalni im narod podigao u 
znak priznanja makar i zemunicu. Pa tako je uostalom i bolje 
za samu dičnu uspomenu našega čiča Mije. Bog zna, ne bi li i 
kod nas nastala kasnije nemila neprilika, da se o čiča Miju 
i njegovu kuću počnu otimati pojedini gradovi i obćine, kako 
su se ono nekad, kako nam to stare knjige kažu, otimali grčki 
gradovi za Homera. Ovako je ostavio iza sebe samo veliku kul- 
turnu zadužbinu, a naše mu je zahvalno selo postiglo najveće 
priznanje, što nam je i ono dalo jednoga našeg »filozofa«. 

(»Obzor«, Zagreb 1902., br. 274.) 


Seoska secesija 

Viest o književnom družtvu, koje se počelo rađati u Za- 
grebu, uznemirila je i književne krugove u Zaplotincima, i oni 
se uzeše ozbiljno spremati, da zauzmu — kao moderni ljudi — 
prema tom družtvu svoje stajalište. Sazvat će dakle glavnu 
skupštinu svojega literarnog družfcva »Helikon«. 

Prvi je saznao za tu viest predsjednik »Helikona«, pošto- 
vani gospodin Habakuk Torba. Saznao je to, veli, iz političkog 
dnevnika »Britva«, koji izlazi svake subote u gradu V. Zaplo- 
tinci leže naime, da to odmah kažemo, nekih četrdeset kilome- 
tara od grada V. Na pola puta između Zaplotinaca i grada V. 
leži seoce Zakovani, a u Zakovanima stanuje bivši Haba- 
kukov meštar, čižmar Kalasancij Mrkva* Mrkva drži »Britvu« 
u subabonnementu, dobiva je dakle iz kavane svake iduće 

sriede, a šalje ju u Zaplotince svakoga petka. Tako je dakle 
već u subotu znao Habakuk za ideju o novome družtvu i sazvao 
odmah glavnu skupštinu »Helikona« za nedjelju poslije podne. 

Sabralo se dvie trećine Helikonaša. Treći član »Helikona«, 
blagajnik Jeremija Pravda, bio je službeno zapriečen: amputi- 
rali ga baš onomadne u susjednom gradu iz poštenog družtva. 

Čelo stola sjelo predsjedničtvo »Helikona«, tajničtvo pje- 
vačkoga družtva »Zveglje«, podpredsjedničtvo »Britve« i pred- 
poplatničtvo zaplotinačkih čizmonoša — Habakuk Torba in per- 
sona, Vis-a-vis njemu ustoličio se Bonaventura Bezkorka, fabri- 
kant šila en groš et en detail, emeritirani zaplotinački poljar 
i diplomirani interviewer svih znatnijih , ličnosti, koje bi po- 
hodile Zaplotince. 

I uze rieč Habakuk Torba, da se potuži na jadne literarne 
prilike u Hrvatskoj. — Hrvatska, reče on, ima danas sama dva 
najveća pjesnika, a jedan od njih, to je Habakuk, mjesto da 
zlatnim klincima o vječnost prikiva svoje neumrlo ime, mora 
da zabija klince u nedostojnu obuću običnih smrtnika. Prije 
dvie godine izdao je na sviet zbirku pjesama »Tulipan«, a kri- 
tika, ne ufajući se priznati, da ne shvaća ljepotu njegovih misli 
i obilje novih ideja — iztakla mu samo ljepotu papira i obilje 
tiskarskih pogrješaka. Jedan je jedini list imao kuražu, da 
javno prizna svoju ignoranciju. Završio jo s Preradovićevim 
riečima: Dok je glava, bit će kapa. 

Jednoglasni »živio« poprati Habakukov govor. Onda se diže 
Bonaventura Bezkorka. Bonaventura nije sam toliko literat, 
koliko mecena liepe hrvatske knjige. Kad je ugledala svjetlo 
Plabakukova zbirka »Tulipan«, poklonio je Bonaventura tri 
eksemplara »Tulipana« mjestnoj školi uz uvjet, da se pjesme 
čitaju u školi i da ih djeca uče napamet. To mecenatstvo skupo 
je doduše platio domaći učitelj. Okriviše ga, da mu djeca ne 
napreduju, i kazne radi dodieliše ga vladi za nadzornika. U šali 
zvao je za to učitelj Bonaventuru odsada Maleventurom. 

Bonaventura stao da žestoko udara po novinstvu glavnoga 
grada. Jedne novine doniele jednu izreku iz njegova govora na 
banketu u proslavu nove tiskare, pa se o tu izreku i o samog 
autora zadjele s puno zlobe i izrugivanja. Ne razumievajući 


89 — 


u citatu političke aluzije, uzele novine da ga prikazuju ne- 
znajšom. Izreka ta je glasila: »Veliki talijanski epik Calderon 
veli u remek djelu »Donna Clara« ove rieči: Grau, theurer 
Freund, ist des Lebens goldner Baum«, pa tako i ja velim 
i t. d. i t. d. 

A što su na to učinile one dične novine? Doniele toj izreci 
rep, koji je imao svrhu, da Bonaventuru izvrgne ruglu i da 
krepkoću njegova stila prikaže u ružnom svietlu. »Ponajprije«, 
izvraćale su te novine, »nije Calderon talijanski epik, nego 
španjolski. Onda on uobće nije epik, već dramatik. Item, Donna 
Clara nadpis je pjesmi od Heinea, a ne epu od Calderona. 
Item, citirane rieči ne veli Calderon, nego Goethe. I najposlije 
Goetheove rieči glase sasvim drugačije«. 

— Nije li, gospodo moja — zagrmi Bonaventura u glavnoj 
skupštini »Helikona« — nije li to divljačtvo jednu tiskarsku 
pogrješku onako bezdušno izrabiti u svoje političke svrhe i po- 
litičkom protivniku i na literarnom polju krnjiti slavu, ubijati 
ga, sramotiti ga? Za takav postupak on ima samo izraz »fuj!« 
— koji on moli — neka dođe u zapisnik. 

Poslije Bonaventurina govora razpravljalo se triezno i te- 
meljito o svim paragrafima zagrebačkog družtva i čitanim se 
paragrafima dodavale kojekave opazke. Tako je primjerice 
primljen Bonaventurin amendement onom paragrafu, koji kaže, 
da će »družtvo podpomagati svoje članove materialno i mo- 
ralno«. Bonaventura naime tumači taj paragraf ovako: »Mate- 
rialno podpomagati članove« znači na primjer lirskome pje- 
sniku dati sto forinti, da izda na sviet svoje pjesme, a »moralno 
podpomagati ga« znači savjetovati mu, da ih za Boga ne tura 
u javnost. 

Habakuk se je spočetka opirao tome tumačenju, ali je na- 
pokon popustio;, — ta najposlije, tako bi on, Habakuk, naj- 
lakše namirio troškove, što ih je imao tiskajući »Tulipan«. 

Jednoglasno je primljen i Habakukov priedlog, koji glasi: 
»Umre li koji pjesnik od gladi ili od druge obične pjesničke 
smrti, skrbi se družtvo za dostojan mu pokop«. 

Tu zgodu upotriebi Bonaventura, da pokojnom članu »Heli- 
kona«, Jeremiji Pravdi, izrekne liep nekrolog: 

— Gospodo! — govoraše Bonaventura — u našoj sredini 
nema jednoga milog člana našega, nema Jeremije Pravde. On 
se je od nas odielio, — ne, ne, nije se on odielio, — njega su od 
nas otelili. Bio je čovjek do konca svojega rada idealan, i 
otišao je s idejom, koju je uviek na srdcu nosio. U svojoj ve- 
likoj skromnosti imao je jedan jedini ideal, — ideal, da mu 
se zemni ostanci poslije smrti ne predadu materi zemlji, koju 
je toliko ljubio, nego kakvom krematoriju, i da ga pokopaju 
bez počasti, bez vojničke pratnje. Pa i ta mu se želja nije izpu- 
nila, jer ga je na zadnjem mu putu pratila jaka oružana četa. 
I ljuta se sudba s njim ljuto našalila. Književna kritika i knji- 
ževna naklada nije htjela da sabere i na sviet izda njegova 
djela, — sabrao ih je i na sviet izdao državni odvjetnik. Na Je- 
remiji su se obistinile rieči: čuvaj se sam svojih prijatelja, 
ovdje državnog odvjetnika, a neprijatelja, ovdje kritičara, čuvao 
ga je Bog. 

Skupština »Helikona«, koja je bila u salonu gostionice »Kod 
Helikona«, svršila se liepo, skladno. Kod prvih glasovanja gla- 
sovalo se ustajanjem; kasnije su članovi glasovali izgovarajući: 
»da« ili »ne«, a najposlije su glasovali kliman j em glave. 


(»Obzor«, Zagreb 1898., bh 1G4.) 

Ante B enešić 


Menu 

(Stropha sapphica) 

V« 

Ljubo! Stiže brzojav , da mi sutra 
Prijatelji dolaze: dobri druzi. 

Daj da malo mozgamo , kako ćemo 
Goste podvorit. 


Pazit ćemo, podvorba da nam bude 
Gladka, kao stihovi skladne pjesme; 
Vino, ko žar pjesnikov; jela, kao 
Pjesama zbirka. 

Uvod u te pjesme nek juha bude, 
Krepka, kao junačka naša pjesma; 

Za njom kulen — kao ditiramb papren 
Veselom Bakhu. 

Govedinu garniraj zgodno, dodaj 
Sos pikantan, oštro nek jezik štipa, 
Košto zdrava satira, kada koga 
Ozdravit želi. 

Mesa fino nasjeckaj, pa ćeš pitu, 

Znaš, onakvu napravit, da nam gosti. 
Kad ju jedu, pomisle, svak je komad 
Sonet Petrarkin. 

Janje, prase nek se rumeni , ko što 
Lice punog mjeseca; nek su tečni, 

Da na distihone idile Ijubke 
Nalični budu. 

Ako hoćeš, s breskvama, grožđem svrši, 
Al sladkiša ne spremaj, jer bi težko 
Pili gosti bilikum, koji ću nalit 
Šiljerom starim. 

S bilikumom ključeve predat ću im. 

Da otvorit mogu, kad hoće, vrata 
Od kuće nam, i srdca moga, pa i 
Podruma punog. 

S bilikumom sve ću im ponuditi, 

Zato svi će izpit ga na bielo, 

Pa i sebe cieloga dat ću njima, 

Samo ne — tebe! . . . 

(»Pjesama knjiga druga«, Zagreb, 1906., str. 31.) 

Pu dar ina 

Kao đeram nad knjigom zgrbljen čučim, 
Nad knjigom, gdje vodice bistre nema. 
Kao moljcu knjiga je hrana meni, 

Hrana i piće! 

Da mi samo krila porastu laka, 
Mahom bi odletio iz te sobe 
Sparne i zagušljive, što me davi, 

Davi ko memla . . . 

Fruškoj gori ja bih u krilo pao, 
Vinograd potražio praotaca, 

Oduška bih mladosti svojoj dao, 
Oduška željnoj. 

Sada cvate vinograd, ko da Višnjem 
Vinogradar zahvalan tamjan pali, 

Što mu Bog plemenitu kaplju daje, 

• Kapljicu rujnu. 

Tamo bih se mirisa ja nasrko, 

Još bi ljubu dozvo, da pudarimo; 

Na zemlju bih mekane slame prostro 
Nama za počin. 

Prekrio bih slamu pokrovcem bielim 
Kao snieg. Ne bi ga ni trebali, 

Jer ko svila mekane trave ima, 
Travice sitne. 

Liepo bi se kupali u Dunavu . . . 

Ja bih njoj pomagao, kad se svlači, 
Plivat bih je učio, okupanu 
Opet odievo. 

Grozdovi bi motrili grudi njene, 

Pa bi mahom zavidni željkovali, 

Da im slični budu : onako puni, 
Sladki onako ... 

Čeznulo bi grožđe u vinogradu 
Za sladkoćom grudi i poljubaca . . . 

Al bi ta pudarina sladka bila — 

Od grožđa slađa ! . . . 

(»Pjeme«, Zagreb, 1905., str. 15.) 

Starčevo karanje 

Boze, jada golemoga! 

Šta od svieta biva toga? 
Vino pije, 

Kolom vije, 

Pa se smije, 

Ko da nije 
Suzna to dolina, 

Nego bačva vina . 

To je negda drugče bilo, 
Toliko se nije pilo . . . 

— Starce, čuda golema! 
Zar ne poznaš Noema? 

A od tada 
Vinograda 
Viek je bilo, 

Viek se pilo . 

Sad bi ta dolina 
Puna bila vina, 

Da junački niste pili! . . . 
Što ga niste ostavili ? 

(»Knut«, god. I. br. 5., Mitrovica 1904., str. 73.) 


Žetva 

(Stropha sapphica) 

Sunce peče ko zezeno zlato, 

Zlatno klasje pod njim dozorilo je; 
Žetelice zanju i zeteoci, 

Prigledat idem . 

Uz put zovnem ljubu, da pomogne mi, 
Ona odmah pristala . AV u ljubu 
Zagledalo sunce se tako, da se 
Sklonismo u hlad . 

Bas se lipa krosnata razcvjetala, 

A ja berem lipine cvietke, kitim 
Ljubi grudi ljiljanske, kosu bujnu, 

Da mi se smieši . . . 

Svaki smiešak gasim joj c jelovima . . . 

Ona meni uzvraća svaki, a ja 

Opet gasim c jelov om — da čim drugim? — 

C jelovom sladkim! . . . 

Žetelice gotove vienac nose, 

Vienac klasja zreloga /... Drhćem blažen. 
Moju ljubu vjenčaju plodom sretnim — 
Plodna mi bila! . . . 

(»Knut«, god. I., br. 10. Mitrovica 1904., str. 160.) 


Ljuba spava 

Ljuba spava . . . Pod njom meka trava. 
Nad njom nebo vedro se smieši, 

J a je motrim . . . Sladka čežnja neka 
U meni je, al ne će da grieši . . . 

Leptir smion kao brza striela 
Dohrlio, sjeda joj na usta . . . 

Ljubi usta . . . Gledaj stvora smjela. 

To baš bješe moja želja pusta! 

Ona njemu ustašca naškubi, 

Misli: ja sam! A to leptir bio! 

Ona ne zna, kako se to ljubi, 

Leptira sam zato zamienio . . . 

(»Kniit«, god. I., br. 10. Mitrovica 1904., str. 150.) 


»A ntologija« 

Zašto sam na svietu 


Zašto sam na svietu ? 

Sam se često pitam: 

Zar sam zato, da se 
Lien po svietu skitam ? 

II sam zato, da se 
Po krčmama vučem, 

I tu novac, mladost, 

I mozak utučem? 

Popravit se kanim, 

Ja ne poznam šale. — 

Alaj će mi biti 
Mjesto kudnje hvale! . . . 

Preobraćaj takav 
Nije Pavlov bio; 

Pa tko takvo slavlje 
Ne bi proslavio?! 

To će slavlje biti 
Kod » Zlatnog bunara«: 
Alaj će se čudit 
Moja družba stara ! . . . 

(»Knut«, god. I. br. 9. Mitrovica 1904., str. 139.) 


Moja vila 

Gostoljubiv ja sam čovjek, 
Bilikum mi velik dosta, 

Pa kad zgrabim kojeg gosta. 
Taj se sjeća mene doviek! 

Uz bilikum ključe redam: 

Mali ključić — vrata s druma, 
a veliki od podruma, 

Da uz srdce gostu predam. 

Pjesnikinja jednoć vila 
U goste je k meni došla ; 

Lako došla, težko odšla, — 

I ona se ponapila. 

Bilikum je izkapila, 

I oko joj zakriesi se ... 

AT za ključem ne maši se, 
Jer ne treba ključa vila. 

Za srdcem se maši mojim, 
Jerbo voli srdca vruća. 

Gdje je zelje i čeznuća, — 

I zamieni srdcem svojim. 

Od tog časa vesela je 
Moja pjesma danju, noći! — 
Uzdisati s njom ću moći 
I izsmijat uzdisaje . . . 

(»Knut«, god. I., br. 21., Mitrovica 1904., str. 325.) 


Sad ja vidim 

Novom vinu moram da se divim: 
Cim natočiš, pjena se izgubi! 

Pa se sladko kraj tog vina ljubi . . . 
Sad ja vidim, po po volji živim. 

Ljuba prašta, i kad malo skrivim, 
Jer je slušam, kad kaže: poljubi! 
A ja grlim i šapućem ljubi: 

Sad ja vidim, da po volji živim . . . 
(»Knut«, god. I., br. 22., Mitrovica 1904., str. 340.) 

Curičica mala 

(Uglasbio Ivan pl. Zajc). 

Curičica mala 
Vrtom skakutala, 
Vrtom skakutala , 
Rosno cvieće brala , 

Pa razmišljat stala , 
Kome bi ga dala . 

Ljuto zaplakala , 

Sebe proklinjala, 

Što je tako mala , 

^4 ljubit bi znala! 

Da je začarala 
Vojna tako mala , 

^4j, onda bi znala , 
Ifom bi cvieće dala ! 
Ljubiti bi znala! 

Šta će? Još je mala . . . 

(»Pjesme«, Zagreb, 1905., str. 7.). 


Ljubav ne zna šale 

Grmljavina! Još je vina , 

Još ću izpit čašicu . 

Kad izidoh: pomrčina , 

Ćutim kiše kapljicu. 

Moram brze k vjernoj ljubi , 
Hej , krčmaru , ne dangubi , 
Samo još ia kapljicu . . . 

Piši i tu litricu! 

Eto biesa! Sa nebesa 
Iztrest će se kiša sva . 

Sve se sada na me stresa . . . 
ičafco ii ća fc ijabi ja? 

Sio mn gr omi, kiša što je?! 
Šio nebesa prolom taj?! 
Strašni je je nebo moje , 
Kišobran mi kakav daj! 

(»Pjesme«, Zagreb, 1905., str. 28.) 


Izprika 

Moja dika mene kara: 

Već te nema četir dana! 

Zar već nemam za te čara , 
Milija ti zar mehana? 

» Nije diko! Već sam čare , 
Opjevati tvoje htio , 

^4ii inno svuda kvare , 

2Vi načvrknut nisam bio/« . . . 

(»Pjesama knjiga draga«, Zagreb, 1906., str. 7.) 


Hajd poleti uzdisaju 

Hajd poleti , uzdisaju , 

U zdisanom kreni kraju , 

Ti si krilat, ti ćeš moći 
Do čuvane dike doći: 

Nju čuvaju njeni stari, 

Zrelo grožđe — fco pudari . 

Sladko grožđe! Stani, stani, 
Uzdisaju otrcani! 

Ovita te srdca tama, 

Letni prije zvjezdicama, 

Do njih sjajnih prije prni, 
Sjaj ukradi, pa ogrni . 

Ko alem se nad nju spusti. 
Da zasjaji pram joj gusti, 
Odšuljaj se i do grudi, 
Tajne želje tu uzbudi; 

Nek o meni sladko sniva: 
Što se sniva, — cesto biva! 


(»Pjesama knjiga druga«, Zagreb, 1906., str. 8.) 


Menu 

(Catastropha sapphica) 

Blago onom, koji na očevini 
Sjedi i pijucka siljerac stari, 

Radnim danom mjereć jedared snagu, 
Blagdanom dvared. 

Kad si jači nego siljerac stari, 

Pjevaš divne ode treznoći, a kad 
On je jači, ne žališ, jer je slavan 
Svlado te junak . 

Slavan junak, aV se u koštac hvata 
Skroman kao curica, kad je grliš: 

Grliš dotle, dok se izčupat njojzi 
Ne možeš više. 

Nemojte ga mnogo vrieđat starca, 
Nemojte se otimat: on vam brigu 
Briše s glave, u glavu lije pamet, 

I san vam kuje. 

A veseljem kakvim te nudit znade! 

Ne vjeruješ očima niti ikom 
Oko sebe: odkud toliko danas 
Sretnijeh ljudi ? 

Lica su im vedrija, oči blaže. 

A tek pamet! Kao biesan vulkan 
Grmi, suklja, žari se i sve s novom 
Izbija silom. 

Oko duše sreća se mazit staje. 

Sviet mi je ljepši, a prijatelji 
Oko stola vidim odjednom da su 
Veliki ljudi. 

Tko bi sanjo, ali sad vidim jasno, 
Prijatelju, ti si Petrarca, Puškin, 
Kalidasa, Shelleg, Coppee, Mickiewicz. 
Homer i Goethe. 

Ja sam samo Tizian, dalje šutim, 

Jer sam skroman, i jer za stolom našim 
Sjedi Lessing, do njega Przybyszewski, 
A onda Solon. 

Solone, razsudi, da l 9 pravo velim: 

Tri su ovdje Puškina, i svi liepo 
Mirno sjede, pa se uz šiljer stari 
Niti ne grizu. 

I što dulje, sve nas je nekud više. 
Premnogo je skoro već velikana, 

Braćo draga, jeste li vi to glavom, 

Ili su sjene ? 

Odem u vrt . Danas i drveće je 
Uljudno , poskakuje odsvud k meni , 

Da se mogu prihvatiti; objeručke 
Zato ga grlim . 

Gledam Dunav . Stfa ii je njemu danas? 
Veseo se smješka ; po mjesečini , 

Kao da namiguje Fruškoj gori , 

Davnoj si ljubi . 

Mjesečina , — aii ja Dunav crven ; 
Sam je stari šiljerac , a az njega se 
Smiju svietu današnjem pjani drevni 
Pokojni bozi . 

(»Knut«, Mitrovica 1904., god. I., br. 15., str. 239.) 


Postanak vinograda 

Izađe Noem, da nabere grožđa. I nabrao centu grožđa, da 
počasti goste na svoj rođendan. Ali kako je bilo svega drugoga 
u izobilju, sasvim je zaboravio na grožđe. Za šest nedjelja eto 
mu opet imendana, i sada se sjeti onoga grožđa, pa će ga ovaj 
put na stol donieti. Začudi se, kad mjesto grožđa ugleda bez- 
brojne mušice, gdje prekrivaju nekakvu koru, ljuskavu kao u 
velike ribe. Skine te ljuske, i na svoje još veće čudo naiđe na 
tekućinu, koja mu vrlo ugodno podraži nosnice. Okusi: izvrstna 
kapljica! 

Kad se gosti nasitiše, donese Noem nekoliko vrčeva one te- 
kućine. I okusiše, i svi uzkliknuše: — Ala, ala, al taj šiljer 
valja! 

Među gostima je bio i neki putnik, vrlo mlađ i liep, obraza 
rumenih, žarkih; oči mu se od zadovoljstva kriesile. Nitko ga 
ne poznaje, nikomu se on nije predstavio, jer to onda nije bio 
običaj. I da su ga pitali za ime, ne bi se odao, ne bi rekao, 
da je on Anđeo ljubavi. 

I okusi Anđeo vino, i obrazi mu se još jače zažariše, i oči 
mu još više zasjaše. 

Čašu za čašom, i razdragaše se gosti. Mužko grli mužko, 
žensko opet žensko, pa se bratime, pa se ljube. I zapjevaše: — 
Ala, ala, al taj šiljer valja! 

I milo bilo Anđelu. Eto mu u vinu pomagača, da širi lju- 
bav, a koliko se dosada mučio, i sa slabim uspjehom! 

Ponoć se približava, i gosti se spremaju, da pođu. Ode 
Anđeo sav sretan. Anđelu je noć kao i dan, pa pođe, da vidi, 
koliko to Noem ima vinograda. Izbroji brazde: u svemu samo 
dvadeset, a Noem ima veliku družinu. Zasadi mu jedan lanac 
sve čokot do čokota na dva metra, da grožđe dobro uzori, i da 
bude fina kapljica. Zasadio vinograde i drugima prema potrebi, 
da mogu i radnim danom koju čašicu izpiti, a svečanom se 
zgodom do ponoći veseliti. 

Tek što je Anđeo otišao, a netko — kuc, kuc na prozor. 
Začudi se Noem i gosti, tko bi to Božji mogao biti, pa još u to 
doba noći! Oglasi se iznemogao putnik. Noem ga primi, dade 
mu hladna pečenja, i natoči mu punu čašu. Putnik se najede, 
a kad okusi vino, nasmieši se. Gosti se rukuju s Noemom, 
opraštaju se. Došljak podigne čašu, zamoli »posluh«, i kitnjasto 
i cifrasto nazdravi svečaru. Svidjela se zdravica Noemu, prva 
zdravica, odkađa sviet postoji, pa on skoči razigran, natoči 
čašu do vrha i sebi i gostima, a gosti svuku kapute i nanovo 
posjedaju. Piju u zdravlje svečarovo, piju svi na bielo. I za- 
pjevaše: — Kolko kapljic, tolko ljet! 

Onaj putnik svima omilio, pa ga I ne pitaju, tko je i što 
je. Toliki veseljak! I veseljak nazdravi krasnom spolu, i sva- 
komu mužkarcu dodieli po jednu krasoticu. I grle se i ljube, 
ali sada mužko sa ženskim. I svi se vrlo razdragali, đavoli je 
zbijaju, a došljak sebi sve bradu gladi. Vidi se, da mu to godi. 
I zapjeva: — Bog poživi naše krasne! Poslije pjesme opet se 
digao: — Svaka treća stoloravnatelju, ali kako ga nisu bili iza- 
brali, ide ta vriednomu domaćinu. I ocrta silne domaćinove 
vrline tako, da se je sam domaćin začudio sam sebi, odkuda je 
on tako čestit. Ali kad to nazdravljač veli, mora da je tako. 
I izkapi Noem, a svi zapjevaju: — Mnogo ljeta sretan bio! Iza 

zdravice prijateljstvu došljak naredi vandrček, koji nije baš 
sretno prošao. Svaki stane naime sam svoje vrline izticati, jer 
nije htio zaostati za domaćinom, pa se posvade i potuku, da su 
stolice letjele zrakom. No kad ih je nazdravljao umirio, zapje- 
vaše: — Bog poživi prijatelje! Za vrieme pjesme neki su se stro- 
valili pod stol, a poslije zdravice uzor-domaćici svi su bili pod 
stolom osim pridošlice. 

Ovaj se diže, veselo protare ruke, grohotom se nasmije i 
uzklikne: — Danas sam istom našao, što sam odavno tražio. — 
I ode i on da sadi vinograde . 

Sada mu se istom vidješe papci, jer je to bio sam Sotona. 
I sadio je na istom mjestu, gdje i Anđeo; postavio između svaka 
dva čokota po jedan novi, jer on želi, da ljudi imaju vina ne 
samo do ponoći, nego i sve do zore . 

(»Savremenik«, Zagreb 1911., str. 601.). 


Doktor Glavari 

Tko se prvi put s njim, u zakutnom sriemskom trgovištu, 
sastane, čini mu se, da je pred njega stupio veliki zeleni gušter; 
brecne se i ohladi. Ali se svatko vara, tko ga po vanjštini sudi. 

Kad pokuca na vrata, već prijatelji znadu, da dolazi liečnik 
Glavan: kuca tiho, uztrajno, kao da dolazi k bolestniku, pa 
ne će, da ga prestraši, probudi, a ipak želi, da ga čuje onaj, 
tko kraj bolestnika bdije. Srednje je visine, izgorjele, kao spe- 
čene smeđe žilave puti; na njem izlizano tamno odielo, hoda 
uzpravno, ukočeno. Približava se brzim, sitnim koracima i 
pozdravlja stereotipnim, kroz zube puštenim »servus«. Čini 
se, kao da je tu rieč »servus« najprije progutao, a da se čuje 
samo mukli, tihi odjek. Zatim samo malo kimne glavom, dočim 
mu cielo tielo i vrat ostane u prijašnjoj poziciji. Polagano, 
kao oprezno, pruža neliepu, od žila nabreklu, košćatu ruku, a 
pritom fiksira dotičnika sivozelenim, udubljenim, prodornim 
očima. Te se oči vrlo sjaju izpod onizka čela, uzduž sredinom 

utisnuta, na gornjem dielu jakom, gustom kosom svega obras- 
loga. Svaki mjesec daje si tu kosu kratko ošišati, kao i nje- 
govanu, gustu, kestenjastu bradu. Na prvi pogled misliš, da do 
čistoće mnogo ne drži, ali tome nije tako, jer je, što se čistoće 
tiče, do skrajnosti pedantan. To dokazuju i one kapljice subli- 
mata, što se o svjetlu zrcale na njegovoj kosi i bradi. Najjefti- 
nijim se naime, ali najradikalnijim sredstvom — sublimatom 
— dezinficira. 

Silno je otvrdnuo. Jednom za ciče zime i zubatoga sunca 
sjedi on u svom vrtu gologlav u spavaćoj haljini, te čita Teo- 
kritove idile. Mnogo čita, najradije rimske i grčke klasike. Čita 
i putem, idući pacientima, da ni časak vremena ne izgubi. I to 
mu škodi, jer obćinstvo drži, da se putem tek mora pripravljati, 
što će gdje ordinirati. Nasuprot on je u svojoj struci izvan- 
redno verziran i sposoban, samo što to ne zna pokazati. Ali 
kod onih, koji ga dobro poznaju, uživa neograničeno povje- 
renje. I to je povjerenje stekao tim, što ne prikazuje svoje 
umieće kao kakvo čudovište, kao nešto nadprirodno. Nasuprot, 
on priziva narav u pomoć: zdrav zrak, zdrava voda, zdrava 
hrana, umjeren rad, primjeren počinak — to su njegovi liekovi. 
Ako si želudac pretovario, preporuča post. Osobito iztiče sunce 
i ženitbu kao najjače uvjete zdravlja, jer najjače pospješuju 
promjenu tjelesnih sokova. Naravno da mu nije ljekarnik radi 
takvog načina liečenja prijatelj, ali on za to ne mari. Može 
mu biti četrdeset pet godina. 

Vrlo rado putuje, upravo strastveno rado. Bio je već u Ca- 
rigradu, Parizu i Londonu. Lane je putovao Italijom i Grčkom. 
I ta ga putovanja mnogo ne stoje. Putuje naime sam bez go- 
spođe i djece. Odiela i rubenine ponese što manje, ali zato što 
više suhoga mesa, kulena i šunke. Putuje željeznicom i paro- 
brodom u trećem razredu i to po noći, da ne mora plaćati no- 
ćišta po hotelima, a gradove i znamenitosti razgledava danju. 
Naredi svojoj supruzi, da mu nakon stanovitog vremena, kad 
će mu odprilike izaći zaira, koju je sa sobom ponio, pošalje 
opet sličnog mesa u Rim, onda opet u Atenu tako, da ga jelo 
upravo ništa ne stoji, a želudac ima, da bi mogao probaviti 
kamenje s rimskoga »Foruma«. 

Putuje s punim kovčezima, ali se s punima i vrati. S Akro- 
pole uzme koji kamen za uspomenu, pa odavde, odande koju 
stvarcu, i tim izpuni prazninu, nastalu od potroška suhoga 
mesa. Iz katakomba je dapače ponio palac jednog mučenika. 

Povratio se sretno nakon šestnedjeljnoga putovanja, i to 
njegove vrsti putovanja, na kojem se je duševno naprezao, a 
tjelesno izmučio. Spavao je samo vozeći se, a kad je kamo 
stigao, upravo bi trčao, samo da što više prođe i vidi. Govorio 
bi: ne putuje se, da se spava; spava se doma, gdje za krevet 
ne plaćaš. 

Došavši kući, prvo mu je bilo, da legne. Zaspao je čvrsto, 
ali kad je sat odbio dvanaest, to ga je probudilo. On otvori 
oči, pogleda, protrne, znoj ga cieloga oblije: pred njim s.toji 
— kostur. I kostur pruža prema njemu desnu ruku, a doktor 
uhvati pokrivalo, da si i glavu pokrije, da ne gleda tu prikazu, 
ali rukom ni makac. Sada pogleda tu kosturovu ruku, i na svoj 
užas opazi, da na toj ruci manjka palac: sigurno je to onaj 
palac, što ga je uzeo iz katakomba. I kostur upre kažiprst lieve 
ruke na ono mjesto desnice, gdje je falio palac, i za tim iz- 
pruži lievu ruku prema doktoru i savija kažiprst, kao da traži 
od njega palac. Doktor ga je gledao bez daha, a krupni znoj 
sve curio s njega. Uhvati se obim rukama za prsa, a u to ko- 
stur zaprieti obim rukama i izčezne. 

Doktor se sada istom usudi, da ustane, zapali svieću, i kad 
se uvjerio, da nikoga nema, stane se smijati, ali gorko. 

— Ja, doktor Glavan, liečnik, ja se uplašio kostura! Upla- 
šio se svoje halucinacije! 

Smiri se i legne, da dalje spava. Drugi dan je ipak bio sav 
satrven i vrlo mučaljiv. Kad je iduće noći izbila dvanaesta, 
evo mu opet nemiloga gosta u posjete. Sada se doktor još više 
uplaši. Je li moguće, da je to i opet samo halucinacija? Ali 
odkud baš isti kostur, i to kostur bez desnoga palca? I opet 
od njega taj palac traži! Užasno! Nije mogao podnieti kostu- 
rove prietnje, nego ustane, da potraži palac, da ga povrati 
kosturu, ali čim on iz postelje, već kostura nema... 

Ovaj se put nije doktor smijao. Mislio je i opet na halu- 
cinaciju, ali . . . Zar nije bio posve budan i kad se kostur uka- 

zao, i kad je palac tražio i prietio mu se? Zar da je ipak istina, 
da se duhovi javljaju? A on taj fenomen i kako odlučno pobi- 
jaše, i smijaše se onima, koji su slično tvrdili. Flammariona 
je prozvao plašljivom babom, koja u svaku bajku vjeruje. I 
kad se hladnom vodom umio, i glavu te prsa hladnom vodom 
oprao, i opet se je smijao. 

— Nije ipak ništa drugo, nego halucinacija. Ne, ne! Če- 
tvrta dimenzija ne postoji! Sami ju mi stvaramo s našim uzne- 
mirenim, izmučenim živcima. Previše uztreptani živci omogu- 
ćuju, da i nešto čujemo i vidimo, što ne postoji. 

I umirio se. Ali kad je pošao i opet na počinak, i kad se 
sjetio, da bi ga i opet mogao nepozvani gost posjetiti, malo se 
uplašio. Dođe na misao, da postavi ormarić za noć nasred 
sobe, na nj da postavi onaj zlokobni palac, pa ako kostur dođe, 
nek si nosi s milim bogom taj svoj palac. 

I treće noći u isto doba evo i opet kostura! Iste geste, iste 
prietnje. Doktor mu pokazuje rukom ormarić, ali kostur za to 
ne haje. Doktor ustane, da kosturu pruži onaj palac, ali u taj 
čas kostur izčezne ... 

Zar da se to i četvrtu i petu noć ponovi?! Ne, ne! On će 
poludjeti! Ali gdje da nađe lieka? I poče razmišljati, u čijoj 
se vlasti dusi nalaze? U liečničkoj ne, makar da bi carstvo 
duhova liečnicima moralo biti zahvalno, jer ga oni znatno po- 
većavaju. Ni sud, ni kotarska oblast nema s njima posla. Tko, 
tko bi mogao pomoći? I sjeti se otca gvardiana. Da, da, crkva 
bi jedina mogla imati vlast nad njima! Ali gvarđian! Kako 
će se taj ugursuz smijati, kad mu to sve saobći! I onako ga 
svakom zgodom dražka. Sada još ovo! Ne, ne, ne će k njemu! 
Ali će mu kostur opet u posjete... Kosa mu se naježi, i on 
pođe, da gvardiana potraži. Zamolit će ga, da on taj palac 
propisanim putem povrati u Rim, i da ga smjeste na ono mje- 
sto, odkale ga je uzeo. 

Kad je doktor gvardianu sve izpričao, težko je bilo ovomu, 
a da ne prasne u smieh. Ipak se svlada i reče: 

— Dragi doktore! To ti nije laka stvar. U smislu zaključka 
tridentinskoga koncila bačena je anatema na sve one, koji si 
prisvajaju moći iz katakomba. To je jedan od najtežih grieha. 

— Dobro, dobro, rieši me od toga grieba! Pa ja nisam 
ništa zla mislio. Ležao taj palac u katakombama ili kod mene, 
to je svejedno. Ja sam kao đak i cielu lubanju kod sebe imao, 
pa ništa. 

— Lubanju za studij, ali ne iz katakomba! 

— Dobro, dobro, pa što valja učiniti? 

Moraš se izpovjediti i čin skrušeno okajati. 

— Izpovjediti? — skoči doktor, kao da mu je gvardian usi- 
jano željezo podmetnuo. 

Ja se nisam već dvadeset godina sve od svoje ženitbe 

izpoviedao! .. 

Tim si veći grješnik. Taj palac eto je i prst Božji, da 

te svrati na pravu stazu. 

— Ja se ne izpoviedam! — odlučno će doktor. 

— Onda će kostur i opet k tebi u posjete. 

— Samo to ne! . . . 

I u sto muka izlane: 

— Hajde, izpovjedi me! 

I odoše u sakristiju, i doktor se nakon dvadeset godina iz- 
povjedio. 

Gvardian je palac poslao u Rim, i kostur se više nije 
javljao ... 


Tkogod bi posjetio doktora, ne bi propustio, da ne zatraži 
u njega, da mu pokaže glavu Selene i Mitrasov žrtvenik. Taj 
je žrtvenik doktor u svom vrtu renovirao. Naišao on jednom 
na stare zidine, odkopao ih, i on te zidine kamenjem, razba- 
canim po njegovom i susjednim vrtovima, upodpunio, uzidao 
i ono kamenje, što ga je s puta donio: s rimskoga Foruma, s 
Akropole, i gdje ga je već našao. Kako je te zidine odkopavao, 
našao je u dubljini od dva metra glavu božice Selene. Mra- 
morna glava, vrlo liepa, i dobro uzčuvana. Povrh čela polu- 
mjesec sa zviezdom. To ne može biti glava Diane, jer je nježna, 
gotovo dječinska, kao u djevojčice od šestnaest godina. To može 
biti samo glava Selene, a ta spada u Mitrasov kult. Tražio je 
i tragove Mitrasova hrama, ali je od toga odustao, jer su se 

takvi hramovi nalazili pod zemljom, a bog zna, kolika je sada 
naslaga zemlje nad njim. Ali da tu negdje mora biti, doka- 
zuje Selenina glava i taj žrtvenik. Obratio se i na ravnateljstvo 
muzeja, neka ono preduzme kopanje. 

0 taj je renovirani žrtvenik doktor pri vezao ribarsku 
mrežu, u koju bi legao i čitao stare klasike. 

Jednom, kad je čitao Sofoklova Ajanta, došao mu neki ra- 
doznali čovjek, da vidi te doktorove starine. Baš je doktor 
došao do mjesta, gdje Ajant veli: »0 sinko, bio sretniji od otca«! 
— Tu je zastao, i stao razmišljati, pa će tumačiti došljaku: 

— Kako je to puno topline, i iskrene očinske skrbi! Sin i 
svi sinovi neka budu sretniji od njihovih otaca. Generacije 
neka budu sretnije, savršenije. Na mlađima sviet ostaje, a ti 
mlađi neka budu od nas sretniji, zadovoljniji, uspješniji. — 
Zar ne želite i vi isto svomu sinu, kao što i ja svomu? . . . 

— Ja nisam oženjen — stranac će. 

— Vi niste oženjeni? Šteta! Jer što ste na svietu, kad niste 
oženjeni? 

— Parasit, hoćete reći. 

— Ne, nego tuđinac, i to tuđinac, koji nigdje doma nije. 
Vi ste rekli: parasit. Dobro, ali taj parasit ne siše tuđe sokove, 
nego svojih previše daje. Samo ženitba sve regulira. 

— Zar baš mora biti ženitba? 

— Slobodna ljubav ne daje garancije za redoviti život, jer 
ako ste vi slobodni, i ona je slobodna, i ostavlja vas, kad joj je 
volja, a za vas nastaje nevolja. Vjerujte, brak je međusobna 
potreba. I ta potreba je ona tiha vatra, na kojoj se ljubav i 
u starim godinama grije . . . Brak je tako velika potreba, da 
jedan Sokrat Ksantipu trpi i sve joj oprašta. 

— A je li Sokrat mjerodavan? 

— Kako da ne? On je barem najveći filozof ne samo pro- 
šlosti, nego i sadašnjosti. 

— A Schopenhauer? 

— Ah, Schopenhauer! On je gledao i proučavao samo na- 
ličje života, a ne njegovo pravo lice. Loš je račundžija. Išao 
je zbrajati boli i užitke čovječanstva i našao, da je zbroj prvih 
Veci od potonjih, i zato da život života nije vriedan! Nije tako! 

Život je vriedan života, i ništa drugo za to ne treba, nego — 
znati živjeti! A to ćeš postići, čuvajući sebi zdravlje i sklapa- 
jući bračnu vezu sa zdravom ženskinjom. Štogod je zdravo, 
sve se životu veseli. Kako se veselo igraju mačići, psići; kako 
guču i smiju se djeca u kolievci, kako se obiestno smije i skače 
mladež! Samo je bolest ona, koja ogorčava život. Sokrat je 
život dobro poznavao i on je zato cienio zdravlje i radost. Nije 
ni simpozije izbjegavao, dapače se pozivima na gostbe rado 
odazivao te tjerao kera, pa i do zore. Tako živi i nauča pravi 
filozof! 

— Dopuštam, da je Sokrat veći od Schopenhauera, ali se 
čudim, da se oduševljavate toliko za Sokrata. 

— Kako*? Kako? Što ste rekli? — Doktor se je u takvom 
čudu na to čuđenje našao, da je počeo mjeriti svoga gosta uzduž 
i poprieko, kao da ga hoće temeljito izmjeriti i pronaći, gdje 
je uzrok tom glupom čuđenju. 

— Da, čudim se, jer ćete dopustiti, da imamo i većih dra- 
matičara. 

— Na primjer? — doktor će kao uvrieđeno. 

— Na primjer Shakespeare. 

— Samo je u okrutnosti, krvoločtvu veći i oboje svojim 
doduše velikim, ali ledenim umom brani. Srdca, velikoga srdca 
pravi pjesnik treba, a u tom Sofoklo Shakespeara daleko nad- 
kriljuje. 

— Onda bi po vašem shvaćanju bio najveći pjesnik Homer? 

— Bez sumnje Homer. 

— Za sve viekove? 

— Za sve! Tako su opet nenadkriljivi kipari Fidija, Prak- 
sitel, Lizip, Skopas. 0 slikarima staroga vieka malo znamo, i 
malo se sačuvalo. Ali da je i slikarstvo bilo na istoj visini 
umjetnosti, dokazuju slike, što su se našle u Pompejima, pa u 
»Domus Liviae« na Palatinu. Tko motri fresco sliku: Ionu čuva 
Argus, a približuje se Hermes, da ju oslobodi, mora odobriti 
ukus Zeusov, i oprostiti mu, što se pomamio za takvom ljepo- 
tom, kao što ju u Ioni gledamo. Pa ono »Vjenčanje« u vatikan- 
skoj knjižnici! Venera upoznaje nevjestu prije vjenčanja s 
bračnim tajnama, i kao da joj šapće: Samo se ne boj, kćerko! 

Kakve su tu žive boje, kakva perspektiva! Pa su slike i sa- 
držaja pune . . . 

U umjetnosti ljudski duh nije kasnije ništa napredovao. 
Uvjeren sam, da su stari bili veći u umjetnosti, nego li mi. I 
nije čudo: oni su mlađi i svježiji. Mi prema njima: starci. Iz- 
kusni doduše, ali bez fantazije, a fantazija je preduvjet svake 
umjetnosti. Danas ova nije ništa drugo, nego oponašanje sta- 
rih i prilagođivanje umjetnosti svojoj grudi, svomu narodu. 
Mi smo praktičniji i zato manji u umjetnosti. 


— Treba, da se raztreseš, zabavljaš — znao bi doktor go- 
voriti, pa je prema tomu savjetu i radio. Za to je u svom ne- 
znatnom mjestancu osnovao družtvo od svojih najboljih pri- 
jatelja, pa su se njihove obitelji nedjeljom i svetcima po podne 
sastajale. Zimi bi naobredce išli na taroke, a ljeti na kuglanu, 
gdje bi obitelji učestnika opet naobredce davale užinu, a ta 
bi i večeru nadomještala, jer se družtvo željelo što dulje, pa 
i po mjesečini zabavljati. Liečnik, odvjetnik, sudac, načelnik 
i poreznik sa svojim suprugama, te otac gvardian sačinjavahu 
to družtvo. I gvardian, kad na njega dođe red, ma da i nema 
domaćice, podvrgava se običaju, te on daje užinu. Najveselije 
su tarok partije kod gvardiana, jer tamo nemaju pristupa — 
gospođe. 

Kuglana se nalazi na čistom božjem zraku u prostranom 
vrtu na visočini nad Dunavom. Preko Dunava silna bačka rav- 
nica, po kojoj se bjelasaju obližnja sela kao jata gusaka. U 
daljini naslućuješ sela po suncem osvietljenim tornjevima, a 
kad hoćeš i dalje da što ugledaš, osjetiš, kako te oči zapeku, 
a žmirci dođu, pa ne možeš ništa više zamietiti, nego ti se Čini, 
da se nebo i zemlja nalaze u naručaju zagrljeni. 

Razpojasani se Dunav lieno, veličanstveno savija. U gor- 
njem tieku od briega se ne vidi, odkuda dolazi; spušta se prema 
Petrovaradinu, ali kako se opet kod Suseka priljubljuje Fruš- 
koj gori, pričinja se kao jedno veliko jezero, po kojem su na- 
čičkane vodenice kao galebovi. Družtvo se sastalo, a baš je 
prolazio parobrod za putnike. Kao veliki labud plovi tiho, a 
kad je prošao, ostavio je za sobom kao veliku lepezu. Premda 

je to svakidašnja pojava, ipak je cielo družtvo prišlo na obro- 
nak visočine, izpod koje je parobrod dostojanstveno plovio. I 
gospođe i gospoda mahaju rubcima, a putnici s parobroda su 
isto tako odzdravljali. 

Odvjetnik, odebeo, dobroćudan gospodin srednje dobe, prvi 
se vratio kuglani, da izbjegne žaru ljetnog sunca, pa se sklonuo 
pod ogroman orah, koji je širio debeli hlad. Uzeo je karte, da 
razdieli družtvo u dvie partije. Najprije će podieliti gospođe, 
onda gospodu. 

Kad je doktor posljednji izvukao kartu, i kad je vidio, da 
je u partiji s dobrim igračima, nije mogao prešutjeti, nego 
je uzkliknuo: — Partija je naša! 

Počelo se kuglati. Najprije dame u pune čunjeve. 

— Doktore, sada ti, jer ti, što se tiče vrstnoće bacanja, 
spadaš napola među dame! — oglasi se odvjetnik iz protivne 
partije. 

— Vidjet ćemo, tko će se na koncu smijati! — odgovori 
doktor, i stane, prije nego će baciti kuglu, nešto tražiti, čepr- 
kati. Svi u smieh. Doktor je naime tražio svoju luknju, u koju 
bi stavio desnu nogu prije bacanja. Tražio je svoje izhodište, 
Arhimedovu točku, inače bi zlo pogađao. To su prijatelji znali, 
pa su onu luknju zasuli prije, nego je on došao. 

— Bacaj, vrieme prolazi! — opomene ga odvjetnik. 

Doktor se prigne i prstima potraži i napipa noviju zemlju; 
ođgrne ju, da nađe svoju luknju. Odgrne tu novu zemlju, stane 
u luknju desnom nogom, čučne, i zanjiše kuglom nekoliko puta 
u zraku. Gvardian će: 

— Ne smije se tako dugo ciljati. 

Doktor odmah prestane. 

— Molim, ne govoriti mi u »šup«! — ogradi se doktor. 

Opet novo ciljanje i opet prigovori. Napokon baci lagano, 
a kad je kugla stigla do čunjeva, zaokruži nogom tako, kao da 
hoće kugli kazati, da sve čunjeve sruši. 

— Nogom se ne smije dirigirati! — reći će gvardian. 

— Eno si urekao kuglu! Samo sam prvoga srušio i ništa 
više — tužno će doktor. 

— Platit ćeš, doktore, ostavio si lošu poziciju — odvjetnik 
mu slavodobitno dobaci. 

I zbilja je doktorova stranka izgubila. Protustranka je na- 
ravno uživala, kliktala, a i od doktorove stranke su rado pla- 
ćali, jer su nalazili odštetu u doktorovom rezoniranju. 

— Revanche! Drugu ćemo partiju mi dobiti, samo molim, 
da ne bude među nama izdajica! — opomene doktor. • 

No kao da je Glavan u osinje gniezdo dirnuo, svi se na 
njega oboriše, te se začu jednodušni prosvjed. I doktor je morao 
čašom vina oprati svoj jezik i tako dati družtvu zadovoljštinu, 
premda je njegova opomena bila opravdana. Ta je opomena 
i koristila, i doktorova stranka dobila partiju. 

Kuglalo se dalje, a janje se na ražnju već počelo rumeniti, 
i miris pečenke već je ugodno dražkao nosnice. Kad bude janje 
pečeno, prestat će se kuglati, pristupit će se užini, bolje ve- 
čeri, te će zaredati zdravice i pjesme. 

Salama, janje, sitni kolačići, ovčji sir uz izvrstno sriemsko 
vino, to je bila užina. Doktor je polagano jeo, da svaki zalogaj 
dobro sažvače. 

Zapitat će nato odvjetnik: 

— Doktore, gdje ti je »drombulja«? 

Na taj upit i oči i cielo lice doktorovo poprimilo neki bla- 
ženi, djetinji izražaj. 

— Odmah ću po nju — kao pomlađen odgovori liečnik. 
Prva kuća do vrta bio je doktorov stan. Digne se, pogleda na 
zapad i reče: 

— Sunce krasno zalazi, bit će sutra liep dan. 

Oči sviju okrenu se prema velikom razžarenom kolobaru. 
Liečnik nije mogao odoljeti, a da ne pođe na obronak nad Du- 
navom, da promatra zapad sunca. I drugi priđoše, da zajedno 
s doktorom gledaju. 

Od onoga ognjenog kolobara upalili se sitni oblačići, pa im 
okrajci gore zlatom, a sredina bakrom. Udaljeniji od sunca 
oblačići poprimali narančastu boju, a oni još dalji kao da su 
bili od prozirnog dima. I ti dimnati oblačići prikazivahu ovdje 
predpotopnoga guštera, ondje morsku zmiju. Sad je sunce ne- 
posredno prije, nego će zaći, upalilo one razljeve Dunava na 
bačkoj strani, pa se u toj vatri kao aveti ogledahu vrbe, samo- 
n iklo izrasle po grimizom obrubljenim otočićima. Oni razža- 

reni i dimnati oblačići odražavahu se u Dunavu, slikajući na 
mirnoj vodenoj ploštini čarobne i sablastne slike. 

Sunce je naglo zalazilo. Sada se još vidi pol tamno krvave 
kružnice, a eno još samo mali odrezak, i onda je posve utrnulo. 
Povjetarac doćarlija i javi smrt dana, i zbilja se na iztoku 
u taj čas zapališe samotne svieće, sitne zviezde, i veliki duplier 

— mjesec. 

Doktor duboko uzdahnu, osjetivši miomirisni zadah rosne 
noći. Iz snatrenja ga probudio odvjetnikov glas: 

— Doktore, »drombulja«! 

I doktor pođe u svoj stan. Za čas se vrati, sjajući se od ve- 
selja, noseći »drombulju« — gitaru. 

Pjevat će se, a doktor će gitarom pratiti. U doktora je ugo- 
dan bariton. Zaredale zdravice, kucalo se, pilo, čavrljalo, smi- 
jalo. Pjevale se starinske pjesme, kao: »U ranu zoru stajah 
ja brdašcu na visini«; »Ti plaviš, zoro krasna«, »Kroz ponoć 
niemu i gusto granje vidi se zviezda tiho treptanje« ... i druge, 
pa bi se pričinjalo, da ovi ovdje ne živu u zakutnom nekom 
selu, nego na nekom čarobnom otoku, gdje nema zlobe, gdje se 
svi ljube, gdje znadu živjeti i uživati na svježem zraku o zdra- 
voj hrani, začinjenoj pjesmom, smiehom, a zalivenoj izvrstnom 
kapljicom . . . Podpuna harmonija srdaca, a duša te harmonije 

— doktor Glavan. 

(Iz izvornog rukopisa, ovdje prvi put tiskano. Rukopis je u posjedu 
prof. Juli ja Benešića). 

Riba i djevojka 


Hlad na zemlju , a cura na vodu , 
Bas se riba bacila na vodu . 
Zgledaše se riba i djevojka , 

Riba roni , a cura govori: 

— A što bježiš , ribo , od djevojke ? 
Zar ne vidiš, da nemam udice , 

Nit sam došla, da hvatam ribice. 
Već da grabim vodice hlađane, 

Da zalievam vrtu uvratine, 

Da mirisno cvieće ne pogine; 
Možda su te moje oči smele, 
Zavodljive, malko urokljive? 

Ne boj mi se, i tom ima lieka: 
Od uroka gdje ugljen ne smaže. 
Tu hlađana vodica pomaže, 
Pogotovo tko u vodi spava, 

Ne može ga ni boljeti glava. 

Mudroj curi riba odgovara: 

— Ne bojim se oka ni uroka, 

Nego stvora i s njim razgovora; 

1 ti pazi, tko te obilazi: 

Ako ti se preko šora javlja, 

Uviek smišljaj, da drugu pozdravlja. 
Ako ti se izpred dvora šeće, 

Čuvaj vrata, da u kuću ne će. 

A kad skobi, pa hoće da ljubi. 

Nemoj reći: — ne će V ostat zubi, 

Nego bježi, ako znaš za sebe, 

Košto i ja bježim izpred tebe! 

(»Jeka od Osijeka«, Osiek 1919., str. 38.) 


Gusle moje 

Gusle moje potrzanih žica, 

Mnogo li je tome godinica, 

Što sam uz vas pjesmice pripievo, 
A danas bih i suze prolievo 
Sa tereta, bolova i jada; 

Gusle moje, sjetite se sada. 

Kad sam prvu pjesmicu kazivo. 

Bi V tko bio, da ne bi uživo ? 

Jer su rieči bile miloglasne, 

Dok sam gledo one oči krasne, 
l ljubio rumenilo rano. 

Gusle moje, to je prošlo davno, 

A odonda pjesmama ni traga. 
Gusle moje, razbibrigo draga! 

Gdje su strune, gdje gudalo lako ? 
Bolje pjevat, jer bi drugče plako! 
A ne vriedi, da se suza lije, 

Jer tko vidi, smijat će se prije. 
Već što bi me jadna požalio; 
Možda bi se sa mnom našalio, 

< 

Pa bi reko: — šteta siede glave. 
Već ti oči utonule plave, 

A prožuklo lice ti se vora! — 

— To sve tako godinama mora! — 
Al ne treba popustit srdašcu, 

Dok se griješ na jarkom sunašcu! 
Zato gusle, strune i gudalo, 

Ded ovamo, da zapjevam malo! 

(»Jeka od Osijeka«, Osiek 1920., str. 70.) 


Na Dunavu 

Istom zarudjela na iztoku zora, a već se glasalo jasno zvono 
sa zvonika seoske crkve. Selo se pomalo budilo, a zvono ga još 
bolje razbudi va, da se razvedre sanene oči kao ovaj liepi vedri 
dan, da se sklapaju ruke, da se šapću molitvice, da se slavi 
vječni Bog na osvitku rana jutra. Ozvanja glas zvona selom 
i preko sela, pa kao da ga iza sela preko šljivika i vinograda 
tihi Dunav sebi mami i sa sobom odvodi, — stišava se, gubi 
se, nestaje ga. 

Liepo je, vedro, proljetno jutro — još nije to ni jutro — 
tek je prozor je dana. Kao da je stalo zvono, a opet neki novi 
zvuk ozvanja selom. To ti je iza glasnog zvona na zvoniku 
prva seoska budilica — to je glas čekića po usijanom gvozdu. 

U pol sata bliže krstopuću kovački je viganj. U vignju 
pomješteni kovački alati; nasred vignja na panju nakovanj, 
a ukraj banka pritiska mladi kovač podnožnik mješine, pa raz- 
piruje vatru na banku, da se razasije gvozdena šibka. Nosi 
šibku na nakovanj, udara čekićem, a šibka se pruža i savija, 
negdje se širi, negdje tanji, pa u čas stvara snažna ruka, što 
bistra pamet smišlja. — Ohladjelo gvožđe. Kovač ide snova 
k banku, da iznova razpiri oganj, da iznova razžari gvožđe, 
pa opet udara čekićem po vrelu gvožđu na nakovnju, da znadu 
oni, i koji ga ne vide, da tu nisu oči sanjljive, da su tu mišice 
napete, da je tu liepo lice ogareno, da su tu ruke radine, na- 
žuljane. 

I kao da je glas čekića probudio i domamio gorsku vilu, 
pokaza se preko puta na vratima dvorišta velike seljačke za- 
druge divna djevojka. Već se je razdanilo, pa i preko puta 
opažaš, da je to ljepota, o kojoj se samo sniva. Djevojka je ni 
visoka ni malena, a opet tanana, stasita. Izišla je odkrivene 
glave, pa, kad joj vidiš tu gustu crnu kosu, rekao bi: to je stala 
noćna kraljica, da na uranak jutra prkosi vedrom danu. Pod 
crnim obrvicama kriese joj se bistre jasne oči, nad usnicom joj 
malen crn madež, a lice joj se ne žari, nego je bielo, gotovo 
kao da je bliedo, gospodsko. Gleda ona preko puta, pa uzvisuje 
glavom, kao da motri preko vignja i dalje 

Stao kovač do nakovnja. Kao da mu je otežčala desna ruka, 
ne udara po gvožđu, pa se gvožđe hladi, a djevojka izprieka 
zirne kadšto malo u viganj, pa se kovaču srdce razžaruje, 
plamsa. Pustio je čekić iz ruke, mahne desnicom preko lieve 
strane prsa, da protare snažne grudi, da ih ne probije to razi- 
grano srdce. 

Dobro što djevojka zađe opet u dvorište, pa kovač uzdahne, 
i malo mu kao odlane. 

— Hajd sad iznova podjaruj gvožđe. Ohladjelo je. 

Kovač priđe banku, metne gvožđe nad žeravicu ugljevlja, 
pa steže i razteže mješinu, a misli o djevojci. Kad je prišao 
nakovnju, spazi preko puta otvoren prozorak djevojkina ku- 
ćara. Kućar je bio baš u pročelju. 

To je selo blizu Vukovara, a kod Vukovara je šuma Gor- 
njak. Čuje mladić, gdje pjeva djevojka: 

Poduni mi, vjetre, od Gornjaka 
Donesi mi miris od momaka, 

Od momaka, vukovarskih đaka. 

Volio bi kovač, da je djevojka njemu što zapjevala, već 
Vukovarcima. Zato on stane kod nakovnja, pa odpjeva: 

Hajde, draga , da se naučimo, 

Da se mladi otajno ljubimo. 

Ti se stvori biber u dućanu, 

A ja ću se kalfa u zanatu. 

Sviet će reći: kalfa biber grize 

A ja ljubim iz potaje dragu. 

Spazi on, da je djevojka prišla bliže prozoru u kućaru, pa 
zapjeva opet: 

Hajde, draga, da se naučimo. 

Da se mladi otajno ljubimo. 

Ti se stvori rumena ružica, 

A ja ću se leptir na ružici. 

Sviet će reći: leptir ružu grize, 

A ja ljubim iz potaje dragu. 

I kao da ju je pjesma domamila, za čas za dva eto ti dje- 
vojke k njemu u viganj. 

— Ti to pjevaš, kao da mene mamiš? — poče ona, čim 
stupi unutra. 

— A nije — izgovara se kovač. — Pjevam, da nisam sam. 

— Vidiš — nasloni se djevojka na nakovanj — mrzko mi 
je, što si taki. Znam, da me voliš, a ipak nikada rieči izmamiti 
od tebe, da vidim, da je zbilja tako. 

— Pa što ću ti govoriti, kad znam, da znadeš. 

— E! Nije to tako. Ja sam djevojka za udaju. Ili ti mene 
prosi, ili ću ja druge svate domamiti. Hvala Bogu, čak me i 
u krajinu prose. 

— Pa što želiš, da učinim? Rekla si, da do jeseni ne ćeš 
iz kuće. 

— Da, da ne ću! Ali nemoj ni ti sjedit u svom domu, uvu- 
kavši rogove, nego ded, brajine, pokucaj mom otcu na vrata. 
Znaš, stari je nago, — zaprosit će me drugi, a ti onda ostaj, 
pa jauči! 

Opet djevojka odtrka kući, da ne bi njezini spazili, da je 
nema. Mladić ostade sam. 

Zažario se malo, razgovarajući se s djevojkom; valjda mu 
srdce veselije zakucalo. Nekako mu se i mrke oči zacaklile, pa 
su u isti čas i vesele i tugaljive. Liepa mu gusta mrka kosa, 
liepo mu je i bielo lice, samo malo ogareno, jer u vignju radi. 
Snažan je, stasit je, — šteta samo, što je smjeran, pa ne izpravi 
to svoje liepo tielo, kao njegova liepa djevojka. 

Istom djevojka u svoj kućar, a već se odande čula pjesmica: 

Brate Ivo, ne b 9 mi bilo krivo, 

Danas da me zaprosiš od mame! . 

Spomenula i njegovo ime, pa kao da mu je viknula: — Ded, 
momče, ovamo! — I on koraknu, da će iz vignja, ali se opet 
sjeti, pa ostade, gdje je, i. samo šapnu: — Danas bi bilo pre- 
rano, ali u nedjelju idem njenom otcu, pa nek onda sve selo 
znade. 

Još on u vignju misli, ali eto mu na vrata prijatelja. Drug 
mu dvie godine stariji od njega, a kad ga dobro pogledaš, 
rekao bi: braća su, nisu prijatelji. U ovoga oči tamne, kao u 
njega, samo se brže kreću; kosa mu gusta, mrka i mekana 
kao njegova, samo je po gospodski češlja u vis, pa mu kad tad 
koji pramen i na čelo padne. Brci mu crni i mala bradica pod 
usnicom, a lice mu kao ogareno, mrko. Natakao na nos očaić, 
lievu ruku za se zabacio, a desnom zamahuje, kad govori. Vlada 
se kao gospodin, a i jest gospodin — seoski blagajnik. 

Više put bi kovaču Ivi rekli seljani, da mu je njegova vje- 
renica Mara slična kao sestra, da mu je blagajnik Jakša sličan 
kao brat, pa valjda je zato on i volio nju kao sestru, a njega 
kao brata, pa valjda se ovo jutro djevojka zato i ljuti na njega, 
što se on ne može da sjeti, da je on momak, a ona djevojka, da 
su godine tu, pa treba da bude i svatova. 

Drug došao kovaču u viganj, malo progovorio s njime, pa 
ode. u obćinski ured na posao, a izprieka s prozora kućara gle- 
dalo za njim liepo oko gizdave djevojke. 

Za blagajnikom se pomamiše sve djevojke u selu, pa nije 
ni čudo, da za njim gleda i vjerenica njegova druga. On prvi 
momak u selu, ona najbolja djevojka u okolišu. Zato je Jakša 
i rekao sinoć djevojci, kad ju je skobio: 

— Maro, da nisi Ivina, bila bi moja! 

— E, pa to je lako! — požurila djevojka — ostavit ću ga, 
pa sam svoja i Vaša. 

To je djevojci u glavi, pa zato i glede tako daleko za njime, 
pa je zato jutros i govorila Ivi, da je brže prosi, da se ne bi 
tko drugi najavio. Znala je, da se kovač ne će ženiti do jeseni, 
pa veli: — ako ga ostavim, sam je kriv. 

A kovač je motri iz vignja i uživa, što ona rad njega i za 
drugim gleda. 

Bilo pred večer toga dana. Idu djevojke na Dunav po vodu. 
Uprtila i Mara svoju obramenicu sa dva koršova, pa se žuri, 
a opremila se, kao da će u crkvu. Bliže Dunavu skobi se s 
Jakšom. 

— Kamo, Maro? — stavlja on djevojku. 

— Na Dunav po vodu. A Vi? 

— Baš upravo preda te. Valjda se ne ljutiš, što sam ti ono 
siiioć kazo? 

— Štogod! Zašto bih se ljutila? Nego evo stojim, pa čekam, 
ne bi li opet iznova. 

— 0, drage volje. Znaš, take djevojke nema daleko. 

— A takog momka kao Vi?! 

— Što misliš, da te zaprosim? 

— Da Vi znate, što ja mislim, ne bi Vi mene ni prosili, 
nego bi rekli: — Kaži otcu, nek kupi svatove. — A ja sam 
darove već pripremila. 

— A Ivo? 

— Ah! — mahne djevojka rukom — kao da ga nije ni bilo. 

Buku o ruku, dlan o dlan, pa ugovoriše. Samo odlučiše, da 
taje do jeseni. 

Da ih je Ivo vidio, gdje onako pouzdano razgovaraju, rekao 
bi: — Gle, sastali se; valjda o meni razgovaraju. 

Ne vratiše se skupa u selo, nego Jakša ode napried, a dje- 
vojka se vrati poslije s drugom djevojkom iz sela. Kad su došle 
blizu kuće, zapjevaše djevojke: 

Volim biti morske ribe hrana , 

Već ljubiti, kog mi nije kana; 

Volim biti sjeme od rogača , 

Već ljubiti garava kovača! 

A kovaču se u vignju razdragalo srdce, što mu je djevojka 
pjevala jutros za uranka, pa opet sada s večera prije počinka. 
Nije znao siromah, da ona sada onako misli, kao što pjeva. 

Opet bivalo njih troje prečesto skupa kao i prije. Nedjeljom 
bi prošetali selom, pa bilo gledati, kao što ono pjesma pjeva: 
Dva su bora uzporedo rasla, a med njima tankovrha jela. Pre- 
vario bi se, rekao bi, dva su to brata rođena i med njima jedi- 
nica seka. 

Prođe im tako proljeće i ljeto, i već stade pomalo žutjeti 
lišće po drveću. Kad dođe to doba, onda je najživlje u tim na- 
šim selima. Što je u selu mladeži, to sve seli u vinograde u pu- 
darinu, i što imade odraslijih, bilo priprostih, bilo gospode, 
sve se to šeće u vinograde, da prigleđe, kako se grožđe šari. 

Blagajnikov otac imao velik vinograd blizu sela. Kadgod 
je bila berba, pozvao bi on svu gospodu iz sela, a skupio i sve 
bolje seoske djevojke, pa se tu veselilo, dok ne bi sunce stalo 
zalaziti, a kod kuće se dalje slavilo kadkad i do dana. I te 
godine pozva on goste kao i prije. Bio tu i mladi kovač, drug 
njegova sina, pa i liepa Mara, njegova vjerenica. 

Uoči toga dana osokoli se kovač, pa ode Marinom otcu i 
zaprosi djevojku. 

— Pričekaj, sinko — reče mu stari, kad je čuo sve, što 
ovaj želi — rekao si, da želiš svatove oko svete Kate. I tri ne- 
djelje su za zaruke dosta. Dođi onda, pa ako ti je dotle nitko 
ne preotme, tvoja je. 

Mladić bio sretan, da je samo počeo. — Veli: — dalje će 
već biti lakše. 

Sutradan bilo u berbi živo, veselo. Djevojke beru i pjevaju, 
gospoda pomažu i odmažu, ali ipak odmiče brazda za brazdom. 
Kovač i njegov drug blagajnik jedan do drugoga kao dva ro- 
đena brata. Kojoj djevojci jedan priđe, stane i drugi do nje. 
S kojom jedan progovori, tu i drugi ma što zapita. Nego ne- 
kako bilo čudno mladom kovaču, što mu drug stane kraj svake 
djevojke, svakoj makar što šapne, a Mare još ni pogledao nije. 
I požalio kovač malo, što mu drug ne glede djevojku. 

Za ručkoin sjedjela sva seoska gospoda za stolom u hladu 
velikog oraha, a djevojkama prostrli na zemlji nedaleko nji- 
hova stola. Veselo je to kao već u berbi. Djevojke pjevaju iz 
svog skupa, a gospoda odande prihvaćaju i gude za njima. Sa- 
mo je kovač Ivo malo neveseo, kradomice pogleda svoju dje- 
vojku, pa sve misli, požalit će mu Mara na druga, što je danas 
slabo glede. 

Blagajnik kao da je osjetio, što je njegovu drugu, pa ustade 
od stola i priđe djevojkama. Stade do Mare. Kovaču se razvedri 
lice. Blagajnik uze djevojku za ruku i privede je k stolu. Do- 

maćin natoči u čašicu vina do pole, pusti u nju dva dukata, 
pa nazdravi Mari — za tri nedjelje svojoj snaji. Zašutješe svi 
kod stola. Kovač sjedio, kao da ga je munja šinula, nu sretan 
bio, pa se brzo sabra, i sjedne mirno gleđući preda se. 

Djevojka prihvati čašu, izkapi vino, primi dukate i poljubi 
svekra u ruku. Sad je Jakša sasvim drugčiji već do podne. Ide 
k Mari, pa sve oko nje, a svog druga ne pogleda više. 

Pohvata se mladež u kolo, pa se igraju vanjkušca. Sad ovaj 
u kolo, sad onaj. Dođe red i na kovača. Čim on u kolo, povede 
Mara nehajno pjesmicu: 

U kovača liepo oko , 

Lice garavo. 

Što mi strepiš na prsima , 

Biela maramo ? 

Pod maramom potitrava 
»Mesir« 1 ) tanani 
Poljubi me, ne štedi me, 

Još smo mlađani. 

Kao da ga je pjesmica uslobodila, osokoli se on i stade 
pred Maru. Baci joj vanjkušac pred noge. Djevojka kleče, 
kleknu i on, pa se poljubiše. Još mu ona tiho šapnu: 

— Makar da ti nisam suđena, ipak te volim. 

To mu je bila sva hvala, što je četiri godine samo na nju 
mislio. 

Tako znade zabaviti momka samo djevojka, a onako se 
znadu iznevjeriti prijatelju samo gospoda. 

Kad se gosti razidoše iz vinograda, da se o večeri stanu 
kupiti u blagajnikovu domu, ne ode kovač onamo. Prijatelj i 
vjerenica mu proslaviše svoje zaruke bez njega. 

Tri nedjelje iza toga bili svatovi Marini. Ne pozva drug 
druga u svatove. A i kako bi? 

Svanuo to liep, vedar dan, a zarana bilo još hladno kao 
obično s jeseni. I toga jutra glasalo se zvono seoske crkvice 
kao ono s proljeća; i taj dan čulo se, kako udara čekić po usi- 
janom gvožđu na nakovnju. Samo danas ne probudi kovač 

*) mesir je tanko tkanje. 

djevojke. Poranila je ona još prije njega. Ni ne pjeva mladi 
kovač danas kao proljetos, da primami djevojku, da je u viganj 
domami. Otvoren joj je prozorak njezina knćara, ali nje nema 

na prozoru. .. 

Da je tko taj dan i bolje motrio mladoga kovača, ne bi 

mogao opaziti, da mu je srdce bolno. Mirno se on vlada. Valjda 
se kadkad sjeti prijatelja i nevjernice, ali je u njega dosta 
posla u vignju, pa i ne gleda pravo onamo, kamo je dosad 
uviek samo i gledao. 

Nekakva ga potajna omarina obuze oko pol dana. Kupe se 
pomalo svati, a njemu mravci prolaze tielom. Ipak se mladić 
svlada, razpiri vatru, razgrija željezo i stade do nakovnja, pa 
nehotice pogleda prieko, a baš dođoše do udavačina prozora 
njezine druge, djevojke. 

Kovač zadrhta, no ipak se malo razabra, a djevojke za- 
pjevaše : 

Seko Maro, otvaraj kapiju, 

Da vidimo Jakšu đuvegiju. 

Mladić uzdahne, ruka mu klonu, a vrela suza kanu na 

usijano gvožđe 

Ipak ga je srdce zaboljelo. 

(»Prosvjeta«, Zagreb, 1897., str. 200.) 





Iz starog Vukovara 

(Sokolske uspomene iz godine 1889.) 

Ne mislim govoriti o »starom« Vukovaru u poređenju s 
»novim«, koji se stere u dugoj i umiljatoj crti na lievoj obali 
Vuke. Odavno su se stari i novi stopili pod jedinstvenim ime- 
nom nekadašnjeg »trgovišta« (za koje smo u normalci učili, da 
ima čuveni »škver za gradnju riečnih brodova«, a kojeg brodo- 
gradilišta nikad mi — rođeni Vukovarei! — nismo mogli pro- 
naći ni na Vuki, ni na Dunavu, a današnjeg kraljevskog i slo- 
bodnog grada Vukovara. Nego želim govoriti o starom Vuko- 
varu, kao što se govori o starom Rimu — na lievoj i desnoj 
obali Tibera (eto, i u tome smo nalik na Rim!), o staroj Kartagi, 
staroj Ateni i drugim dičnim priestolnicama velikih i kultur- 
nih centara . . . Naš Vukovar bio je i ostao priestolnicom Sriema 
sa. sjedištem županije, dok je nekada bio i sjedište kr. sudbenog 
stola, u kojemu smo s velikim ogorčenjem vješali čuvene raz- 
bojnike Kuzmu Nikolića et consortes, koji su naše vriedne 
otceve, obrtnike vukovarske, napadali, kad su se vraćali s va- 
šara u Kukujeveima s punim džepovima novaca, da mogu sl- 

nove školovati u Zagrebu, Beču i Parizu. Taj su nam sudbeni 
stol oteli podmukli krvnici Khuenovi i prenieli ga u Mitrovicu, 
valjda samo zato, što je Syrmium već za rimskog vremena bio 
nešto poznatiji od našeg Vukovara. Oteli su nam ga u isto doba, 
ili nešto kasnije, kad se u Vukovaru osnovao Hrvatski Sokol. 
Namjesto hladnih i »anacionalnih« institucija dolazile su druž- 
tvene i nacionalne, gdje su u bratskoj ljubavi stvarale od Vu- 
kovara ono, što je naš rodni grad danas u narodnom, kultur- 
nom i privrednom životu. 

Iz tih najstarijih vremena »Hrvatskog Sokola« ostala mi je 
do danas jedna draga uspomena, koja je doduše već prilično 
izbliedila i izgubila svoje nekadašnje jasne crte, pa je radi toga 
sa zida moje radne sobe uskočila u petu, posljednju — ali mi 
je ipak osobito mila, pa ju ondje držim kao pendant drugoj 
svojoj đačkoj uspomeni, fotografiji hrvatskog akademskog 
družtva »Zvonimir«, na kojoj sam paradirao — kao tamburaš. 
Dakle: sokolaš i tamburaš. Divno ujedinjenje sriemskih, na- 
pose vukovarskih lokalnih vrlina! 

Gle: fotografija vukovarskog »Sokola« iz godine 1889.! 

Stojimo ti nas desetorica — ni više ni manje, već baš dese- 
torica — uniformiranih Sokolaša pred vratima Najparove 
bašče, nad kojima drže dva naslikana kolege sokolski emblem 
s nadpisom: »Živili naši mili gosti! Živili prijatelji!« Očevidno 
se toga dana davala javna vježba, svakako jedna od prvih, koju 
je mladi vukovarski »Sokol« priređivao. Preda mnom stoji 
barjaktar, a njemu s lieve strane Mukica Peheim (blažene uspo- 
mene) u korektnom salonskom odielu i u cilindru! Bez sumnje: 
družtveni tajnik ili neki viši funkcionar. Od ostalih još jasno 
prepoznajem dva mlada apotekara: Virgila Krajčovića i Srećka 
Steina, današnjeg zemunskog ljekarnika. Bojni centrum činimo 
nas tri sveučilištarca: Iva Paleček, Stjepan Seđely, vulgo: 
Pišta Šedl, i ja — koji zapravo nismo redovni članovi »Sokola«, 
ali smo zato zagrijani Vukovarci ili bar aklimatizirani prišelci 
(kao Iva Paleček). Mi smo neka sokolska rezerva, ili ako hoćete, 
pomoćna trupa, koja je samo o velikim ferijama trebala da 
»uveća« broj aktivnih Sokolaša... Napokon: desetorica unifor- 
miranih Sokolaša ipak više reprezentiraju nego sedmorica! Kad 

nagrnu »mili gosti« na posvećeno tlo Najparove bašče, neka 
vide, da taj »Sokol« nije nikakav mačji kašalj, nego da je to 
sila i moć, koju čini legija od desetorice otvrdnulih gimna- 
stičara. 

Samo ne znam, da li su one sokolske uniforme, koje smo 
toga svečanog dana nosili mi sveučilištarci, doista bile naše 
osobne, ili su nam ih izposudili redoviti Sokolaši — ad majo- 
rem gloriam Societatis. Bilo kako mu drago, Pišta, Ivan i ja 
bili smo sokolski pomoćnici u prvim godinama vukovarskog 
»Sokola«, i čini mi se, da smo sasvim dostojno izvršili tu častnu 
ulogu. Ja, kako vidite, jedva se izvukoh iz tih »pomoćniČkih« 1 ) 
uloga, koje su mi valjda još u kolievci prorečene. 

Kakvu sam funkciju ja na toj vježbi obavljao, Boga mi, 
više se ne sjećam. Ali mi se Pišta, koji je danas viećnik ban- 
skoga stola, neki dan na Zrinjevcu hvalio, kako je njemu toga 
historijskog dana bila dodieljena zadaća, da stoji pred kožnim 
konjem, preko kojega su izvježbani Sokolaši preskakivali — i 
da hvata vježbače, ako bi se koji u svojoj žustrini zatrčao, da 
— ne daj, Bože — ulomi vrat. I veli, da je doista jednoga spa- 
sio od sigurne pogibije. Ako se dakle budu prigodom sadašnje 
jubilarne proslave dielili kakvi lokalni seoski ordeni, molim, 
da ne biste zaboravili na nas! 

Ali — dosta šale! 

»Hrvatski Sokol« u Vukovaru osnovan je u istom deceniju, 
kad i pjevačko družtvo »Dunav« i »Sriemski Hrvat« popa Kuke 
Mihaljevića, a sve je ovo pokretano sa ciljem okupljanja i pođ- 
sticanja družtvene i narodne sviesti, koja je do toga vremena 
tavorila uspavana u stoljetnoj letargiji. Prije četrdeset, ili re- 
cimo bolje, prije petdeset godina bila je naša narodna sviest 
u Vukovaru i cielom Sriemu razbuđena odprilike onako, kao 
danas među bačkim Bunjevcima i Šokcima. I zvali su nas 
»Šokcima«, kao što smo mi svoje pravoslavne sumještane nazi- 
vali »Racima«. S bačkim Hrvatima, Bunjevcima i Šokcima, mi 
i jesmo isto. Ikavsko narječje, običaji, pjesme, značaj, oblik 
glave, sve isto. Mnogima mlađim Vukovarcima činit će se 


9 Dr. Anđrić bio je pomoćnik ministra prosvjete (Stjepana Radića) 
od 29. XI. 1925. do 10. V. 1926. 

možda ovo malo neobično, ali se ja još dobro sjećam, kad su 
Dolnja Mala i Novi Sokak govorili još samo ikavski. Moja je 
blagopokojna mati i umrla kao ikavka, a otac se priučio ekav- 
štini u obćenju sa pravoslavnim komšijama u nekadašnjem 
»Klozerskom«, sada Zrinskom sokaku. 

Franjevci, koji su stotinama godina vodili pastvu vukovar- 
skih i iločkih katolika, nisu se brinuli, a nisu se ni mogli bri- 
nuti za nacionalno buđenje povjerenih im vjernika, — jer na- 
cionalnosti u narodnom značenju ove rieči nije ni bilo. Talas 
nacionalnosti počeo je dolaziti do nas u sedmom deceniju iz 
Zagreba preko Osieka i Strossmayerova Đakova. Kanonici đa- 
kovačkoga kaptola i profesori u tamošnjem sjemeništu nisu ni 
mogli biti ništa drugo nego Hrvati, pa su u tom duhu odgajali 
svoje pitomce, koji su kasnije zdravo sjeme raznosili širom, 
prostrane biskupije. Preko Osieka dolazio je taj talas posred- 
stvom vukovarskih gimnazijalaca, koji su ondje svršavali 
srednju školu. Ja se nekih još vrlo dobro sjećam: Ivana Balića 
i Rilla iz Dolnje Male, Pa je Mihaljevića (sinovca popa Kuke), 
moga starijeg brata Tonče i nekih drugih. Oni su, tamo oko 
god. 1875., donieli hrvatsku zastavu iz Osieka. I jednoga dana 
osvanula je na obćinskoj kući na pijaci — crvena, biela i plava. 

Još se dobro sjećam, kako sam ja, kao učenik 4. razreda 
osnovne škole — u platnenom vatrogasnom odielu, sa žutim 
dugmetima na ovratniku — na majalisu kod Najpara dekla- 
mirao Harambašićevu domoljubnu pjesmu »Do tri boje ljubim 
žarko, jače nego život svoj« — i kako sam iz desnoga džepa 
izvlačio u dugim papirićima jednu boju za drugom (tako me je 
valjda naučio režiser radi jačeg efekta): 

Crvena je prva boja , 

Domoljublja to je plam; 

Žarko ljubim ovu boju , 

AV dom jace ljubit znam . 

Tko? Ja — učenik 4. razreda osnovne škole! 

Osiek je naročito za nas bio razsadnik nove energije. Rav- 
natelj velike gimnazije bio je u ono doba Mato Gršković, Bodul 
s otoka Krka, a njegov ađutant — Ivan Rabar, profesor po- 
jesti i sin Istre. Oni su bili iz onih posvećenih područja Zrin- 

skih i Frankopana. Oni su usisali ono majčinim mliekom, pa 
su i nas naučili. 

I svaki put, kad smo dolazili o velikim praznicima kući, 
smjesta smo odlazili u »Dunav«, koji je bio predteča-krstitelj 
»Sokola« — da se prijavimo na posao. Tako su nastajale one 
čuvene diletantske predstave osamdesetih godina i udešavali se 
koncerti, koji su se redovno davali u drvenjari »kod Lava«. To 
je bio onaj slavni »sitni rad«, koji se sastojao u nastojanju, da 
se sve, što hrvatskim narodnim duhom diše, okupi najprije oko 
»Dunava«, a kasnije i oko »Sokola«. 

I okupilo se. Vukovar je bedem, koji je najprije podignut 
u ovim iztočnim krajevima, pa kad iz Zagreba jekne truba, 
da se počnu slaviti veliki prosvjetni jubileji — evo ti našeg 
Vukovara, koji se iz ovih krajeva prvi javlja kakvom 40 ili 50- 
godišnjicom. 

čast mu i slava! A čast i slava i svim onim zaboravljenim 
trudbenicima, koji su udarali prve temelje narodnim institu- 
cijama u našem Vukovaru, a koji su već davno promienili 
svietom! 

(»Hrvatska Riječ«, Vukovar, 4. IX. 1926.) 


Redaktor o autoru * 

Odmah u početku valja da iztaknemo značajnu tvrdoglavost 
autorovu. Silom je htio, da se u ovom članku ne donese nje- 
gova prava slika, nego — karikatura. Jeste li to ikada čuli? 

vec je poručio najboljem našem karikaturistu, Jozi Kljako- 
vicu, da naoštri olovku i nacrta autora u turističkom odielu, 
Kako se s naočarima na nosu, s uprtnjačom na leđima, a s lđ- 
n ° rano ™ (dakako profesorskim) u ruci penje na Montblanc! 
a rižanin s Vuke«, kako ga je nekada pakostno nazvao 

bavne Bi iTtTT ^ ^ Ba,kana d ° “lanca« (400. knjiga »Za- 
sam o sebi u *t & ° Nlkola Anđrić svoju autobiografiju, pišući 

govora U hCU ' ° Vdje d0n0sim <> nek °i e izvađke iz tog Pred- 

prijatelj (!) Iso Velikanović. Doduše ideja ne bi bila sasvim 
rđava, jer ako ćemo pravo, turiš tika našeg autora i njegovi 
dopisi s raznih gorskih vrhunaca po srednjoj Europi jedini su 
originalni beletristički plodovi njegova života, ako ne ćemo 
da ovamo ubrojimo i njegovu prvu novelističku knjigu »U va- 
gonu«, koju je pod pseudonimom Miloja Fruškogorca prije 35 
godina posvetio »dokolnim putnicima«. A vidite, i u toj davnoj 
posveti već se krio čovjek od puta, koji je htio svojoj budućoj 
»braći u alpenstocku« da tutne u ruke neko literarno razono- 
đenje. Eh, pa to i jest onaj unutrašnji poriv, koji od običnog 
profesora i filologa čini literata, bilo to g. Lunačeku — koji ne 
voli profesore — pravo ili ne bilo. 

U dolapima autorovim našli smo jednu krasnu razglednicu 
iz nekadašnjeg ateliera Merćepova, koja nam prikazuje An- 
drića, kako je izgledao odprilike u ono doba, kad se penjao na 
Montblanc. 1 ) To bi, rekosmo, bilo najbolje da reproduciramo na 
čelu ove knjige, a nipošto karikaturu; jer zašto da baš Andrić 
bude karikiran, kad dosad ni jedan suradnik »Zab. Bibl.« nije 
doživio te časti ? Doduše, sasvim onako, kako ga ta razglednica 
prikazuje, autor danas ne izgleda, nego malo mutatis mutandis: 

— brk bi mu trebalo dobrano podrezati, jer s onolikim crnini 
i nemodernim brkovima izgleda više nalik na pokojnog Jo- 
vana Skerlića, nego na sebe. I crnina tih brkova danas je malo 
popustila ili — da se izrazimo njegovim vukovarskim dialektom 

— malo je »opšisovala«. Što se pak tiče nekadašnje autorove 
»vitkosti«, ne bismo, po duši, mogli uztvrditi, da se i ta nije 
radikalno promienila. Što ćemo: čovjek sjedi od rane zore do 
mrkla mraka za pisaćim stolom, dovoljno se ne miče, pa to 
ti je. Možda nam gosp. autor ne će zamjeriti, ako ovom prilikom 
iznesemo jedan njegov tragikomični doživljaj iz nedavne proš- 
losti. Prije tri godine otišao ti - on, po savjetu liečnikovu, u 
Marianske Lažne, vulgo Marienbad, da malo skine sa sebe ne- 
snosno salo. I čovjek se držao svih liečničkih propisa: mnogo 
se šetao, pio čudotvornu vodu i jeo, što su mu dopuštali. I kad 
je na svršetku liečenja stao na vagu, da se vidi, koliko je kilo- 
grama izgubio — na njegov i na liečnikov užas izpade, da je 

b g. 1912. 

u lječilište došao sa 104 kilograma, a vraća se sa 108 . . . Dakle, 
sve nade i sav trošak propao. Što je kome suđeno, suđeno; iz 
te kože nikud nikamo. Do istih rezultata mogao je doći i da se 
— nije svaki dan šetao oko Smroka, kao što se ni danas ne 
šeće. 

. . . Bilo bi u redu, da sada ukratko izpišemo autorov curri- 
culum vitae; da napomenemo, kada se rodio i kada je — t. -j. 
umro još nije, 2 ) ali valjda ne će ni on ostati za sjeme, kad nisu 
ostajali toliki bolji od njega. Uostalom, dosadni biografski po- 
datci o njemu mogu se naći i u »Narodnoj Enciklopediji«, gdje 
se nalaze životna data o svim »iztaknutijim narodnim radni- 
cima«, osim onih, na koje redakcija principielno zaboravlja ili 
ne će da ih uvrsti među »narodne« ljude. Napomenut ćemo 
samo ono, što se ne može naći u »Enciklopediji«, a što je za 
poznavanje čovjeka i njegove sudbine možda najznačajnije. 
Andrić je već kao đak sedmoga gimnazijskog razreda, o ve- 
likim praznicima, punio stupce vukovarskoga »Sriemskog 
Hrvata« svojim originalnim i prevedenim feljtonima . . . 

U osmom gimnazijskom razredu postao je Andrić prvi put 
predsjednikom jednog literarnog družtva: đačkog »Javora«, 
koje (ako nije, u današnje materialističko vrieme, zahirilo) 
živi i danas u Osieku, kao najstarije naše đačko đružtvo . . . 

Prije polazka na visoke škole odigrala se jedna značajna 
scena između Strossmayera i Andrića, koju valja da napome- 
nemo. 0 velikim praznicima iza mature osječki su abiturienti, 
koji su bili u ono doba poznati muzikanti i pjevači, udesili 
nekoliko koncerata po slavonskim varošicama, da namaknu 
sebi malo sitniša za trošak o f eri jama. Između ostalih bio je 
održan koncert i u Đakovu. Sam veliki biskup bio je spriečen 
da dođe, ali kad su mu kanonici, naročito zaslužni đakovački 
župnik dr. Cepelić, referirali o »velikom uspjehu« đačkoga 
koncerta, pozvao ih je biskup, da sutradan u njegovom dvoru 
ponove sav koncert i ostanu kod njega na ručku. Andrić je 
iza tamburaške i violinske točke (bio je on nekada i »slavan« 
solist na violini!) oddeklamirao i neke Šenoine balade. Kad je 
svrsio, pomilovao ga je Strossmayer po licu i dodao ove rieči: 

) to je Andrić pisao 1927., a umro je 1942. (op. nr.). 

— Dobar si, sinko; vidim, da si pun mladenačkog žara, 
pa bi s vremenom moglo nešto i biti od tebe, ali si slabašan: 
nema te ništa — u turu! Ako pođeš rđavim putem, ne ćeš 
dugo . . . 

To su doslovne rieči Strossmayerove, koje se, na sreću, nisu 
izpunile. Vidi: historiju o posjetu u Marianskim Lažnima i 
ono nesretnih 108 kilograma težine . . . 

Odmora nije Andrić nikada ni imao, ni tražio. 0 velikim 
praznicima — ako nije, kao dramaturg, morao spremati re- 
pertoire za iduću sezonu — odlazio je na dvadesetak dana na 
put, najradije u alpske krajeve ili na ribarenje u hrvatsko 
Primorje. Sa svih tih putovanja redovno je »Obzoru« ili »Na- 
rodnim Novinama« (kojima je nekoliko godina bio urednik 
prosvjetne rubrike) slao svoje putničke impresije, koje su se 
dosta rado čitale. Zato je podpisani redaktor došao na divnu 
(!) ideju, da 400-tu svoju knjigu posveti 40-godišnjem književ- 
nom jubileju autorovom i probere neke zanimljivije njegove 
dopise, ilustrirajući ih slikama i računajući (u svojoj poznatoj 
promućurnosti) : — ako sami dopisi ne budu zanimali čitaoce, 
možda će ih zabaviti barem slike . . . 

(»Od Balkana do Montblanca«, Zagreb 1927., str. 5.) 


U Haronovoj barci * * 

. . . Htio sam da uđem i u Haronovu barku. I to je najži- 
vahnija slika, koja mi se na dosadašnjem mom putovanju upila 
u memoriju: 

Od Berchtesgadena, u južnoj Bavarskoj, voziš se desetak 
časaka u električnom vlaku do stanice Bergwerke. Tu se ulazi 
u čuveni solni rov, koji se već nekoliko stotina godina eksploa- 
tira, pa nikako ne može da se izcrpe. Najpoznatije su to »sa- 
line«, koje posjećuje na godinu do 50.000 prolaznika. Posjet je 
taj zanimljiv i jeftin (2 marke), a povrh toga ima u cielom 


*) Izvadak iz Andrićeve putopisne crtice s njegova putovanja po Al- 
pama 1911. godine. 

njegovom arrangementu i neke teatralnosti. Svaki posjetnik 
naime dobiva rudarsko odielo, a na glavu udara crnu kalu- 
đersku kamilavku. Pod tu kapu — jamačno iz higienskih raz- 
loga — dobivaš meku bielu kapicu, koja viri izpod one tvrde, 
crne. Prijatelj Mate 1 ) pričinio mi se u tom »Bergknappen- 
trachtu« kao kakav degradirani perzijski šah, a ja valjda 
kao njegov perjanik oliti tajnik. Ne može čovjek da se odupre 
smiehu'. Mate se smijao meni, a ja njemu. A1 kud svi Turci, 
tud i ćelavi Mujo. Zašto da se činimo pametniji od drugih! 
Pogotovo kad smo pogledali dame, koje su čekale skupa s na- 
ma, da dođu na red, jer u rov ulazi — bez razlike spola — 
osam po osam posjetnika s jednim vodičem. Dame su bile ko- 
stimirane kud i kamo elegantnije i koketnije od nas. Dobile 
su biele hlačice do koljena, a na glavu kapicu s plavetnim vrp- 
cama ... U uzbuđenju i očekivanju neviđenoga podzemlja za- 
boravile su se i ženirati . . . Listovi (vulgo: vadle) izpod koljena 
bili su naime svim gospođama i gospođicama »vidljivi«. Pri- 
rođenu žensku stidljivost 2 ) zatomljivalo je valjda uvjerenje, 
da ni one nas, a ni mi njih ne poznajemo, niti ćemo se ikad 
više vidjeti. A taj osjećaj daje snage. 

Za pojas nam zatakoše neke fenjere, i mi se stadosmo u 
»guščjem sliedu« lakim uzponom penjati u rov. Mogli smo tako 
ići ođprilike jedan kilometar. Zrak je bio čist, ali rezak. Što 
se dalo na našoj častnoj kaluđerskoj mantiji zakopčati, za- 
kopčali smo, da ne ozebemo. Svi su hodočastnici pred nama 
šutjeli, samo je moj Mate meni, koji sam stupao iza njega, 
objašnjavao hrvatskim jezikom kemičke sastojine rudača oko 
nas. Njegovo se to predavanje prekidalo samo, kad je vodič pri- 
hvaćao rieč. Nitko od naših suputnika nije znao, tko smo i 
odakle smo. Kad im je već dozlogrdilo naše nepoznato parli- 
ranje, osmjeli se neki stariji gospodin, koji je išao s đragost- 
nom kćerkom, pa nas, ni pet ni šest, smjesti u Rumunjsku! 
Mislio je, da smo Rumunji. I kad smo mu rekli, što smo, ipak 
nije saznao ništa više, nego što je znao prije . . . Vrlo bolna či- 
njenica, da za nas nitko u Bavarskoj ne zna. Saska pjesnikinja, 

*) prof. Mate Muđrinić (op. ur.). 

*) Čitalac ne smije zaboraviti, da je ovo pismo pisano prije 17 godina! 

Marta Sorge (zvali smo je »Nichte Sorge«, za razliku od 
»Mutter Sorge«, kako glasi ime poznate Sudermanove drame), 
s kojom smo se upoznali 1700 metara nad morem, na Sehaf- 
bergu, nije nikad ni čula za hrvatsko ime. Šta više, nije mogla 
ni zapamtiti ime »Kroaten«, pa nas je nekoliko sati iza prvoga 
poznanstva još jedared pitala: »Bitte, wie haben Sie ihre Na- 
tion genannt?« Njene dvie poljske pratilice dobro su znale za 
Hrvate, pa su se čak i čudile, da nismo ostali u Zagrebu na 
sokolskim svečanostima, o kojima su mnogo čitale u poljskim 
novinama. 

Najedared izbismo na golem proplanak. Zapovjediše nam, 
da svjećice u fenjerima utrnemo, jer smo stigli do električne 
sfere. Zašto nisu i u prvim rovovima uveli električno osvjet- 
ljenje, nije mi nikako jasno. Bit će opet neka teatralnost ili 
tradicionalnost u stvari. Valjda se rudari — a mi smo to svi 
bili, ako ćeš suditi po rudarskoj uniformi — ne dadu pomisliti 
bez fenjera, pa smo barem prvo četvrt sata morali da sebe 
i druge sugeriramo svojim »rudarstvom«. Ele — golem pro- 
planak, kojemu se dubina i visina ne da izmjeriti. Čovjek za- 
strepi, kad vidi, da hridine oko njega i iznad njega nisu ničim 
poduprte. Ali kad se drugima nije ništa dogodilo, valjda ne će 
ni nama. I mi junački pođosmo za vodičem do prve »Rutsehe«. 
Pod nama puče prorov od neko sto metara. Ne vidiš nikakvih 
stepenica, nego samo jedan izglađen, okrugao, okomit balvan, 
na koji ti vodič zapovjedi da sjedneš, a on navuče debelu 
rukavicu na desnu ruku i uhvati se za uže, kojim će regulirati 
— naše padanje u ponor. Sjednemo u ime Boga jedan drugomu 
za leđa i stavimo ruke na ramena našeg »pred-sjednika«. Na 
kratke ženske hlačice ne misli više ni Mate, a bome ni ja. Sad 
će biti, šta će biti! I vodič poviče: — Achtung! Nur Ruhe . . . 
keine Gefahr. — I otisnemo se, sjedeći onako na balvanu. Za 
prvih desetak trenutaka išlo je još i Bože pomozi. Još je gdje- 
koji od putnika i progovorio po koju rieč. Ali prema sredini 
pada, kad smo poletjeli strjelovitom brzinom, srđce nam se sle- 
dilo, hlače ugrijale od trenja, a žene stale prolamati zrak rez- 
kim vrištanjem. Da je potrajalo još samo deset trenutaka, — 
duše mi, ne znam, kako bi izpalo! Ljudima, koji pate od srdea, 
vratolomija se ova nikako ne bi mogla preporučiti. Ali za čas 

evo nas na nekoj maloj uzvisini, koja nas je zaustavila. Dižemo 
se svi zažareni i opipavamo — hlače. Dakako mogle su i pre- 
gorjeti od strašnoga trenja. Ali nikomu ništa. Popnemo se na 
galeriju i odande sa slašću i zluradošću gledamo, kako drugi 
vodič u visinama utišava svoje žrtve prije lieta. I opet prolomi 
zrak ženski vrisak, i opet opipavanje (dakako svojih rođenih) 
hlača — pa nastavak. 

Tako se to odigravalo nekoliko puta. 

Na daljem svom putu po podzemlju nailazili smo na čitave 
crkvice, izgrađene od soli. Dakako, sve je to udešeno samo radi 
teatra i radi ulaznine. Na razkršćima nalaze se spoinen-ploče 
davnim carevima, kraljevima i vojvodama, koji su nekad 
upravljali ovim salinama. Naš vodič ne zaboravlja iztaknuti, 
da su saline nekada stajale pod vlašću bečkoga vladara, a 
danas miinehenskog Luitpolda. 

Odjedared puče pred nama vidik na neko jezero. Uz obalu 
poredane su sitne električne sijalice, koje se odražavaju u sol- 
noj vodi. Svjetlucaju se kao niz bisera oko cielog jezera. Svi 
smo obuzeti neizkazanom ganutošću. U prvi mah ostavila je 
i moga Matu hrvatska rieč, a onda nas još i vodič ostavi, izgu- 
bivši se negdje u pomrčini ... Za čas dopre do nas zapljuski- 
vanje talasa. U daljini se nešto miče. Jasno razabiraš sjaj vesla, 
o koje se odbijaju zrake električnih sijalica. Barka se primiče 
nama, ali samoga veslača ne vidiš. Da su htjeli iluziju staroga 
grčkog Hada podpuno dočarati pred moderne gledaoce, tre- 
bali su u očnice ili na kapu našega vodiča — on je naime bio 
taj misteriozni veslač — umetnuti dvie sijalice ... I gotov 
Haron! 

Posjedasmo u čamac i prevezosmo se preko Lethe, vode 
zaborava . . . Zaboravili doduše nismo ništa, ali smo dušu izpu- 
nili jednom neprolaznom senzacijom, koje će nestati, kad nas 
uistinu budu prevozili — jenseits des Guten und Bosen. 

Na daljem putu doživio sam još jednu krupniju senzaciju: 
Petrovo groblje u Salzburgu. Prislonjeno je uz hridinu, u koju 
su urezane u kamenu Maksimova i Gertrudina kapela. Prva je 
najstarija kršćanska crkva u Austriji. Legenda priča, da su 
god. 477. neznabožni Heruli — osvajajući stari Juvavum, da- 

našnji Salzburg — bacili s ove hridine sv. Maksima i njegovih 
50 kršćanskih sljedbenika. I na tom su mjestu izdubli prvi on- 
dašnji kršćani svoju bogomolju, koja je do danas sačuvana 
u svoj svojoj primitivnosti. Ironija sudbine htjela je, da se u 
neposrednoj blizini ove crkvice nalazi danas čuveni »Stifts- 
keller«, u kojemu krčme (t. j. na malo prodaju) redovnici svoje 
izvrstno vino ... I svaki sat dolazi opat, da gostima, kao uslužni 
domaćin, ponudi prstovet burmuta. Kod njega smo na cielom 
dosadašnjem putu pili najbolje vino. 

(»Od Balkana do Montblanca«, Zagreb 1927., str. 94.) 

M ilan Mizler 


Budni stražari 


Mjeseca kolovoza, baš na Veliku Gospojinu, bijaše u inače 
malenom i tihom seocu Sotu velike trke. Sa svih strana žure se 
starješine k obćinskoj kući, kamo ih zove veliki bubanj, po 
kojem nemilo udara dugoljan Ćiro. Bijaše naredba od kneza, 
da se starješine imaju skupiti pred obćinsku kuću, jer će se 
razpravljati veoma važna stvar. Nitko nije znao, što će to biti. 
Jedni su koračali zamišljeno, a drugi se razgovarali koje o 
čem, mašući pritom živo rukama. Većina bijaše uvjerena, da će 
sigurno biti opet kakva nova daća nametnuta. 

Starješine posjedali na dugu klupu pred obćinskom kućom, 
te razpravljaju o svemu i svačem. Jedni se srde na županijsku 
gospodu, što su naredili, da svatko ima kroz svoju livadu pro- 
kopati pol hvata širok i isto tako dubok šanac, da uzmogne voda 
odticati. Mnogima nije išlo to u glavu. Da sad ruju po livadama, 
gdje već godine i godine stoje mirno? Nikakve brige, nego po- 
kosi malo, doduše, blatnu travu, pa gotovo! Ali eto sad puhnulo 
nešto gospodi u glavu, da ne valja po starom, nego da se to 
mora preinačiti i kopati šanac. Kad im je to knez prošle nedjelje 

javio, bijaše ne male halabuke, no ipak moradoše nalog izvršiti, 
jer je knez rekao, da će svatko, tko ne bude htio sam kopati, 
platiti dvadeset forinti srebra, da se uzmogne najmiti čovjek, 
koji će kroz njegovu livadu izkopati šanac, a preostatak će ići u 
globarinsku kasu. Na tu se izjavu nezadovoljnici pokunjiše 
i mnogi počeše posao, no neki još i danas onako među sobom 
protestiraju i viču, a napokon će ipak izvršiti nalog. Nekima 
opet nije ni najmanje po volji, što se mora toliko pecarine 
plaćati za rakiju. Mnogi se sjećaju, da se je to i prije plaćalo, 
no onda si dao forintu šajna i odnio financijskom nadzorniku 
mosaru rakije, pa peci, dokle te volja, ali sad se bogme plaća 
od kazana dvaest krajcara, pa ako više kazana izpečeš, nego si 
platio, eto ti eksekucije, da te do kože oguli. 

Tako se tu razgovaralo, a znala bi često pasti i po koja 
žešća rieč ili grožnja. 

Najednom zaruži bubanj, kao kad mačak po kukuruzu skače, 
upravo pred obćinskom kućom. Ćiro uzdigne svoj crveni nos u 
zrak, a ruke mu sve poskakuju s maljicama. Kad se je naudarao, 
da ga je rumen probila, nakašlje se; zatakne maljice u remen, 
što mu je bio preko prsi ju, pa zapiskuta: 

— Daje vam se na znanje od gospodara kneza, da imate 
šutjeti i slušati, što će vam se reći. 

Svrši time svoj govor pa udari nekoliko puta po bubnju u 
znak, da nema više ništa reći, te se odšulja u komoru, da objesi 
o klin izlupani bubanj. 

Nastade podpuna tišina- 

Knez, dugih crnih brkova kao gavranova krila, plećat, a 
onizak, stupi iz pisarne. U desnoj ruci drži pomno smotan papir, 
a u lievoj odebelu trstiku sa zavrnutom željeznom kukom na 
vrhu. Svi poustajaše, te ga obkoliše. Knez razmota papir, ali 
ga ne pročita, već uze govoriti: 

— Od slavne podžupanije došla je naredba, da svaka obćina 
ima strogo paziti na svaka kola i na putnike, koji prođu selom. 
Svaka se kola imaju pretražiti, pa ako se na njima nađe slame, 
siena, grahorice, trave ili kakvegod hrane, to se mora odmah 
sve spaliti, jer se u Granici pojavila marvinska" kuga. 

— Kuga? — preplaše se mnogi, pa počeše među sobom 
razpravljati. 

— Mir! Sada ja govorim! — i digne knez svoju kuku u vis. 

Svi mramorkom zašutješe. 

— Dakle — nastavi knez — kuga se pojavila. — Dalje na- 
ređuje slavna podžupanija, da svaka obćina mora za veću si- 
gurnost staviti na put, koji vodi iz Granice u selo, stražu od 
četiri čovjeka. Ovi će morati točno izvršiti naredbe, da se ne 
bi uvukla kuga med našu marvu. Evo sam vam dakle rekao, 
što je u stvari. Mislim, da nije nuždno čitati pisma. 

— Nije, nije — čulo se iz svjetine. 

— Dakle — nastavi knez, spravivši naredbu u njedra ■ — 
sada treba da se odredi, tko će ići na stražu. Svaka kuća, u kojoj 
je mužka glava, mora jedan dan i noć stražariti. Moram vam 
reći, da moja kuća, jer sam ja knez, ne mora na stražu, a isto 
tako dva odbornika, Mijo Rašić i Ilija Sanđić i obćinski birov 
Ćiro. Valjda znate, da je to stari običaj. 

— Znamo, znamo — pristane svjetina- 

— Pa dobro — nastavi knez — kad znate, da ne bude poslije 
svađe. Danas već mora početi straža. Mislim, da će biti najbolje, 
ako se počne od kraja sela. Prve četiri kuće dat će danas stra- 
žare. Uostalom Ćiro će ići od kuće do kuće, pa svakomu reći, 
da ne bude pobune. Sad možete svaki svojoj kući. • — Da — sjetio 
se knez — još imam jednu. Današnji stražari moraju načiniti 
kolibu, da se uzmognu skloniti, ako bi udarilo zlo vrieme. Još 
vam jednom velim uime slavne podžupanije, da strogo pazite 
na svaka kola, da ne bi navalila ta nesreća na nas. 

Time završi knez, te se poče gurati kroz svjetinu, da Ćiri 
naredi već što treba radi straže. 

Svjetina se poče razilaziti, razgovarajući se o tome, što je 
netom čula. 

Doskora izpruži svoje krakove dugoljan Ćiro i pođe prema 
kraju sela, da izvrši kneževe naloge. 

Po prilici oko tri sata poslije podne pojave se kola na putu 
izvan sela, što vodi u Vojnu krajinu, odakle su dolazili sve 
užasniji glasovi o marvinskoj kugi. Na kolima je bilo naba- 
cano mnogo slame, a na njoj su sjedjela četiri čovjeka. Uz brkata 

i glavata kočijaša bila je u slamu zabodena široka sjekira, a 
druga trojica držala su šta koji u rukama. Ćižmar Grga, malen, 
trbušast čovjek, držao je među nogama burence sa šiljerćem, 
a iz džepa majstorskog mu kaputa virila velika lula s kratkim 
kamišem i nekoliko paklica duvana po četiri krajcare. Do 
njega je sjedio čovjek do kože ošišane glave, podrezanih, četi- 
njastih brkova i velika crvena, na vrhu modra, nosa, i držao 
obim rukama težku zarđalu gluntu, valjda još od terezijanskih 
ratova, koju im je dao oprezni knez iz obćinske stražare, da se 
uzmognu oprieti svakom nasilju. To vam je Mikica Krekić, 
vrlo marljiv, ali spore pameti seljak. Od ovih se sasma odielio 
četvrti njihov drug- Okrenuo se natrag, te objesio noge preko 
šaraglja. Dobrano je nabreknuo! Na kratkom mu se vratu sa- 
brala crvena koža, kako je nakrivio glavu te fićukao neku 
vojničku poputnicu. Da je bio vojnik, kaže modra, na lievo uho 
naherena kapa. Kraj njega u slami bijaše zamotan ovelik sve- 
žanj. Tu im je bila povezana »zaira«, kako je on sam bio 
rekao, trpajući je u slamu. U selu ga zvali kapral Janko, a to 
mu je veoma godilo. 

Napokon se dokotrljaju njihova škriputava kolca do odre- 
đenog mjesta. Bijaše to povrh sela na zapadnoj strani. S jedne i 
druge strane širila se gusta obćinska šuma. Svaka kola, koja 
dolaze iz Granice, moraju ovuda proći, pa zato upravo mudri 
knez i ođabra to mjesto za stražu. 

Naši stražari poskaču s kola. Tom zgodom malo da nije 
čestiti čižmar Grga poljubio zemlju, jer ga je burence jako za- 
nielo. Kapral Janko brzo nađe zgodno mjesto za kolibu među 
dva krošnjata hrasta. Kočijaš Matija zabaci široku sjekiru na 
rame, pa ode u šumu. Doskora se vrati, noseći nekoliko dugih 
motaka. Jednu metne poprieko između hrastova, a ostale na- 
slone na ovu odtraga. Brže bolje poskidaju s kola slamu, pa 
je nabacaju na namještene motke. 

— Tako hvala Bogu! — uzdahne Matija, pa si otare sa čela 
znoj rubom dugačke košulje; — sad smo, što no kažu, pod 
krovom- 

— Bogme pod krovom — nasmieši se čižmar Grga, kotrlja- 
jući burence u kolibu. — Tako, nek je u hladu — reče, namje- 
stivši burence u jedan kut. 

Svi povadiše lulice, te ih počnu puniti čižmarovim duvanom. 
Kad napuniše, zamota Mikica ostatak, pa ga, namignuvši Janku, 
turi u džep. 

— Znate šta, ljudi? — vikne najednom kapral Janko. 

— Šta? — zinuše svi prema njemu. 

— Treba nam vatre! 

— Vidiš vraga, gotovo da smo na to zaboravili — lupi se 
Matija po koljenu. 

— Ja mislim — predloži Janko — da treba najprije nakupiti 
po šumi suvaljika. Da nam tkogod šta ne odnese, ostat ću ja 
ovdje, da pripazim, a vi nakupite, pa donesite ovamo. 

Kapral Janko gledao za njima, a kad se oni izgubiše u 
gustoj šumi, skoči u kolibu, pa pojakari za burence. Digne ga 
u ruke, pa stane piti. Napivši se dobrano, pusti ga na zemlju, 
nasmieši se, pa si otare hrbtom ruke mokre brkove. Onda unese 
sve stvari u kolibu i poslaže sve u kut. Onda pođe kolima, uzme 
što je još ostalo slame, unese u kolibu, pa prostre po zemlji. 

— Tako! — kimne zadovoljno glavom — a sad još jedanput! 

Nagne burence, da je sve klokotalo. Odloživši ga prostre 
kabanicu po slami, pa se voljko pruži na leđa i zapuši malu 
lulicu. Najedared skoči. Čuo je, da idu kola. Brže bolje spopadne 
gluntu, što je visjela o lievči, gdje ju je Mikica ostavio. Zabaci 
ju na rame, pa stane ukočeno. Kola se sve više . primicala. 
Moglo se razabrati kroz silnu prašinu, da otraga sjede dvie 
gospođe, koje su nad glavama držale suncobrane. Kad su se kola 
približila na nekoliko koračaja, skine on pušku s ramena, pa 
vikne, da je sve grmjelo: 

— Holt berdo! 

Dobri se konji brecnuše, pa skrenu u šanac kraj puta. 
Gospođe kriknuše od prepasti. Naš stražar, držeći pušku u ru- 
kama, priđe mirno kolima, pa zapovjedi: 

— Dolje s kola! 

Kočijaš se lati sjekirice, što je kraj njega ležala, misleći, 
da je to kakav hajdučina. Gospođe pobliedile kao smrt. 

— Čuješ, čovječe, okani se komedije! — reći će mu kočijaš 
madžarskim prizvukom, stišćući držalo sjekirice. 

— Nema ti tu, prijatelju, nikakve komedije, nego siđite 
s kola, da slamu i sieno skinem i spalim. 

— Šta-aa? — izkolaei kočijaš oči na kaprala Janka. 

— Ludo! — razsrdi se napokon Janko — moram spaliti, 
što je u kolima. Šta ću vam ja! Takva je naredba, da se ne 
uvuče kuga. 

— Ali mi idemo iz ovoga najbližeg sela, a gdje je kuga! 
Tamo negdje u Granici. Mi ju dakle sigurno ne nosimo sa sobom. 

— A ja! — zaokruži Janko rukom po zraku — mora se 
spaliti, pa mir. Dolje s kola! 

Kočijaš uvidi, da nema šale, pa rekne gospođama madžar- 
skim jezikom, šta je u stvari. One se silno uzvrpolje, jer im je 
sjedalo bilo od siena. 

— Ali, čovječe božji, na čemu će gospođe sjediti, ako sieno 
spališ? — poče opet kočijaš. 

— A šta se to mene tiče! Knez je rekao, da se mora spaliti, 
pa će se i spaliti — odvrati odrešito Janko. 

Uto se primakoše čižmar Grga i Mikica, svaki s bremenom 
drva. Kad su vidjeli, šta je, zbace drva pred kolibu, pa svaki 
po jedne vile u šake. Tako se primaknu kolima- Kad je kočijaš 
vidio, šta se tu radi, rekne gospođama, da siđu s kola, što one 
s težkom mukom i učine. Bile su obje pristale i ukusno odjevene. 

— Dajte! — reče Janko, a ovi zahodu svoje vile u sjedalo 
i za čas ga skinu s kola i zapale. Onda se popne čižmar na kola, 
te počne nogama po kolima strugati i najmanju slamku. 

Gospođe si grizle od jeda usne, a kočijaš slegao ramenima, 
kao da im hoće reći: ne mogu vam ja pomoći. Napokon se popnu 
na kola. Kočijaš dade gospođama svoju kabanicu, da na nju 
sjednu, a on sam sjedne na gole daske. Gospođe se neko vrieme 
skanjivale, no kad vidješe, da nije drugačije, posjedaju, a ko- 
čijaš potjera. 

— Ha, ha, ha! — Sretan vam put! — smijao se kapral Janko 
iz puna grla. — Ovi će se sjećati naše straže! Gledaj, Grga, 
kako im leđa nemilo stružu šaraglje — ha, ha, ha! 

— Eh, k vragu! — počeše se Mikica za uhom • — nije liepo, 
što smo uradili. Ti su gospodskog roda. A1 kad se mora, mora 
se, pa tu nema više divana. 

Bijaše se već uhvatio mrak. Sva trojica posjedaju oko vatre. 
Čekali su Matiju, koji se još nije iz šume povratio. Čižmar je 
dremuckao, kapral Janko mjerio, koliko je puška napunjena, a 
Mikica žmirkao u svoje na vrhu prokljuvane opanke i pijuckao 
na stranu. 

— Dobar veće! — pozdravi ih Matija, noseći veliko breme 
drva i cieli vienac biele loze. 

— Šta će ti ta loza? — zapita Janko Matiju, koji je raz- 
matao lozu, čisteći je i kljaštreći. 

— Kog ću biesa raditi sutra cio dan? Nasjekao sam evo 
ovo biele loze, pa ću oplesti koji košar za berbu. 

Nastade šutnja. Čižmar pomnjivo obrezivao nastradali ka 
miš, Matija čistio lozu, a Mikica i Janko zievali od dosade. 

— Pst! — skoči čižmar na noge, prinesavši kažiprst k papre- 
nom nosu. — Ne čujete li? 

— Ja ne čujem ništa — zievne Janko, a Matija odloži začas 
svoj posao i stane prisluškivati. 

— Jest, jest, kola su! — uzvrpolji se čižmar, tražeći vile. 

Čižmar se nije prevario. Kola se sve više približavala, a 
osim toga čula se i vika ljudi. Naši stražari poustaju. Matija 
uzme gluntu, jer je baš uz njega na zemlji ležala, a drugi svaki 
po vile. 

— Stoj! — zapovjedi Matija, kad su se kola primakla. Ali 
mu odgovori vesela pjesma. Kola bijahu puna malih buradi, 
sve jedno do drugog u sieno ukljukano, a na njima sjedjela tri 
brkata seljaka; četvrti je tjerao vatrene vrance. 

— Holt berdo! — vikne sad Janko, dižući visoko drvene vile. 

— Stani, Ilija, da vidimo, što će ovi! — vikne jedan brkaj- 
lija kočijašu, a ovaj zaustavi konje. 

— Siđite s kola, da vam sieno spalimo . . . Takva je zapovieđ 
radi kuge. 

— Šta? Sieno? — izdere se kočijaš, pa htjede krenuti, ali 
Mikica skoči pred konje, a čižmar Grga se požuri, da uhvati 
za uzde. 

— Dalje! — viknu s kola sva četvorica i u tren se stvori 
svakom u ruci drenovača. 

I u tren oka pade poput groma nekoliko bubotaka po leđima 
siromaka čižmara, koji se htio pokazati najrevniji. Ali se i u 
njemu uzpali junačka krv, pa on lievom rukom zamahne vilama, 
a desnom da će iztrgnuti uzde kočijašu, ali ga u taj tren opali 
jedan po ruci, a drugi po plosnatoj glavi. Jadni se čizmar uzko- 
leba, pa se smota kraj kola. U taj tren drekne kočijaš, a vranci 
se propeše u skok. 

Netko ciknu, a kola učas nestade u mraku i gustoj prašini, 
dok su kapral Janko i Ma ti ja svom silom natezali kokot na 
puški, no ovaj se na nesreću nije držao na slabim zubcima. 
Janko se razgoropadi, dohvati s ognja žeravicu i postavi je na 
rupicu cievi. Grom grmnu, da se je sve potreslo, a tamo iz 
daljine čuo se pakleni smieh i iza toga vesela pjesma nakićenih 
Graničara. 

— Uh, da vas striela ... — razsrdi se J anko, pa baci iz- 
pražnjenu gluntu pred kolibu. 

Jedan čas stajali su obojica zapanjeni. 

— Dajte, braćo, za ime Božje pomozite! — zapiskuta biedni 
čižmar iz bližnjega jarka, kamo se bijaše skotrljao. 

Obadva priskoče k njemu. Čižmar je bio obliven krvlju. 
Matija htjede skočiti po vodu, ali ga zaustavi jauk bolnog 
Mikice. 

— Jao, moja noga! — zacvili ovaj tamo podalje iz mraka. 

— Sta je, Mikiea? — zapita Matija. 

— Jao, ne pitaj, već mi pomozi, da se dignem! 

Matija mu pruži ruku, no Mikiea se jaučući smota na 
zemlju. Matija ga digne na leđa, pa povuci ka kolibi. Kad je i 
čižmar počeo na sva usta jaukati, morade i Janko, koji se je 
oko njega vrtio, podići onoga, što za Janka baš nije bilo lako, 
pa ga odnese pod slamnati krov. Poredaju ranjenike jednoga 
do drugog. Čižmar je jadikovao bez kraja i konca, a Mikiea 
kleo čas, kad mu je puhnulo u glavu, da se postavi pred kola. 
Janko, kao nekadašnji vojnik, a k tomu još, kako vele, kapral, 
počeo ogledati grdne rane netom palih žrtava za obću sigur- 
nost. Ponajprije pristupi čižmaru, jer je iz njegova džepa još 
uviek virilo nekoliko paklica duvana. 

Sada Janko pristupi Mikici, koji je jaukao od noge, i go- 
vorio, da ju je sigurno slomio. 

Janko uhvati nogu za prste i petu, te je poče na sve načine 
izkretati tako, da bi i najzdraviji oćutio bol. Mikiea se međutim 
pouzdao u njegovu vještinu, te je samo stiskao zube i kadkada 
uzdahnuo. 

Poslije te vješte operacije preporuči Janko ranjenicima, da 
mirno leže i šute, što ovi jedva i dočekali. A on s Matijom 
izađe k vatri; ondje uz nju posjedaju i zapuše svoje lulice. 

čuješ, Janko! — vikne čižmar — ded mi malo moje bu- 
rence; sve mi grlo gori. 

— Evo ti ga; samo, znaš, za ranjenike nije to baš najbolje, 
al pij! 

Čižmar se napije i preda burence Janku. 

Ovaj to jedva dočeka, uzme burence, pa bjež iz kolibe. Po* 
sadi se opet kraj vatre, nagne burence, pa kad se napio, pruži 
Matiji, koji ga objeručke primi. 

Tako se oni gostili sve u šestnaest, zaboravivši na tek mi- 
nulu neugodnu zgodu. Burence se šetalo iz ruke u ruku i bivalo 
sve lakše. Janko već zakriesio očima, a Matija nije više pogodio 
metnuti žerivacu na duvan, nego mu se svaki put skotrljala 
pokraj lule na njegovu dugačku košulju, i pritom si dobrano 
izpurio svoje nabrekle dlanove. 

Kako bi bilo — reče Janko — da probudimo onu dvo- 
jicu? Neka sad oni malo sjede! Mi smo već dosta stražili. 

Pa dakako! Sada ćemo mi malo prodriemati. 

Janko se težkom mukom digne i dotetura do kolibe. 

Hej, junaci! Na noge! Valjda ne ćete cieli viek prospa- 
vati. Ustajte! • — te gurne Mikicu. 

Mikiea se malo podigne, pa stade rukom trti oči. A onda se 
digne na noge, a da nije ni oćutio boli; valjda je u snu na nju 
zaboravio! Janko pristupi čižmaru, koji je u sva spavao. 

Hej, Grga! — poče ga Janko drmati za ramena; • — ustaj, 
ustaj, eto zore! 

Kad je Janko čižmara odpravio, poče zgrtati slamu na jednu 
gomilu; onda navuče kabanicu, pa se pruži po zgrnutoj slami. 

askoro se došulja u kolibu i Matija, te se pruži uporedo s dan- 
kom, koji je već počeo hrkati. 

— Gledaj, gledaj, sve gotovo popili — zaglavinja Grga, tre- 
sući burenee, iz koga se odazivalo žalostno pljuskanje — znak, 
da mu je duša na jeziku. Onda napune lulice i legnu uz vatru, 
pijuckajući na sve strane. 

— Čuješ, čizmaru, nemoj bar ti zaspati, ako bi mene san 
prevario; svakako će naići još kola, — znaš valjda, da je sutra 
u varoši pijaca. 

— Hm! A ako mene prevari, šta će onda biti? — odvrati 
čizmar, pa navuče šubaru na uši. 

— Zato pazi, da te ne svlada, a i ja ću gledati. 

Zašute, odbijajući guste dimove i buljeći u zemlju. No sve 
su rjeđi bivali dimovi, a sve jače trubio čižmarov nos. I Miki- 
čina je lulica ležala već na zemlji, — i on se predao već u na- 
ručaj blagome sanku. 


Iztok je počeo pomalo rumeniti. Zviezde su ginule jedna za 
drugom, a mjesec, naginjući se prema zapadu, pričinjao se kao 
velika škuda. Pietlovi se sve češće javljali iz sela. Tek kadkad 
začulo se lajanje ovčarskih pasa s obližnjih njiva. I življe je 
planuo iztok, i jača se svietlost prostirala po obzorju. Već se 
mogao razabrati seoski toranj, o koji se zadievao po koji plahi 
šišmiš, da se uvuče kroz luknju unutra. Jasno se vidjele oranice, 
jasno šuma. Sad — — sad se prosu množina zlatnih sunčanih 
trakova, da sve pozlati, okriepi i razdriema od noćnoga sna. — 
Kraj kolibe naših stražara podpuni je mir. Tek gdjekoja pla- 
voglava sjenica prhnu iz obližnjega grmlja, nagnuvši svoju 
glavicu, kao da promatra sretnike, što mirno i sladko ondje 
spavaju. Njima ne smeta ni jasno crkveno zvono, koje je zvonilo 
»Zdravu Mariju« i navieštalo pobožnim kršćanskim dušama liepo 
i ugodno ljetno jutro. Naši stražari spavahu kao zaklani. 

Putem od sela iđahu žurno dva čovjeka. Prvi je seoski knez, 
sav zažaren, a brk mu se trese. Ljut je knez. Za njim poskakuje 
na dugim kracima obćinski sluga Ćiro, šapćući jutarnju mo- 
litvu i neprestano kimajući glavom, kao da se nešto strašno 
dogodilo. Pa i nije šala! Kola prolaze selom od vasciela jutra 
sa sienom čak iz Granice, a kuga na pragu. 

Dođu oni do kolibe. Ni živa se duša ne ganu. Knez stane i 
pogleda sve gnjevnijim očima. 

— Tako dakle, vi dangube! Tako se izvršava naredba? — i 
digne svoju kneževsku batinu pa komi Mikicu u rebra. Ovaj 
se trže, skoči kao zec, pa se poče plaho ogledati, ne znajući ni 
sam, što se to dogodilo. Na njegovu si licu mogao jasno čitati, 
da u taj par nije znao, da li svanjiva, ili se smrkava. U isti par 
čuo se žamor u kolibi. 

— Neradini! — poče opet ljutito knez. — Kola za kolima 
prolaze selom, kuga na pragu, a vi spavate, umjesto da pazite i 
bdijete za sigurnost cieloga sela... Platit ćete vi to! 

Mikica, Matija i Janko stajali su pred knezom kao osuđeni. 
Čižmar je pokraj ciele galame, što ju je knez podigao, i dalje 
tvrdo spavao. 

— Gledaj ove propalice! Još se nije izspavao! Valjda ste 
cielu noć lokali! — reče knez, opazivši malo podalje burenee. 
— Pa i ti, Matija, u kog sam se najviše pouzdao, i ti si se za 
ovima poveo! Sad se kupite i odlazite kući, jer evo dolaze drugi 
pametniji, koji će stražiti, a vi ćete već na drugom mjestu odgo- 
varati. Hajd! — i knez digne svoju batinu. 

Mamurni, pokunjeni, osramoćeni stanu oni kupiti svoje 
stvari i tovariti ih u kola. Uto su stigli već i drugi, novi stražari. 
Čižmar se jedva popeo u kola, tarući si neprestano oči i pipa- 
jući glavu. Napokon bič pužne, a kola polete prema selu. 


Godinu dana nakon toga, baš na dan sv. Stjepana, sjeđahu 
na kraj sela pod velikim dudom na tronožeima četiri čovjeka, 
igrajući »đuraka«. Podalje na strani stajao je ovelik vrč vina. 

— Sjećaš li se, Matija, naše straže? — upita naš znanac 
kapral Janko, pobivši kecom naloženog kralja. 

Kako se vraga ne bih sjećao! Ta liepo smo prošli pred 
cielim selom! 

Hm, al odkud su baš na nas prve naišli, pa se mi morali 
razbijati s onim haramijama od Graničara! Ja još imam od 
one tučnjave ožiljak na glavi, koji će mi valjda cieli viek ostati 
na uspomenu — javi se čižmar Grga, puneći lulu. 

A meni modrica na nogi — pridometne Mikica, dieleći 
karte za novu igru. 


— U9 — 


— Kako, braćo, bilo da bilo, zaboravimo to. Mi smo se ipak 
junački držali, ali što je sila bila jača, tome nismo mi krivi. 
Zato, braćo, dižem ovu čašicu i velim: neka Bog poživi nas prve 
stražare, koji smo toliko nepravde i sramote pretrpjeli za si- 
gurnost cieloga sela — reče Matija povišenim glasom i digne 
punu čašu. 

— Živio! — odazovu mu se gromko drugovi, pa se kucnu 
za »dobro zdravlje«. 

(»Zvonimir«, almanak hrvatske omladine za g. 1889., Beč, 1889., str. 214.) 


Provodadžija 

Poznate li našeg čiča Matu Križaka? Ne poznate? A čudo! 
Ta sve ga u selu pozna, i svi ga zovu »provodadžijom«. 

Čiča vam je to starog kalupa i mode. Na glavi mu okrugao 
seljački šešir uzkog oboda; pao mu sve do gustih, već prosiedih 
obrva, a izpod njih šibaju svietom do dva živa, rekao bih, mla- 
denačka oka. Brkovi mu po staroj navadi nad ustnicama pod- 
rezani, a dalje se šire ko dvie peruške; on ih kadkad malo na- 
maže i lojem, da mu se ne kostruše. Brade je uviek gladko 
obrijane; sam se svakog dana brije, pa već pukla selom i pjesma, 
da čiča Mata svakog svetca brkove podsjeća, i brije bradu, pa 
vara djecu mladu . . . A1 šta ćete, takvi su vam već Sriemci, 
pa svaku tricu i kučinu odmah u pjesme slažu. 

S ramena mu visi dugačka košulja do koljena, što mu ju je 
vjerna drugarica, već treća po redu, sama svojom rukom otkala 
i sašila. Preko košulje navukao prsluk, svakdanice obrće ga na 
naličje, da ga ne zamaže i da mu po suncu ne izbieli, a svetcem 
i nedjeljom na lice, pa se onda vidi, da je mođrušaste boje kao 
proljetna ljubica. Na prsluku sprieda sjaju se dva niza bielih, 
okruglih puceta, a o zadnjem od njih visi otarak. U bokovima 
ga steže širok, liepo izvezen ćemer; on mu je listnica i novčarka; 
postrance mu visi o jednom tankom kajišiću duvankesa, a o 
drugom kožna kesica za gubu, kremen i masat. Na duge kra- 
kove navukao gaće, koje su na donjem rubu izvezene crvenom 
i modrom vunom; čakšira nikad nije navlačio, niti ih je mogao 

živ gledati očima, a kad bi koga od svojih suseljana smotrio u 
čakširama, smrsio bi samo kroz zube: »prundlaš«! Listove je 
omotao šarenim obojcima, a na nogama mu namazani opanci 
bez obraza; druge obuće nije poznavao. A1 eto gotovo da sam 
na nešto zaboravio! Za desni obojak zataknuo bi okratak, ali 
debeo višnjev kamiš, a crvena mu lula seže taman do koljena. 

Eto, to vam je taj naš čiča Mata ili provodadžija, ako ga 
baš dosele niste poznavali! 

Čiča Matu je poznavalo cielo selo kao čovjeka pametna i 
uputna. Nije bilo važnijeg posla, a da se nije pošlo čiča Mati po 
uputu i savjet, a kad bi dolazilo do ženitbe, onda nije bilo čiča 
Mati premca; to je bilo njegovo polje: bez njegova znanja niti 
se ženio momak, niti udavala djevojka, a kad bi trebalo u 
prosce, eto na bilježi i opet čiča Mate, pa od tud mu i nadimak 
»provodadžija«. 

Znao je on vješto parove slagati, pa redovito nije bilo pri- 
govora ni s jedne strane; odtud ugled i štovanje čiča Mati i od 
malog i od velikog. Imao je on o ženitbi svoje posebne nazore, 
pa ne bi ni za dlaku od njih odstupao, a kadkad se znao i u 
koštac uhvatiti sa svojim prijateljem fra Firmusom, koji je 
umjesto kapelana pomagao župniku. Čiča Mata je morao uviek 
imati pravo, inače zlo. 

Glavno mu je bilo, da udovac mora uzeti samo djevojku, 
jer drugče da nema sreće, a ako bi se tko usudio prigovoriti, e 
onda pomoz Bože! 

Fra Firmus imao je s njim čitavog okapanja i kubure, ali 
sve je to bilo utaman: čiča Mata si nije svoje pameti dao soliti 
nikada. 

Oko župnog dvora bile su krasne stare lipe, a pod najkrošna- 
tijom bio je okrugao stol s klupama. Tu pod tim gustim hladom, 
a u tišini, jer je dvor podalje uz selo na brežuljku, znao je čiča 
Mata razpređati fra Firmusu naširoko i nadaleko o svom životu. 
Riedko sam kada i ja tu pofalio; volio sam krasnog starca fra 
Firmusa, a i on je mene rado gledao; moje je neoborivo pravo 
a i dika bila, da ga dvorim kod mise, i da mu svaki dan donesem 
za tri krajcare burmuta od seoskog dućandžije. Fra Firmus je 
mene za uzvrat darivao kolačima, voćem, i finim bonbonima, 
kad bi se iz nedalekog trgovišta povratio. 

Ciča Mata bi tu pušio svoju lulu i pripoviedao, a fra Fir- 
mus ga pobožno i mirno slušao, natrpavao nos burmutom i ne- 
prestance kihao, zbog čega ga je čiča Mata nagovarao, da se 
kani burmuta i lati lule, jer lula je za čovjeka. 

Slušao sam ja i slušao te duge pripoviesti, pa o čiča Mati- 
nom životu mnogo doznao i upamtio. 

Rodio se on u seljačkoj kući, koja je nadaleko bila na glasu 
imutkom i množinom čeljadi. Otac čiča Matin bio je starješina 
ciele zadruge, pa kako je bio mudar i okretan, znao je svako 
čeljade prinukati poslu, svaku kavgu i razmiricu utaložiti. 

Ciča Mata polazio je bogme i školu, a to -nije bila šala u 
ono doba; dječaci su nadomještali svinjare, govedare, i čobane, 
pa nije trebalo tuđine u kući hraniti i plaćati. Ali je čiča Matin 
otac bio na drugo brdo tkan, te je poslao svog sinčića učitelju 
na nauku, da bude pametna glava, a svinjara je plaćao iz svog 
džepa gotovim novcem. To baš nije bilo po ćudi ostaloj družini, 
ali tko će starješini prigovarati, kad je bio na svome mjestu i 
svoju čelj # ad čvrsto na uzdi držao. Družini se činilo, da kuća 
gubi na dvie strane, što dječak školu polazi; ta učitelja su sva- 
kako morali plaćati, makar on svoju mudroliju baš i školskim 
klupama razlagao. To se dakle moralo već pregorjeli, ali sad 
još pokraj toga i pastira plaćati, to im nikako nije išlo u račun. 

Dječak je naučio bogme puno toga; znao je dobro pisati 
kao nataroš, čitao je kao pop., a računao sve onako napamet, 
da je bilo veselje! Bio on odsad desna ruka svome otcu. Kad se 
prodalo vino, Mata je sve onako bez prstiju i bez rovaša znao 
brzo izračunati, koliko mu otac ima dobiti novaca. Otac se ve- 
selio, a bogme i sama družina nategnula druge žice, pa se ču- 
dila i krstila, kakva je pametna glavica taj njihov Mata. 

Kad je odrastao bio i do viđenog momka, ugrabilo ga u sol- 
date na tri godine. I ode on u grad na neslanu i kiselu profuntu, 
a pod pušku i težki telećak. Bio je on zoran i valjan vojak, 
a hvalio se, da bi se mogao lako i kapralije domoći, ali je prečuo 
jadan koji put deveti sat, pa je bilo čuda i pokore. Ljutilo to 
Matu, ali što će! — vesela i razgovorljiva ćud Sriemca nije 
lako podnosila strogosti zapta. 

Tako je ostao baka pune tri godine. A kad je sretno odslužio 
soldačiju, dočekalo ga i malo i veliko razkriljenim rukama. 

Pa kad se opet malo privikao kućnom redu, počeo mu otac sve 
onako izdaleka natucati o ženitbi. Ali Mata kao da toga ne 
shvaća. Nije mu bilo po ćefu da uzme ostaru udovicu, koju mu 
je otac nasnubio radi banaka, pa pala bogme među otcem i 
sinom i po koja krupnija, ali sve badava! Otac ne odustaje od 
svoje rieči, a Mata uvidio, da nije fajde opirati se, pa učini 
otcu po volji. Veselja je tu bilo čitavu nedjelju dana; vinom 
bila puna i rupa i ćupa. Veseli svatovi razvalili veliku ilovu 
furunu; poubijali svu živad po dvorištu iz pištolja, porazbijali 
sve pendžere po kući, — sve u veselju; čudo da nisu i kuću 
srušili! Starac nije mario, ta ženio je sina jedinca! Razigrao 
se i on, pa poveo kolo avlijom, da se je sve prašilo. 

Mata je životario uz svoju suđenicu kakvih pet, šest li 
godina, kad se ona razbolila, pa mu umre. 

Svidjela se njemu još za bolovanja prve mu žene neka mlada 
udovica žarka oka, pa da će ju sad uzeti. Ali se tako opet nije 
htio pogoditi njegov otac i ostala družina. Uvriedila ona od- 
prije cielu zadrugu, kad je obećala bila poći za jednog iz nji- 
hove zadruge, a onda se udala za drugoga. 0 toj dakle ženitbi 
sad ni spomena, a naš Mata opet uši pod kapu, pa šuti; sve je 
imalo pravo birati mu ženu, samo ne on; potmurio se, zažmirio, 
pa uzeo djevojku doduše nagluhu, ali bogatu. Izprva ni da po- 
gleda svoje žene, ali poslije morade već radi svieta i brbljavih 
jezičina. Dobije sina, ali mu zamalo umre. 

Godinu dana iza toga leže mu u grob starina otac, pa tako 
izgubila kuća čestitog starješinu. Trebalo je, da se bira drugi. 
Zadruga se složi, pa izabere Matu, ta bio je on pismen i pame- 
tan. On se pokazao vriednim i revnim kao i njegov otac, ali 
uzde počele da popuštaju. Čeljad se uzjogunila, a on još dosta 
mlad, da si pribavi pcdpun ugled i poštovanje, Uto mu po ne- 
sreći umre opet žena; to ga baš nije bog zna kako raztužilo, jer 
ju nije osobito ni volio. Šta će sada? Već ga i mrzilo, da se opet 
ženi, ta eto je već dvie žene pokopao, a ni s jednom pravo ni 
živio nije. Napokon se morao odlučiti i po treći put na taj vra- 
tolomni korak, ali će barem sada po volji birati. Starješina bez 
žene je kao nezaglavit budak, pa bio on makar kako mudar i 
valjan. Bez žene ništa! Družina i opet upela, pa nagovaraj, sa- 

vjetuj, preporučuj, da uzme opet neku udovicu. Mata se strašno 
ljutio i jedio. Ta kako i ne bi! Kad se ono prvi put imao ženiti, 
htio je uzeti djevojku, a ono mu naprtilo neku uđovičetinu; 
drugi put da će udovicu, a oni opet djevojku, pa sad i opet 
hoće oni . . . Eh, to mu baš dozlogrdilo. — Starac drumom, baba 
šumom — odrapi im Mata, pa odluči, kud puklo da puklo, bi- 
rati po svojoj volji. Izabere zornu djevojku, pa da će ju prste- 
novati. Eh, ali da! Čitava graja! On ipak ne htjede odustati 
od svoje nakane, pa uzme djevojku. Zadruga, izprva biesna, 
nezadovoljna, rogoborila, no malo pomalo sve se opet utažilo, 
pa bude opet red i mir. 

Mati se rodi za godinu dana sin, Tunja. Ele veselja sve u 
šestnaest! On je već unapried gradio velike osnove za svog sin- 
čića; nikako nije htio, da mu on svinje pase, makar je slutio, 
da će doći do okapanja sa družinom. Sin mu odraste, i on s njim 
u školu. Družina miruje, ne prigovara, pa šalje i ostale dječake 
u školu. 

Mali Tunja je bio bistra glavica, pa svršio pučku školu 
s vrlo dobrim uspjehom; župnik, prijatelj Matin, posavjetuje 
mu, neka ga dade u veliku školu; ta kuća je bogata, pa mu sin 
može lako dotjerati do fratra, popa, nataroša ili sudca. Tko 
radostniji od Mate! I poče spremati sina u grad na nauke, ali 
uto plane oluja među družinom. Ne daju oni, pa ne daju, da 
se na Tunju troši. Mata ne popušta, a družina zatraži diobu. 
Natjeraše ga do očaja. Konačno sve u jedno smislio: Uzeo svoju 
baštinu, izašao iz kuće, ostavio stari temelj djedova . . . 

Tunja je dobro napredovao, pa je to Mati bila u tim ćemer- 
nim danima jedina utjeha. Međutim je selo izabralo Matu kao 
pismena i pametna obćinskim odbornikom, a kad malo iza toga 
umre stari knez, učinilo ga bogme jednoglasno i knezom. 

Bio tako Mata uz župnika i učitelja prva glava u selu, a 
najviše je savjeta davao glede ženitbe, jer je običavao govoriti, 
da je samo u valjanom braku prave sreće. Sam glavom je sva- 
kom zgodom išao u prosce, pa bi redovno i izprosio. Tako nije 
bez njega bilo ni zaruka ni svatova, jer mu je izkusno oko i 
dobra pamet kazivala, tko će se s kim dobro složiti. 

Uto je i sin mu svršio škole, pa postao tamo negdje za de- 
vetom gorom natarošem. Mati se to nije baš sviđalo. Zvao on 

sina i zvao, da dođe kući, pa da će mu tu gospoda već pribaviti 
kakvu službu. Otac bi se ponosio svojim sinom, a malo bi ga 
pod stare dane i pripomogao, no sin mu odgovorio, da mu je i 
tamo dobro, i da se za njega ne treba nitko brinuti. Matu je to 
peklo i boljelo, ali što će? Narasla ptiću krila, pa odletio u 
sviet! . . . 

Sin i otac nisu se vidjeli već više godina. Najednom dočuje 
Mata, da mu se sin oženio nekom frajlom iz grada, a njemu, 
svome otcu, nije to ni javio, ni u svatove ga pozvao. Boljelo ga 
to jako . . . 

No napokon je i zaboravio. Zamrzio i svoju vlastitu krv, 
proklinjući i onaj čas, kad se odlučio, da ga pošalje na nauke, 
pa svakog drugog upućivao i savjetovao, da ne daje svoje djece 
na škole; neka oru i kopaju na svojoj djedovini, pa ne će zabo- 
raviti na svoj dom i rod. I majka se Tunjina žalostila i kukala 
a naposljedku pala i u bolest. Mata se ljutio i na ženu, što to- 
liko kuka za nezahvalnikom. 

Jedno popodne sjedio fra Firmus sam pod lipom; nos na- 
trpavao šnofancem i kihao, a uzto kao od nevolje čitao iz nekog 
starog kalendara, kako valja gojiti svilene bube. Bilo mu je do- 
sadno, a nesretne muhe mu upravo dodijavale. Prinese opet 
jedan šmrkalj šnofanca nosu, usrkne ga i podigne oči: pred 
sobom smotri čiča Matu. Išao je žurno uz brieg, grabeći naši- 
roko ljeskovačom. Sav je uznojem i zadahćen. 

— Hvaljen Isus! — pozdravi nabrzo, pa se spusti na klupu; 
skine šešir i otarkom obriše znoj sa lica. 

— Amen, amen! — odvrati fra Firmus kroz nos, zatvori 
pomno kalendar, pa pogleda Matu onako izpod oka. — Šta je? 
Šta si se to tako uzplahirio? Je li joj sirotici bolje, ha? 

— Hm, dobro, da ne može bolje!... Ja se opet ženim! — 
pljesne Mata dlanom o dlan, pa se nakašlje. 

— Ti? . . . izkolači oči i zine fra Firmus od čuda. — Ta jesi 
li...? Pomozi nam, sveta Lueijo! — prekriži se fra Firmus; 
mislio je bolan, da mu je prijatelj pomjerio pameću. 

— Da, ja se ženim! — ponovi Mata jasno i sasvim mirno. 
— Ona je gotova, a nije joj ni trebalo toliko muke i kubure, a uz 
to je i meni ćemerila život. Kad nije za život, neka ide! Tako 

ja mislim. Nego daj ti tu doktora, pa daj kojekakve medicine, 
da bi od toga i zdravog čovjeka glava zaboljela, a kesa ostala 
prazna. Pa tu ti još čitav batalion kojekakvih baba, miešaju, 
prelievaju, vračaju. Eh, džaba ih i bilo! A čemu sve to? Da, 
čemu? ’ Meni sama ni da skuha ni da počisti; pa zovi komši- 
nicu, a ova svaki čas: daj rnlieka, daj sira, pa ovo, pa ono, 
a šta tek, što ja i ne znam! A zašto? Kad sama ne može ništa, 
neka dade drugoj mjesta! Sad ću ja barem, ko što još nikad 
dosad, po svojoj volji birati! Tako će biti! — i udari žestoko 
šakom po stolu. 

— Ta što ti to, čovječje božji, trabunjaš? jesi li poludio? 
— pogleda ga sumnjivo fra Firmus, a da nije bio načisto, što 
da o t<>in misli. 

— A ja! — izpravi se prkosljivo Mata i poče Firmusu do- 
kazivati, udarajući ljeskovačom po stolu. — Baba mi se pre- 
selila u vječnost, a ja ću za koji dan u prosce. Kad sam već 
tolikima izprosio žene, valjda ću i sam za sebe još koju naći. 
Sam ću sebi biti provodadžija, i nikoga ne trebam! — svrši 
čiča Mata, pa poče kresati vatru, da zapali duvan. - 

— Čuješ, napij se ti vode! Ti si danas na zlo nagazio, 
oslobodi nas, Bože, svakoga grieha i zla! — zaglavinja fra 
Firmus. 

— Pa kaži mi ti, koju da uzmem! 

— Ne grieši duše, nije li te Boga strah? ... A zar je zbilja 
ona jadna preminula? 

— Eto ti sad na! Ta jest, kad ti kažem! Ti se sve držiš 
svoje stare note kao pijan plota. Da nije, ne bih ni došao 
sad ovamo... Ja mislim, da bi mi najbolje pristajala Jaga 
Crnčiće va. Šta ti veliš na to? 

— Ja ti i opet velim, da je tebi vrana mozak izpila. Ta 
kako bi ti — per amorem Dei — mislio na ženitbu, a žena ti 
se još ni ohladila nije! — razsrdi se fra Firmus pa uze onako 
uzrujan kopati prstima po burmutici. — Uostalom radi, što 
znaš! Ja se u to ne miešam; ja perem ruke, pa ne ću ni da 
slušam taj tvoj ludi razgovor. 0, Bože! Tko je to još ikad čuo 
i vidio, da čovjek, tek što mu je žena izpustila dušu, već traži 
drugu?! 

— Hm, što prije, to bolje, pa zato i mislim uzeti Jagu. 

— No ta bi bila luda, velim ti ja! — skoči fra Firmus. • — 
Misliš, da će onako mlada cura za tebe starog magarca? 

— Šta? Ne će? Vidjet ćemo! Ja sam udovac, pa ću uzeti 
samo djevojku, i to onu, koja mi se svidi! — vikne žestoko 
čiča Mata, lupivši ljeskovačom po stolu. 

— A ja ti i opet kažem, da ne će, pa ne će, i punctum! 

— A ja ti kažem, da hoće i mora! Šta ti znaš? — skoči čiča 
ljutit na noge, pa se ustuboči pred fra Firmusom, kao da je 
spreman na tučnjavu. 

Fra Firmus ga sažalno pogleda, a čiča Mata se razgoropađi, 
pljune od jada na stranu, pa ode naglo nizbrdice, a da se nije 
ni obazreo. 

Fra Firmus ostade sam, gledajući za njim; čeprkao je pri- 
tom po rožanoj burmutici i vrtio sumnjivo glavom, a napokon 
promrmlja: — Stari panj se zapalio! — Sjedne zatim na klupu, 
čitajući dalje mirno razpravu o svilenim bubama. 

Prošlo bilo već i mjesec dana, odkako je čiča Mata pokopao 
i svoju treću ženu. Tumarao je od to doba po selu kao muha 
bez glave; nije pod živu glavu podnosio samoće. Počeo se sve 
onako izdaleka ofrkavati oko Jage. 

Neko vrieme se je skanjivao, a napokon se okuraži, pa će 
Jaginoj kući u prosce. Bio je sam sebi provodadžija, govoreći: 
— Kad sam već toliko provodađžirao za druge, i bio uviek 
sretne ruke, valjda ću i za sebe što izraditi. 

Opravio se on u svečano ruho. Puceta na prsluku usvjetlao, 
na glavu natukao nov šešir, a za puce prsluka prikvačio kao 
snieg bieli šlingovani otarak; šiljčići opančići sve se sjaju od 
silne masti. U ćemer spustio jedan dukat i dvie cvancige, što 
mu je preostalo još od starih dobrih vremena, da time dariva 
mladu. 

Tako se on primače kući svoje odabranice. Stupi u dvorište. 
Djevojka baš Češljala o greben kudelju, a kad ga spazi, pobjegne 
za kuću u šljivik. Čiča Matu to malo zbuni. U sobi ga dočeka 
domaćica, jer je domaćin već nekoliko godina ležao pod zem- 
ljom. Čiča Mata ukratko kaže, što mu je na srdcu. Majka mu 
reče, da mora pitati djevojku, pa ako ona pristane, e onda u 
ime Božje neka ju vodi. Čiča ne izgubi nade. Djevojče je istina 

vragoljasto i jogunasto, ali bit će, da je i pametno. Majka do- 
zove Jagu. Ona uđe uzplahirena, pa sve onako vragoljasto po- 
gleda izpod gustih trepavica, a čiča se uzvrpoljio na stolici; sve* 
se namješta i nakašljiva, kao da mu je postalo vruće . . . 

Kad je majka rekla, što ono želi čiča Mata, djevojci 
preleti preko lica smiešak, a onda izjavi, da se je već obećala 
jednom momku. 

Čiča Mata nije mogao doći k sebi, što od ljutine, što od 
sramote, da ga ova cura ovako naprečac odbija, njega, kneza, 
najviđenijeg čovjeka u selu... 

I selo je počelo govoriti na sva usta o čiča Matinoj nepri- 
lici; bilo je zloradih, koji su uživali, d& je dobio od djevojke 
»peškir«, a drugi se opet čudom čudili, da je kao stari i izkusni 
provodadžija ovako gadno nasjeo. Jedilo to čiča Matu, pa poče 
tumarati kojekuda, a napokon će opet svome starom prijanu fra 
Firmusu, da mu se potuži i izjada- 

— Eh, pa rekao sam ti ja! — reče fra Firmus, i kihne gro- 
movito. — Gdje bi onako mlada i zorna cura pošla za tebe iz- 
kipjela starca! Promisli sam! 

— A1 do stotinu đavola! — plane čiča Mata. — Ta ja sam 
već sijaset djevojaka izprosio za ostare udovce i nigdje se nisam 
namjerio na takav jogunluk. To je, to je čitava sramota! Eto, 
cielo već selo zna sve, pa će već i u kolu o meni pjevati. To 
ti je ono! 

— Mani se, čovječe! To sve nije ništa. Proći će i to polako 
— tješio ga fra Firmus; — sad se bar možeš osvjedočiti, da 
ono tvoje ipak ne vriedi uviek. Vremena se mienjaju, a i ljudi 
s njima! Šuti, pa trpi! Uzmi kakvu babu, pa proživi još koju 
godinicu u miru božjem. 

Čiča Mata se čitav ojedio. Išao je kao muha bez glave sad 
ovamo, sad onamo. Ostavio i knežiju; ništa nije htio raditi. 
Provodađžijom ne bi više nikomu bio ni za kakve novce. 

Najposlije se zavukao u svoju kućicu; sam si kuhao i kuću 
uređivao. Nikakva ženska nije mu smjela pod živu glavu praga 
prekoračiti. Zemlju je dao na polovicu, da se obrađuje, pa živio 
bez brige. 0 ženitbi više ni govora. Fra Firmus bi ga često 
pohodio, pa bi onda njih dvojica uz bocu vina razpredali o vre- 
menu, o djeci i polju, o selu i sokaku, al nikad o ženitbi. 

Međutim se i negda kršni stas čiča Mate počeo sve više i 
više k zemlji prigibati; dan u dan bivao je sve slabiji. Da ga 
smrt ne zateče nepripravna, prizove jednog dana fra Firmusa 
k sebi, pa mu reče: 

— Čuješ, prijatelju! Dosta sam se, hvala budi dragom Bogu, 
naužio ovoga svieta. Sve mi se nekako pričinja, da ću skoro 
poći Bogu na istinu. Ti si mi odvajkada bio dobar, pa mi budi 
kao pametan čovjek na ruku, da sastavim valjanu oporuku. 
Rođacima ne ću ništa da ostavim; uvriedili su me i zaboravili; 
nezahvalnom i oholom sinu ni mrve: stidio se mene, svog otca, 
pa će se valjda stiditi i seljačke očevine. Neka mu Bog oprosti 
to. Hoću da ostavim svoj imetak cielom selu, koje me uviek 
pazilo i štovalo. 

— Hm, hm! To je dobro i liepo — reče fra Firmus za- 
mišljeno i ganuto — al znaš, treba malo promisliti; sutra ću ti 
opet doći, pa ćemo se još o tom porazgovoriti. 

Sutra dan napisao čiča Mata oporuku po priedlogu fra 
Firmusa i pošalje je u varoš sudu. 

Za neka dva mjeseca umre čiča Mata; razstao se lagano i 
brzo s ovim svietom; sve ga selo žalilo, sve ga do hladnog 
groba izpratilo. 

U svojoj je oporuci cieli svoj imetak ostavio za gradnju 
ceste kroz selo, gdje je gotovo kroz cielu godinu bilo blato 
konju do trbuha. Ljudi se nisu mogli dosta načuditi, kako se 
Čiča Mata na to samo sjetio, a fra Firmus se u potaji sav raz- 
dragan milo smiešio i blagoslivljao uspomenu dragog si pri- 
jatelja. Na njegov priedlog bude stavljen na čiča Matin grob 
spomenik, a onda izgradiše kroz selo liepu široku cestu, koju 
prozvaše »Provođadžijin drum«. 

(»Prosvjeta«, Zagreb 1907., str. 114.). 

Kad je proso strasni potop , 
Onda s družbom svojom Noem 
Sastao se u mehani 
Po adetu davnom svojem . 


Svi od puste sreće sjaju , 
Puste sreće, gdje će oni 
Dovieka spominjat se 
U osnovnoj učioni . 

Najprije se zasitise 
Svakakvoga ljudskog smoka, 
Pa stadose piti vino 
Na vedarca od sto oka . 

I kada su već podalje, 

Košto valja, poodmakli, 

I Noemu, svetom starcu, 
Stalo lice da se cakli, 

Digne Noem težko vedro 
I još težu glavu svoju , 

I izpjeva prvu pjesmu 
— Izkon ljudskom nepokoju: 

» Hvala Bogu Svevišnjemu , 
Što svršavam svoje dane , 

Da ne slušam slavne pjesme , 
će biti izpjevane . 

Samo jedan obći potop % 
Gospod Bog je dao nama , 

A našima unucima 
Vječni potop od pjesama .« 

Ta/co Noem, sveti starac, 
Brižnim glasom djeci pjeva, 
A njegova družba stade 
Prvi puta da zieva. 

(»Vienac«, Zagreb 1893., str. 24.) 


Bezsmrtnost 

Velik je Gospod u slavi svojoj, 
Još veći je sviet u ludilu svom, 
A veća od svega ludila svjetskog 
Pjesnička bol . 

To je strahovita bol ; 

Ne znaš, odkuda niče, 

Da li te srdce nesretno boli , 

Ili je glava ti dotežčala, 

11 ti jauče džep . 

1 kad te stvaralačka 
Spopadne bol, 

Onda zaboravljaš sve: 

Da si stvoren na priliku Božju, 

Da treba da ljubiš iskrnjega svog 
I da mu ne truješ život — 
Zaboravljaš sve, 

I nedužni sviet mora da pati, 

Mora da guta bezbrojne pjesme 

0 zviezdama nujnim, što na nebu tuže , 

1 o dahu stidljive ruže. 

Ne dršći, bezsmrtna dušo moja! 

Ja ti ne ću kazivat 

Svu pokoru težku, što stizava sviet . 

To bi titanski posao bio 
1 titanska muka i jad. 

Ne zievaj, bezsmrtna dušo! 

Sviet se kotrlja po staroj stazi, 

1 ne mari ništa za dosadu tvoju, 

Već tare ruke i od smieha puca, 

Kako je život krasan! 

Mani se, ti ga prekrstiti ne ćeš 
Vrtoglavom nadom ni divljom željom. 
Ta to bi teže bilo 
Nego li ženskinji vjerovati , 

1 stoput luđe 

Nego V u pjesničkom preklinjanju 
Istinu tražit. 

Ljubav i istina znaš da se često 
Dobro ne glede, 

U ljubavi čovjek se kune, 

Štogod mu u glavu dune, 

A rieči ko mahnite lete i bježe, 

Pa tko da može 
Za rieč tebe da veže!? 

Istina, lagat se može i prozom, 

AT onda sviet krsti te lažom. 

Pa se od tebe ko od zla brani , 

A ovako si pjesnik 
Lovorom ovjenčani. 

Džaba i proza! Tamo te odmah 
Slovnicom mlatiti stanu , 

U te u logiku šapnu , 

I onda je zlo. 

AV ako si pjesnik , nitko te ne će 
Za logiku pitat , 

I smiješ da bacaš slova iz rieči 9 
1 smiješ da sakate u kolo vodiš , * 
A žive i zdrave da truješ , 

I da izpremećeš po volji sve . . . 
Bogovanje pravo! 

Zato nek sviet , 

Sto ga je volja , o meni svira , 

Ja ću da pjevam , dogod na svietu 
Ima papira . 

(»Vienac«, Zagreb 1892., str. 324.) 


V iliri zbor 

Kada sam se rodio 
Na tu zemlju slavnu , 
Sastao se vilin zbor 
Po adetu davnu. 

Tri su bile, kao svagda 
U takvom slučaju , 

Pa kako su ženskinje, 
Odmah dignu graju. 

Uhvate se, u kolo 
Uz koVjevku moju. 

Te po redu svaka će 
Da prorekne koju . 

Prva: — Bit će bekrija, 

I voljet će vino! — 

Gospe vile stanu se 
Smijuckati fino . 

Druga: — Bit će bekrija, 

I voljet će žene! — 

Gospe vile na glas se 
Smiju oko mene. 

Treća: — Bit će bekrija, 

1 pjevat će pjesme! — 

Vile u sm'jeh prasnuše, 

U sm'jeh, — da pobjesne ! 

Sladko su se smijale — 

I nestaše tako; — 

Ja se smijat ne znadoh. 

Pa sam zato plako. 

(»Nada«, Sarajevo 1896., str. 206.) 


Da me voliš 

Da me voliš, čedo moje. 

Pa da vidiš svakog biesa! 
Kako bih ti počinio 
Vražjih stvari i čudesa! 

Da me voliš, preplivo bih 
More uzduž i poprieko, 
Kad bih samo plivat znao , 
I da nije predaleko. 

Da me voliš, uzašo bih 
Na najviše gorsko bilo, 

V skočio u nizinu. 

Ako ne bi strah me bilo. 

Al dok ne znam , da V me voliš , 

Donde su mi gorki dani , 

Pa ih moram da zalivam 
Sladkim vinom u mehani . 

(»Vienac«, Zagreb 1893., str. 12.) 

U zvjezdanoj noći 

U zvjezdanoj noći 
Rujno vino pijem , 

Njime bistrim glavu , * 

Njime srdce grijem. 

U zvjezdanoj noći 
U petom sam raju , 

Srdce mi i sokak 
Tiesni bivat staju . 

U zvjezdanoj noći 
Brižno sja s visota 
Mamurna zviezda 
Mojega života . 

(»Vienae«, Zagreb 1894., str. 15.) 

O raztanku 

8 članovima hrv. zem . kazališta *) u Mitrovici 19. lipnja 1898. 

Šapći mi, vilo , i s desna i s lieva , 

Da mi se lakše stane da pjeva , 

Jerbo drugačije, tako mi sreće, 

Možda će ići, možda i ne će. 

Sa svoda nebeskog zviezde svietle tmurno: 

Svaka malo sjajne, pa pobjegne žurno, 

Na ulici nujno svud žmirkaju svieće , 

# ) Trebalo je čitati toga dana na oprostnoj večeri, — da se je priredila 


— 166 


Kao da od tuge gorjet im se ne će. 

Sa snuždenog neba suzna rosa pada . . . 

Muzo , spremaj rubac, dok još ima kada , 

Jer je plačna hora i ko drhću sati , 

Posljednje je veče u jednome krugu . . . 

Muzo , briši suze , — eto vidiš tugu! 

Odletjet će ptice umiljata poja , 

Opustjet će opet Mitrovica moja! 

Jošte malo časa i s našeg vidika 
Mnogoga će nestat zavoljenog lika , 

Nestat sladkog guka zaljubljena para. 

Što ko divlji plamen po srdcima hara, 

1 gromovskog rika razjarena biesa. 

Što ko vjetar drma i s klupe te stresa . . . 
Talijina djeca, miljenici slave, 

Uzdigoše svoje ponosite glave, 

I puštaju slavnoj filistarskoj raju 
Nek se sama draži ili nek sladko paji. 

Odletjet će ptice umiljata poja, 

Opustjet će opet Mitrovica moja! 

Kad o veče kiša stane da se kreće. 

Nitko više njojzi zamjeriti ne će; 

Ne ćemo je slati do stotinu biesa, 

Ni ko astronomi zvjerat u nebesa. 

Filistri će doma spokojno da žvaču. 

Ne trebaju jurit naveče Kovaču,**) 

Već kod kuće liepo jorgan preko glave, 

Te po volji hrči ! — Šta ćeš ljepše slave! 

Razstanak je lakši, kada zaviek nije. 

Lako izpit čašu, kad se s nova lije. 

A naš Bog je dobar, — bit će jošte hore 
I željeznog puta k nama odozgore. 

Pa kada se sjedne u Zagrebu gradu. 

Onda parni konji ovamo već znadu . . . 

**) MitrovaČka gostionica. 

Ali opet, kažu , ima ljepših stvari. 

Već se razstat s kime, koga čovjek mari, 

Ne gledati lica, ne slušati glasa, 

Nemat srdcu puta, kud da zatalasa, 

Kud da pogled plane u mlađanom žaru. 

Kud da duh se stuži, kad ga boli taru . 

Nujna mi je duša kao mjesec danju, 
Kako da ne tuži o tom razstajanju ! . . . 
Kako da ne tuži . . . o sladkome čedu! 

— Al to, muzo, nije na dnevnome redu . 

(»Vienac« Zagreb 1898., str. 452.) 


Uzajmljene duše 

Dodijalo već i Gospodu Bogu, kolike tužbe učestaše na ljude 
Sriemce. 

Cieli bogovetni dan same tužbe na njih. Tek što Bog sunce 
pošalje, da šija, evo već kojega svetca ili anđela, te javlja, da 
su stigle tužbe. Sjedne Bog na priestolje, opet nove tužbe. Zapo- 
vjedi Bog anđelima, neka mu pjevaju pjesme nebeske, a ono 
i anđeli moraju prestajati, da se mognu Bogu javiti nove tužbe 
na Sriemce. Vrvi nebo tužbama i svima su svetcima pune ruke, 
da zapisuju te tužbe i Bogu ih javljaju. 

Razsrđi se Bog strahovito: 

— Jesam li ja Bog samo njima ili svima smrtnicima na 
zemlji? 

I onda zovne preda se svetoga apostola Pavla, kod kojega 
su knjige o stvorenju svieta. 

— Pavle — reče mu — razklopi knjige i pogledaj, nisam li 
ja te ljude stvorio u snu ili kakogod drugačije na nepriličan 
način. 

Razklopi apostol Pavao knjige o stvorenju svieta i pročita 
stranicu o stvorenju Sriema. Snuždio se ugodnik Božji. 

— Gospode — veli — nisi te ljude ni stvorio ti. 

— Da tko ih je stvorio? — zapita Bog. 

A apostol Pavao odgovori: 

— Bilo je to posljednjega dana, kada si se već stao kajati, 
što stvaraš sviet, i ozlovoljio se jako. I onda si zovnuo anđele 
nebeske i rekao si im: — Idite, djeco, i stvorite još ove posljed- 
nje ljude danas, da se završi djelo stvorenja. 

— Sjećam se — potvrdi Gospod. 

— I anđeli odoše — nastavi apostol Pavao — te stvoriše 
ljude Sriemce. 

— Po zapoviesti mojoj — primieti Gospod. 

— A ti anđeli bjehu — pročita apostol Pavao iz knjige o 
stvorenju svieta — Lucifer i drugovi, koji su se kasnije ponieli 
i ti si ih strovalio s nebesa. 

— Jest, istina je — zamisli se Bog. — Oni su bili. 

Spusti Gospod glavu i nastade tišina na nebu. 

Ali pred rajskim vratima zaori vika, i ključar nebeski, 
sveti apostol Petar, dotrča pred priestolje Božje. 

— Tko to galami pred nebeskim vratima? — zapita Gospod. 

— Ljudi Sriemci — odvrati ključar nebeski. — Došli su, da 
sc* brane, i hoće pred lice Božje. 

— Koliko ih je? — opet će Bog. 

— Došli su svi — potuži se sveti Petar — i svi hoće da udu. 
Ne puštam ja takve ljude na rajska vrata. 

Ali Gospod mahne rukom. 

— Pusti trojicu — zapovjedi on Petru. — Neka izaberu 
izmed sebe trojicu najpametnijih, da ih čujem. 

Iziđe sveti Petar pred rajska vrata nebeska i javi ljudima 
zapoviest Božju. 

Poslušaju ljudi i izaberu trojicu: dva barnjaka, jednoga iz 
Kukujevaca i jednoga iz Šašinaca, jerbo to su najbistrija sela 
u Sriemu, i još jednoga planinca iz Bingule, i upute ih pred 
lice Božje. 

Ali odmah na vratima zapade Bingulac. Ponio čovjek sa 
sobom čuturu komovice, da počasti svetce i anđele Božje, a sada 
mu odjedared sveti Petar veli, da s komovicom ne smije u raj. 

— Gdje to piše? — brani se Bingulac. — To ni naš popa ne 
kazuje nikada, a on barem, što se tiče pića, zna posao svojski. 

I ne htjede čovjek komovicu pred vratima ostaviti. 

— Ovamo su Sriemci — veli on — a onamo su svetci. Ćast 
svima, svi su pošteni, ali ako nestane moje komo viče, krivit će 
jedni druge, da su ukrali. A šta onda? Ako tužim svetce, ne će 
mi Bog vjerovati, a da tužim Sriemce, sud je i onako već uzeo 
pizmu na mene i odavna mi ništa ne vjeruje. 

Tako Bingulac ostane s komovicom pred vratima, a bar- 
njaci iztresu lule, ture ih u džepove, bace šubare za vrata, izu ju 
opanke i uđu. 

— Sveti Petre! — šapne Šašinčanin još na vratima — tako 
ti sreće, kaži Bogu, da ja nisam od onih, što su okrali crkvu. 
Kaži! Ne ištem ja badava. 

I onda ih sveti Petar izvede pred lice Božje. 

* Stoje oni i čekaju, a Boga u lice ne smiju da pogledaju. A 
čim ih Gospod zapita, što su došli, stane se Šašinčanin braniti. 

— Gospode, sve su puke lagarije, što na nas govore. Eno 
pred vratima sami živi ljudi i svi će da se zakunu makar čim 
i da podupru dušom, da nema na nama krivice, i da ništa ne 
doznajemo od toga, za što nas biede. 

— Istina je! — potvrdi Kukujevčanin i htjede odmah da 
se počne zaklinjati. 

— Eno po drugom svietu — nastavi Šašinčanin — kradu 
ljudi i haraju crkve Božje, a kod nas je ukradeno samo kandilo, 
pa ni to se još ne zna, tko je ukrao. Možda je i samo nestalo. 

— Tako će i biti — odobri Kukujevčanin. 

— Zašto da smo odmah mi krivi? — pita Šašinčanin. — Ne 
možemo valjda mi svako zlo činiti. Mi smo i neuputni ljudi i 
ođkuda bi znali svaku majstoriju? Nitko nas ne uči. 

— Ne znamo mi kojekakve majstorije — uze redati Kuku- 
jevčanin. — Naša je crkva zaključana i nitko je ne krade. A 
mi smo duševni ljudi. Jedemo i pijemo. Nikakve krivice nema 
na nama. 

— Da se mi ubijamo — prihvati opet Šašinčanin — mi ne 
bi bili živi. A eto smo živi. Da se krademo, sve bi već bilo po- 
kradeno. A eto još nije. Da sramotski griešimo, izgubili bi stid, 
a mi smo, eto, stidljivi ljudi. Da pijemo, bili bi pijanice, a tko 
nam smije u lice reći, da smo pijanice? 


— 170 — 


— Ne smije nitko, pa zato i ne veli — složi se Kukujevčanin. 

— Šta kazuju na nas, sveti Bože? — izprsi se Šašinčanin. — 
Da čujemo klevetnike naše! 

— Odmah ćeš čuti! — odgovori mu Gospod, i zapovjedi, 
neka se donesu sve tužbe. 

I dvanaest najjačih anđela unesu sve tužbe, što su napisane 
na ljude Sriemce. 

— Neka se tužbe pročitaju! — zapovjedi Bog, i svetci sta- 
doše redom čitati. 

Tri dana i tri noći čitale su se tužbe, i svetci promukoše od 
čitanja. I nema grieha, koji tu nije zapisan. Štogod piše u sve- 
tom pismu i crkvenim zapoviedima, da se ne smije činiti, izre- 
dano je tu i nanizano i zapisano na grbače ljudima Sriemcima. 

Dočitaše najzad svetci sve tužbe, i reče Gospod: 

— To su tužbe na vas. 

— I dosta ih je! — šapne Kukujevčanin. 

— Šta odgovarate na tužbe? — zapita Gospod. 

— Ništa ne odgovaramo i ništa ne doznajemo — odvrati 
šašinčanin. — Svi ćemo se zakleti, da ništa nije istina. 

Tek što izreče, provali se nebo pod njim, te on sleti s nebesa 
na zemlju, ravno u svoju kuću i nasred ognjišta, na žeravicu. 
Skoči opržen i odmah se razsrdi: 

— Odkuda tako to? A moji opanci i šubara ostadoše! Pravo 
je rekao Bingulac. I tko će onda još da ide u raj! 

A Kukujevčanin tamo gore istom što je nadovezao: — Ne 
može biti, nije istina, svjedoci su već gotovi, — kad se i pod 
njim provale nebesa, pa i on sleti ravno kroz dimnjak u svoju 
kuću. Ali on, kao pametan čovjek, ne htjede bezposlen kroz 
dimnjak prolaziti, nego se odmah uhvati za šunku i sleti za- 
jedno s njom u pepeo. 

— Jesam li ja rekao — promrmlja on u pepelu — da je 
lakše čak i dobro učiniti, nego li se od zla obraniti. Samo ipak 
valja, što će mi barem opanci i šubara biti za dušu. Eto i moje 
zadužbine. 

Kad nestade Sriemaca, dozove Gospod opet apostola Pavla 
i reče mu: 

— Pavle, odredi odmah, da se iz ljudi Sriemaca noćas po- 
vade duše i da im se udahnu druge duše, bolje, blaže. Stare duše 

njihove zatvori dobro pod zemlju, sam svojom rukom zabravi 
vrata, da nikuda ne izmaknu i ni u kojega čovjeka ne uđu, a 
pred vrata metni dobra stražara. Neka sutra i ljudi Sriemci 
osvanu s boljim dušama. 

Obradova se sveti apostol Pavao i odmah izvrši volju Go- 
spodnju, te pozatvara stare sriemske duše pod koru zemaljsku, 
a ljudima Sriemcima udahnu čiste anđeoske duše. 

Probudiše se izjutra Sriemci i stadoše se čuditi. 

— Šta je to? — misle. — Da smo pijani, pa da nam se sve 
drugačijim čini, nego što jest, ne bi ni čudo bilo. Ali ovako ne 
znamo, šta je i ne možemo da se prečudimo. 

Gledaju sunce: sunce sjajnije šija. Gledaju cvieće: šarenije 
je i mirisavije. Gledaju ljude: ljepši su i bolji su. I sav je sviet 
radostniji, zadovoljniji, sretniji. 

Hodaju oni mirno, razgovaraju se tiho kao zaljubljene dje- 
vojčice i sasvim zaboravili, da su ikada bogove skidali i svet- 
cima brade čupali. Pravi raj zemaljski. 

Voze se na kolima, a konji se obaziru i čude se, što ih gazde 
ne tuku i ne vitlaju. A i lievče u kolima ne znaju više, kakva 
su to vremena, da ih ljudi ne trgaju, kad treba prijateljima, 
kumovima ili drugim poznanicima mekšati leđa. 

I sve bi dobro bilo, da nije toga gujinjega soja ženskoga. Ali 
one, koje upropastiše raj zemaljski, ne mogoše oprostiti ni raju 
sriemskom nego palacnuše i otrovaše novu sreću sriemsku. 

Izprva im i samima bješe dosta čuda, te se ni ne sjetiše, 
da prigovaraju. Ali kad ih prođe strah od mužkaraca, što su 
se toliko udobrili kao djevojčice, stanu žene dizati glave i šapu- 
tati i podsmievati se. 

— Pamučni su muževi naši — govore — a dobri, da bi ih 
na ranu pri vio, tko bi im vjerovao. Odkuda im samo te pamučne 
duše odjedared? Da nisu gdjegod zapili svoje stare rutave duše 
i sada moraju s tim pamučnim dušama da žive! 

Smiju se žene i ne boje se, a mužkarei šute. Tako iz dana 
u dan, dok i pamučnim dušama ne dodija. Liepo govore ljudi: 

— Ne čepljuskajte, žene, da nas ne razjarite, i da ne bude 
zla. Zar nije bolje, dok smo ovakvi? 

Vide žene, ali ne će da šute. Ne mogu one sirotice. 


Čuju ljudi svaki dan, da su u njima pamučne duše, a stare 
su duše tobože zapili. Znaju oni dobro, da nisu zapili duše — 
ta tko bi im i dao išta za onakve duše — no opet stadoše misliti: 
i ćorava kokoška zna naći zrnce, pa možda i zbilja pravo vele 
žene, da ovo sada nisu u njima one stare njihove duše. Misle 
danas, misle sutra, dok ne smisle na jedno: 

Istina je, da mi nemamo naših starih duša. 

I onda od ljutosti izbiju žene, izinlate konje i pobiju se 
lievčama med sobom. 

Odlanulo im malko, ali nije još vazda, kako je nekada bilo. 
Misle oni i opet, te naposljedku smisle, da nije nikud nikamo, 
nego su im ukradene duše. Kako su im ukradene, ne znaju, ali 
ukradene jesu. Samo da je znati, tko ih je pokrao, gosino mu 
tane, i kako ih je pokrao! 

Šta će sada nego da odu i potraže, tko im je ukrao duše. 
Digne se čitavo selo, pa hajde da traži ukradene duše. 

Stignu u prvo selo, pa stali. Gledaju, gledaju, ali ništa ne 
kazuju. Nekako im je nezgodno, kazivati, što traže. Prođu i 
drugo selo, i treće, te izpadnu iz Sriema. 

— Tu će biti naše duše — vele. 

Gledaju seljane, kakvi su, i vide, da su jako rđavi. Piju, 
tuku žene, tuku se i sami med sobom. 

Tu će biti naše duše. Ovi su ih ljudi pokrali — reknu 
Sriemci. 

I težko im bude na zlotvore, što kradu duše, i izstupe med 
njih. 

— Kakve vi duše imate, ljudi? — pitaju ih Sriemci. 

Seljani zinuli, bulje u Sriemce i ne odgovaraju. 

Opet pitaju Sriemci, ali sada već mnogo ljuće i žešće. A se- 
ljani još vazda bulje i ne odgovaraju. Naposljedku će jedan od 
njih reći: 

— Imamo valjda duše kao i vi, kao i svi ljudi. Nismo ih 
valjda ukrali. 

Ali sada se tek zgranu na njih Sriemci. Ako su dojako samo 
sumnjali, sada znaju izvjestno, da su u ovim ljudima njihove 
ukradene duše. 

— Vadite im duše! — viknu Sriemci i polete na seljane. — 
Ne puštajte ih, dok u jednoga duše ima! 

Vide seljani, da tu nema šale, te se i oni junački odupru. 
Udri ovi, udri oni, zametnu se boj, ali jače selo od svatova: 
ne mogoše Sriemci povaditi ukradene duše, nego moradoše pod- 
brusiti pete. Ali i bježeći poprietiše se još: 

— Doći ćemo mi još jedared, da svojski razračunamo, čije 
su duše, naše ili vaše. 

Bježe Sriemci i strašno se priete, a s neba ih gleda sveti 
Pavao i bude mu žao na njih. Odkada im je povadio stare ru- 
tave duše i udahnuo im nove, bolje i blaže od pređašnjih, pazio 
je dobro, šta rade i kako živuju. Veselio se je prvih dana i hva- 
lio ih Gospodu Bogu, ali što dalje, sve se je ljuće mrštio, a Bogu 
ih nije više ni spominjao. 

Razžalosti se sada sasvim sveti apostol Pavao i stade pred 
lice Božje. 

— Gospode — veli — Sriemci jako kvare i ove duše. 

A Bog mu odgovori: 

— Znam, Pavle. Otiđi i vrati im stare duše njihove. A ove 
im duše povadi, dok ih nisu sasvim izkvarili kao i svoje pre- 
dašnje. 

Tako sveti Pavao vrati opet Sriemcima stare duše, a Bog 
dobrostivi naredi, da se na nebu nikakve tužbe na Sriemce više 
ne primaju, jer nije on Bog jedinim Sriemcima, da i obdan i 
obnoć samo njima sudi i samo o njima vodi brigu. 

(»Sriemske priče«, Zagreb 1915., str. 97.). 

Čiča Firducija 

Kažu ljudi, da je Gospodu Bogu sa stvorenjem svieta isto 
onako bilo, kao što na priliku čovjeku, kad se oženi: čim je 
razabrao, što je učinio, odmah se je pokajao. 

Tako ljudi kazuju, ali možda nije ni istina. Jer kad se stvo- 
ritelj ogleda po svietu i zapazi, na primjer, čiča Firduciju, ne 
može se kajati, što ga je stvorio, nego se mora i veseliti i po- 
nositi. A jamačno mu se i veseli, dok mu je dao tolik dug viek. 

Zna to čiča Firducija i sam, pa se ponosi samim sobom, 
što je ovako dobro stvoren. 

Ima njemu blizu osamdeset godina. Starac je dakle po kr- 
štenom pismu. Starac je i po bieloj bradi. Ali ni po čem dru- 
gom. Lice mu je zdravo, oči žive, a glas mu je kao u lava u 
pustinji. A kad zubima zaškripi, bilo od ljutosti, bilo od šale, 
okanit ćeš se odmah svake i nesetne misli, da je čiča Firducija 
starac. 

A i živi on kao mladić. Ustaje rano izjutra i laća se posla. 
Zimi mu posao doduše nije težak: obilazi po kući i izmišlja, 
što bi radio. Ali ljeti je drugačije. Onda čiča Firducija rano 
rani i odmah leti u vrt. Tamo je njegovo carstvo i ništa ne smije 
da bude ni od čije druge ruke. Sve radi sam, i kopa, i sadi, i sije, 
i polieva i plievi. Njegovo je povrće, njegove su voćke, njegovo 
je cvieće. S njima od ranog proljeća živi, pa kako rastu oni, 
tako i u njemu raste radost. Njeguje ih i razgovara se s njima, 
jer iako se je za života dosta narazgovarao, ipak ne može mnogo 
da šuti ni onda, kad je sam. Govori on na priliku ruži: 

— Šta je s tobom, gospođice? Hoću li ja tebe ljetos gologlav 
moliti, da se javiš, ili ćeš izvoljeti sama? Žuri se! Ja ne ću 
da čekam. Kakva je to lienost! 

Ili pita kajsiju: 

— A tko je tebi rekao, da toliko cvjetaš? Kud se je ona 
ruža ulienila, tud ti hoćeš da se provriedniš. Zabranjujem. Ja 
ću te polovicu skinuti, da ne prerodiš. Zar ne vidiš, ludo, da bi 
ti se grane izlomile? 

Tako on po vrtu naređuje i radi, a cvieće i voćke ga liepo 
slušaju, te je njegov vrt odvajkada najuredniji i najljepši. 

Voli njega priroda, pa i on prirodu voli. Hoda po vrtu, ra- 
duje se i hvali sebe i prirodu: 

— Hvala ti, Bože dobri, što si stvorio ovo šareno cvieće i 
što si stvorio mene. Cvieće miri, da se srdce širi, a ja živim, 
da se cvietu divim. Ja ga pitam: aoj, cviete mio, zašto si mi 
srdcu ugodio? A on veli: ja mirišem tebi, da ti život dotužio 
ne bi, da ti bude i na smrti lako, zato sam ti ugodio jako. 

Onda se obazire i pita, iako nikoga u vrtu nema: 

— Je li tako ili nije tako? 


A kad se narazgovara s cviećem u vrtu i nahvali se nje- 
gove krasote, onda se započne razgovarati sam sa sobom. 

— Čiča Firducija! — zove on sebe ponajprije tiho i kao da 
čeka, hoće li se tko odazvati. 

— Firducija! — viče onda već glasnije i nestrpljivije. 

— Prijatelju, zar ne čuješ? — vikne na koncu u sav glas. 

Onda stane i zamisli se. 

— Prijatelju! — progovara opet tiho. — A je li pravo i u 
redu, da ja tebe prijateljem krstim? Jesi li ti meni istinski pri- 
jatelj? A? Ili me lažeš? Kazuj, što te pitam! 

Muči ga sumnja i on se prieti štapom. 

— Veliš, da jesi — priznaje ipak — ali zar da ja vjerujem 
i tebi? Ne vjerujem ni toliko, koliko ženskom čeljadetu. Još i 
manje. Zar sam ja sliep, te ne vidim, kako ti mene varaš! Dobro 
si izpekao zanat. Sviete i narode, vidim ja. Ne mućkam ja ba- 
dava glavurdu već osamdeset godina. Dokučio sam i znam, da 
si ti neprijatelj moj, i mrzim tebe. 

I sada stane redati griehe: 

, — Ti si, prijatelju, prevario mene, čim sam na sviet stao. 
Ja htjedoh da budem kao djevojčica i gotovo sam već pogodio, 
a ti ne ćeš, i nadjačao si me. Ti hoćeš da mene strpaš u pakao, 
ali ja baš zato ne ću da umrem. Šta ćeš mi sada? Kad baš hoćeš, 
dobro, ja ću ugađati malko i tebi, ali pazi, da ne pretjeraš, jer 
onda ćemo se razkrstiti. Hajde dakle da se pogodimo kao ljudi. 
Popusti malo ti, a malo ću ja. Šta veliš, prijatelju? Ti mene 
ne goni preoštro, a ja ću onako uzput popuskivati. Samo da 
padnem, to ne ću, jer ja sam čiča Firducija filozof i izpravljam 
sviet. 

Čim spomene taj svoj posao, razžesti se jako: 

— Sviete, sviete, nesretniče stari, pamet u se, dugo me ne 
jari, jer ako si ti rođeni đavo, ja od tebe nisam bolji zdravo. 
II ti bio ii ne bio lija, smotat će te čiča Firducija. 

Kad se tako ljudski zaprieti, opet se obraduje jako, pa se 
uhvati za bradu, sagne glavu i zapjeva tihim, krupnim glasom 
koju od onih krasnih pjesama, što su se nekada, pjevale, a sada 
ih slabo tko i zna. Pjeva sladke pjesme o ljubavi, o cvieću i o 
ptičicama, i sve se hvata za bradu i polaže ruku na srdce. A 

pjeva i mužke pjesme, te onda diže glavu i razmahuje se štapom 
kao buzdovanom. 

Tako se pjevajući vraća u kuću i onda prije podne riedko 
izlazi. Seta se sobom i razmišlja, što još danas nije razmislio. 

Staje na priliku pred svoj lik, što mu visi nad krevetom. 
Slika je uljena, u pol naravne veličine, od domaćeg umjetnika, 
pa svatko mora reći, da je kudikamo naličnija na čiča Firdu- 
ciju, nego li, na primjer, na njegovu ženu ili na koga drugog, 
ali to čiča Firduciji nije još dosta, nego on gotovo svaki dan 
staje pred sliku, diže svoj težki štap, nazvani buzdovan, i ljuto 
se prieti slici: 

— Jesam li ja onakav, kakav jesam i kako me je Bog stvo- 
rio, ili onakav, kako si me ti naslikovao? 

Ali se i opet smiruje i šapće: 

— Tu ću ja sliku poslati dabi u pakao, pa kad me na sud- 
njem danu bude tražio, ne će me naći. 

Onda gleda na ulicu, tko prolazi. 

Sada je to sasvim liepa ulica i nema da se postidi. Široka 
je, na udarcu, a čiča Firduciji je taman preko puta i crkva. 
Zato se on, odkada je ostario, ni ne gura više u crkvu, nego 
sjedi kraj svojega prozora i gleda ravno na veliki oltar. Pa kad 
bude podizanje, prekrsti se i on, kao da je u crkvi. A na velike 
blagdane digne odmah i čašu, svima na zdravlje. 

Tako je sada, ali donedavna se je čiča Firducija strahovito 
srdio na tu svoju ulicu. Pred crkvom nasuli nizinu i voda se 
stala slievati čiča Firduciji pred kuću. Moli čiča Firducija 
svakojako, viče, prieti se. Ne pomaže, bara mu ostade pred 
kućom. Šta će onda, nego jedne subote poruči Matiji, lovcu i 
ribolovcu, neka mu donese dvie divlje patke i naramak trske. 
Obnoć sa subote na nedjelju pozabadaju njih dvojica tu trsku 
u baru, patke bace u trsku, a onda čiča Firducija nabije svoju 
staru đvocievku, koja se je već odavna odučila od tog posla, 
i nasloni se kraj prozora. 

A sutradan oko deset sati, kad će gospodar načelnik baš 
kraj crkve proći, skoči čiča Firducija na noge lagane, zgrabi 
đvocievku i izpali je kroz prozor jeđaređ, izpali je dvared. Uz- 
bunio se sviet i sletio se pred čiča Firđucijinu kuću. A čiča Fir- 
ducija iztrčao i sam i zasukao nogavice i gazi blato. 

— Jeste li vidjeli, ljudi ljudski — veli svietu — dvared sam 
opalio i dvie sam divlje patke ubio! Jesam ja rekao, da se u toj 
bari divlje patke liežu! 

Odkada je čiča Firducija ovako izsušio baru, ulica je u 
redu. Sjedi on dakle kraj prozora i vodi brigu o ulici. Oko mu 
odmah zapne na svjetiljkama pred crkvom. 

— Šta će to? — prigovara. — Zar i ob noć treba da bude 
dan? Da je Bog htio samo dan, ne bi noći ni bilo. Ali Bog je 
odredio i dan i noć. To je nepokornost Božjim odredbama i na- 
silje. Ja to ne odobravam nikako i protivim se. 

Onda pogleda razpelo pred crkvom i još se jače natmuri. 

— Eto, kakvi su ljudi. Isuse Bože, ti si još vazda na krstu. 
Dvie hiljade godina s krsta te ne skidaju. Zločince neke, ako 
prikivaju, opet i skidaju. A druge i ne razapinju. 

Ali sada se brže lupi sam po ustima i završi: 

— Samo ti jedini, Isuse Kriste, već dvie hiljade godina ne 
silaziš s krsta. Svi su oni valjda bolji od tebe! — Klima čiča 
Firducija glavom, škripi zubima i mrmlja: 

— Stari filozofi vele: čuvaj se životinje, koja se zove čo- 
vjek. Velim i ja. Samo životinja te grize za rtiku, za nogu, a 
čovjek grize za srdce. Odgrizaj se, brate, svim zubima od brata 
rođenoga. Jer svi smo mi zli. Kažu zato, da* je jedared na svietu 
bio čovjek riedak, što se tiče čestitosti. Ne znam, je li istina. I 
pitaju njega, kako da ga se nije primila zloća. 

A on im odvrati: pitajte djevojku, koju nitko nije zaprosio, 
zašto se nije udala. 

Misli čiča Firducija i gleda na prozor, te opazi dvie šipa- 
rice. Bistre su mu oči, ne trebaju naočala, i poznade ih odmah. 

— Koga li ćete usrećiti — vajka se za njima — žalostna mu 
majka! Kiselo grožđe, čiča Firducija. 

U taj mah smotri Matiju, lovca i ribolovca, i zovne ga. 

Mati ja je onizak čovjek u četrdesetim godinama, sitna 
glasa, vazda smješkav. Kad ga je čiča Firducija zovnuo, u prvi 
čas zastade, kao da premišlja, bi li ušao ili ne bi, ali onda se 
trgne i uđe. 

— Sjedi, sinko! — posadi ga čiča Firducija. — Hoću da te 
pitam za lov. Kad već ne idem, barem da čujem, kakav je. 

— Slab je, nikakav — odgovara Matija. 

— Veliš? A znaš, sinko, zašto? 

— Ne znam — zagleda se Matija u pod i uzme lupkati pr- 
stima po stolu. 

— Zato, jer su se i zvjerke opametile. Što je čovjek pamet- 
niji, pametnija je i zvjerka. Nekada su ljudi manje znali, pa 
su i zvjerke manje znale. Sada znaju ljudi mnogo, a znaju 
mnogo i zvjerke. Šta onda vriedi gojiti pamet? Govori! 

Matija ne govori ništa, nego se samo smješka, a čiča Firdu- 
cija sjeda čelo stola i nastavlja: 

— Jedino još zvjerke ne znaju čitati i pisati, a onda ne 
znaju ni piti. Da znaju piti, ne bi više ni zvjerke bile, nego 
ljudi. A čitanje im i pisanje ne treba, jer se tako liepo razgo- 
varaju i tako oštro pamte, da im je tefter suvišan. Dok sam ja 
mlađi bio i u lov odlazio, znao sam ja njihov razgovor razabi- 
rati valjano. I znaš li, kad se pokeckaju zvjerke, kako se nagr- 
đuju? Govore: Ne luduj! Nisi valjda čovjek. 

— Zašto onda, kad su pametne, mi njih bijemo iz pušaka, 
a ne znaju one biti nas? — pita Matija. 

— Zato — odgovara čiča Firducija — jer je nama ljudima 
dosuđena nevaljanština i mi smo njeni službenici na zemlji. 
Evo na priliku pogledaj: čovjek se opija i ne stidi se. Gubi lik 
Božji i onako se izobličen još veseli i hvali. 

— Nemojte, čiča Firducija! — prekine ga Matija — ta i vi 
volite gutnuti, kao i ja. 

— Dabome da volim — prizna čiča Firducija — jer volim 
svaku zloću i opačinu. A što govorim o tom, zato je, jer sam 
kao i svaki drugi izopačen i ne stidim se. Takvi smo mi ljudi. 
Ali pogledajde na priliku psa. On se stidi. 

— Šta bi se stidio, kad i ne pije? — uzprotivi se Matija. 

— Stidi se za gospodara svojega. Gospodar pije, a pas se 
stidi. Da ti samo pripovjedim. Znao si pokojnoga Franju Pa- 
lića, Bog mu dao duši lako! A ako ima tamo tamburaša, dao 
mu je i tamburaše! Mnogo smo nas dvojica u družtvu lovili. 
Dvadeset je godina odtada, mlađi sam bio. Tako mi jedared 
prolovili u Legetu cio bogovetni dan i vratili se već pokasno 
kući, dabome k meni, jer ja sam na udarcu. A imao sam ja one 

godine fino vino, od samih sušaka s Pištinca. Sjeli, razgovorili 
se, a noć časom odmakla, sitni sati zakucali. Digne se onda 
Franjo, da će kući. Priličan je još na nogama bio. — »S Bogom!« 
— »S Bogom!« Ode on dakle. A s njim je bio njegov pas, fin 
pas, i liepo se je zvao: Diplomat. Legao ja i ni ne sanjam, da 
će se Franjo još namučiti do kuće. No sutradan da čuješ! Sam 
mi je izpripovjedio sve. Bila je mjesečina, kad smo se razstali 
i on ravno krenuo kući. Ali nije prošao ni trideset koračaja 
i već zapeo. Da bi još za štogod zapeo, za što zapinju i drugi 
ljudi! No on zapeo za crkveni toranj. 

— Za crkveni toranj? — čudi se Matija. — Zar su onih go- 
dina pijani ljudi znali letjeti, da bi zapinjali za toranj? 

— Nisu znali. Nego evo vidiš toranj. Odande s Jalije sinuo 
mjesec, a toranj pružio sjenu preko ulice, ravno na žandarsku 
kasarnu. Došao moj Franjo donde i gleda. Ulica se svietli, ali 
šta se to povuklo s jedne strane na drugu kao glista i crni se? 
Misli on, misli, dok se napokon ne domisli. To su opet oni ne- 
sretnici od obćine izkopali jarak. Kopaju te kopaju, a ti plaćaj 
te plaćaj poreze i namete. Opsuje im Franjo, što im se već pri- 
liči za takav posao, a onda će da prieđe jarak. Jest, da nije 
preširok. Doplomat je naravski već prešao; lako njemu, kad ne 
pije. Šta će Franjo sada? Sjeti se ipak, pa uhvati pušku kao 
motkji, zatrči se, odupre se puškom o zemlju i prebaci se preko 
jarka. Tamo dabome ljosne. Svejedno. Samo kad je prešao. Ali 
kako je letio, spao mu šešir s glave. Traži ga i vidi, da je baš 
u jarak pao. Sjedne onda na zemlju i uzme puškom dovlačiti 
šešir. Namučio se siromak. A kad je naposljetku dohvatio šešir 
i nekako ustao, šta vidi? Nema Diplomata. Zove ga te zove, 
nema ga. Tako ode sam kući, te istom sutradan dokuči sve. 
Sjeti se onda, kako ga je Diplomat prezirno gledao zato, jer 
misli, da je ono jarak, a on, pas zna, da je sjena crkvenoga 
tornja. Ali kad je uzeo preskakivati sjenu i onda izvlačiti še- 
šir, zastidio se Diplomat za svojega gospodara strahovito, pa 
od stida pobjegao. Nikada on nije bježao, a sada jest. Toliko 
i pas eto prezire pijana čovjeka. Eto vidiš dakle! 

— Onda da ne pijemo, čiča Firducija? — zapita Matija. 

— Hmmm — otegne čiča Firducija i pogladi bradu. — Tiho, 
tiho, popadijo! Kako rekoh, tako dušu stekoh. 

— Kako vi to mislite? — zapita Matija još jedared, ali 
mu čiča Firducija ne odgovori, nego preskoči na druga kola. 

— Velika smo čudesa mi ljudi. A znaš li ti, Matija, kako 
bih ja stvorio ljude, da je kakogod taj posao meni predan bio? 

— Zar vama, čiča Firducija? Ne mogu nikako da znam. 

— Ja ću ti reći. Ja bih načinio kalup, od blata, razumije 
se, jer i mi smo od blata, pa bih dobro pazio, da svi ljudi budu 
jednaki. Svi na jedan kalup. Od toga i jest sve naše zlo, što 
nismo jednaki. Ja sam na priliku ljepši, pa djevojke luduju za 
mnom, a ti si ružniji i nijedna te ne će. Onda se moramo po- 
biti. Ili sam ja pametniji, bogatiji, i tako redom, a ti mi zavi- 
đaš, i ne možeš očima da me gledaš. To je jedno, a drugo je, 
da ja ženskadije uobće ne bih ni stvarao. Šta će ta napast? Dok 
si mlad, nemaš mira od njih, a kad ostariš, izjedaš se živ, što 
nisi više mlad, da ih ljubkaš. A treće, ja bih smrt dokinuo, da 
je nema ni od korova. Doduše, znaš li ti, da sam i ja gotovo 
čovjeka ubio! 

— Ta ne može biti! 

— Može. Sjećaš li se još, kako su mi prije pet godina pro- 
valili kradljivci u kuću?’ 

— Načuo sam nešto. 

— Tamo su u srednjoj sobi bili. Osjetio ja njih i prišuljao 
se k vratima, a onda grunem na vrata i trgnem iz džepa — 
šta misliš, šta? 

— Ne znam, čiča Firducija, dok ne reknete. 

— Evo ovo — izvuče čiča Firducija iz džepa kožnu kesu 
pištoljku. — Trgnem dakle ovo i suknem odtuda, što je bilo, 
pa na pustahije. A oni od straha, da ih ne poubijam, nokat u 
ledinu, — pobjegoše. 

— Tko se ne bi bojao pištolja! — primieti Matija. — Ne 
voli ni zec sačmu u koži. 

— Kakav pištolj! — nasmije se čiča Firducija. — Nije bio 
pištolj, nego rotkva. Ali kad im ja uperih rotkvu u nos, pođ- 
brusiše pete. Malda ih ne pobih iz rotkve. 

— Pravo velite. Ako Bog htjedne, i metla će odapeti kao 
puška, pa zašto ne bi i rotkva? 

Istina je. Sada vidiš, da ni onaj, koji krade, ne će smrti. 
Zašto bi je onda htjeli mi, koji ne krademo? Ja, kad promislim, 

ne kanim nikada ni umrieti. Ja taj zanat ne znam i ne ću ni 
da ga učim. 

— Šta ćete, kad se mora. 

— Mora? Pa dobro! Ali ako sam od blata, zar moram opet 
u blato da se pre vratim i da ljudi od mene peku cigle? Dok ne 
znam, šta će se od tih cigala graditi, ne ću da umrem. Da se 
grade sinagoge, ne pristajem, jer ja sam kršteno čeljade. A 
ne ću ni na ulici u taracu da ležim, pa da me kojekakve ofrkuše 
i fićfirići gaze. 

— A šta bi vi htjeli, čiča Firducija, da se gradi od vašega 
praha? — pita Ma ti ja. 

— Pitaš? — zamisli se čiča Firducija. — Onda ću ti kazati. 
Ja hoću, da me iz zemlje usisa cviet i da kao miris iz cvieta 
nestanem sa svieta. Neka zamirišem, da se obraduju anđeli na 
nebu i da reknu: — Evo čiča Firducije, filozofa. Jer da znaš, 
sinko: ja sam filozof! 

— Znam ja, čiča Firducija — divi se Mati ja — da ste vi 
bistar čovjek. Znam ja. Ali zar tko pita, hoćemo li mi da umi- 
remo i šta bi mi da iza smrti *s nama bude? Ne pita nitko. 
Mare za našu volju kao i za lanjski snieg. 

— Ni to ne lažeš — prihvati opet čiča Firducija. — Ne 
pita nas nitko, jer mi ne vičemo. Ali da’ se razvičemo, pitali 
bi već. Zato ja vičem, odkada me ima. Ne čmavajte ni vi, ljudi 
Božji, nego zinite i vičite! — Sviete, sviete — zaviknite, ljudi, 
— ii propadaj, ii pametan budi! — Tako vičem ja, čiča Firdu- 
cija, filozof. 

Do podne se čiča Firducija razgovara samo s ukućanima, 
pa s pohodnicima, ili s namjernicima, koji mu naiđu pod pro- 
zor, ali poslije podne, a pogotovo pred veče, izlazi on i med 
sviet. Pođe ulicom i razvede najprije razgovor sa samim sobom, 
dok se ne posvadi. Onda ne govori više ni rieči sa samim sobom, 
jer se ljuti, te se prihvaća poznanika, koje susreće. A gdjekada 
i pohađa koga na časak. 

Poslije podne je još i mnogo razgovorniji, nego izjutra, te 
govori sa svakim, koga skobi. A sa sobom nosi ruže sviju boja 
i dieli ih djevojčicama. 

— Kitite se, dok ste mlade! — govori im, a mrmlja, da 
ga ne razumiju: — dok vas đavo ne udade! 

Djevojčicama dieli cvieće, a udatim ženskinjama obećava 
svaki dan, ali ne daje nikada. 

— Od vas je đavo već uzeo ušur — mrmlja — a zar ja da 
vama ugađam, vi čuvide? Tko vas ljubio, pamet izgubio! Tko 
vas volio, taj se razbolio! Tko vas vjerio, u pako smjerio! Čovo 
brate, anatema na te, kad nemaš mozga ni ko pile, nego su ti 
takve lutke mile. 

Ali onda se lako zaboravi i uzme nastavljati sve glasnije: 

— Pitaj takvu sladku lutku: zna li, zašto smo se njojzi žr- 
tvovali? Jerbo nam je svejedno i pravo, na kom svietu odnio 
nas đavo! Žene odtud, a đavo iz pakla, kud bi onda duša nam 
izmakla? A1 pamtite, što vam velim, žene; dugo ćete pominjati 
mene, dok vas đavo uhvati, da peče. To vam čiča Firducija 
reče: 

Kad svrši, zavikne u sav glas: 

— Jesam li ih maznuo pošteno? Ženo, ženo, koljeno pakleno! 

— Jeste im platili! — odobravaju mu stariji ljudi, a mlađi 
se pomalo i smijuckaju, samo ne smiju u lice, jer je čiča Firdu- 
cija lakosrd i ljući nabrčko, nego itko od mladarije. 

Zaobilazi tako čiča Firducija po ulicama, a gdjekad i po 
kućama, tumači ljudima, i što stoji na nebu i što stoji na zemlji, 
te izpravlja, štogod ne valja na svietu. 

— Vi i ne znate, ljudi Božji, da je čak i sunce skrenulo. 
Pamtim ja, da je nekada o Đurđevu izjutra sijalo taman na 
moja podrumska vrata. Sada se je odmaklo. A zašto? Jer skra- 
ćuje trku i sve manje hoće da nam šija. A ni toplina sunčeva 
nije danas onako žežka, kakva je bila. Pamtim ja sve to. Ka- 
dašnji sam ja zec! 

— A ipak danas zemlja jače rodi — prigovaraju mu ljudi. 
— Zar bi rodila bez sunca? 

Ovakve prigovore prezire čiča Firducija. 

Dabome da rodi — brani se — ali zborad čega rodi? 
Đavo pakleni tjera pšenicu u rod, da se razbogatimo i razhra- 
nimo, pa da njemu slađi budemo. Zar ne vidite, da je već i žitu 
do tužilo, pa se buni i ne će da stoji, nego lieže u polog? I sama 

se zemlja buni i veli: šta sisate toliko iz mene, kad ste ipak 
moji i ja ću vas sasuti naposl jedku u sebe? 

— Dakle da ne radimo toliko? — pitaju čiča Firduciju. — 
Ako je za tim stalo, mi nismo protivni. 

Ali čiča Firducija odgovara samo na one prigovore, na koje 
sam hoće da odgovori. 

— Zemlja se smije nama. Jeste li čuli pietla, kad kuku- 
riekne i čeprkne? Znate li, šta on kaže? Znam ja, jer ja njih već 
osamdeset godina čujavam. Viče on kokoškama: čujte me, žene, 
i bielke, i graške, i crnkuše, i žućke, i šarke, i kakve ste već 
odreda, šta ću da vam kažem: ja sada čeprkam zemlju i pro- 
čeprkat ću je do dna, da vidim, ima li igdje još ovakav naočit 
i grlat pietao, kakav sam ja. A kokoške ga slušaju i kokoću 
od radosti. Takvi smo i mi. Čeprkamo i kukuriečemo. A zemlja 
nas obzinula i smije nam se. 

— Da plačemo dakle? — pitaju opet. 

— Bješe plakati, kad smo se rađali. Kasno je sada. Nego 
onoliko vremena, koliko uhvatimo, smijmo se. Ne deri se uz 
tuđa nosila, makar i kožu s tebe odnieli na njima s tuđim ko- 
žama. Smij se, brate, makar ne mogao, nek je samo dušmaninu 
žao, nek dušmanin ne zna, kako ti je, neka misli: srdce ti se 
smije. 

Po kućama zalazi čiča Firducija ponajviše onda, kad se 
komu desi imendan, ili kućna slava. Voli on ljudima čestitati. 
Mlađima čestita za šalu svakojako: 

— Oženio se i razženio se! Udala se i razudala se! Vjenčali 
i razvjenčali se! Ja vam kolo vodio, a dom vam djecom rodio! 
Sretni bili ikada, makar pametni nikada! Djevojke, vrieme ne 
gubite, skočite, pa me poljubite! I moja je brada negda bila 
mlada, sto vam i petdeset deriščadskih jada! 

Ženama progovara ozbiljnije, hvali ih, koliko treba, i upu- 
ćuje ih pametno. 

— Istinu ću najzgoijniju kazati: vi ste,. žene, jezgra naših 
slasti. Veliko je blago žena liepa, dobra i poštena. Neka čuva, 
tko je ima! Nek nikomu ne zaima! 

Ali najljepše i najsvečanije pozdravlja vremešnije muž- 
karce: 


— Zdravo, djedaci, kao i sam što sam! Ja se jedva na no- 
gama nosam, al jezik imam od guje ljući. Slušajte samo, kako 
će pući. Čestiti bili, jeli i pili, radili malo, gojili salo! Plivali 
u slasti ko riba u masti! Bile vam žene prilično poštene! Mlađi 
vas sviet poštovao, a Bog vam liepu sahranu dao! 

Tako čiča Firducija izčestita svima, i starijima i mlađima, 
što se komu priliči. A ako mu je družtvo po volji, ostat će i po- 
dulje i razveselit će se. 

Ali takvo mu veselje sutradan izbija na nos. Sav se raz- 
balja od ljutine, što se je zavezao u ljudske poslove, koji ne va- 
ljaju, te u ljutosti priznaje, da ipak ima smrti i da će i on sam 
jedared umrieti, jer je i zaslužio eto da umre. 

Kad se tako čiča Firducija pokori smrtničkom usudu, znam 
pouzdano, da će me gdjegod uhvatiti i zaustaviti. 

— Isaija! — reći će mi — dok umrem, hoćeš li se na grobu 
oprostiti sa mnom? 

— Hoću, čiča Firducija, kako ne bih! — odgovaram. 

— • Ali liepo, cifrasto! 

— Hoću liepo i cifrasto, štogod mognem ljepše i cifrastije. 

A bih li bukliju vina bacio u grob? 

— Nemoj! Ja sam svoju mjeru odpio. Nego nemoj zabo- 
raviti da rekneš: ovdje leži čiča Firducija, filozof, koji je osam- # 
deset godina izpravljao ovaj guravi sviet. Samo glasno reci, da 
svi dobro čuju i zapamte. Jerbo kratak je viek čovjekov i nisam 
mogao svakoga i nesetnoga uputiti i obaviestiti, kako se priliči. 

(»Savremenik«, Zagreb 1915., str. 14.) 

Poslanica Čiča Firducije 

Umro dakle čiča Firducija. 

— I vrieme mu je bilo! — rekoše ljudi, kako je već lako 
drugome o smrti kazati. A on zamuknuo i ne može više da im 
odvrati, kako to nije istina, jer iako mu je već na domaku 
devetdeseta godina, još bi znao poživjeti koju godinu, a i 
trebao bi da zaista poživi još. 

— Sviete i narode — govorio je čiča Firducija, kadagod 
bi se zapodjenuo razgovor o smrti — ja smrt ne volim. Tek što 
sam se rodio, pa da umirem! Da prekrstim biele ruke i otegnem 

krake, a dušica da odleti nebu pod oblake! Težko je živjeti, Bože 
sveti, ali je još teže odapeti. 

Ali onda bi se snuždio, zaklimao glavom i priznao napo- 
sljedku, makar i sasvim tiho, da se gotovo i ne čuje: 

— I meni je hora, umirati se mora. Ko što rosu sunce pije, 
nestat će vam čiče Firducije. 

I zbilja, jednoga se dana čiča Firducija okanio protesta 
protiv smrti, prekrstio ruke i otišao Bogu na istinu. 

Ali nije potrajalo dugo vrieme, a čiča Firducija, nekadašnji 
žitelj sriemski, a današnji žitelj rajski, poslao meni poslanicu. 

Kako i po komu mi je poslao poslanicu, nije prilika da ka- 
zujem. Tamo u raju znadu već, po kom mi je poslao, a ovdje 
na svietu ne ću da govorim nikomu. Zar da glasnika, koji mi 
dolazi od čiče Firducije, odajem svemu svietu i da onda salieću 
njega iz Sriema, koji ima kakvu poruku ili treba intervenciju 
u raju. Znam već, kakve bi te poruke bile, i baš za to ne ću. 

Stigla mi dakle poslanica i ja ju po želji čiča Firducijinoj 
objavljujem, neka se zna. 

Piše mi čiča Firducija: 

»Ovo ti je, dragi Isaija, istinska poslanica moja iz raja, 
jer odavde ti dovikivati ne mogu, a imam mnogo da ti kazujem. 

Sada sam u raju. To javi svima, a tko ti ne bude vjerovao, 
da sam ja u raju, nemoj mu ništa opsovati, jer ja sam danas 
pravi rajski čovjek i ne trpim psovanje, nego ga ljudski iz- 
mlati, da pamti, dok je živ. 

Jedva sam pogodio ovamo. Mislio sam, odmah ću se stvo- 
riti usred raja i odmah ću zapjevati. Ali sam se namučio i 
dalek sam prevalio put. 

Mislio sam i to, da ću se lako razpitati za put. Stadoh 
dakle zapitkivati, koji je najkraći put u raj. Prva mi se desila 
neka baba, omašna, da Bog sačuva. Ako ona, pomislim, stigne 
prije mene na rajska vrata, zaglavit će ih, i onda ja ne ću 
moći ni ući. Hajde dakle da- ju prestignem. A uzput ću da 
zapitam : • 

— Je li ovuda, bako, put u raj? 

Ali baba mi nije ni rieči odgovorila. 

Sastao sam onda starca. A taj htio da me prevari. Uputio 
me natrag, jer tamo je tobože raj. 

Sastao sam i mlade ženske. No one i ne idu u raj, vidio 
sam odmah. 

Onda stadoh nasred svieta i zaviknuh iza glasa: 

— Ljudi božji, žene vražje, a djevojke moje, kazujte mi, 
ako znate, kuda je najkraći put u raj, a ako ne znate, izvršite 
kršćansku dužnost i od milosrđa mi makar slažite! 

Onda mi doviknuo jedan čovjek, koji se je silno žurio: 

— Hajde za mnom, pa ćeš pogoditi! 

Pođem za njim i zbilja ti mi stigosmo na nebeska vrata. 
Ali eto ti nevolje: vrata jesu, ali na vrata ne puštaju ni 
njega ni mene. 

— Zašto nas ne puštaju! — zapitam. 

Nije znao, ali nam odmah rekoše. Njega ne puštaju, jer 
nije, vele, odpio, što je za života trebao odpiti, pa bi i u raju 
bio željan pića, a meni vele, da sam Sriemac, pa šta će mi 
onda raj, gdje i onako nema Sriemaca. 

Sio ja kraj rajskih vrata na kamen i uzeo razmišljati, što 
ću sada. 

Ako budem šutio, nitko ne će hajati, nego će me zaboraviti, 
makar ja popljesnivio tu pred rajskim vratima. A ako ne budem 
mirovao, nego nadadem viku i galamu, zgrabit će me i baciti 
bog zna kuda, pa onda ne ću možda nikad više pogoditi ovamo 
pred rajska vrata. 

Smislio ja naposljedku, da pokucam na rajska vrata. I 
sveto pismo kaže, da treba kucati, pa će se otvoriti. Pokucao 
ja dakle, vrata se zaista otvorila i izvirio neki starčić. Ja ga 
pozdravio ponizno i odmah zapitao, da ne bi bilo zabune: 

— Jesi li ti, otče, sveti Petar, vratar nebeski! 

— Nisam — odgovorio starčić — nego sam njegov služ- 
benik. A šta bi ti! Tko si ti! Da ti nisi možda Sriemac! 

I već htio da zalupi vrata, ali ja ga brže uhvatio za rukav. 

— Stani, svetče — velim — šta se žuriš, kao kaluđer u 
pakao! S vama na nebeskim vratima ne može čovjek ni da 
uhvati razgovor. Nego molim te: otiđi k svetom Petru i kaži 
mu, da sam došao ja, čiča Firducija. Dobro mi zapamti ime. 
Samo mu kaži, pa da vidiš, što će biti. 

Tek što je otišao, već se i vratio. 

— Ulazi, čiča Firducija! — govori mi prijateljski. 

Uš^o ja, zahvalio svetomu Petru i odmah zapjevao, kako 
već priliči rajskomu čovjeku Sriemcu: 

— Sunce rajsko danas jako šija, došo u raj čiča Firducija. 

Zapjevali sa mnom i anđeli, koji su me na vratima doče- 
kali, a onda svi mi i zaigrali: Hajd na lievo, braca Stevo, 
hajd na desno, seka Perso! 

Tako sam ti se ja, za nagradu mojemu liepom životu na 
zemlji, udomio ovdje u raju, pa da sada čuješ, kako ovdje živim 
i što radim. A i tebi, dragi Isaija, želim, da jedared, dok odpiješ 
svoju mjeru, koja ti je dosuđena, dođeš ovamo. Ja ću te već 
dočekati na vratima, a dalje se ne boj, kako ćeš ući. 

Ja ti još nisam svetac, ali ako ovako potraje, zacielo ću se 
posvetiti. Zasad sam kao neki vježbenik, kako bi vi to na 
zemlji kazali. 

Kad su, na primjer, službeni sati, te svetci izlaze pred 
rajska vrata i razređaju došljake, koje će puštati pred svetoga 
Petra, da im on konačno sudi, jesu li za raj ili nisu, onda iz- 
lazim sa svetcima i ja, pa kad ne mogu oni da presude, je li 
koji došljak odpio svoju mjeru ili nije, onda zovu i pitaju 
mene. A ja samo pogledam i znam odmah da kažem. Radi toga 
mojeg posla mlađi su me anđeli bili već i prozvali rajskim baž- 
darom, ali ta im je š^ila strogo zabranjena i sada je mir. 

Osim toga ja sam ovdje kao neki cenzor za pjesme. Ne smije 
u raju svatko pjevati, što ga je volja. Slavonci, Sriemci, Bačvani 
i druge nacije hoće da pjevaju svašta. To se u raju ne trpi. 
Tko dakle hoće da zapjeva novu pjesmu, bude najprije poslat 
k meni. Meni se vjeruje, da znam, koja je pjesma za Slavonce, 
Sriemce i Bačvane i ovakve nacije, a koja za drugi sviet. Ja 
saslušam svakoga, i kako ja kažem svetcima, onako oni odre- 
đuju. Došao, na primjer,- onomad jedan Bačvanin — odmah 
sam se začudio, kako su toga i pustili u raj — te poče da pjeva: 
Haj, haj, Bože daj ili curu ili raj. I svađa se sa mnom, da ta 
pjesma sasvim valja, jer ju, veli, pjeva i njihov popa. Ali ipak 
je znao bar jednu pjesmu, koja se može pjevati u raju. Još 
gora je nevolja, čudo i pokor bio s drugim Bačvaninom, koji je 
doduše pošten čovjek, ali čim zine, da zapjeva, odmah ga mo- 

ramo šutkati, jer će nam raztjerati sav raj. Jedva sam ga oba- 
viestio, neka šuti, dok ne nauči koju rajsku pjesmu. 

Dalje je meni posao, da budem oko djevojaka. Nemoj ti, 
dragi Isaija, misliti koješta. Raj je raj, ovo je dakle jedino 
mjesto, gdje njima nema prigovora. Da nisam u raju, gdje 
nema laži, ja ti ne bih priznao, ali ovako ću ti priznati, zašto 
sam uz djevojke, zajedno s drugim starcima, koji su prevalili 
osamdesetu godinu. Ženske bi pobjegle i iz raja, kad ne bi 
vidjele mužkarca, kakav bio da bio. Zato su nas metnuli uz 
njih, neka nas gledaju. Nije mi to baš milo, ali šta ćeš: gdje- 
god imaš posla sa ženskadijom, moraš da stradavaš, i za života 
na zemlji i iza smrti u raju. 

Ali najglavniji mi je posao evo ovaj, što ću sada da ti 
kažem. Ja sam ti ovdje kao neki konzul za Slavonce, Sriemce 
i Bačvane. Te tri nacije su meni na brizi. Malo ih doduše ima 
ovdje, ali mi se brinemo i za vas, koji još živite na zemlji. 
Ne ću nikoga da ogovaram, no ja ipak volijem žive Sriemce 
nego mrtve, pa makar bili i sa mnom u raju. Mrtav Sriemac 
sve ako je i u raju, isto ti je što i naslikana ženska. Razlika 
ti je velika, brate, između živih i mrtvih Sriemaca, Slavonaca 
i Bačvana. Ovoga ovdje ne treba više ni da izpravljaš. Sasvim 
je izpravljen. Kao naslikana ženska. A onoga tamo ne možeš 
da izpravljaš. Baš kao i živu žensku. Moj ti je posao dakle 
ovdje, da branim one žive Sriemce, pa da i oni jednom iza smrti 
mognu ovamo u raj. 

Najviše prigovaraju nama Sriemcima i onima drugim 
srodnim nacijama, da ne valja naša volja. — Kako to naša 
volja? — pitam ja. — Ne valja — kažu mi oni — jer volja treba 
da bude samo za dobro, a ne treba da bude i za zlo. — Istina 
je — priznajem — ali treba da se zna, šta je dobro, a šta je 
zlo. — I onda ne možemo da se složimo. Ja dakako branim 
Sriemce, ali ne mogu svaki put da ih odbranim. Ne smijem 
odavde iz raja sve odavati, što se Sriemcima prigovara, ali se 
mogu zakleti, da se prigovara dosta. — Sriemac se, kažu, hrani 
kruhom i nevaljanštinom. Kruh mu je za tielo, a nevaljanština 
za dušu. Sriemac je, kažu, spram nevaljanštine sasvim kao 
ženska spram mužkarca: težko izgovara — ne ću, a ako i iz- 

govori, sve misli u duši — hoću. Sriemac je, kažu naposljeđku, 
gori i od ženske, jer ženska čini doduše zlo neprestano, ali se 
neprestano i kaje: vazda po redu, pomalo zla, pomalo kajanja, 
a Sriemac samo čini zlo, a kajanja se sjeća tek naposljeđku, 
kad mu je duša već na jeziku; onda on tek viče: čekaj, dragi 
Bože, da se brže pokajem. I hoće da se pokaje, ali je već i po- 
zaboravljao, što je izradio za života, pa se ne sjeća ni svakoga 
desetoga grieha. Ne može se valjda uz svakoga Sriemca po- 
staviti po jedan biskup ili vladika, da mu praštaju sve griehe, 
zapamćene i nezapamćene. 

Tako i još ljepše nižu oni. A onda nižem ja njima. Dobro. 
Sriemac se dakle hrani kruhom i nevaljanštinom! A zašto to? 
Zato, jer Sriemac po dobroti svoga srdca ne prezire ni neva- 
ljanštinu. I njoj on veli: hodi ovamo, nesretnice, da te ogledam 
i da vidim, jesi li za što! Možda ćemo se mi sprijateljiti kako- 
god. A kad se oni sprijatelje, Sriemac i nevaljanština, šta onda 
biva? Nevaljanština se preobražava, postaje neka veselija, 
zgodnija, ugodnija stvar. I ona je sva sretna, što se je našao 
netko na svietu, koji nju diže k sebi, miluje ju, uljuđuje ju. 
Ona mu je za to zahvalna, pa se i sama stišava, suspreže. I 
onda nastaje od nevaljanštine tek neka mala zloćica, koju i 
ne smiješ da udaraš toljagom, nego moraš da ju maziš kao ne- 
stašno derište. 

Sriemac je, velite, kao ženska; ne zna nevaljanštini da 
kaže: ne ću. Pa dabogme da ne zna. Znaju joj to javno reći oni, 
koji ju tajom traže, koji ju pred svietom grde, a ginu za njom. 
Zar bi vi od Sriemca da stvorite licemjerca? 

Još je gori, velite, Sriemac od ženske. Ženska neprestano 
grieši i neprestano se kaje, a Sriemac za svega života grieši, 
a istom pred smrt se sjeća kajanja. I zato je zar gori? Nije 
gori, nego baš bolji. Ženska se kaje, jer zna, da grieši, a Sriemac 
za svega života, kolikogod griešio, i ne sanja, da grieši. A pred 
smrt, kad ga sjete, on odmah priznaje, da je grješnik, i naziva 
Boga, da mu oprosti. Tko je dakle gori? 

Tako ja branim Sriemce. I odbranit ću ih. Pa da vidiš, 
dragi Isaija, što će biti još! Zasad se još čude u raju mojoj 
odbrani i ništa ne prigovaraju. Ali dok se prečude i dok raza- 

beru sve, što im kazujem, zadivit će se, proplakat će i zaželjet 
će se Sriemaca i drugih srodnih nacija. Otvorit će se onda 
širom rajska vrata i nijednom se Sriemcu ne će više braniti 
ulazak«. 


O jednom glasovitom šarovu 

Odkad je car Probus zasadio u Sriemu prve vinograde i 
tako za sva vremena proslavio svoj zavičaj, koji ga je i po- 
kopao, nema valjda zemlje, u kojoj je bilo toliko rusvaja kao 
u Sriemu. 

Bilo je dakle svakakvog rusvaja po Sriemu, pa bi čovjek 
mislio, da su o Sriemu i napisane silne historije. Ali to baš 
nije. Prave historije Sriema nikako i nema. Od mnogih poslova, 
koji se kod nas zaboravljaju, zaboravio se eto i taj. 

I nije samo ta nevolja, nego se kod nas i ne skuplja građa 
za sriemsku historiju. Nemamo gotovo nikakvih monografija 
barćm o najvažnijim i najzanimljivijim partijama naše histo- 
rijske prošlosti i kulturnoga razvitka. Kudgod se zagrabi, svud 
je praznina, nedostatak. 

Da ne zalazimo daleko — kako smo s čuvenim junakom 
naše historije Dojčinom Petrom, varadinskim banom? Imamo 
li historiju njegova života i rada? Znamo li barem odprilike, 
koliko je on bio kadar da popije? Sve dosad nisu naši historici, 
uz pomoć valjanih stručnjaka, uglavili točno, koliko je vina u 
ono doba mogao dobiti i popiti za sto dukata, za vrana konja 
i za zlatan buzdovan. Ne znamo nikako, kolika je bila pro- 
cjenbena vriednost tih stvari i kako bi se računala tadašnja 
valuta. 

Ni o bližoj historiji nismo mnogo bolje obaviešteni. Zar mi 
znamo, kada je osnovana sljepačka akademija u Irigu i tko ju 
je osnovao? I onda dalje, kako je radila i je li imala utjecaja 
na kasnije osnovanje drugih naših akademija. 

Svi mi zajedno, s našim historicima, ne znamo još, gdje 
leži sveti Ivan Kapistran. Po nekim katoličkim selima kazuju, 
da je u manastiru Šišatovcu, i odlaze onamo na poklon. Pravo- 

slavci opet kažu, da je to sveti Stevan Štiljanović. Kaluđeri 
blagoslivlju i katolike i pravoslavne, a historici ne znaju ništa 
da kažu. 

-Ni o Ilači i tamošnjem čudu ne znaju historici ništa, a isto 
tako ni o nikinačkom sve’tom Antunu, kako je on dotjerao do te 
časti i službe, da lieči konje svima nacijama u Sriemu. 

Isto tako ne znaju historici ni za stare privilegije iločke 
i vukovarske. 

Odkad sviet stoji, nije se nikada nj jedan jedini mladić 
javio u Iloku, a da ga nisu odmah oženili. Takav je tamo zrak, 
vino i provodadžije. I nitko ne zna da nas obaviesti, kako, 
kada i čime su Iločani stekli pravo, da toliku brigu vode o 
svetom sakramentu ženitbe. 

A onda, kako su, kada i čime Vukovarci stekli prvenstvo 
govorljivosti izpred sviju Sriemaca, tako da se danas prezivaju 
»lajavi Vukovarci«. To je i veliko poniženje za sve druge 
Sriemce, pogotovo kad Vukovarci zapravo i nisu pravi prav- 
cati Sriemci, jer točna i istinska granica sriemska teče između 
Sida i Tovarnika: Šid i sve na iztok, to je pravi Sriem, a To- 
varnik i sve na zapad - to je već Lika. Jedino im se može 
priznati još, da su i oni klopoši, ali ništa više. 

Kad je dakle toliko zaostala naša historija uobće, a kul- 
turna napose, nije nikakvo čudo, što do današnjega dana ne- 
mamo još nikakve monografije o čuvenom šidskom šarovu. 

Šidski šarov danas je već, moglo bi se reći, neki mitski pas. 
Sav Sriem zna za njega: svi pripovieđaju o njemu, a ipak se 
nalazi još podosta ljudi, osobito Šiđana, koji poriču, da je on 
ikad postojao na ovom svietu. A naši historici šute, kao da ih 
se to pitanje nikako i ne tiče. 

0 legendarnom šidskom šarovu, koji i nije bio iz Šida, nego 
odnekud iz Berkasova, odakle li, priča se najviše ova priča: 

Prije sedamdeset, osamdeset godina ženio se neki Šiđanin. 
Zavirio malo u Ilok, ukebali ga, pa mora da se ženi. Krenuli 
dakle svatovi po djevojku, a na pol puta naredili nekom čoba- 
ninu, neka im izpeče jagnje, da im bude na povratku. Ali čo- 
banin uhvatio nekakvog matorog šarova, zaklao ga i izpekao. 

Vratili se svatovi s mladom, i čobanin ih počastio šarovskim 
pečenjem. Liepo se svatovi počastili, ali u zao čas za Šid, jer 
kako je onda pukao glas, da su Šiđani »izjeli šarova«, tako je 
Šiđanima ostao taj glas sve do dana današnjega. Ne odustaje 
od njih. Kud Šiđani, tud i šarov. A pogotovo u svatovima mora 
da bude šarov. Branili se svatovi ili ne branili, šarov je siguran 
gost. Ili će ga ubaciti u kola, ili će sam dotrčati, samo izo- 
stati ne će. 

Nije ovdje prilika, da se iznose sve verzije o prvom izstupu 
šidskog šarova, ni da se pripovieđaju različiti izstupi njegovi 
u mnogim prilikama. Šiđani kao skromni ljudi ne raznose 
mnogo te slavne glasove. To i nije njihov posao.Ali trebalo bi 
da bude posao našim historicima. 

Treba prije svega uglaviti, da šidski šarov, iako je već 
umaknuo u legendu, ipak nije nikakvo mitsko biće, nego pravi 
pravcati pas ovčar. Onda treba da se ustanovi, odakle je on 
bio, iz kojega sela, jer nije pravo, da se njime diči jedino Šid, 
a sasvim da se zaboravlja njegovo rođeno selo. Za slavu i diku 
toga sela valja pronaći, ima li u selu još njegove pasje svojte, 
pa ako ima, neka se iznesu portreti tih šarovskih potomaka. 
Na kući, ili na štenari, gdje je živio taj čuveni šarov, neka se 
uzida spomen-ploča. A u Šidu neka se koja ulica prozove 
po njemu. 

To će dabogme biti konačna apoteoza, ali da do nje dođe, 
treba još dosta naučnoga rada. Treba rekonstruirati život šid- 
skoga šarova, od postanka sve do onog kobnog časa, kad se pre- 
tvorio u jagnje, da bude pečenje šidskim svatovima. Težak 
posao dabogme, ali i on će se svladati. Ako ne budu na sve, 
što želimo, odgovorila vrela, koja nam stoje na razpolaganju, 
bit će prisiljen i duh šidskoga šarova, da dođe i izkazuje o 
svome zemaljskom živovanju. 

Svakako je dužnost naše nauke, da unese što više svietla 
u historiju te čuvene i zanimljive pasje ličnosti. 

(»Rieč«, Zagreb, 22. X. 1927. br. 242.) 


»Antologija« 

Tri nauke 


. »Vukovar je liepa varoš!« — tako pjevaju čak i brice uz 
tamburu, ali Vukovarac biti nije svagda ugodno. 

Ja sam, odkad živim, samo jedared bio Vukovarac, i ne 
ću nikada više. 

Prije nekoliko godina moradob po poslu otići u Zagreb. 
Dalek je put doduše, ali neprilika nije u tom, nego u desetoj 
stvari. 

Običaj je već odavna, da po našim selima biva kolera. 
Istinabog, mi Sriemci ne priznajemo, da kolere uobće ima. Mi 
kažemo i jasno dokazujemo, da ne bi ni kolere bilo 9 kad ne bi 
bilo liečnika. Isto onako, kako i marvenih bolesti ima tim više, 
čim više ima živinara. Ali nama ne vjeruju, i sada gotovo 
svake godine hvataju kod nas po selima koleru. Brane ljudima 
piti vodu, kao da se sviet i otima za nju, kreče po selima kuće, 
koje su i zaboravile, kada su bile krečene; kreče čak i plotove, 
i prave svakakvo čudo i komendije od naših poštenih sela. 

I odkad je izmišljena ta nesretna kolera, odonda nema mira 
ni bolestnim ni zdravim ljudima. Bolestne ljude hoće po vas 
dan da lieče i ljudi i babe i oblasti, a zdravima ne vjeruju, 
da su zdravi, pa hoće da lieče i njih, makar se i razboljeli. A 
onda ne puštaju, vele, nikoga iz Sriema, da ne raznese bolest. 

Kubura je onda biti čovjek Sriemac. Jer ako hoćeš na pri- 
liku u drugo selo, ne možeš ravno drumom, kuda je Bog stvorio 
put, nego moraš kroz kukuruz da se šuljaš i kojekuda da za- 
obilaziš, kuda se i ne priliči obdan hodati. 

A ako hoćeš istom kuda dalje, moraš da zaošineš preko 
pol svieta, prvo, da te ne opaze, kad bježiš iz Sriema, a drugo, 
da te putem ne uvrebaju, odkuda si, pa da te možda još ne 
vrate kući. 

Smislio ja, evo, u to tako zvano kolersko doba, da ću u 
Zagreb, te kuda ću nego unaokolo, kuda je sada za ljude Sriemce 
prieki put. 

Udario ja dakle ravno na Osiek, Pečuh, Dombovar, pa ću 
taman u Zagreb. Doputovat ću onamo kao stranac i ne ću na . 
željezničkoj stanici ni znati hrvatski, — tuđ čovjek, koji nije 
ni čuo za koleru, pa eto! 

Sjedim ja u vagonu i čitam novine, kako je s tom gadnom 
kolerom. Dabome Sriem! Ali nije ni sav Sriem, nego je samo 
sriemska Posavina prozvana bolestnom. Sriemsko je Podunavlje 
zdravo. Vukovar valjda zato, što tamo teče Vuka, Ilok opet 
zato, što nema Vuke. Svi su oni zdravi, samo mi nismo. Jest, 
kad bismo mi to htjeli priznati, ali mi toga ne priznajemo, pa 
se evo i ja vozim slobodno i ne doznajem, da mi Sriemci iz 
Posavine ne bismo smjeli u Zagreb isto onako kao i Podu- 
navci, Vukovarci i Iločani, koji ni po čemu nisu zdraviji ni 
pametniji od nas. 

Putujem ja tako i evo me u Dombovaru, a tu ću da sjednem 
u peštanski vlak, i tjeraj u Zagreb, kao da idem iz Pešte. 

Za nekoliko časaka stigne peštanski brzi vlak, i ja skočim 
odmah u nepušački odjel. Tamo je uviek ljepši sviet, nego 
ondje, gdje se puši, a čovjek Sriemac, ako i ne priznaje koleru, 
ipak zna, da ono drugo zlo, što se zove »ženskinja«, zbiljski po- 
stojava na svietu i može biti priznato. 

Smjestim se i ogledam se oko sebe, među kakve sam ne- 
pušačice dospio. Tri djeteta i dvie starije gospođe, koje ćeš 
samo jedared pogledati i onda ne moraš više. A kraj prozora 
još jedna gospođa, visoka, puna, ali ona gleda kroz prozor i 
ne vidim joj lica. 

Ljetno je doba, sparina. Naslonim se u svom kutu i 
zadriemam. 

Kad se na prvoj stanici stresoše vagoni i vlak stade, raz- 
đriemam se i onako bunovan opazim, da ona visoka gospođa, 
što je stajala kraj prozora, nije više tamo. Ogledam se i po- 
gledi nam se sretnu. 

Učini mi se u taj mah, kao da je ona i prije već motrila 
mene i kao da me je njen pogled i razbudio. 

Čudnim mi se učini taj pogled i ja protarem oči. Opet 
nam se pogledi sretnu i meni se učini, da mi st oči njene 
smješkaju. 

Sjedi ona do prozora, naslonila glavu na zas\orčić. pod- 
nimila se rukom, golom do lakta, bielom kao snieg, i gleda mi 
ravno u oči. Jedna joj zraka sunčana pala na kuštravu kosu, 
obasjala joj punačko, smješka vo lice s prćavim nosićem, i 
spuzla na čipke, koz koje se proviđahu grudi. 

Možda se varam? Možda se je zavezla u misli, pa i ne zna, 
kuda joj oči gledaju? 

Ogledam se časkom na hodnik, ali njene oči ne silaze 
s mene, i opet se moradoh s njima sukobiti. I odjedared mi 
projuri kroz glavu, kroz srdce: — »Irma!« 

Ona, kao da je pogodila, što mi je sinulo u pameti, nasmije 
se glasno i po tom veselom smiehu, po tim sitnim bielim zu- 
• bićima prepoznadoh nju, prepoznadoh ona sladka usta. 

Skočim, odgurnem diete, što mi je smetalo, pogazim jed- 
noj od onih starih gospođa noge i poletim k njoj. 

— Irma, zar si Ti? 

Ona samo uz vi je očima, nasmije se i pruži mi ruku. 

Sjedim kraj nje, držim obadvjema rukama tu punačku, 
toplu ruku i čudim se, da nisam Irmu odmah prepoznao. Danas, 
iza petnaest godina čini mi se još istom onom djevojčicom 
s dugim plavim pletenicama, s bielim licem, na kojem se svaka 
žilica vidi, s očicama kao ljubičicama. Grudi su joj punije, 
haljina joj obapinje bujnije tielo, ali meni se, štogod je dulje 
gledam, vraća sve jasnija slika nekadašnja Irme. 

Snalazi me napast, da joj izljubim te ručice, da joj za^ 
vratim rukave, kao nekada, i da je ljubim i grizem. 

Ali osjetim, da i stare gospođe i djeca pilje očima u mene, 
te pustim Irminu ruku. 

— Znaš li, Irma, koliko je već godina? 

— Znam. Petnaest. A dvanaest sam godina udata. 

— Čuo sam. 

I mi se zgledamo. Ali iz njezinih je očiju nestalo smieška. 

— Nisi odtada bila u Sriemu? 

— Nisam. Mati je kod mene u Pešti, a drugog nikog nemam. 

Onda mi pripovjedi, da putuje u Cirkvenicu. Mati i kćer- 
kica su joj već tamo. Za osam će dana doći i muž. I odmah 
razklopi medaljon na vratu, da vidim njenu Leoniju. ^ 

— Jako Ti je slična — reknem, jer to svakoj materi godi, 
a zapravo se zagledam u drugu polu medaljona, u sliku njena 
muža. 

Ona to opazi i brzo zaklopi medaljon. 

To je dakle Irmin muž! Stari gospodin jako semitskoga 
tipa. Ja ga ne poznajem. Možda je čestit čovjek, možda je dobar 

muž, ali ružan je jako, i ja se tome čisto obrađujem. Ne bih 
bio mužkarac, kad se ne bih obradovao ružnu mužu ovakve 
krasne žene. 

Kakav im je život? Od Irme to ne ću doznati. Ni onda, kad 
sam ljubio ta sladka usta, nisam imao svu njenu dušu. Danas, 
gdje Su je otuđile i godine i prilike, ne ću je ni pitati. 

0 svojem današnjem životu i ne govori ona mnogo. Ali o 
prošlim danima govori rado i živo. 

— Tempi passati! — ponavlja uz svaku moju aluziju na 
naše mlade ljubavne časove. — Uspomena iz sna! Ne znaš 
pravo, nije li bila istina ili ti se samo prisnilo. 

Publika se u našem kupeju vazda mienjala, te blizu hrvat- 
ske granice opazim oko sebe sama nova lica. I opet gospođe, 
i opet djeca, ali kao da nas nitko od njih ne gleda onako, kako 
su nas izprva gledale naše suputnice. 

— Irma — šapnem ja — sva nas publika smatra kao da smo 
svoji! 

Ona malo pocrveni i ogleda se po publici, i onda slegne 
ramenima: 

— Od volje im. Ja nisam pomislila. 

1 kao svaka ženska, kad rekne neistinu, nasmieši se. 

— Ja jesam — odvratim — i ne samo danas, nego mnogo 
puta za ovih godina. 

Irma samo mahne glavom. 

Vlak nam stigao na dravski most. Irma ustane i zagleda 
se kroz prozor. Ja stanem kraj nje i uzmem joj šaptati: 

— Irma, danas se ne razstajemo! Ne možemo se razstati 
tako brzo. 

— Da što ćemo? Za dva smo sata u Zagrebu — pogleda 
me ona. 

Ostajemo danas u Zagrebu — odgovorim i upiljim u 
nju oči. 

— Ti ostaješ, a ja ću dalje. 

Neka ti bude, pomislim. Ta zar je još ikada koja ženska 
izjavila svoj pristanak svojim riečima? Ženske su rieči za 
varku, a nisu za iskreno obećavanje. 


Nisam joj do Zagreba toga više ni spominjao. Ali kad iza- 
đosmo u Zagrebu, uhvatim je bez ijedne rieči pod ruku i iz- 
vedeni iz stanice. 

— Ja ne ću! — uzprotivi se ona riečima, no pođe mirno 
sa mnom. 

— Ali kamo ćemo? — zapita onda. 

— Odsjesti moramo gdjegod — raztumacim joj, što i 
sama zna. 

— Ja ne ću. 

I onda uđe prva. 

— Samo da ruke operem. Odmah ćemo sići. Hoću da se 
prošetam • — zareda nervozno. 

Za nama uđe sobarica s prijavnicom, i u taj ćas opazim, 
kako je Irma protrnula i naglo me pogledala. Uplašila se, šta 
ću zapisati. 

Da je umirim, uzmem kao normalac sricati, što pišem: »Ilija 
Wagner, Vukovar, sa suprugom. Dolaze iz Pešte«. 

Irma pobrčka nervozno rukama po vodi, i tek što sam iz- 
pisao prijavnicu, već stade na vrata, da idemo. Jedva je trgnem 
na časak u sobu, da je poljubim. Ali za trenutak se ona oslo- 
bodi, i ja moradoh za njom. 

Na ulici kao da joj je odlanulo, te ona sva oživi i razčevrlja 
se kao djevojče. Zakrenemo u Tuškanae, i onh mi se uhvati 
pod ruku, čas pripoviedajući, čas pjevuckajući. 

— Šta ću samo slagati mojoj mami? Moraš mi pomoći. Ali 
da znaš: u hotel ne idem. 

— Znam. 

— Prošetat ćemo se, a navečer putujem opet. 

— Svakako. 

— Razumije se. Obnovit ćemo samo stare uspomene. 

— I stare poljubce — dometnem. 

— Makar! — i pri vine se sasvim uz mede. — Zaboravljene 
poljubce. I Ti si mene davno zaboravio. 

— Ako se zaboravlja mladost. 

— Ne zaboravlja se — uzdahne ona. — On revient toujours... 

— A ses premiers amours . . . 

— Nije, nego: a ses premieres amours — izpravi me Irma. 
— Amour je u singularu mužkog roda, a u pluralu ženskoga. 
To sam dobro zapamtila. 

— Istina je. A znaš li, zašto? 

— Zašto? 

— Jer mužkarac, kad ljubi, ljubi u singularu, samo jednu, 
a ženska ljubi u pluralu. 

— Nije istina — nasmije se Irma — nego je ovako: mužka 
ljubav je singular, a ženska plural, jer je jača, trajnija. 

— Za to Te moram poljubiti, i to u ženskom broju. 

Ali ni to se nije moglo. Kao da je Tuškanae odjeđaređ 
oživio, sa svake se staze javio netko. — Šta toliki ljudi danas 
u Tuškancu? 

— Hajdemo, Irma! — šapnem. 

— Kamo? 

— Natrag. 

— Natrag? — nasmije se ona. — Onamo ja ne idem više. 
Ne ću, ne ću, ne ću — zapjevucka. 

— Dobro. Onda hajdemo, kamo Te volja. Kamo bi Ti? 

— Ja? Kad se umorim, u kavanu. 

Ob idemo Smrok i siđemo opet u grad. 

— Kamo me vodiš? — uzprotivi se Irma. — Ja ne ću. 

— Oprosti, zaboravio sam. 

— Zapamti, da ne ću. 

Pokorim se i odem po njenoj volji u kavanu. Bilo je već pred 
mrak i jedva nađemo u jednom kutu stol. 

— Zar je tu liepo? — potužim se ja. — Ja ginem za Tobom, 
a Ti gineš za ovom gungulom, Irma! 

— Ti si sentimentalan — uzme me ona dražiti. — Znaš, da 
sam Ti se još kao djevojčica cerekala, kadgod si u sentimen- 
talnost zapadao. Znaš, kad smo se razstajali? 

To mi nije trebala spominjati. 

— Znam — odgovorim, jedva prikrivajući zlovolju. 

— I onda si ginuo. 

— Irma! 

n emoj se ljutiti! — trgne se ona, kad zapazi, kako 
mi je nepravo. — Zato ću Ti obećati, da ću . . . 

Šta? Šta ćeš? — požurim se ja. 

— Da ću makar i večerašnji vlak promašiti. 

Ja da je progutam očima! Pa niti znam, šta da joj odgo- 
vorim, niti mogu što drugo od svieta. Ta to je napokon ona 
moja Irma, iskrena i odlučna. Tako je iskrena i odlučna bila 
i onda, kad smo se razstajali, i moja ju sentimentalnost, kako 
ona veli, nije ni časkom uzkolebala. 

Kuke mi zadrhću. Irma to opazi i nasmije se: 

— Nije hitno. Ženske znaju i slagati, kako mi se čini. 

Na stoliću pred nama ležao je zagrebački njemački list. 
Irma ga uzme i prolista. 

— Kolera! — reći će ona. 

Govori se, ali tko bi znao! — hoću ja da zabašurim. 

Kolera bome u Vukovaru! — opet će Irma. 

— Ne znam. Ne će to ipak biti — odgovorim i iztrgnem joj 
novine iz ruku. 

Pročitam i protrnem. To su današnje novine i javljaju nova 
mjesta, koja je kolera počastila. A na prvome mjestu spominju 
Vukovar. 

Hladan me znoj probije i ja se uzvjeram po kavani. 

Hajdemo! — reknem Irmi prigušenim glasom. 

— Kamo? • — začudi se ona. 

— Kamo bilo da bilo! Moramo bježati! 

Irma se uplaši i odmah ustane, i mi izađemo na ulicu. Ona 
i ne sanja sirotica, u kakvoj smo se nevolji našli; 

A meni izskaču pred oči strahovite slike. Ona vajna komi- 
sija na željezničkoj stanici stoji već i izčekuje Vukovarce, da 
ih vodi u kolerski obor. Po gradu lete redari i hvataju Vuko- 
varce. A onda, što je još i najgore, pregledavaju se putničke 
prijavnice, i svi će Vukovarci, koji su stigli u Zagreb, biti 
pohvatani. 

Ne valja dakle biti Vukovarac. Ne valja ni onda, ako ta 
jesi zbilja, ali još je kudikamo gore, ako si samo slagao i pro- 
zvao se Vukovarcem, jer onda će te najprije' uhvatiti ona ko- 
misija, a kad te ona izpusti, uhvatit će te oblasti i zapitati: 
Šta se, more, prezivaš i zapisuješ Vukovarcem, kad Vukovarac 
nisi? I slabo će te oblast za to pohvaliti, nego će se zahvaliti 
s tobom i ti ćeš izvući kraći kraj. 

Tako je, kad se na tri strane zamjeriš najedared: i koler- 
skoj komisiji, i redarstvenoj oblasti, i ružnome mužu liepe žene. 
Kakav bi zec morao biti, da svima izbjegneš! 

Zar nisam mogao u prijavnici napisati, da sam iz Madrida, 
Irkutska, sa Mjeseca? Ništa nisam pogodio, nego baš Vukovar, 
i baš onaj dan, kad je kolera u Vukovar pogodila. 

I da je u onaj čas ban Jelačić skočio na konju sa svoga 
postamenta i povitlao me sa sabljom u ruci, ne bih se gore 
zaprepastio. 

— Irma! — moradoh se napokon izjadati i njoj — ja sam 
u prijavnici zapisao, čula si i sama, da smo mi stigli iz Vuko- 
vara. Sada će nas po gradu hvatati, sada će . . . 

Htjedoh reći, šta će na koncu još sa mnom biti, ali Irma 
razrogači oči i odmah me prekine: 

— Za Boga miloga! Onda moramo bježati! Kada kreće vlak 
prema Rieci? 

I poleti ravno k željezničkoj stanici. 

Noge mi klecaju. Ne mogu da je stignem. 

— Irma, Irma! — cvilim kao ranjen lav. — Zbogom, mila, 
premila moja! 

I tako se tužno razstadosmo, a ja se sklopih na jednu klupu 
na Zrinjevcu. Dođoše mi tu na pamet svi znameniti razstanci 
u historiji i u tragedijama, i ja osjetih, da još nikada nijedan 
nije bio ovako žalostivan. 

I ne će mi odlanuti, dok ne stresem sa sebe vukovarštinu 
i ne pobjegnem iz Zagreba. 

Bježat ću ja još ove noći iz Zagreba, a mislim pritom ove 
tri težke misli: 

Ne treba da bježiš od kolere, kad si Sriemac i dobro znaš, 
da kolere i nema. Nemoj se« onda ni sakrivati od nje. 

Ne budi Vukovarac, kad Vukovarac nisi. Težko je onima, 
koji Vukovarci već jesu, pa im ne treba još đotežčavati i među 
njih se zapisivati. 

Poštuj ružna čovjeka liepe žene. 

Pokoravam se. Podpisujem i prvo i drugo, a o trećem ću 
još promisliti. 

(»Žena i vrag«, Humorestigka knjižica, sv. 168.-170. Zagreb 1924., str. 69.) 

Davna pjesma 

Iz daljine zvuk pronosi 
Tihe glase neke , 

Mile pjesme tugovanke 
Kao svila meke. 


Odroni se suza vruća. 

Za njom druga, treća 

Čega V dušu izpaćenu 
Takva pjesma sjeća ? 

Oh, da bar se od tih suza 
Dade most sagradit. 

Kojim bi se sretnoj dobi 
Dalo natrag vratit! 

Zašto ? 


Tiho pada hladna kiša, 

Jesensko je veće, 

Opustjelo vrtom drvlje. 

Mrtvo leži cvieće . 

Naglo prođe žarko ljeto, 

Jednim časom minu. 

Zašto, zašto sretni dani 
Tako brzo ginu ? 

Zaviđam lasti 

Zaviđam lasti, što se visoko 
Nebu pod oblake može da diže. 

Kamo ni buka svjetska ni žamor 
Ne može više do nje da siže. 

Ne čuti smieha, ruga ni plača, 

Ni lance robstva ne čut \ gdje zveče, 
Tek gledat 9 zemlju kd sjajnu zviezdu. 
Što oko osi lagano kreće. 

Ah, samo tako mogo bi čovjek 
Opojen biti s njezina čara, 

Al 9 dolje ovdje nesklad glasova 
Životnu volju vječno umara. 

(Dosad neobjelodanjeno). 

Jozin duh 

Iz starih uspomena. 

Kao da ga sad gledam s njegovim velikim, smeđim brko- 
vima, s dugom lulom u ustima, kako sjedi pred vratima sudske 
zgrade, prebacivši nogu preko noge, ili opet, kako je skočio pa 
smrknuo čelo, lupio nogom i zaviknuo: — Ha, jesi li tu? 

Bio je to podvornik kotarskog suda, Duka, kojega smo se 
kao djeca tako silno bojali. 

U mojoj dječjoj mašti nije zli duh ni mogao imati drugi 
lik, nego Đukin. 

Mi, djeca iz doljnjega kraja, morali smo, hoćeš, ne ćeš, idući 
na trg proći kraj sudnice, a najljepša nam je zabavica uzput 
bila, potrčati tamo kod bivšeg predstojnikovog stana, stubama 
gore, pa malom uzvisinom dolje i obratno. Ta nama, koji smo 
odrasli u nepreglednoj sriemskoj ravnici, činila se ta neznatna 
uzvisina — briegom. 

Ali, ali, samo da to milo mjesto nije bilo vis-a-vis kotar- 
skoga suda! A tamo je bio Duka, strašni Duka, koji je uživao, 
kad smo mi pred njegovim mrkim pogledom i gromornim gla- 
som bježali, zaboravivši više puta od straha, i po što smo pošli 
na trg. 

Dakako, on nije nikada trčao za nama, već je samo vikao: 
— Čekaj, čekaj! — Mi smo to pripisivali svojoj hitrini,* ne 
sumnjajući ni najmanje, da bi nas Duka strpao negdje u po- 
drum, da nas je mogao uhvatiti. Zato i jesmo ondje najprije 
brižno gledali, ali i to s druge strane, ne ćemo li gdje njega 
ugledati. 

Pa kakogod je Duka bio za nas personificirani zli duh, tako 
je bio i za starog Jozu, svoga mnogo starijeg kolegu, čovjeka, 
koji je već dugo bolovao, ali se još uviek -vukao i obavljao svoj 
posao, u kojega je Duka uviek zadirkivao, dok starog nije prošla 
strpljivost, te su se znali i ljuto posvaditi. Pa kad bi Duka u 
srditosti znao zaviknuti: — Ta kada će te već jedanput odnieti 
vrag? — stari bi mu Joza odgovarao: — Ako me i odnese, doći 
ću ja brzo i po tebe. Čekaj samo, vidjet ćemo se! 

Stari je znao odprije, da je Duka mnogo vjerovao u ono 
nešto preko groba, pa mu je tu prietnju htio zabiti u glavu; 
zato mu je redovno onako i govorio. A Duka, ako je u svom 
praznovjerju i znao na starčevu prietnju čisto protrnuti, nije 
to pred njim ipak htio pokazati. Ali je zato kadkad i sanjao, 
da je Joza umro, i da je došao s onoga svieta po njega, praćen 
kojekakvim strašnim prikazama. Ipak se je Duka na one star- 
čeve rieči pomalo privikavao, pa je manje osjećao straha pred 
onim, što će se dogoditi, kad Joza umre. 

Tako su prolazile godine, a njih dvojica se i dalje onako 
natezali, svagda gotovo s istim završetkom, dok jednoga dana 
nije smrt uklonila starog Jozu s puta. 

Tako je mjesto podvornika ostalo izpražnjeno, i dakako 
morao je doći drugi. Sad je Duka bio onaj stariji, i tako je 
nastupilo njegovo gospodstvo. I on kao stariji nastavi ono, što je 
prije činio kao mlađi, — zadirkivao onoga drugog — svađao se. 

Kratko vrieme nakon Jozine smrti naredi kotarski sudac, 
da se radi nastale hladnoće počnu grijati sobe. Bio je to dakako 
posao podvornika, koji su si mogli uzeti u pomoć i kažnjenike 
iz iztražnog zatvora. 

Tako je jedno jutro ložio Duka sam vatru u pećima u prvom 
katu, dok je novi podvornik, Petar, za taj posao u prizemlju 
uzeo kažnjenika — Ciganina. A ciganin kao ciganin sjeo u 
kamin pa ondje i zadriemao. Poslije nekog vremena sjeti se 
Petar Ciganina, pa otvorivši vrata kamina zavikne srdito: — 
Zar si još tu? Još se nisi odnio odavde? Odlazi, ili ću te ja 
izvući! 

Ciganin brže posluša i umakne u svoj zatvor, a Petar tiđe 
u svoju sobu. Ali tek što je zatvorio vrata, kad se ova opet 
otvoriše i u sobu uleti Duka, blied kao stiena i drhćući kao šiba 
11a vodi. 

— Šta ti je, čovječe? — zapita Petar. 

— Došao je po mene! — izusti Duka i klone na stolac. 

— Tko? Tko je došao? — upita opet Petar. 

— Ne pitaj! — Joza! — uzdahne Duka. 

— Ta ti sanjaš! — nasmije se Petar. 

— Da, sanjam — sanjam! Kao da nisam čuo, kako je grob- 
nim glasom zagrmio kroz dimnjak: — Zar si još tu? Još se nisi 
odnio odavde? Odlazi, ili ću te ja izvući! — Dobro sam ga čuo. 
Ah jao, i težko meni! On mi se je uviek prietio, da će doći po 
mene, kad umre, pa eto ga, sad je došao! 

Petru je odmah sinulo u glavi, o čemu se radi, kad je čuo 
ponovljene svoje vlastite rieči, koje je zagrmio bio Ciganinu i 
koje su kroz cievi od peći Duki zvučile kao glas iz groba, te 
umalo da nije prasnuo u smieh. Ali, kako je bio spreman na 
šalu, dosjeti se brzo drugom. Namislio, da pusti Duku malo u 
tom strahu, što će svakako bar ponešto ukrotiti njegovu svad- 
Ijivu ćud, a onda ga je zabavljalo i Đukino praznovjerje. Čudio 
se samo, da se ovaj nije dosjetio, da dusi ne će obilaziti po 
bielom danu. I Petar uozbilji lice, premda je u sebi susprezao 
smieh, pa će kao pomalo plašljivo: 

— Ma, čovječe, ne govori toga, jer se ne ću više ni ja usu- 
diti u peć pogledati. Kani se šale! 

— Ta kakva ti je šala na pameti, kad meni nije do šale! 

— govorio je Duka na pol srdito, obzirući se očajno od straha. 

— Šta naopako da počnem? — nastavio je kao sam za sebe. 

Taj dan bio je Duka mekan kao pamuk, tih kao nigda, tako 
te je i sam sudac, koji se je bio već naučio slušati njegov gro- 
morni glas, pitao, nije li Duka bolestan. Tako je nekoliko dana 
prošlo liepo i u miru. Duka se opet ojunačio i opet ložio peći 
u prvom katu. Pomalo je uminuo i strah, a njegova zajedljiva 
ćud opet oživjela. — Lako ću ja tebe ukrotiti — govorio je Pe- 
tar sam sebi, — našao sam ja, kako tebe valja na uzdi držati. 

I čekao je samo na zgodan čas, kad će Duka opet ići pogle- 
dati u peći. Pa kad je ovaj otvorio jednom vrata kamina i pri- 
hvatio rukom drvo, da ga metne na vatru, kad opet zatutnji 
glas: — Još si tu? — a zatim onaj stegnuti, zamirući »uh!«, 
užasan, baš kao da dolazi s drugoga svieta. Duki izpadne drvo 
iz ruke. Nije više znao, po što je ovamo došao, a pred očima 
mu postade sve crno. Ni vatre nije vidio, već je samo osjećao 
užas od Jozina duha, i strah, da će ga nevidljiva ruka zgrabiti 
i povući kroz dimnjak gore. Toliko je tek imao snage, da skoči 
i da hitro, što je više mogao, pobjegne dolje u podvorničku 
sobu. 

Tu je sjedio Petar i kao nehajno listao po službenoj knjizi, 
ne obazrievši se, ni kad je Duka kao furijama gonjen naglo 
otvorio vrata. 

— Čovječe, pomozi mi! Savjetuj mi, šta da radim! — Pro- 
goni me opet, progoni, i ja ne znam, kako će se to svršiti. 

Ma molim te, Duka, - — ozbiljnim će i kao zabrinutim 
glasom Petar — mieša li se tebi u glavi ili si se negdje napio? 
Tko te opet progoni? 

— Ta tko drugi, nego Joza! Njegov duh mi opet ne da 
mira! 

— E, moj Duka, nisi ti njemu dao mira, dok je bio živ, pa 
te to sad savjest kori. 

Mani, čovječe, luda govora! Moja je savjest u meni, a 
ne u dimnjaku! Ne pravi me i ti ludim! Valjda znam, što 
čujem. 

Pa što ću ti onda ja? — odmahnu Petar ravnodušno. 

— Da, da, nitko mi ne može pomoći! — uzdahne Duka, 
sjedne kraj stola, podboči glavu rukama i zamisli se. Šta je 
sve smišljao i premišljao, tko bi znao; samo nakon neko pol 
sata digne glavu i rekne poluglasno: — Da, to ću učiniti — ali 
dalje nije više ništa rekao. 

Nekoliko dana nakon toga čuje Petar slučajno, kako sudac 
govori pristavu: — Ne znam, što je to došlo u glavu našemu 
Duki, da je zatražio premještenje u Vinkovce. Pitao sam ga za 
uzrok, pa mi je samo rekao, da je to vrlo važan uzrok, i da bi 
se morao, ako ne dobije mjesto u Vinkovcima, zahvaliti na 
službi, pa me zato ponovno moli, da mu preporučim molbu, što 
sam i učinio. Napokon to je on i zaslužio. 

Idući stubama dolje Petar je klimao glavom, čudeći se lu- 
dosti i praznovjerju Đukinom. Bilo mu je donekle i žao, što je 
on svojom šalom izazvao takve posljedice, ali sada priznati, da 
je to bilo njegovo djelo, moglo bi prouzročiti drugih neugod- 
nosti, pa je zato odlučio šutjeti i čekati, što će dalje biti. 

I nije dugo čekao. Duka bude premješten u Vinkovce, a 
Petar se još pobrine, da Duki ne bude odveć žao za Mitrovicom. 
Duki se naime nekoliko dana prije njegova odlazka javio opet 

onaj grobni glas, koji mu je rekao: — Jedva jedanput i ti 
ideš. Sad će biti mir! 

— Hvala Bogu — dahnu Duka — samo kad ću od tebe 
imati mira! 

I dakako u Vinkovcima nije mu se nikad više javio Jozin 
duh. 

(»Prosvjeta«, Zagreb 1900., str. 471.) 


Deda Taja 

Istinita zgoda. 

Tko ga nije u našem Platičevu poznavao? Ta bio je on tu 
od mladosti krojač. U doba, kad se ovo zbilo, bio je već vreme- 
šan starac, a bavio se najviše još krpanjem. 

Za djecu je njegovo ime bilo nešto strašno, jer, ako je koje 
od njih zaplakalo ili nevaljalo bilo, trebala mu je mati samo 
reći: — Evo dede Taje! — pa mir; ono bi se odmah zavuklo 
u kut. 

A tko bi vidio siedog stareića, ne bi sebi znao protumačiti 
taj dječji strah. Bio je to malen, sitan čovuljak. Brci mu bili 
prosiedi, kosa biela, lice prijazno, glas sitan, a noge mu u hodu 
već pomalo klecale. Dakle ništa strašno, ništa osobito! 

Ali da. To je bio deda Taja, kad je triezan bio, al da ste 
ga vidjeli napitog! E, onda biste već znali, odkud onaj dječji 
strah. 

Još kao mlad čovjek rado je trusio čašice, i uviek je bio, 
vele, makar tielom slab, usijane glave; tražio je rado kavgu, 
pa je znao dakako izvući i batina, a kod kuće jadna žena mo- 
rala se skrivati kojekuda, kad bi znala, da će napit doći. 

Pa ni godine nisu ga opametile. I snieg mu pao na glavu 
i noge stale klecati, ali ruka, ako se i tresla, pogodila je ipak 
prazniti čaše. Narav mu ostala i sada ista. Jedino što nije više 
u birtijama započinjao kavge, nego bi došao kući, pa ako uku- 
ćani nisu bili dosta oprezni, da već prije uklone sve opasnije 

stvari, pograbio bi, što bi mu do ruke došlo, pa hajd onako obo- 
ružan selom. I da ste ga onda vidjeli! Kakav starac? Išao je 
uzpravno, čvrsto, junački, hitro, mašući pritom čime god u ru- 
kama i vičući: — Ajte ovamo, komu je život dodijao! 

Pa ipak nije nikad nikakva zla počinio. Sve mu se radije 
uklanjalo s puta. Djeca bi se razbježala po dvorištima ili posa- 
krivala po gumnima. Žene bi zašle pred njim u kuće, a i ljudi 
bi se sklonili pred starcem, poznavajući ga dobro. On bi tako 
prolazio selom, dok ga nije primio pandur, razoružao ga i onda 
ga još odveo kući, da se izspava, ili dok ne bi sam, onako već 
umoran, klonuo gdje na klupu, pa se tu i iztreznio. On se u 
tim časovima smatrao silnim junakom, uživajući, kako se sve 
pred njim uklanja. 

Ali se jedanput dogodi, i on prođe siromah zlo. 

Nedaleko obćinske zgrade bila liepa velika kuća, koja je 
na ulicu imala dva velika zeleno obojadisana prozora, a pru- 
žala se daleko u dvorište. Duž ciele kuće bio je poširok triem, 
u koji se, kao obično u onom kraju, ulazilo s ulice na nekoliko 
stuba, koje bijahu omeđene zidom. 

Po tim zidovima nanizale bi se nedjeljom, a gdjekad baš i 
radnim danom, bezposlene žene, pa tu po miloj volji pretresale 
selo. Ta, Bože moj, to su seoske novine, a da nije njih, moglo 
bi u selu ostati neodkrivenih tajna, a to bake ne mogu da pod- 
nesu! 

Spomenuta kuća pripadala je nekoj — zlobni joj ljudi ka- 
zivali tako — »babi« Terzi, ali u lice ne, jer bi to bila za nju 
prevelika uvreda. Ma da joj je bilo već preko petdeset, sma- 
trala se ona još dosta snažnom pa i mladom. Oblačila se pri- 
lično gizdavo, bielila si lice, prevraćala očima, rado se upuštala 
u razgovor s mužkarcima, pa se i govorkalo koješta, kako to 
već po selima biva. A ona bi s$ uviek tužila na svoju osamlje- 
nost. Bila je već priličan niz godina udovica, pa je i zato uviek 
jadikovala. 

Osvanuo tako opet neki mali svetačac, kakvih već u Sriemu 
ima u babjim kalendarima čitav sviet. Malo koji dan da nije 
tamo kakav svetačac, a na takav ne smiješ dakako raditi, jer je 
grjehota! Da na takav dan tkaju, pucala bi žica, da vezu ili šiju. 

kidali bi se konci, a, oslobodi Bože, mogla bi i bolest kakva za- 
desiti onoga, koji ne bi htio svetkovati. Pa što će žene onda, 
nego sjedni pred kuću, skrsti ruke, pa daj jeziku maha! 

Izišla i Terza pred kuću, sjela na zidić svojih stuba, pa se 
zamislila. Od silnih misli nije ni opazila najbližu susjedu, da 
je već sa prijom, koja joj je došla u posjete iz susjednog sela, 
i izišla s njom pred svoju kuću. Inače bi se već bile, bilo tu 
ili tamo, sakupile u jednu hrpu. 

Iz dubokih misli trže Terzu glas dede Taje: 

— Dobar dan, Terzo! 

— Bog dobro dao — odvrati mu ona nešto turobnim glasom. 

— A šta tu radiš? — opet će on. 

— Eto samotujem, razmišljam, kako sreće nemam — zapo- 
djela ona svoje staro. 

— Pa zar ti je život dodijao? — naglo će Taja. 

— A kako mi i ne bi — zakukala Terza — ovako samoj. 

Ona je sve to govorila s njim, i ne opazivši, da je on pijan. 
Ni noža mu nije opazila u ruci, dok nije viknuo: 

— E, pa lako za to! Počekaj! — i pođe k njoj. 

Kad je ona opazila u njegovoj ruci nož, zaboravila jadna, 
da joj je život dodijao, zaboravila na sve, nfisleći samo, kako 
da se spasi, i, zavrisnuvši iza glasa, skoči sa zida, pa bjež, a 
deda Taja, kojega je taj put vino osobito ojunačilo, za njom. 

Uzvikale se žene po susjedstvu, ali ni jedna ne pomisli, da 
bi mogla pomoći sirotoj Terzi. Tek ona prija iz drugog sela 
sjetila se, pa će: 

— Ma, pomozite, žene! Zar da taj čovuljak tolike vas na- 
tjera u strah! 0, ja ću mu pokazati, kako se napada miran sviet 
na svetac! — I ona pograbi zamašnu batinu, što se desila po- 
kraj nje, pa tjeraj za dedom Taj om. 

Ojunačile se sada i druge, pa pograbi jedna batinu, ova 
žarač, ona kolac, i bjež za dedom u potjeru. Kod same crkvene 
ograde ga stigoše. Kad je starac vidio, da tu nema šale, zabo- 
ravi na nož u ruci, pa poče bježati, što je brže mogao. Ali ba- 
dava! Kad je opazio, da ovako ne može uteći, pomisli, da, kao 
ono za mlađih dana, preskoči preko plota i da tako umakne. I 
kako je to brzo smislio, htjede još brže izvesti, te da će preko 

crkvenoga plota. Ali tu ga stiže nevolja. On jadan zaboravio, 
da to nisu u njega one iste kosti, što u mlađim danima, i mjesto 
da preskoči, on zapne u plotu nogom, pa ni ovamo ni onamo. 

Sjatile se žene, pa ova opleti odavde štapom, ona odande 
počasti žaračem, i one ljudski namlate staroga junaka. Napokon 
mu uz svu muku uspije izvući nogu iz škripca, i on bubne u 
crkveno dvorište u travu. 

I kao jato gusaka, kad se s jeseni poslije bitke raziđu, vra- 
ćale se žene slavodobitno sa megdana, ostavivši onoga jadnika 
samog. 

Batine i svježa trava iztriezniše ubrzo starca. Pokupio se 
pokunjen, pa se kroz vrtove prikrao svojoj kući. Nekoliko dana 
je i odležao, a još dulje osjećao uspomenu babjih darova. 

Ali ni to ga nije izliečilo. I poslije je često pijan letio selom, 
samo tek jednoga se i pijan sjećao i čuvao: nikad ga više nije 
bilo u sokaku, gdje je onako skupo platio svoje junačtvo. 

(»Prosvjeta«, Zagreb 1905., str. 562.) 




Prvi stihovi 

Uzmite , taj cvietak nikada ne vene , 
To je krasni cvietak uspomene , 

Na kojoj se moše glodati dosti, 

Još joj nisu oglodahe kosti! 

Uspomene , to je postno jelo . . . 
Učinite dakle dobro djelo , 

Sjetite se mene , kad vam bude fad, 

I ako me bace u fatalni hlad . 

Posvetite miso koju prijatelju svome , 
Pa će proći boli, a u srdcu mome 
Uspomena ova nek nam srdca spaja, 
Da premosti more, koje nas razdvaja . 
U toj uspomeni ja ću blazji živjet , 
Poniet ću ju sobom u bezkrajni sviet! 

(»Pjesme«, Zagreb 1923., str. 5.) 


M at o 

Djevojčici mjesto igračke 

Ljerko, s rdce moje , ti si lutka mala , 

Pa ne slutiš smisla žalostnih soneta. 
Kesteni pred kućom duhu tvom su meta , 
Još je deset karnevala do tvog bala . 

Ti se čudiš, dušo. Smijat si se stala 
Ovoj ludoj priči. Tvoja duša sveta 
Još ne sniva, kako zbore zrela ljeta. 
Gledaš me ko grle. Misliš — to je šala. 

Al će doći veće, kad ćeš, ko Elvira , 

Don Huana sita i lažnih kavalira, 
Sjetiti se sjetno nježne ove strofe. 

Moje će ti ime šapnut moja muza, 

A u modrom oku jecati će suza, 

Ko za mrtvim clownom iza katastrofe. 

(»Pjesme«, Zagreb 1923., str. 32.) 


Lakrdijaš 

Težko je, kad imaš mnogo duha, 
Još je teže, kada nemaš kruha; 
Težko sluhu, kada je bez uha, 
Težko uhu, kada je bez sluha. 

Težko onom , koga muči muha, 

Teže onom, koga grize buha: 

Težko biću, kojemu se kuha 
Vječan ručak — samo postna juha. 

Težko onom, koji poput puha 
Vonja pored dame fina njuha! 
Težko i onom, što na rimu »ruha« 

V 


Mora sricat: » ćuha «, » stuha «, »gluha«, 
Svršivši sonet u počast potepuha 
Princa Karnevala, Petra Kerempuha. 

(»Pjesme«, Zagreb 1923., str. 53.) 


Capriccio 

Vidio sam, snivo sam — svejedno: 
Sred palazza, punog slave, vina, 
Hihota, kostima, harlekina. 

Divno čudo, divno čedo jedno 

Kraljevoga prvog sina vriedno, 

Izpod skrletnoga baldahina 
Blista poput biblijskoga krina — 
Pored nje bi sunce bilo biedno! 

Ng njoj svila, težka krinolina, 

Kao na portraitu našeg svetca 
(Naime Rodriga Velasqueza), 

Pa dok bjesni bas i violina, 

Nitko ne zna — skandal i blamaža! — 
Da pod suknjom netko skriva — paža! 

(»Pjesme«, Zagreb 1923., str. 72.) 


Suza 

Odkada sam, željo moja. 
Tvoju suzu popio. 

Nisam više, pile moje. 
Crnog oka sklopio. 

Kad sam ono, tugo moja, 
Cielu noć te ljubio, 

Pamet sam i dušu, dušo, 
Sreću sam izgubio . 

Odkada sam, diko moja, 
Tvoju suzu popio, 

U hajduke htjedoh poći. 
Pa sam ti se propio . 

(»Pjesme«, Zagreb 1923., str. 70.) 


Indijska priča 

Pod suncem (pod njim ništa nije novo!) 
Pod suncem Inda lezi čupav čupak. 

Lezi fakir u dubokih misli, 

Lezi i gleda — da prostite! — pupak . 

/ 

Lezi tako četrdeset dneva, 

Motajuć u glavi razne teme, 

Riešivši već prije Sopenhaura 
Vrlo mučne migrenske probleme . 

Gledajući tako mjesec dana, 

Ko u nova vrata mlado tele, 

Vidi, da je njegov pupak stožer 
Ovog svieta zagonetke ciele. 

Njegov pupak središte je svega, 

Oko njega igraju planeti. 

Pa kad umre pustinjakov pupak, 

S njim, će kosmos također umrieti . 

Ne znam, dokle gledati će mudrac 
Musavi svog panteizma pupak, 

Ali znam, da stvoriti će sistem 
Strašno dubok taj duboki glupak . 

(»Pjesme«, Zagreb 1923., str. 100.) 


Notturno 

Mlačna noć; u selu lavež; kasan 
, Ćuk U netopir; 

Ljubav cvieća — miris jak i strastan 
Slavi tajni pir. 

Sitni cvrčak sjetno cvrči, jasan 
Kao srebren vir; 

Težke oči sklapaju se na san, 

S neba rosi mir. 

S mrkog tornja bat 
Broji pospan sat, 

Blaga svjetlost sipi sa visina; 

Kroz samoću , muk, 

Sve je tiši huk: 

Željeznicu guta već daljina. 

(»Pjesme«, Zagreb 1923., str. 99.) 


Jesenje veče 

Olovne i težke snove snivaju 
Oblaci nad tamnim gorskim stranama; 
Monotone sjene riekom plivaju, 

Žutom riekom među golim granama. 

Iza mokrih njiva magle skrivaju 
Kućice i toranj; sunce u ranama 
Mre i motri, kako mrke bivaju 
Vrbe, crneći se crnim vranama . 

Sve je mračno, hladno; u prvom sutonu 
Tek se slute ceste, dok ne utonu 
ZJ daljine sliepe ljudskih nemira . 

Samo gordi jablan lisjem suhijem 
Šapće o životu mrakom gluhijem, 

Kao da je samac usred svemira . 

(»Pjesme« Zagreb 1923., str. 61.) 


Uspomene 

Ovih dana bilo je šestnaest godina, kako sam stigao u Beo- 
grad kao austrijski vojni bjegunac. I u ljudskom životu je malo 
šestnaest godina, ali kad se za kratko ovo vrieme toliko pati, 
nada i raduje, toliko živi, vriedi napisati listak memoara. Pre- 
tjerana skromnost uviek mi se činila konvencionalna i literarna 
laž, a u nas je tolika oskudica osobnih uspomena, da ne će biti 
suvišno ovo nekoliko rieči. Najistinskiji, najiskreniji književ- 
nici govore o sebi. Subjektivnost je literarni realizam. 

Mene je u Srbiju dovela želja za osobnom slobodom. Za 
ono deset mjeseci službe osjetio sam svu brutalnu tiraniju mi- 
litarizma. Život dobrog konja je imao pred zapovjednicima 
mnogo veću vriednost od života eventualnog književnika. Na 
selu, u zabačenom, blatnom, šijačkom Kutjevu izpod tužne 
Krndije nisam još vidio svu dubinu bezdna, koji me je dielio od 
družtva i od mojih ideala. Redovan život, svježi uzduh i kre- 
tanje nije hudilo mladom tielu. Brzo sam avanzirao i postao 
»gefreiter«. Kapetan je bio doduše nabusit, ali me zaštićivao od 
»supaša«, galoniranih gejaka, koji se kao podoficiri osvećuju 
gospodi, »koja uče tolike škole, a ne znaju ni konja osedlati.« 

Tako dođe proljeće. Lug i polje se zeleni, iz sela se razlieva, 
sok šokačke pjesme, izpod dudova duduču gajde, na šareno, 
ravno požežko polje truni se radost zlatne ševine pjesme. Pro- 
ljeće, sunce me utješilo. Ali krajem lipnja poslaše me u Zagreb, 
u Podkivačku školu, odakle sam trebao biti poslan na Veteri- 
narsku akademiju u Beč. U Zagrebu vidjeh, da sam nitko i 
ništa, mrtav za svaku slobodnu misao. Tužio sam se drugu, 
pravniku M. J-ću, i jednog liepog dana, koncem kolovoza, preo- 
bučeni se u njegovom stanu, odpješačim s njim do Velike Go- 
rice, prve stanice iza Zagreba, i za dva dana sretno dospijemo 
u Šabac. Ali pošto smo spiskali pare, mom prijatelju klone ener- 
gija, i poslije dugačkog, slinavog i suznog gledanja preko Save 
— na »domovinu« — smiluje nam se »flosar« Slovenac, i pre- 
baci nas prieko. Vrieme u Boga divno. Kitnjasti Sriem pun zna- 
naca, i svi liepo dočekuju đake putnike, koji po grabancijaškom 
običaju idu »per pedes apostolorum«. Bostani, lubenice, Cigani, 
pudarice, tamburaši, tamni, ogromni lugovi sa čobanima i svi- 
njarima u stilu Matije Antuna Reljkovića, krasne darežljive 
snašice . . . Rođen sam Sriemac, i kao Zagrebčanin nisam nikada 
vidio svoju kolievku, i nije čudo, što se u meni, u zao čas pro- 
budila ljubav za rođenom grudom. Zaboravih, da sam vojnik, 
da sam izvan zakona. Toplo sunce, Fruška gora, Brankovo Du- 
navo, gostoprimljivi manastiri u sjeni drevnih lipa, snježni kr- 
stovi crveno-nožnih roda u mekoći modre visine, nepomični 
crkveni prsti dalekih, župnih sela, prva večernja svjetla u van- 
drokaškom čemernom sutonu, uplašena jata čvoraka, žuti i mo- 
dri grozdovi plodnih njiva, bieli čopori glasnih gusaka u uz- 
dušnoj, zlatnoj paučini iznad gostoljubive mahovine ratarskih 
krovova, tihi salaši i viloviti posavski konji, miris posljednjeg 
siena: ono sunce, ona zemlja, onaj dobri i pitomi narod, sve me 
to opilo snagom starog karlovačkog vina, pa sam živio i uživao 
obješenjački: kao na bielom hljebu. TJ selu Privlači blizu Vin- 
kovaca zavolio li epu, garavu Šokicu. Ostadoh kod nje, upravo 
kod njene tetke nekoliko dana, a moj drug J — ć čekao me u 
Vukovaru. Dabogme, nisam stigao u urečeno vrieme, i ostadoh 
sam. Raztrieznih se. Jesenje lišće, magla, kiša pada na moje 
putove. Bazdaličem već mjesec dana. Otrcan kao prosjak, crn 
kao Ciganin. Ili natrag u vojsku ili u Beograd. Odlučio sam 

se za Srbiju, i kako nisam imao putna troška, prieđfem iz Vu- 
kovara pieko Dunava k mom djedu, vascieloj Bačkoj poznatom 
»meštru« (učitelju) Grgi, koji je tada ljetovao u ubavom selu 
Plavni, kraj dunavskog rita, bogatog jelenima i pticama močva- 
ricama. Hesapio eam, da roditelji »diđi« ništa nisu javili od 
straha, da ga ne uplaše, i nisam se prevario. Povjerovao mi je, 
da sam na dopustu. Za dva sata doveslasmo do sela. Pod sta- 
rim dudom dršću »Narodne Novine« u poznatim starim rukama. 
Moji rođaci, bački seljani, liepo me ugostiše, i za tri dana vra- 
tim se preko Vukovara u Mitrovicu, odakle ću ravno u Beo- 
grad. Uveče, oko sedam sati, čekao sam na stanici i zabavljao 
se sa vrlo ljubeznom ženom advokata, ali uto dođu u čekao- 
nicu žandari. Uhite me. Tablo! Gospođa advokatica branila 
me kao Drajfusa, govorila je, da sam đak, a ne vojnik, al’ sve 
uzaman. 

Izdao me vojnik iz moje čete. Slučajno se desio u Mitrovici 
na sudu. 

Turiše me u najgoru buharu. Pod daskama tovar od man- 
gupskog đubreta. Za nekoliko minuta napunih se ušima i stje 
nicama. Parcovi mi skaču u pantalone. Uzaman se za mene za- 
uzimahu patrioti, g. Gamiršek, industrialac, i novinar M. Eelić. 
Cio drugi dan ne dobih kore hljeba, jer u civilnom zatvoru kao 
vojnik nisam »imao prava« jesti. Bijah sretan, kad me sutra- 
dan oko devet sati odpratio pandur na stanicu, za Petrovara- 
din. Tako sam gladovao, da zaboravih pobjeći. Od. Rume bi- 
jasmo sami, čuvar je zadri emao, kukuruz na širokom polju je 
visok i gostoljubiv, ali ja ostadoh, jer se nadah odmoru i čistoj 
vojničkoj menaži. Ali i ta nada me iznevjerila. Moj čuvar se 
skine s vlaka u Majuru mjesto u Petrovaradinu, i kad stigosmo 
pješke u grad, vrieme ručka je već davno prošlo. Bilo je to u 
subotu. Pošto sutra, u nedjelju, ne rade oficiri u kancelarijama, 
bilo mi jasno, da ću do ponedjeljka gladovati. 

Turiše me u rupu na jednoj od gradskih kapija, iza Wach- 
zimmera, s kamenom mjesto kreveta. Do nedjelje su stražili 
artiljeristi Cesi, koje umjesto odgovora na moje zaklinjanje za 
hranu udarahu kundacima kroz drvenu ogradu moje menažerije. 
Srećom se straža izmieni, i jedan graničar infanterist dobaci 
mi krišom vojničkog somuna. 

Tek u ponedjeljak me »primiše« i poslaše u široku, bielu 
sobu s izlazom na sjeveroiztočnu gradsku kapiju. Sa mnom je 
bilo još nekoliko civilista zbog prekršaja na manevrima. Na ve- 
liku moju sreću robijaši pod iztražnim zatvorom nose mundir 
svoje čete, i pošto u Petrovaradinu nije bilo husara, mogao sam 
se koristiti mojim otrcanim civilnim odielom, dok ne stigne iz 
moje komande uniforma. Prvi dan proživjeh prilično. Imao sam 
još apetita, dobro sam spavao. Moji supatnici (jedan seljak, 
jedan ekonom iz Križevaca i dva Ciganina) bili su ugodna 
gospoda. Bio sam još fizički slomljen. Najbolji liek protiv 
duševnih jesu tjelesni bolovi. No treći dan pustiše seljaka i 
ekonoma, a ja ostadoh s Ciganima. Noću mi nije više padao 
san na oči. Zorom sam sanjao grozne snove. Nismo smjeli pu- 
šiti, i pušili smo grozan duvan, koji nam je ukriomčario pekar 
oko jedanaest sati prije podne, kad smo pod puškom nosili na 
nužnik zajednički »kazan«. Kako nismo imali žigica, palili smo 
cigare, zavijene u stari novinski papir, udarajući gvožđem po 
gvozdenoj peći i hvatajući iskru na gubi pepela od suvih starih 
krpa. A napolju već sipi i sipi kiša, tužna i žuta, prva jesenja 
kiša, a magla pritisnula duše kao sindžir od olova. 

Pobjeći odlučih tek dva sata prije čina. Pričam tu po- 
znatu priču, jer sam imao dosada običaj mistificirati ljubo- 
pitljive ljude, i jer su se o tom biegu tiskale nevjerojatne 
verzije, n. pr. da sam sa Varadina skakao u Dunav, da su za 
mnom pucali i da sam tako doplivao u Beograd. 

Jednog, dakle, jutra, koncem rujna 1894., vrieme se raz- 
igralo, sunce je sinulo, a ja promatrah kroz rešetku sjajne 
i crvene nianse na hrbtu oficirskog konja, koji je mirno pasao 
travu, a pored njega legao nauznak »furešec«, sklopio oči i 
zapjevao. Sjetio sam se na dugačku zimu, na samoću među 
tim grobničkim zidanama, na sramotu. Najviše me mučilo, što 
nisam smio misliti, čitati, pa da ću izaći iz te ljudske sramote 
kao kreten, idiot, kukavica, kandidat za propalicu. Odlučih po- 
bjeći, još danas, što prije, odmah, umaknuti ili poginuti. Nikad 
ne bijah u tom kraju, ali sam znao odprilike, gdje su Novi Sad 
i Beograd. To se osjeća . . . 

Svaki dan poslije jedanaest sati prije podne dolazio bi na- 
rednik tamničar s onoliko momaka, koliko je bilo nas robijaša, 


— 221 — 


jer je svakoga hranila druga kompanija. Vani, dva tri koraka 
pri tamničkom izlazu, na unutrašnjim bedemskim vratima, 
seta dan i noć stražar. 

Trebalo je ugrabiti zgodan čas i strugnuti u trenu, kad 
je tamničar s momcima najdalje od tamničkog izlazka, 
i šmugnuti na hodnik u momentu, kad mi je vojnik okrenut 
leđima. Moja sudbina i dobra sreća je htjela, da sam sve te 
momente mogao upotriebiti. Naš stol odgurao sam prije na- 
rednikovog dolazka diagonalno od vrata u najudaljeniji ćošak, 
i kad je za tamničarom ušao posljednji momak s hranom, šmug- 
nem na hodnik, i opazim, da vojnik šeta gore, ne prema meni. 
Dok još nije stigao do gornjeg stožera od gradske kapije, do- 
trčao sam do druge, izlazne bedemske kapije, prešao sam ću- 
priju i na suncem obasjanom putu sretnem (malum omen!) 
babetinu s korpom i suncobranom. Staza srećom zakreće i gubi 
se iza zidova, i tako me sa gradske kapije ne mogahu opaziti 
eventualni gonioci. Skočim u jedan jendek, prieđem preko dva 
tri, sve niža i niža bedema i nađem se na stazi, što vodi na 
novosadski most. Zavučem se u dunavski vrbak, i kad se nađoh 
na mostu, zabrujaše novosadska i varadinska podnevna zvona. 
Ćuprija vrvi od svieta najviše vojnika, sred mosta sretnem ofi- 
cira auditora, koji me primio; tako smo prošli jedan pored 
drugoga, da me nije mogao vidjeti zbog stupova, što diele 
kolski most od pješačkoga. Cielim putem se nisam okrenuo. U 
leđima senzacija, kao da me nekoliko dobrih strielaca uzelo 
na nišan. 

U Novom Sadu nahranila me ovčjim mliekom seljanka, 
a cielo poslije podne ležah u visokom kukuruzu, što kao haj- 
dučka šuma pritisnu široko polje. Blizu, na putu na sjever 
spram barutane, svaki čas se pojavljuju vojničke patrole. Na 
jesenjem crvenom suncu gore vrhovi novosadskih zvonika, a 
na zelenom fruškom kalpaku plamti Petrovaradin kao prokleti 
grad, kao fatalni dragi kamen. Osjetih, da sam slobodan, i tko 
to nije osjetio, ne zna, kako grije slobodno sunce, kako duva 
slobodni vjetar i kako je sladak slobodni kruh! 

Spavajući danju i pješačeći noću, stigoh treći dan o podne 
u Pančevo. Umoran legnem kraj plota na uzvisici, što se spušta 
prema Tamišu. Beograd, nepoznata varoš, grad mojih nada, 

koči se nad sjajnim vodama, i ne vjerujem očima, da sam blizu 
cilja, da su ova modra mekana brda sloboda i Srbija. Osjetih 
ljutu glad, i u vrtu, nad glavom, opazim zrele jabuke. Skočim 
preko plota i kad napunih džepove, diže se u voćnjaku, blizu 
kuće, žagor, graja, i najzad se iza granja i lišća pojave dva 
gospodina, mlađi, plav, u prsluku, i stariji prosied i bradat, a 
za njima nekoliko čilih, snažnih pivarskih momaka, pa za mnom 
u potjeru. Kako sam bio izmožden i umoran, uhvatiše me brzo 
kod plota. Najprije me htjedoše ljudski izmlatiti, ali pošto moja 
fizionomija postade sumnjiva gazdi — starom gospodinu, vik- 
nuše gospoda svoje komšije žandare, i iza neopisivih poniža- 
vanja odvede me, s otečenim džepovima, podnarednik žandar 
kroz gradsku ljubopitljivost u varošku kuću. Bilo je to oko 
dva sata po podne. Do šest sati u veče sjedio sam u pandurskoj 
sobi, čekajući na tužioca, u groznoj neizvjestnosti. Malo prije 
bila mi je Srbija nov život, sloboda, tako reći preko Dunava 
pred nosom, trebao sam tek posegnuti, a sada — jedan glupi 
slučaj, sitnica neka me prokaže, da sam robijaš bjegunac i sve, 
sve je propalo, svršeno! Nikada nisam proživio groznijih, očaj- 
nijih časova kao ono zbog nekoliko crvljivih jabuka. Čudim se, 
da nisam za ono četiri sata čekanja poludio, osiedio, presvisnuo. 
No tužilac, g. Vajfert (otac, poznatog beogradskog industrialca), 
nije došao, i najzad me izvedoše pred policijskog šefa. Rekoh, 
da se zovem Ištvan (Stevan) Jurković, da sam putujući glumac, 
pa dođoh u Pančevo radi novosadske družine, koja je trebala 
doći za dan-dva. Povjerovaše mi. Policijski narednik, debeli 
Madžar, bijaše vrlo ljubezan. Dali su mi t. zv. otvoreni pasoš, 
s kojim sam mogao bezplatno putovati željeznicom, i vratiti se 
kući. Prenoćih na čistom ležištu i u zoru me, čilog i odmorenog, 
odvede uparađen pandur do tamiškog bogaza, odakle se zavu- 
koh u najgušći dunavski vrbak. 

Oko podne naiđu lađari i pomogao sam im vući lađu uz 
vodu. Tako smo prešli austrijsku financijsku stražaru. Na đo- 
mak Zemuna ukrcamo se i zaveslasmo spram Beograda. Pošto 
nisam imao nikakvih dokaza, da sam vojnički bjegunac, poslaše 
me sa savske stanice u Upravu varoši. Upravniku Kasidolcu 
rekoh, šta je i kako je, i on me vrlo ljubezno uputi, da me mora 
nekoliko dana zadržati u policiji, da ću se danju moći slobodno 

kretati po dvorištu i da ću brzo biti pušten, ako me iz Austrije 
ne potraže kao običnog zlikovca. I tako padoh već prvi dan u 
centar najaktualnijih događaja. Moji suputnici su bili učestnici 
Čebinčeve i »markaške« afere. Tamo pod orahom prvi put vi- 
djeh gg. Doku Novakovića, Acu Stanojevića, Jašu Nenadovića, 
Simu Đakovića. Koliko se izmienilo za ovo godina! 

Kad se nađoh jedno sunčano popodne na nepoznatoj kal- 
drmi, u žagoru poznatog razgovora bijah tako sretan, da sam 
veselo tražio ma kakav posao. Htjedoh u konobare, ali ka- 
fedžije nađoše, da sam suviše biedan i otrcan za tu reprezen- 
tativnu funkciju. Nisam bio ni za kelnera! Već u policiji mi 
rekoše, da je moj ujak, dr. Šams, državni kemičar, nedavno od- 
putovao. Pred veče se krenem na prenoćište u Ratarskoj ulici 
i na tramvaju opazim prijateljsko lice. Bio je to Stjepan Bro- 
zović, sada urednik »Narodnoga Lista« u Nju-Jorku. Godinu 
dana prije mene pobjegao je iz iste čete u Srbiju, a prije dva 
dana stigao je u Beograd sa Vrške čuke, gdje je bio majdanski 
pisar. Bratski me primio i pružio mi prvu pomoć. Postao sam 
čelist, pa novinar, literat. Nije Bog zna šta. 

(»Djela« A. G. Matoša, Knj. IV., Zagreb 1937., str. 197.) 


Moji zatvori 

I ja bijah u zatvoru kao Dostojevski, Verlaine i Wilde. I 
ja pobjegoh iz bajboka kao Casanova, pa kad se toliko govori 
o zatvoru i zatvaranju, hajd’ da i mi reknemo koju o svojim 
buharama kao Silvio Pelico i Stjepan Radić. 

Prije svega izjavljujem, da volim smrtnu kaznu od hapsa. 
Ubijen, obješen doduše još nisam bio, ali dogodi li mi se taj 
baksuz, očajavat ću mnogo manje, no da ležim u zatvoru, jer je 
smrt oslobođenje, a zatvor je nešto užasno, nepodnošljivo; ro 
bija je robstvo. Najgroznije je, što se može čovjeku dogoditi, 
da danas, iza nekih sto godina nakon ukinuća robovanja u 
Europi, bude zarobljen i postane rob, to jest čovjek, koji ne 
smije absolutno ništa činiti, što bi sam želio, koji može samo 
onako plesati, kako drugi zvižde: koji je zatvoren. Ja sam 

uviek najživlje osjećao, da sam čovjek samo toliko, koliko sam 
sposoban koristiti se onom slobodom kretanja, koja čini čo- 
vjeka čovjekom. Uzmite mi tu slobodu i prestadoh biti čovje- 
kom, postađoh tuđim, ne svojim udom, jer me ne pokreće moja, 
već tuđa volja. Ubijte me i — što? Vi požuriste tek prirodni 
proces, jer najzad svaki mora umrieti. Smrt, pa i nasilna, ni- 
kako me ne ogorčava, jer je naravna i logična kao i život. Kad 
već znamo, da umrieti moramo, sasvim je svejedno, kako i gdje 
ćemo poginuti. Meni se smrt u boju ili na stratištu, ukratko: 
svaki oblik nasilne smrti čini mnogo ugodnijim od polaganog 
crkavanja i krepavanja na dugotrajnoj bolestničkoj postelji. 
J a bih volio, da me živa spale kao mučenika, no da se godinama 
i godinama mučim na lagumima težke i neizlječive bolesti kao 
rak, paraliza itd. Smrtna kazna me dakle nikad nije ni naj- 
manje plašila i bunila, pa bih i danas mnogo lakše podnio, da 
me ubiju, no da me zatvore, da me liše slobode, jer u prvom 
slučaju na neki način ostajem, a u drugom prestajem biti 
čovjek. 

Kao svi, bijah zatvoren, prije no što usrećih svojom na- 
zočnošću konac slobodnog devetnaestog i početak slobodnog 
dvadesetog vieka, jer je čovjeku suđeno, da bude devet mjeseci 
uhićen, prije no što se rodi. Život je prema tome vrsta amne- 
stije. Život je oslobođenje od zatvora. 

Zatim bijah zatvoren u školi. Karcer. Osudiše me na nekih 
šestnaest sati, dva puta po osam. Ta kazna imađaše tu poslje- 
dicu, da nisam našao velike razlike između školskih sati i sa- 
tova u zatvoru. Jedne i druge sam morao odsjedjeti, pa dok 
sam u školi bio u svojim meditacijama smetan profesorskim 
nametanjem, u karceru mogoh driemati, razmišljati o ljudskoj 
nepravdi, pušiti i gledati kroz prozor štiglice na kestenima 
Štrosmajerova šetališta, što mi se rugahu, kao da se i pticama 
ne događa, da ih zatvaraju zbog pjesama, pa još pjesama bez 
rieči! 

0, nikada ne mogah gledati u kavezu zarobljenog slavuja, 
kosa, kanarinca i ševe, bez želje, da ih pustim. Jedar ed oslo- 
bodim tako grlicu i malo te je ne udavih, kad se iz vrta opet 
vratila u svoju gajbu. Ima dakle i ptica, kojima je robstvo u 
kostima kao mnogim ljudima i zemljama. 


»Antologija« 

Gumuše me u pastuhare, jer silom htjedoše iz mene nači- 
niti Radetzkoga. Napokon mi dosadi boj s amazonkama, n tom 
slučaju s bedevijama i kobilama slavonskim, te dadoh petama 
krila. U kolovozu se to desilo, slično Horacijevom junačtvu u 
boju kod Filipa i baš ovih dana je tome ravno osamnaest go- 
dina. U Mitrovici me prosočio neki pastuhar Schiitz i uveče 
me na stanici, baš kad htjedoh vlakom u Beograd, aretiraju 
dva žandara i povedu kroz varoš, punu večernjeg odmaranja 
građanstva na klupama pred kućama. Bijaše mi jasno, da sam 
smatran zločincem i duboki stid je moj pogled prikovao na 
zemlju. 

Iza formalnosti iztresoše mi džepove. Nikad više ne vidjeh 
ono nekoliko formata. Onda me zatvoriše. Pokojni industrialac 
Gamiršek i urednik Hrv. Branika, čestiti pop Relić, uzalud se 
za mene zauzimahu. Bacilo me u najgoru jazbinu i jedva ne- 
kako javim dopisnicom u Zagreb, da sam u »rukama pravde«. 

I sada vidim žuto golemo dvorište sa žutim golemim zi- 
dovima u žutoj, očajnoj večernjoj atmosferi sve tamnijoj i 
beznadnijoj. Pod rešetkom moje rupe stražar, crna silhueta, 
mrka, tamna sjena, i tamna sjena je nesreća, što u mraku 
kao smrt čeka na svoju neminovnu žrtvu. U brodolomu sviesti 
i ponosa, a automatskoj očajnosti dugo ne osjetih i ne vidjeh, 
gdje sam. Kao stvar se bacih na neke daske, koje su kao ča- 
đom, kao bojom bile namazane nečim živim ... Za tren se na- 
punih ušima i stjenicama, o kojima dosele čuh tek. pričati. Mi- 
ševi i parcovi pojaviše se na podu, na zidovima. Strašne vizije 
deliriuma tremensa postadoše stvarnost, kukavna, sramotna i 
užasna. Pod prokletim daskama za ležanje bijaše pravi prav- 
cati nužnik, hrpa infamnog ljudskog đubreta, što se umočva- 
rila, usmrdjela u nesnosnu gnojnicu. Od smrada spopada me 
muka kao u težkom pijanstvu, padam u ledenom mrtvačkom 
znoju, povraćam, i kad mi se vraća sa snagom sviest, sva ži- 
votna snaga, sva revolta i prkos uhvaćene životinje i poniženog 
čovjeka obuzme me do ludila, stanem kleti, vikati, udarati 
težka vrata šakama i nogama i lupati glavom o zid, izaziva- 
jući i začikavajući stražara u neodoljivoj želji, da se otvore ta 
strašna glomazna vrata, da naletim na bajunet, da zabijem 
nokte u meso, zube u grlo, da trgam kao zviere i da me raztr- 

gaju kao životinju, pa da svemu bude kraj. Ali tvrda je brava, 
tvrđe su rešetke, još tvrđi sinji duvarovi, a odnekud iz tamnice 
čuje se kao iz zemlje, kao izpod groba udarac, plač, vika, škri- 
panje zubi, bogumrska kletva, strašni muk, što se dere kao 
hropac i posljednjem muku sličan hropac zlikovca, pijanice 
što li, povećavajući još tišinu mraka i olovni mrak te mučilačke 
tišine . . . Činilo mi se, da tu, blizu mene, izpod mene ili iznad 
mene nekoga tuku, muče, premlaćuju . . . Htjedoh ujedati zid, 
kao biesni kerovi što ujedaju žbice i osovinu. Do praskozorja 
sam tako bjesnio, a kad je stalo svitati, kad užasna stvarnost 
stade dolaziti iz mraka sve jasnije, kad me svietlo stade lupati 
po prsima i sljepočicama i sramota Čuškati po obezčašćenom 
obrazu, kad se osjetih kao ptica u krletki, kao vuk u stupici, 
kao tigar u menažeriji, kao zlotvor na dnu života, kao ranjenik 
na mrtvom Kosovu, sjetih se svojih milih i dragih i zaplakah 
plačem nemoćnih, ostavljenih i odbačenih. Ima godina, koje 
su trenutci, i trenutaka — godina. Ciele godine prođu kraj vas 
jednoličnošću rieke i bliedim indiferentizmom tihog, visokog 
oblaka, dok ima časova, u kojima je svaki vremenski atom ne- 
zaboravan događaj, koji vas je zauviek obilježio i ožigosao. Do- 
sta sam toga doživio i pozaboravio, ali svaki momenat robo- 
vanja i kratkog tamnovanja moga i danas mi je, iza osamnaest 
godina, jasan kao evo ovo pero i papir, a nema mjeseca da ne 
sanjam, kako sam zarobljen, zatvoren, pokušavajući pobjeći i 
lupajući šakama i glavom kao Židov po tvrdom miru jeruza- 
lemskom, po gvozdenim kapijama sudbine, iza koje se čuje po- 
grdno cerekanje ... 

Cieli još jedan ovakav dan. Ciela još jedna ovakva noć. A 
vani sunce sja, crveni se lubenica kao sladki osmieh na dra- 
gom mladom nekom licu, mikroskopske dlačice kao na zreloj 
breskvi, mjesec u tužnom nokturnu izlazi iza krova i izčezava 
kao blieda paćenička glava, a vrabci i laste Sve cvrkuću, žvr- 
golje: slobodne — slobodne — slobodne. Od gamadi mi je već 
ošugavilo tielo, ta rupa već smrdi vlastitim mojim smradom, 
gadim se već kao gubavac sam sebi. Mrzim već sve, a već po- 
misao na svirepo, pogano ljudsko lice boli me od mržnje i ga- 
đenja. Već mrzim čovjeka kao pravi zločinac. 

Cielo to vrieme mitrovačkog tamnovanja ne dadoše mi za- 
logaja, jer kao civilne oblasti ne moraju tobože hraniti vojnika. 
Osjetih glad sve više i više, pomišljajući kao na spas na vara- 
dinsku robiju, jer ću tamo barem jesti . . . Odlanulo mi, kad me 
napokon pandur poveo na stanicu na novo moje »opredjeljenje«. 
Putujući preko kitnjastoga Sriema, kroz onu visoku kukuruzu 
i masna polja, zaspao je moj pratilac, pa kako je vlak išao 
sporo, kako bijasmo sami, mogah mu oteti pušku i umaknuti, 
skočiti i izgubiti se u šikari ili u visokoj kukuruzi. Glad, ljuti 
glad učinio me kukavicom. 

Bijaše subota i kad me stražar u Petrovaradinu u tvrđavi 
predao, menaža je već davno minula, i kako se subotom po- 
podne i nedjeljom ne ureduje, za vojničke oblasti nisam posto- 
jao i ostadoh sve do ponedjeljka, dakle još dva dana, bez hrane! 
Zatvoriše me iza rešetke u nekoj stražarnici i stražar topnik, 
kad ga zamolih malo hljeba, udari kroz drvenu ogradu kunda- 
kom prema mojim prsima . . . 

Bijaše manevar i noću uoči ponedjeljka srećom izmieni 
topničku pješačka straža. Nagovorim vojnika, naše gore list, 
i on mi nakon svoje službe donese i dobaci pol somuna. Pro- 
gutah bez žvakanja i padoh u san kao stvar. 

Najzad me »primiše« i uvedoše u veliku sobu na sjevero- 
iztočnoj gradskoj kapiji s dva okovana prozora i s težkim gvo- 
zdenim vratima. Sa mnom zatvorili još nekoliko rezervista, koji 
brzo odoše, te ostadoh sa dva Ciganina. Na daskama slamnjače 
s čistim ćebetima. Svaki dan oko jedanaest i po, uz signal tan- 
kog zvona, koje mi još zuji u ušima, donosi hranu tamničar sa 
tri vojnika. Pred kapijom vječna monotonija šiljbočkih koraka. 
Prvu noć, sit i umoran, zaboravih na sve, pretvorih se u živo- 
tinju i spavah kao zaklan usuprot užasnom smradu iz drvenog 
ledena, koji je služio kao nužnik i kao mučilac. 

Drugi dan još hajde de. Svaka novost, pa i ova, silno me 
zanimaše. Izvjedljivost je kod mene jača od nagona samoodr- 
žanja. Izpitujem peć i vidim, da je bieg kroz dimnjak — nada 
u raj. Pravim užasne, novinarskim papirom smotane cigarete 
i palim ih kao gubom ukresanim pepelom od spaljene tkanine. 
Ali noć — noć! 0 spavanju ni govora, imam užasne sne i budim 
se s krikom na suhim ustima. Snivam, da škrinuše težka tam- 

nička vrata, da je ušao koban, strašan zlotvor i da me ščepao 
gvozdenim pandžama za podgrlac... Otvaram oči i odista: po- 
red mene na bliedoj agoniji prvog praskozorja novi robijaš 
škripi zubima, nešto mrmlja i steže me u snu rukama za vrat . . 
Gurnem ga u smrtnom strahu, on se jedva budi, i čujem, da 
je to onaj vojnik — zaboravih mu ime — "sto pobi u Karlovcu 
krčmara sa svim ukućanima, pa ga vode u Brno na robiju . . . 
Banom zorom gledam robijaše u sivim robijaškim haljinama, 
kako se tiho gube na sivi robijaški posao među sivim garni- 
zonskim zidovima. U mračnom kutu diže se iz smrdljive naše 
brente dim, plin amonijaka i sumporne kiseline, od smrada me 
peku oči i grlo, muka me spopada to teža, što ne mogu povra- 
ćati, i u žutom smradu, plinu i rezkosti »aquae foetidae« ide u 
omaglici prema meni žuti demon u robijaškoj haljini, sav u 
čiru, gnoju, rani, blatu i đubretu, pada mi na nemoćna prsa 
težinom smradne materije, guši me, obrće mi srdce, mozak i 
crieva, uvlači mi se i kopa po kostima, pa kad se budim s 
usijanim olovom, s lavom vulkana i s raztopljenom platinom 
u glavi, koje ne mogu dići, usta su mi puna odvratne, ljigave 
kiseline, što se liepi, a niz usne se ciedi nemoć i otrov zelene 
žuči. Da mi je barem raditi, raditi što. Da barem imam kakvu 
geometriju, da barem mogu naizust učiti grčki rječnik ili da 
barem imai^L papira i olovku, pa da pišem, pišem i pišem, iz- 
dahnuvši na posljednjoj rieči: absurd, glupost, ništa, 
kletva, nemoć, Bog, pakao... I još nekoliko mjeseci, 
za vrieme ciele iztrage, trajat će taj nerad, to buđenje mrtvaca 
u tjeskobi groba, to promatranje duše, kako trune i vene tielo, 
i to smalaksavanje tiela pri osjećanju, kako na um, na volju, 
na dušu pada magla, mrak, bestijalnost, idiotstvo, kretenstvo, 
a kroz pomrčinu duva vjetar ludila i bjesnila u razkorlačenom 
ritmu očajnosti i ledu smrznute suze i u grču svisnuloga 
srdca . . . 

0, kako je sretan prosjak, koji skuplja sunčane zrake u 
kosti, kojemu s lica odsieva mjesečina i koji grede za oblacima 
i zviezdama u šaptanju rose na slobodnim drumovima! Taj 
cvrčak, što mi noću dušu para kao briljant staklo, taj cvrčak 
bi zauviek mukom umuknuo, da osjeti tek mrvicu bđla moje 
sapete i kao dinamit u bombi stisnute misli! I dok ja tu ležim 

i crkavam kao gubavi Job i kao Lazar pod pločama groba, na- 
polju pjeva već sunce po krovovima, nebo me gleda u tu rup- 
čagu kao dobro modro oko, trublje trešte, momčad podcikuje i 
masira u ritmu pjesme i srdca, zvona pjevaju uzduhom kao 
vesele uzvijorene zastave, a moj otac u dalekom gradu dobiva 
siedu kosu zbog sina robijaša, moja mati gubi vid od suza, a 
moja djevojka čeka, da odovud izađem i da se s njom ubijem 
(ili priča, da me nema čast poznavati). 

I tako dalje. 

Ostalo je poznato i izpričano. Odlučih pobjeći ili poginuti. 
Pobjegoh izpred straže, imajući i danas u plećima senzaciju, 
da me netko puškom gađa. Pobjegoh, jer bi me mjesec dana za- 
tvora ubio kao one divlje životinje, koje, kao gorila, ne mogu 
disati iza brave. Zato i velim, da razumijem smrtnu kaznu, ali 
ne razumijem torture zatvora. 

Kralj me milostivo pomilovao. Čovječanstvu sam koristniji 



Porušena crkva 


Čini vam se: porušena crkva , 

Tihi spomen sretnih onih dana . , 
Kad je ljubav sterala tu krila 
Povrh svježih^ milovanih rana. 

Sad je tuga prevjesila veo , 

Da sakrije pustoš onu grdu , 

I plam zadnji osjećaja bolna 
Da utrne u srdcu već tvrdu . 

Svud okolo povenuto cvieće — 

Spomen šapćuć vjetar tuda stenje, 
Samo br sijan — - jadikovka grana — 
Uz zidine trošne gust se penje . 

Dan je težak , košto znade biti 
Srdce bolno — kada se prelama , 
Ali ipak gle i rosnih kapi! — 

Ko da žele smekšat tvrdost kama. 


Za čas čuješ — ko da nešto plače — 
Onda opet gdje zamire jeka . . . 

Ne znaš, je l 9 iz porušene crkve 
U oddrugud nekud iz daleka . . . 


Čini ti se: porušena crkva, 
Sretnih dana tužna uspomena, 
— Izpod križa svaki dan tu kleči 
Grleći ga — u crnini žena. 

(»Jeka od Osijeka«, Osijek 1919., str. 44.) 


Što se pjesmom 

Što se pjesmom baviš! — 
Neki meni vele — 
Kradeš Bogu dane 
Uz te puste želje! 

Man’te, ljudi, za Boga, 

Ta pjesma je sveta, 
Ljubav — zagrljajem 
Oba spaja svieta. 

A da nje nam nije, 

Kako bi do raja ? 
Potonuli mi bi 
U dolini vaja . . . 

(»Rodoljubke«, Mitrovica 1893., str. 12.) 

Liepim Dunavom 

Crtice s puta Višega ženskog liceja u Osieku. 

Smislili smo, da se ukrcamo na lađu u Osieku, pa da Dravom 
i Dunavom provedemo mladež našega ženskog liceja, da je 
prirodne ljepote, historijski spomenici i život ondašnjih ljudi 
nauče cieniti i ljubiti hrvatsku grudu. Ali nam je na prvu točku 
našega programa »Dravom do Aljmaša« zapisala uprava pa- 
robrodarskog poduzeća: Nem lehet! — Nije bilo druge, nego 
sjesti na »Allamvasut«, pa se odvezti do Dalja, da odande po- 
đemo pješice do Aljmaša, i tako uhvaltimo plavi Dunav . . . 

Od Osieka do Aljmaša. Domala je došla biela lađa. 
Eazumije se, da smo se brzo našli na njenoj provi. Iza nas se 
bielio Aljmaš, ta prva historijska točka na našem putu, još 
iz 13 . stoljeća, kad je ondje stajao kašteo na obranu prievoza 
iz. Dunava u Dravu, i »crkvica na briegu povrh Aljmaša«. Od- 
mičući Dunavom gubile se i uspomene aljmaških gospodara: 
Talovaca, Korođa, Ćupova, pa i nemile slike iz doba turskoga 
gospodstva, kad je ondje spahijom bio Bećir-aga iz Osieka. Kad 
još posljednji put pogledamo na Aljmaš, vidjesmo crkvicu, oko 
koje je naselio razštrkani narod iza Turaka neki Stjepan Po- 
savčević, prvi knez novog Aljmaša, pa se s pobožnim uzdahom 
sjetismo Majke Božje, kojoj i danas ide na poklon toliki narod 
iz okolice, pa i iz prekodunavskih krajeva, da ondje kod nje 
nađe utjehe . . . 

Od Aljmaša do Vukovara. ... Tada nam se poka- 
zala vukovarska željeznička i parobrodarska stanica, pa i sam 
Vukovar. Vrlo je simpatičan s Dunava, osobito onaj dio, koji 
se uzpeo na brežuljak. Imali smo pri ruci sliku staroga Vuko- 
vara iz g. 1608 ., pa smo tako vidjeli, da je na mjestu današnjega 
franjevačkog samostana i crkve stajala tvrđava priličnog ob- 
sega. U njoj su i pred njom tu po zakutcima stanovali Turci. 
Još i iza Turaka ostali su u njoj topovi. Tvrđava mora da je bila 
od najstarijih vremena, pače od Rimljana. Kako Vuka utječe 
kod Vukovara u Dunav, jamačno su tu strategijsku točku 
utvrdili već Rimljani. Sulejman, kad je išao na Siget, sagradio 

je preko Vuke most. Povelja Kolomana, vojvode slavonskoga 
iz g. 1231., dokazuje drevnost ovoga mjesta . . . 

Od Vukovara do Iloka. Jedva smo prošli modernu 
uređenu klaonicu na Dunavu, kad nam se u daljini pokazala 
biela crkva sotinska, kojoj ide na poklon mnogi narod iz okolice. 

Mirni onaj labud, što planduje na proplanku Fruške gore 
povrh Dunava, ne kazuje mnogo, ali da tko odškrine vrata stare 
poviesti, našao bi se u bogatoj riznici. Tu su mnogi grobni spo- 
menici rimski s nadpisima; tu su svjetiljke s grobova. Ima 
liepo sačuvanih rimskih posuda, oružja, nakita, prstenja, go- 
lemih peći, a što je najznamenitije, ima ovdje sva sila novca, 
od Gaja Juli ja Cezara pa redom od malo ne svih rimskih ca- 
reva sve do Teodozija II. Jasan dokaz, da je to mjesto bilo na- 
seljeno i važno, a zvalo se valjda Cornacum. Na rimskim spo- 
menicima stajala je u srednjem vieku Zatha, tvrđava i crkva. 
Znamo o njoj samo toliko, da je g. 1608. bila razorena i tvrđava 
i crkva. 

U tom promatranju prođosmo kraj Opatovca i Mohova, i 
već iz novoga dunavskog kanala ugledasmo Šarengrad, razva- 
linu na starom briegu, s liepim mjestancem na ravnici pokraj 
Dunava, sa starom crkvom i vrlo karakterističnim tornjem. 
Nisam ovaj put htio naširoko prikazivati staru Atiju našim 
licejkama, jer sam u duši pohranio tajnu, prvom zgodom onamo 
ih ravno povesti i pokazati, kako čarobni Šarengrad skriva u 
svojim mirisnim njedrima dragocjeni amanet poviesti. A drugo: 
već nam se osmjehivao u blizini Ilok: glavni cilj našega 
putovanja. 

Boravak u 1^1 oku. — Sielo. Čestiti zbor iločke više 
pučke škole srdačno nas dočekao. Njihove se zlatne učenice oti- 
male, koja će dobiti našu licejku kao gošću. U času već stu- 
pasmo li epom alejom prema priestolnici zadnjega kralja bosan- 
skoga — Nikole Iločkoga . . . 

Naše dojmove najbolje je prikazala jedna licejka u s^om 
govoru, izrečenom na koncertu, koji je za našu ljubav priredila 
školska omladina a Iloku isto veče, pa ga zato ovdje u cielosti 
priobćujemo: 

»U školi smo često čule o slavnim i Jiepim krajevima naše 
domovine Hrvatske. Ali — iako je naša bujna mašta znala stvo- 
riti kule i gradove, začarane dvore i vilinski sviet, nije mogla 
dočarati slave i ljepote onih krajeva, koje vidjesmo na svom 
putu. Iza naše Murze, gdje trajemo dane, kako nam se smiešio 
gradić na proplanku Erdut, kako nam je milo bilo Vukovo. Ni 
Zatha nije propustila, da nam ne rekne koju o svojoj prošlosti, 
a da i ne govorimo o starcu Atiji-Šarengradu, koji nam se nije 
ni mogao izpripoviedati . . . 

Biela je lađa jurila plavim Dunavom kao bieli galeb puči- 
nom mora, ali taj je liet pospješivala naša mlada duša — ona 
je razapinjala jedra našeg poleta, da što prije dođemo do cilja. 
Ona je htjela da vidi ono mjesto, gdje je plandovao razmaženi 
Rimljanin — in deliciis mundi, — gdje su se toliki narodi hvatali 
u koštac, da zagospoduju ovom grudom, dok se nije Hrvat sjetio, 
da ostavi hladne i strme Karpate, pa da se nastani u pitomoj 
i blagoj Fruškoj gori. 

Valovi su nas dunavski izbacili na žal podno ubavog Iloka. 
Mlado naše srdce ne može vam reći, kako je ono blaženo bilo, 
kad nam je noga počela stupati tako slavnim tlima . . . 

Zato ono pušta umu, neka on govori. 

A on*? On se sjeća slavnog pjesnika Fruške gore, Ilije 
Okrugića, koji u svom jednom eposu ovako zanosno pozdravlja 
Ilok: 

Oj, Iloče, zelen bosioče, 

U bašti nam Sriema staroslavna! 

Od milja, od uzhita nije mogao pjesnik naći ljepšega cvieta 
od našega, narodnom pjesmom posvećenog bosioka, koji miri 
i odiše, i dok moma u vrtu uz njega snatri i dok ga starica 
premeće po knjizi uspomena. Uzeo je neven bosiljak za sliku 
one slave, koja ovjenčava čelo Iloka kroz sve vjekove, a da 
nikada potamnjela, nikada povela nije. 

Pred našim očima stoji gordi Rimljanin prekrštenih ruku, 
pa s kukcijske tvrđave baca svoje sokolovo oko na ravnicu uz 
Danubij, kao da bi htio reći: Zeleni se, ravnino, da mi oko 
bistriš; plodi, ravnino, bielim janjcima, da nahraniš orla, što 
se ovdje gniezdi! 

Iza mnogih burnih bitaka i ljutih kreševa u srednjem vieku 
izlazi pred nas u zlatu i dragulju velmoža; na ruci nosi zlatnu 
jabuku, pa se njome poigrava kao lakim orahom. Ne može da 
priduši svoga glasa, već gromori: »Prelaka si mi, jabuko kra- 
ljevstva bosanskoga; Nikoli Iločkom pristoji samo jabuka uz 
krunu Stjepanovu!« 

— Nebo se naoblačuje, silan se vihor diže nad Ilokom. Ta 
oluja traje dva gotovo biedna vieka! Handžar piše poviest tih 
dana u srdca raje, suzom miesi svagdašnji kruh Iločanin. Tvrde 
zidine nad Ilokom samo glede i broje one glave, koje su pale 
pred samovoljom, silom. 

Ali. nisu mogle dogledati. One su popucale, — one se po- 
čele runiti i rušiti, pa su ih silnici morali ostaviti. A tada su 
se na mjesečevu bljedilu dovezle vile planinkinje i nad krva- 
vom prošlosti izrekle sud budućnosti: 

U tom kraju teškog jada , 

Neka odsad pjesma vlada! 

I gle! Težki lanci robstva pretvorili se u tanke žice tam- 
burice; jauk i lelek zamienio veseli poj — i propjevala brdo, 
propjevao dol! 

Uz kolievku odnjihala pjesma Šijakovića, Maršoa, koji 
pjesmom proslaviše Ilok, — brdašce na visini, koje Iločani zovu 
Kod krsta, izmamilo Karloviću poznatu omiljelu pjesmu: »U 
ranu zoru stajah ja!«. Jasno grlo pudarica probudilo je otajne 
žice u duši pjesnika Benešića. Nabožna pjesma u crkvi ođhra- 
nila Iloku sina, koji nosi mitru apostola, dala biskupa Voršaka. 
Sud vilinji pao i na onoga pjesnika Uočanina, koji mu pjeva: 

Niesi Rim , da izgred tebe 
dršću silna carstva svieta, 
nit Atena , puna ljudi , 
lakih krila , vela lieta, 
već si cvietak milovidni 
u zapučku Fruske gore , 
oko kog se vile roče , 
kom leptiri milo zbore! 

I u taj kraj, u to liepo mjesto mi smo došli . . . Mi ne mo- 
žemo zasada šta drugo reći nego: Sretni smo i hvala vam! 

Hvala vam, što nas primiste u svoje kolo. I kad odemo, 
dugo će naše srdce za vas osjećati, i naša pamet zanositi se 
za ubavim Ilokom.« 

Razgledanje Iloka. ...Nakon službe Božje poka- 
zana im je crkva, ta osobita građevina. Iza crkve pogledasmo 
tvrđavu i dvor baruna Brnjakovića, kasteo iločki, ruševinu 
stare crkve, vlastelinske pivnice i prekrasni perivoj. Osobito 
moram spomenuti bogatu knjižnicu, muzej i kolekciju umjet- 
ničkih slika u dvorcu Odescalchija, u kome smo proboravili 
čitav sat, ne mogavši se dosta nadiviti tolikim predmetima. 
Na ruku nam je bio upravitelj vlastelinstva g. Tobisch, upo- 
zorivši nas na pojedine dragocjene objekte . . . 

Odlloka do Novoga Sa da. Uranismo, da nastavimo 
put prema iztoku. Nama se pridružiše izletnici iločke škole, 
koji nakaniše do Zemuna. Hladno vrieme i vjetar bunio je ne- 
kako harmoniju naših dojakošnjih dojmova, pa se izpočetka više 
bavismo vlastitim mislima. Tako niemo prođosmo kraj Neština, 
posjeda iločkih i kraj stare Koruške. 

Istom liepa grupacija crkava i kućica u Banoštru prenula 
nas. Ne bi nitko mislio, da je to neznatno mjestance bilo nekoć 
»znatna varoš i tvrđava«, pače da je bilo u 13. vieku sielo bis- 
kupa sriemskog, dakle da je tu bila katedrala i kaptol, palača 
biskupa i kanoni čke kurije. U 17. st. ostao je svemu tome trag 
samo u starim pisanim spomenicima. Danas je tamo zanimljivo 
građena katolička crkva blizu Dunava s premasivnim tornjem, 
jedno od mnogih djela darežljive ruke grofa Choteka iz Fu 
toka, što mora svakom putniku da udari u oči, ali da i svaki 
ostane pred neriešenom zagonetkom: zašto li je tako građen® 

Liepe formacije Fruške gore sa svojim najvišim brdom, 
Crvenim Čotom, uzdizale su naš pogled u visine, pa se i ne- 
hotice oglasila naša srdca veselom pjesmom. Tako u času ugle- 
dasmo pred sobom Cerević, milo podunavsko mjesto, pa se na 
palubi popitasmo i za njegovu historiju. I tu je bio prievoz, 
kao što je i danas, i carinara. Dakako i vlastelinstvo, pa kašteo. 


Gospodovali su tu Gorjanski i Korvini. Crkve se spominju tu 
već u 14. vieku, kamenom građene, a u 15. vieku diele se sta- 
novnici na Hungare i Rasciane. Danas je tamo izključivo 
hrvatski elemenat. 

Nedaleko opazismo visoke dimnjake i biela zasječena brda. 
To je Beočin, gdje se kopa cement, najbolji na kontinentu 
Jedva je jedan profesor dospio, da o toj temi nešto progovori, 
kad li ugledasmo liepu Kamenicu sa starom bizantskom crkvom, 
miljenicom biskupa Štrosmajera. Razumije se, da se uz ovu 
starinu nadovezala čitava historija Kamenice. Najprije joj 
ulazimo u trag kao seocu »Comaneh« 1237. g. 

Nakon 200 godina već je ona »varoš, grad«, znamenit sa 
produkcije vina s loze cara Proba. Carski emin iz Petrovara- 
dina je spahija u vrieme Turaka. Župa je od najstarijih vre- 
mena, ali iza Turaka ostala je crkva do temelja razrušena, bez 
pastira, pa su fratri iz Petrovaradina dolazili, da vrše pastvu 
u zidanoj kapelici izvan sela. Iztočna crkva ostala je pošte- 
đena, pa se i danas vidi. 

Od Kamenice se prostire liep sag vinograda, posut liepim 
vilama. Amo izlieću Novosađani, da se nasrću i gorskog zraka 
i sladkog vina, a naužiju blažeiia mira. Tu je boravio dane 
sreće i zatišja čika Zmajovan, pa se mnoga figura iz njegovih 
pjesama veže za ovo liepo mjesto. 

Sada već nismo znali, kuda da gledamo. Tu kamenička 
vojnička škola i nepredobiva tvrđava Petrovaradin. Tu že- 
ljeznički most, po kojem juri željeznica, da je proguta crni 
tunel. Tamo Novi Sad s mnogim tornjevima i crkvama, pa još, 
kao naručena, # digla se tri aeroplana i produciraju se pred 
nama. Nismo govorili, nego samo gledali. Lađa zviždnula i 
mi izidosmo na suho. 

Petrovaradin. — Novi Sad. — Povratak. Do- 
čekao nas župnik Petrovaradina i donio nam pozdrav novo- 
sadskog slavulja i pjesnika Jovana Hranilovića, koji nam nije 
mogao doći ususret, jer je baš u to doba čitao liturgiju. 

Brzim korakom prođosmo Novim Sadom. U krasnoj epi- 
skopskoj crkvi baš za vrieme službe vidjesmo liepi ikonostas 
s divnim slikarijama. Pogledavši glasovitu »novosadsku pijacu« 

uljegosmo i u novu gotsku katoličku crkvu. Uzput pogledasmo 
novosadski trg, a onda se električnim tramvajem požurismo 
na dunavsku stanicu, gdje nas je već čekala gorostasna lađa 
»Wilhelm II.« Zvižduk ove lađe bio je zadnji potez našega 
putovanja. Bacismo oko na tvrđu Petrovaradin, gdje je u žup- 
ničkom domu nekoliko mjeseci kao kapelan proboravio naš 
biskup Štrosmajer, pa mu u nekadašnjoj njegovoj sobici i sada 
čuva uspomenu spomen-ploča. Tu je živovala i blaga duša 
pjesnika »Saćurice i šubare« pa »Šokice« i dr.; tu je više de- 
cenija bio centar kulturnoga nastojanja u ovim donjim stra- 
nama, gdje je bila kuća Ilije Okrugića Sriemca. — S tvrđave 
nam mahali izletnici iločke škole, a mi odvraćali, osjećajući 
u duši, kao da mašemo nečemu milom i dragom, što se od nas 
dieli, gubi i nestaje, a za čim moramo da žalimo, jer nam je 
tako bilo srdcu priraslo, a tako nas brzo ostavilo .. . 

Niema je lađa plovila bez osjećaja, pa se čisto i mi uživjesmo 
u tu duševnu dispoziciju, vraćajući se istim putem svojim ku 
ćama na svakdašnji svoj rad i gledajući na već viđene objekte 
kao na mrtve spomenike svog oduševljenja. 

(»Lijepim Dunavom, crtice s puta«, Osijek 1918.). 




Kako se Sriemac Nikola raja zadobio 

(Pjesma iz narodne duše) 


Živko B er ti ć 


Nikola se o raj naslonio , 

Preko raja u pakao gledi, 

A u paklu udovica Jela . 

— Boga tebi , udovice Jelo , 

Zašto si se pakla zadobila ;? 

Odgovara udovica Jela: 

— Kad me pitaš, pravo da ti kažem: 
Imala sam troje pastorčadi; 

Jedno iste, da ga hljebom hranim , 
A ja sam ga jedom nahranila ; 
Drugo ište, da ga pasem majka, 

A ja sam ga gujom opasala ; 

Treće ište, da ga češljam majka, 

A ja sam ga grebenom češljala. 

Za oto sam pakla zadobila. 

AV Boga ti, Nikolice mali, 

S čega ti si raja zadobio ? 


»Antologija« 

Odgovara Nikolica mali: 

— Kad me pitaš, pravo da ti kažem: 
Po drumova voćke sam sadio. 
Po šorova djevojke ljubio , 

Za oto sam raja zadobio! 

Moral ovoj pjesmi: 

Ljubi, ljubi, ne dangubi, — 

Tko djevojke ljubi, 

Taj duše ne gubi! 

(»Knut«, god. II., br. 6., Mitrovica 1905., str. 96.) 


Stara kruška 

Stara je, stara naša kruška... Bog zna, koja ju je djedov- 
ska ili pradjedovska ruka zasadila! 

Seljačkom sinu, koji nema ni povelja ni starih gradina, da 
mu kazuju historiju roda njegova — ovo su, evo, spomenici 
prošlosti, što mu pričaju o vriednim činima njegovih djedova. 
Spomenici mili, starine drage. 

Stara naša kruška mili je drug moj iz djetinjstva. Znali 
smo se u dušu: — ona mene u svaku košticu, a ja nju u svaku 
granu i grančicu. Tek smo se jedan jedini put ozbiljno posva- 
dili, i ona me je nemilo stresla sa sebe, tako da to zanaviek 
pamtim. No mi smo i poslije ostali stari znanci i prijatelji — 
uz sve opomene majčine, da se čuvam nje matore, krhke i ne- 
vjerne. 

Odvajkada stoji ona kao stožer u našoj avliji, usred sriede 
avlije, a uz nju se prislonio hambar. Svojim bujnim granama 
zakrivljivala je negda našu žitnicu kao kakvu misteriju, u koju 
nije svačijem oku bilo slobodno zagledati. Pod njom je naš 
drvnjak, a kokošima daje noćište, odkad moj otac pamti. 

Na vrhu debla ima duboko duplje, i iz tog sam duplja ja 
svake jeseni sjenice lovio. Dvaput sam iz njega i sovurinu iz- 
tjerao. 

Rasta je kao stvorena. Prvo i prvo — zgodna je! Popeti se 
na nju, kud god hoćeš! Onda je rašljasta. Iz povisoka debla 
izdižu se kao dvie svieće dvie debele otoke, a nisu razdaleko 
jedna od druge — baš kao stvorena za đermu. I otac je često 
govorio, kako će biti valjana đerma, kad se jedanput podsieče. 
A ja sam to dobro zapamtio, »da će biti valjana đerma, kad se 
jedanput podsieče« . . . 

Jedna opet grana odbila se amo uporedo sa zemljom. Na 
tu granu vezao bi moj otac svake godine o pokladama ljuljačku 
od debele vinove loze. Sva djeca iz našeg sokaka dolazila su 
k meni na ljuljačku. A ja sam bio gazda od ljuljačke . . . 

Sudiš li je po rodu i plodu, onda joj tek ne možeš zamjerke 
naći. Zimi jara je. A rodila bi svake godine kao luda. Sve visi 
na njoj. Kako je usred avlije, a visoka i velika, sve se vidi sa 
sokaka. Pa ujesen, kad će skoro već da bude zrela, a ljudi pro- 
laze na posao našim sokakom — to svako, čim je opazi, izvali 
na nju velike oči kao pestnica, pa se čudi i pokazuje prstom na 
nju: — Ao, čuda! Ala je ovo valjana kruška! — A mnogi, koji 
spazi, da sam ja kruškin i kruška moja, povikne još meni: — 
Ala, derane, ala ćeš se ti najesti krušaka! — A meni je to milo 
bilo. Ja sam ponosan bio na našu krušku, koju svatko hvali. I 
poslije takve pohvale odmah bi otišao k njoj, da kušam, je li već 
»zrela«. Pa dabome da je zrela! I sladka kao med. Zna mati, šta 
kaže, kad veli: — Istom o svetom Luki, istom će onda valjati! . . 

Mile uspomene! Negda bilo, sad se spominjalo. Kud sam 
ja ođmako, a i naša kruška kako se promienila! 

I onda je dakako bila već stara i matora, al još je bila 
snažna, puna granja i lišća. A danas jadna — sva gola, mršava 
— sva očerupana — kao da je iz vojske došla — sva izranjena 
i izsakaćena . . . 

Sve one grane odozdol, meni najmilije, što su se negda 
majci zemlji prisaginjale i od nje kao snagu dobivale, te u je- 
sen mene punim krilom nudile — sve su te već poodsiecane. Ni 
one ljuljačkine više nema . . . Oh, kako je kljasta bez nje stara 
naša kruška! 

Danas strše još u vis samo dvie one glavne otoke s malom 
i prorieđenom krošnjom prema vršiki — sve drugo podleglo 
oštrozuboj sjekiri, što reži ondje na drvnjaku... 


A još malo — pa će i one dvie otoke biti đerma . . . 

Niemo i ukočeno stoji sada preda mnom stari moj drug. 
Nema više onog bujnog zelenog lišća, da mi šapuće i treperi; 
nema više onih vitkih grana i grančica, da se veselo lelijaju 
na tihom povjetarcu i da se ljubko preda mnom naklanjaju. 
Kad vjetrić sada zapiri, stare grane tek muklo zahuje, kao da 
im je težak i najmanji pomicaj. 

Nije više, što je bilo ... 

I gledam staroga svog druga, i čini mi se, kao da mi se 
tuži, kao da mi s bolom pokazuje na onu ljutu sjekiru, što je 
izpod njega u gukavu kladu zasječena. I nešto slušam, kao da 
mi spočitava moj stari drug, što bez suze ovako stojim pred 
njim, bolnim i samrtnim. 

— A1 ne vjeruj, moj mili starče! I suza zna slagati, i suho 
oko zaplakati! Što će suza, kad si drvo suho! A1 srdce moje puno 
je bola. Ti gineš, starče stari, što si bio veza između mojih dje- 
dova i mene . . . Padaš ti, stožere kuće naše, oko kojega se kre- 
tao prvi moj život, pun presladkih uspomena . . . 

A kad tebe sada nestane — tko će mi onda onako živo bu- 
diti te uspomene, kao što si ih ti budio, — tko li će mi onda 
znati onako sladko pričati o djetinjstvu mome, provedenu toli 
slavno u dragoj kući očinskoj ! . . . 

Ti padaš ... A kako mogu ja unapredak pomisliti na rodnu 
kuću bez tebe, i na onu našu avliju bez tebe . . . stari druže 
moj? . . . 

(»Vienac«, Zagreb 1899., str. 195.) 

Opozicija predstojniku 

Nije šala • — predstojnik! 

Već nataroš svašta može, samo kad hoće. A šta istom pred- 
stojnik! Možeš misliti samo: kad dođe predstojnik u obćinu, pa 
gospodin nataroš sve maškori repom izpred njega, kao mala 
kuca pred belovom, možeš misliti onda, kakav je to gospodin! 

Nataroš baš može; može čovjeka oprostiti i od egzekutora i 
od soldačije, i od varešta i od ordinacije, pa ga zato Sriemae 

uviek treba, i uviek će mu zato učiniti svaku ljubav. Dat će 
mu i brava i purana, i rakije i vina, i kukuruza za živad i brašna 
gospoji za kolače, a odvest će ga na kolima, ako hoćeš do Budima 
grada, pa makar kod kuće i svi poslovi propali. Jer prva je 
regula, ako hoćeš kuću da tečeš: živjeti s gospodom u ljubavi. 

Tako Sriemae natarošu, a šta istom predstojniku! Ta njemu 
bi sve učinio, jer taj opet sve može! Taj bi mu valjda mogao 
dopustiti — kad bi mu bio prijatelj — da sveg sela usjev s mar- 
vom svojom pojede, a da mu nitko ništa za to ne može, i mogao 
bi mu izraditi, da sve selo porez i od mačeta plaća, a on da 
ni krajcare ne plati. Zato bi mu Sriemae sve, sve dao i učinio 
— dao bi mu i rođenu snaju svoju, da je na. oči svih ukućana 
uštine; drugome svakom za takav čin jao i naopako, ali pred- 
stojniku ne bi mu ni trunke bilo žao. 

Pa šta mislite! — ipak su se Surdučani jedanput uzpro- 
ti vili svome predstojniku! Jedanput se i njima učinilo baš očito 
ludo, što njihov predstojnik od njih traži. 

Evo, šta je to bilo. 

Došla u selo neka »komendija«. To baš i nije komendija, 
jer je to bila »Uranija« presvietlog Ise Kršnjavoga. Ali 
Sriemcu je sve, što se za novce pokazuje, komendija, pa im je, 
hoćeš ne ćeš, i ta Uranija bila komendija. I kao na svaku ko- 
mendiju, tako su Surdučani gledali i na tu Uraniju, kad je 
došla u njihovo selo. Oni nisu znali, da se to zove Uranija, i šta 
se to tamo pokazuje, — nego su samo mislili, da je i to komen- 
dija, i da su opet neki došli, da mame novce, — pa su se stariji 
ljudi, među njima i odbornici, kao najpametniji u selu, ljutili 
na tu komendiju i govorili među sobom, da bi najbolje bilo 
komendijaše kao i cigane tjerati daleko od sela, jer samo 
narod zaluđuju i novce izmamljuju. Eadovali se komendiji je- 
dino djeca i mladež, no i ti se doskora razočarali, kad su vidjeli, 
da ovi komendijaši ne će da idu po selu sa bubnjem i sa pa- 
jaclima, da pokažu svietu i malo zabave od svoje komendije, 
nego se po selu uzhodio jedini neki Brka: objesio brkove kao 
metle, pa i jest smiešan i nije, pa ne znaju djeca pravo, bili 
mu se smijali ii ne bi. 


— 245 — 


Gospodin predstojnik kao da je unapried pogodio, kakvo će 
biti kod Surdučana razpoloženje prema Uraniji, pa je toga dana 
pohitio u Surđuk, da kod svojih ljudi probudi malo interesa 
za nju. Znao je on, da je to ludost, ali vladino je poduzeće, 
vladin čovjek, pa tko zna, šta bi mu se sve moglo zamjeriti, 
ako ne bude uspjeha... Zato je pohitio, da svoje Surdučane 
malo oduševi za Uraniju, i da po mogućnosti postigne kakav 
takav »uspjeh«. 

Čim je došao u Surduk, odmah je spazio, da će Uranija 
pobrati malo seksera, a to je upravo tako, kao da bi vladina 
kola, zapela u Surduku u blato. A tko bi onda bio kriv? Tko 
drugi već predstojnik. Zato se gospodin predstojnik kao poli- 
tički čovjek brzo dosjeti pomoći, pa pošalje ljude na sve strane 
sela, da dozovu odbornike u odbor sku sjednicu. 

Evo za čas mudrih seoskih starješina: težki u nogama i 
ćelavoj glavi, al brzi na jeziku, — a takvi se obično i izabiru 
za odbornike. Čim koji uđe u obćinsku kuću, nazove gromkim 
glasom »dobar dan«, rukuje se sa gospodinom predstojnikom 
i popita se s njima za junačko zdravlje, a onda samosviestno 
sjedne na klupu za dugački zeleni stol. Čim sjedne, počne ko- 
ješta ćaskati, od dragosti, što ga je ogrijalo sunce od pred- 
stojnikove svjetlosti. Zamalo je tu kao u košnici, zuka i bruka. 
Nataroš najedanput učini mir, i gospodin predstojnik otvori 
sjednicu. 

Odbornici zinuli, naćulili uši, izrogačili oči, da čuju, šta 
će biti. 

Predstojnik počne sladko i uglađeno: — Ljudi ovako, pa 
ljudi onako, i najedanput iziđe s farbom, da bi obćina trebala 
da plati barem za školsku djecu, da školari vide ovo, što je 
u selo došlo. 

Ljudi, kad su to čuli, i pozelenili i pobliedili, te u čudu 
' jedan po drugom pogleda. Nisu znali, što da misle, što li da 
kažu — samo se snebivali. 

— Pa zar komendiju da plaća djeci obćina? — usudio se 
napokon jedan od kuražnijih prikorno primietiti. 

— Ta kakva komendija! — odvrati na to zlovoljno gospo- 
din predstojnik. — Nije to komendija — veli im on — već je 

to Uranija! A kako je bio rođen Zagrebčanin, izgovori im on 
to upravo zagrebački, da je to »Uranija«. 

Naopako! — jer sad je istom među mudrim odbornicima na- 
stalo čuđenje. Neki su počeli odmah sumnjivo glavom mahati 
i žalostilo u gospodina predstojnika pogledavati; — posumnjali 
su već neki, da nije možda gospodin predstojnik i s pameti 
sišao. Svi stali u jedan mah obzirno uvjeravati gospodina pred- 
stojnika, da to nije nuždno, što on hoće. 

— A ja, gospodine! — govorili su sve jedan preko drugoga 
— ne treba to našoj djeci! Šta će to njima? Imamo mi kod naših 
kuća »oranija« dosta, i naša su ih djeca već dosta vidjela... 

Tako odbornici u čudu, a predstojnik opet sa svoje strane 
stao da se čudi i da se u čudu ljuti. Nije mu nipošto u glavu 
išlo, kako su se to odbornici, i to baš njegovi odbornici, koje 
je baš on dao izabrati, najedanput uzeli njemu protiviti, i to 
baš kod ovakve malenkosti. 

— Kakvu Uraniju vi to već imate? Odkud su vaša djeca 
mogla već vidjeti Uraniju? — stao im on čisto posprdno 
uzvraćati. 

Ali su odbornici tvrdokorno ostajali kod svoga. 

— Ta jest, gospodine, imamo mi svi kod kuće oraniju. Kako 
je ne bi imali! Sva naša djeca znadu već, što je to. 

Predstojnik na to stao, pa se blied od srdžbe zabezeknuo 
u odbornike, a odbornici se opet bliedi od straha i čuđenja za- 
bezeknuli u predstojnika. 

Predstojniku je sad jasno bilo, da ima posla sa opozicijom, 
i to sa nezahvalnom, upravo buntovničkom opozicijom, pa mu 
je od iznenađenja i ljutosti sape ponestalo. Ponestalo mu u 
prvi mah i rieči, kojima da žigoše takav postupak. Dva-triput 
je brzim korakom projurio sobom, uzdihao se, a onda biesan 
kao ris stao, skrstio ruke, razširio nozdrve i sievnuo očima, 
zinnvši upravo: 

— Vi ... ! 

No prije nego je počeo s krštenjem svojih zabezeknutih od- 
bornika, dosjeti se najedanput gospodin nataroš, te će razjasniti 
gospodinu predstojniku: 

Molim pokorno, gospodin predstojnik! Ljudi očito no 
razumiju, šta vi hoćete. Oranija je kod nas posuda, tava, u kojoj 


se mast topi, pa ljudi misle, da se ima djeci takva tava za novce 
pokazivati. 

— Jest, jest! — uklimaju se odbornici glavama. 

— Aha! — dosjeti se sad i gospodin predstojnik, i jasno 
mu bude pred očima. — Ta to je bio samo nesporazumak, a nije 
opozicija! . . . 

Šta je dalje bilo, možete misliti. Kad je nato gospodin ^pred- 
stojnik raztumačio izabranim otcima surdučkim, da to nije 
oranija, tava, koju hoće presvietli gospodin s metlastim brko- 
vima da pokaže narodu za novce, već da je to Uranija, u kojoj 
se vidi to i to, onda su blaženi otci surdučki odmah pristali na 
njegov priedlog, šta više dodali su, da slobodno može za obćinske 
novce gledati tu Uraniju i sve selo, i svi seoski čobani i svinjari, 
jer to na svaki način mora da je za narod vrlo koristna i 
dobra stvar. 

Po tome to zapravo i nije bila opozicija predstojniku, već 
samo nesporazumak, koji je izgledao kao opozicija. No naslov 
našoj pripoviedki ne ćemo ipak zato promieniti, • — nek ostane 
zaradi obraza. Neka misli, tko ne uzčita cielu pripoviedku, već 
samo naslov, da i Sriemci, i to ne samo oni inteligentni u Iloku, 
već i zatucani Surdučani zacielo znadu oponirati vlasti. 

Tako će barem pred neupućenima ostati Sriemcima čist 
obraz; inače bi im bio pred cielim svietom ukaljan. A to baš 
ne bi ni pravo bilo, jer napokon — tko je baš puno bolji od 
nas Sriemaca?! 

(»Knut«, god. I. br. 17. Mitrovica 1904., str. 257.). 


Na velike škole 


i. 

Markovo rođenje i određenje. 

Rodio se Marko u seljačkoj kući, od imućnijih seljačkih 
roditelja, dolje negdje u jednom selu u Slavoniji. 

Kuća njegova otca bila je jedanput velika zadružna kuća, 
puna ljudi, puna radnih ruku, a ljudi bili vriedni i čuvarni, 

pa kuću svoju liepo podigli i svakim je dobrom napunili. U 
svačem su sretni i napredni bili, samo u jednom nisu: nisu 
djece imali osim jedno jedino mužko diete i dvie curice. Kad 
je mužkarčić, otac Markov, do momčića dorastao, došla neka 
nezgoda, pa sve mužke glave u kući jedan za drugim u kratko 
vrieme poumirale, udovice se iza njih porazudavale, zamalo se 
i djevojke udale, tako te sva kuća najedanput ostala na jednom 
jedinom otcu Markovom, momku od osamnaest godina. S njim 
u kući ostala još i jedina mati njegova, radi njega neuputnoga 
i mladoga. 

Mati sina oženila, a za godinu dana dobila je već i unuče 
— svoj kući nadu i uzdanje veliko. Liepo su mu ime Marko 
nadjenuli; tako mu se upravo i djed zvao, koji je bio knez 
seoski, sa svom se gospodom u prijateljstvu držao, te prvi 
kuću podigao. Malog Marka svi su u kući mazili, baka ponaj- 
više. U ono doba bio je samac čovjek u selu svega svieta sa- 
žaljenja vriedan. Samcu čovjeku biti nit je dika niti dobro 
kakvo. Kakvo dobro, kakva dika može biti samcu čovjeku, kad 
je samac čovjek kao lud. Ide li kuda na posao, on sam svjesi 
glavu u kolima, žena mu se odostraga za leđima zgvrči kao 
kakva sirota, a kuću i avliju zaključali te ostavili selu na vje^ 
resi ju. Idu li na posao, najzađnji su; idu li s posla, prvi su. 
Kad su sveg svieta poslovi posvršavani, njihovi još nisu. Pa 
čim mu tkogod učini štogod, on mora odmah trčati sudu, da 
tuži, ako ne će da trpi, jer sam ništa svietu ne može, niti se 
može osvetiti i obraniti. Ta zlo veliko — samac čovjek i sebi 
i svietu na ruglo. To je ruglo osobito težko osjećala baka Mar- 
kova. Njoj je uviek pred očima bila negdašnja kuća njezina, 
puna ljudi i ruku radinih, pa i sveg dobra puna i nikog se u 
selu nebojeća. A sad ostao sam sin njezin, mlad i neizkusan, 
i ona slaba ženska s njim, pa šta mogu njih dvie sirote suprot 
cielog sela? I ona se osjećala zato spram cieloga svoga dobra 
doista sirota. Samo je Boga dragoga bez prestanka molila, da 
joj unuče unuk bude pa da joj velik naraste. Onda odmah sin 
njezin ne će biti samac ni svemu selu nevaljanac. Onda će 
odmah i njihovi poslovi napredniji biti — onda će se odmah 
i njihova njiva zajedno sa komšinskom zazeltoiti, kad joj Marko 
njezin ratarom bude, i onda odmah zle komšije ne će smjeti 

prošće trgati s njihove bašte, kad joj Marko njezin uzmogne 
zajedno s dadom svojim tim prošćem tuđe glave razbijati. Ah, 
ta sve će to odmah drugačije biti, samo kad ona unuka uzimađe! 
Tako je stara uviek unuka zaželjavala — a kad ga je po želji 
i dobila, hranila ga i njegovala, kao da je za njim čitav sviet, 
a ne samo kuća njezina stajala. Kadgog bi ga onako malog po 
širini klupe povijala, njega bi možda siromaška trbuščić bolio, 
ali njemu bi baka njegova bez prestanka pjevala i sladko mu 
tepala: — Medeni rataru moj, ta ti ćeš mi opet Borkića volove 
tjerati, ti ćeš dadi svome desna ruka biti; ti ćeš staru baku 
svoju hljebom hraniti; pa govedaru, pa svinjaru moj, kome će 
baka torbu spremati; pa mladoženjo moj pomodni, koga baka 
kad uzženi, sve će selo biti ludo i pijano, sve će selo znati i pam- 
titi, kad je baka ženila svog Marka. — Tako je baka vazda 
pjevala svom unuku i takvu mu svatbu spremala, pa gle, kako 
se to sasvim preokrenulo! Čovjek snuje, a Bog bogu je. 


II. 

Marko ide u početnu školu. 

Kad je Marko u osmu godinu stupio, počeo je ići u početnu 
školu, koja se baš one godine u njegovom rodnom selu nova 
otvorila, pa došao i novi učitelj Luka mjesto starog učitelja 
Limpeka, koji je znao vračati i obsjenjivati gore nego eiganin. 
Svlači mu, kažu, đak čižmu s noge, pa s čižmom zajedno otrgne 
mu i nogu do koljena . . . curi krv ćurkom iz noge, đak se uplaši, 
hoće da umre od straha, a učitelj se samo smije, kao da baš 
ništa nije . . . 

Eto mjesto toga učitelja došao je u Markovo selo nov učitelj, 
Luka, pa čak nekud od morja sinjega. Sva su djeca govorila, 
da je došao po vodi, na nekom »damšiku«. Marko je mislio, 
kaki to mora magarac da je — taj damšik — koji po vodi ljude 
nosi — i nije mogao sebi nikako da predoči, kako to može biti. 
I nije mu pravo bilo, što je čovjek od morja došao u. njegovo 
selo za učitelja, a tako bogme ni cielom njegovom selu. Sve je 
bilo nezadovoljno s novim učiteljem i svi su žalili za starim 
»meštrom« Limpekom. Limpek je bio sa svakim dobar i ljube 
zan, a ovaj Luka je neki strog čovjek, šetao se samo i razgo- 

varao s parokom, a s ljudima nije htio nikakva posla imati. 
S djecom je bio ljut kao ris i tukao ih nemilosrdno sve po 
golom. No to bi mu sve ljudi oprostili. Šta za djecu! — djeca 
i jesu zato, da budu bijena, nego nitko ne mogaše da odobri 
novu Lukinu metodu učenja. Za pokojnoga Limpeka sva su 
djeca učila abecedu: sl, be, ce, de, e, ef, ge, itd., a na svršetku 
abecede rekla su djeca: ipsilon, cet! — i to se onda djeci naj- 
bolje dopalo. A sada kod Luke izpala neka nova moda abecede. 
Djeca se sve muče, hoće dušu iz sebe da izpljuju, kad izgo- 
varaju abecedu; sve govore: a, b, t, v, z, ž, a ono, što se djeci 
najbolje dopalo, ono »ipsilon, cet« — toga više najedanput nema. 
Tako eto ljudi sve hoće da budu pametniji, pa ono, što je bilo 
uviek dobro i što je sav sviet volio, to najedanput ne valja, i 
sve je selo ludo — stari učitelj ništa ne zna, samo je novi 
učitelj mudar i pametan. 

Kod toga eto novog učitelja Luke počeo je ići Marko u školu. 
Baka njegova bila je odlučno protiv škole: — Šta će dite tamo 
badava da se s dicom tuče? — govorila je ona. Bolje bi bilo, da 
on ide odmah uz svinje ili uz goveda; i njegov je otac tako 
rano počeo, pa kad nije njegov otac učio škole, ne treba ni on 
da bude od svog otca pametniji. — He, al došlo je od obćine, 
da djeca od jako moraju ići u školu, jer će se drugačije globa 
platiti, pa otac Markov bio zato, da diete ide u školu, a pristala 
je na to i mati: — Dite je još nejako — govorila je opet ona — 
nije još da ide za marvom, pa bolje da ide malo u školu, dok 
jači ne postane. — Tako je u kući nadvladala stranka za školu 
i Marko postao školarom. Onaj dan, kad je prvi put imao da 
pođe u školu, pala baš jaka kiša, blato se po selu razvalilo do 
koljena. Baka se pobojala, da diete nejačko ne će gdjegod u 
blatu zapasti, pa morao dada Marka na leđa uprtiti te ga u 
školu donieti. Čudio se mali Marko, kad je svom dadi na leđima 
u školu došao — toga čuda nikada zaboraviti ne će. Da dreke, 
da vriske dječje pred školom! Dopalo se malome Marku u školi 
— djece puno, nikada ih još toliko nije vidio, pa sve se hvale, 
što koji imade. A u Marka sve najljepše. Dada mu kupio nove 
opančiće, majka dala zelene čorapke, kao velikome. Obukli mu 
novu »benu« i posvečani mu šeširić dali, a baka mu sašila novu 

šarenu torbicu, pa u torbicu turila veliku komadešku kruha i 
suhih šljiva i orašaka. 

HI. 

Marko se počinje spremati za gimnaziju. 

U školi se dobro učio Marko. Znao je od sve djece najbolje 
čitati te iza učitelja ponavljati. Dopao se i popi i učitelju. Oni 
odmah našli u njemu talenat. I odmah s prva kraja počeli se 
popa i učitelj među sobom razgovarati, kako bi dobro bilo pro- 
turati toga dečka u gimnaziju. To će biti dobar đak. 
Tako se oni prvo razgovarali, a onda jedanput rekli i Mar- 
kovom otcu. 

Markovom otcu bilo je to milo, ali je on ipak glavom od- 
mahnuo: — A, jok, gospodin parok i gospodin učitelj — to ne 
može nikada biti! Vidite vi, da sam ja čovjek samac, da jedva 
čekam samo, da mi on bude od pomoći. Sve je to liepo, ali to 
ne može biti. 

Tako je odmah kuražno rekao popi i učitelju, ali njihove 
rieči nije zaboravio. Usjekle mu se u pamet, kao da su proklet- 
stvo nad njim izrekli — tako je poslije često puta govorio otac 
Markov — te rieči pope i učitelja ostale su mu u srdcu, da 
poslije kao crvi raztočnici vazdan kopkaju po njemu. Njegov 
sin mogao bi biti gospodin danas sutra — to nije šala, to se 
lako ne zaboravlja! 

Odmah, čim je došao kući onog dana, kad je to tako čuo od 
pope i učitelja, odmah je to rekao svojoj ženi, Markovoj ma- 
teri, i baki. — Kaže popa i učitelj tako i tako, a ja velim, pa 
ne bi to loše bilo — reći će on kao njima dvjema. 

A1 žene, kao obezumljene, obadvie u njega oči izkolačile. 
— A jo, čoeče, pa jesi li ti poludio? — oborile se odmah na 
njega. — Pa ti si zar rekao njima, da bi ti njega dao? 

— Pa da — odvrati on njima istim glasom kao i prije, da 
baš vidi, što će one na to. — Ja mislim, da bi to dobro bilo. 

Tako on njima — ali jao, brzo se za svoju šalu pokajao! 
Kao ose navalile na njega ženske glave. — Ti taki, pa ti onaki, 
pa zar bi ti svoje dite u bili svit dao — kraj svojih njiva i kraj 
dobra svoga? Kaki si ti otac? — Materi Markovoj stale odmah 

suze iz očiju frcati, a baka se razžestila, pa stala sievati kao 
munja po sobi, i svaki bi se čas zaletjela sa zgrčenim pestni- 
cama sinu pred oči — te najbolje bi voljela da mu pamet onu 
ludu njegovu prodrma malo, kad je utekla za pete, pa je mogao 
naopako kazati — pa navalila i na popa i na učitelja. 

Učitelj i popa nisu ni poslije mirovali. Otcu Markovom već 
počelo bivati krivo, što mu uviek o jednom te jednom razgo- 
varaju, te im se već stao uklanjati, da nigdje samo s njima u 
razgovor ne dođe. Ali ne možeš se ti popi ukloniti, pa makar 
mu se uklanjao kao dušmaninu, kad je popa na svakom mjestu. 
Dođeš u crkvu, dabome da je tamo — ali je i pred crkvom i za 
crkvom, te kudgod pođeš, je V u bircuz ii u obćinu, ii u dućan 
ii kudgod u selo, svaki čas naiđeš na popu, a uz popu nađe se 
i meštar. Tu odmah njih dva spopadnu Markova otca: — No, 
šta je gazda, šta ćemo s Markom? A on ih onda mora slušati 1 
sve im odobravati, što mu kažu — šta će drugo, ne će valjda 
popu reći, da ne zna, što divani. 

Poslije svakog takog razgovora s popom i učiteljem bilo je 
krivo Markovom otcu, što ga tako napastuju, al i svaki put je 
poslije takvog razgovora osjetio, kako je mekši nego što je bio 
prije. — Ipak ljudi ne govore loše — mislio je u sebi — ne 
misle loše — moglo bi to i dobro biti . . . 

I žena je njegova isto mekša postajala. Dugo je spočetka 
grdila i popa i učitelja, čim bi joj njezin čovjek spomenuo, da 
je opet razgovarao s njima, pa oni vele tako i tako — no malo 
pomalo, pa počela i ona u sebi misliti, kako bi to ipak liepo 
bilo, kad bi njezin Marko popa bio . . . Kakva bi to samo dika 
za nju majku njegovu bila . . .! Uh, čim bi joj to pred oči došlo, 
odmah bi joj srdce življe zakucalo, a suze na oči udarile. 1 
radost bi je i žalost najedanput spopala, te ne bi ni sama znala, 
što bi — i kad bi se stvorio onaj čas popa pred njom pa je za- 
pitao: — No, bi li dala Marka u gimnaziju? — jedva da bi rekla: 
— Ne bih — tako je mekana znala biti na mahove. 

Jedina je baka ostala tvrda i bila je uviek biesna, čim bi 
došla na red gimnazija. — A k vragu i vi i vaša gimnazija! — 
rekla bi odmah, čim bi tko o tome spomenuo. — Odmah ću ja 
sutra njega poslati u njegovu gimnaziju, tamo na Aršanj, za 
svinjama — ne treba više ni ići na oči tim ludama u toj školi! 

Tako je govorila baka. Ali dobra Markova baka umrla je 
još prije nego što je on početnu školu svršio — nije sirota do- 
čekala, ni da joj Marko njezin ratarom bude, ni da Marka oženi 
svoga. Umrla sirota baka, a s njom nestalo Marku i jedinog 
zaštitnika od gimnazije — tako te će Marko još morati napokon 
poći u gimnaziju. 

IV. 

Otac bi ga već dao u gimnaziju, ali mati još ne da. 

Kad je Marko svršio četvrti razred početne škole, odmah 
sutra dan, što je bio razpust škole, hoće, on da ide s kućnim 
svinjarom za svinjama. Nabavio dečko sebi već i štap, i bič, 
torbu mu već odavna spemila pokojna baka, te hoće da pođe 
za svojim poslom; jedva je dočekao, da se svrši jedanput ta 
škola. 

Prošli tako i praznici, došao već blizu i početak nove škol- 
ske godine, a Markov se otac jednako smišljao, popa ga jednako 
nagovarao. 

Kad je bilo nedjelju dana prije nego što će nova školska 
godina početi, pozove popa Markova otca k sebi u kuću, da se 
s njim ljudski porazgovori; vrieme je već. Pozvao je i učitelja. 
Dvojica će moći bolje govoriti. 

Markov otac bio je sada već puno mekan, kad mu je popa 
sve liepo razložio; nije mogao ništa da kaže, konten je bio, samo 
se potužio na veliki trošak. Kod pope je živio njegov stari otac, 
isto tako ratar čovjek, pa je taj njemu napripoviedao, kako se 
na škole seljak čovjek silno iztroši — da to nije ništa za se- 
ljaka čovjeka. Ali popa i učitelj složno su stali u isti čas miriti 
ga, da se ne boji. Oni imaju prijatelja, oni će već gledati, da 
mu olakšaju — samo nek se on ništa ne plaši velika troška. 
Kad mu je tako sve bilo iztolmačito, onda Markov otac nije 
mogao drugo, nego je rekao: — E pa, gospodine, kad je sve 
tako, kako vi kažete, onda ja nisam protivan, samo još moram 
mater da pitam. — Ali kad je došao kući i ženi to rekao, žena 
u plač. — Ona to učiniti ne može, ona svoje dite od sebe dati 
ne može. Sve što joj se prije kadgod i činilo, da bi dobro bilo, 
kad bi njeno dite jedanput klerek bilo, kad je došao odlučan 


— 254 — 


čas, sad joj se opet sve to uzprotivilo. Po cieli je dan suze ro- 
nila, nije mogia ni da jede ni da radi pravo, po cieli je dan 
mislila samo, što bi učinila. Stvar nije mala, radi se o svem 
životu njena diteta. Čovjek joj rekao, da dobro pazi, što govori, 
jer bi je moglo danas sutra kleti njeno dite — Hu, a to nju 
u srdce zabolilo — pa nije ona dušmanin svome ditetu, i srdca 
bi mu svoga dala, ali da ga u sviet bieli turi od sebe, to ona 
ne može da učini. Koja je to majka još tako učinila? To nije 
za ovaj naš šokački svit; kud će ona njega tobož za bilim kru- 
hom u svit od sebe slati, kad on ima kruha svoga dosta i kod 
kuće; a jok, ne može to nikako biti, ona ne može svoje dite od 
sebe dati! 

Takvu je konačnu rieč morao njezin čovjek i popi donieti. 

Popa se razljuti: — Pa kad baš ne ćete dobro svome dje- 
tetu, a vi radite, što znate, ja vas više nagovarati ne ću ni 
svojih rieči u ludo trošiti. 

Tako je došla nova školska godina, a Marko ostao kod 
kuće, i nije otišao u gimnaziju. 

V. 

Marko će učiti gimnaziju kod kapelana — ali opet ne će. 

No gimnazija u Borkića kući još nije s time sišla sa dnev- 
noga reda. Popa nije prestao govoriti o tome, kako se zaprietio, 
već gdjegod se sreo s Markovim otcem, on mu to pod nos met- 
nuo, što nije htio da ga sluša, a Markov se otac branio, da 
nije on kriv, već žena: — Znate gospodine, da su žene lude, ne 
možeš s njima ništa pametno učiniti. — Tako je uviek grdio 
pred popom ženu i svu krivnju na nju bacao, a u srdcu mu baš 
i nije bilo protivno, što mu je žena takva — sve razloge že- 
nine i on je usvajao. Tek pred ženom nije to htio nikada da 
prizna, nego čim bi kući došao iza kakvog razgovora s popom, 
osobito kad bi malo napit bio, on bi odmah pred ženom uzeo 
popinu stranu. 

Osim pope došla je zatim i još jedna napast za Markove 
roditelje, osobito za majku njegovu — novi kapelan. Došao u 
selo kapelan, mlad, liep kao anđeo, pa još od paorskih rodi- 
telja, tamo ne baš daleko iz jednoga sela; neke su mu žene i 

otca poznavale. Markova majka riedko išla u crkvu. Bože mi 
prosti, uviek se zato jadala i žalostila — ali šta će, kad ne može, 
kad je sama kod kuće, pa kao prikovana, nikuda ne može. Ali 
sada, čim je čula, da je došao novi kapelan, i da »piva misu ko 
slavić«, a ona odmah drugu nedjelju pošla u crkvu, ostavila 
čovjeka kod ognjišta, da vidi i da čuje. Bože moj, do sita se 
u crkvi naplakala! Čim bi se kapelan, onaki mlad i liep, 
okrenuo od oltara prema svietu te ruke razširio i rekao: Do- 
minušvabiskum — a ono sjajno ruho razširilo se na njemu, 
Bože mi prosti, kao na Isukrstu — majka bi Markova sva pro- 
trnula od dragosti i zaplakala: — Bože mili, kako bi to lipo 
bilo, kad bi taki bio njezin Marko...! 

Kad je kući s mise došla, nije ni jesti mogla, a ni čovjeku 
njezinom nije sladko bilo — ne znaju, što bi — da ih ubiješ, 
ne znaju, što bi najbolje učinili. 

Sad uz popa napao Markova otca i taj kapelan. 

Jednoga dana, kad je Markov otac baš išao u dućan, naiđe 
na popovu kuću te sretne pred kućom popa i kapelana. 

— Kaljen Isus. — Uviek hvaljen! — i odmah tu oni udare 
u svoj stari divan. 

— Znaš li, more, šta sam ja smislio? — reći će odmah popa 
Markovu otcu. 

— A šta, gospodine? — odvratit će on popi, smiešeći se. 

— Znaš li, da bi još Marko mogao ove godine u gimnaziju, 
pa ovdje u selu? 

— Hm! — začudi se Markov dada i odmah se s noge na 
nogu premjestio. • — Pa kako to vi mislite, gospodine? 

— Liepo! Evo gospodin kapelan, on ga može podučavati. 
Ti ćeš mu samo knjige kupiti, a za pet mjeseci otići će on 
s Markom u Osiek, pa će Marko tamo izpit napraviti. 

Tako reče popa — a Markovu otcu to odmah bijaše po 
volji. — Hm! — pomislio je on — to bi dobro bilo, bio bi 
Marko i u gimnaziji i kod kuće, a troška ne bi bilo velikoga! 

Još se tu on o toj stvari s popom razgovarao — popa će 
sam sve knjige, što treba, naručiti, pa će mu poslije platiti, 
što košta, samo neka se još kod kuće sa ženom porazgovori. 

Kad je Markov otac došao kući i sve ženi izpripovjedio, 
pristala sad konačno i ona. — Kad je baš tako, pa i njoj je 

pravo, sad se više nije mogla ni ona izgovarati. Baš ih popa 
pošteno uhvatio, sad ni kud ni kamo, već mora Marko kod 
kapelana u gimnaziju. 

Popa, čim je čuo, da i Markova mati pristaje, odmah knjige 
naručio. Knjige uskoro sve liepe nove došle, i Marko sada 
samo da počne — bio je već i on spreman, da uči, kad ne mora 
od kuće ići, a da će baš učiti za gospodina, to mu nisu ni govorili. 

Ali upravo dan prije nego što će Marko prvi put kapelanu 
doći, pošla nekom nezgodom Markova majka u selo, svojoj 
kući, gdje se je rodila, pa baš naišla na popovu mater, paorsku 
ženu, kao što je i ona. Odmah njih dvie udarile u divan, a već 
odavna nisu. 

— A šta ja čujem, Marice — počet će odmah popova mati 
— hoćeš da daš Marka, da uči kod kapelana? 

— Ta da! — odvrati joj Markova majka pola plačnim, a 
pola radostnim glasom — kad je eto navalio i gospodin i onaj 
moj, pa sam morala pristati i ja — što im drago, eto im, 
neka probaju. 

— Jaoj, Marice moja — približi se na to još više popova 
mati Markovoj majki, i reći će joj onda tajinstveno i kao pre- 
plašeno. — Težko mi je, ali moram ti reći: — Znaš ti, da taj 
naš kapelan nije baš kod čiste pameti ni kod svoga zdravlja . . . ? 
Kako znaš valjda našu sobu, gdje ja i moj stari spavamo, ta 
je soba baš preko puta kapelanovoj — pa znaš ti, Marice sestro, 
da mi njega u pol noći čujemo, kako on viče nešto, pa jauče — 
znaš, da ga je strašno čuti!... 

Tako izpripovjedi popova mati, a Markova mati samo što 
probliedi, ništa više govoriti ne mogaše, već odmah pojuri kući. 

Kad je dojurila kući, sve je odmah na dušak svome čoeku 
izpripoviedala. — Ja ne mogu njemu diteta dati, kad je to 
tako s njime — završila je svoje pripoviedanje. — Ne mogu ni 
pod živu glavu, jer moglo bi se dite još preplašiti od njega, 
moglo bi od straha još umrieti zbog njega. 

Markov otac i sam uvidio, da je tako, te sutra dan mjesto 
Marka došao on popovoj kući i rekao popu: tako i tako — nije 
mu rekao pravi razlog, nije smio, nego j^ rekao, da se opet 
sa ženom predomislio, da ne može svoje diete u školu dati, 
pošto mu treba kod kuće. 

VI. 

Marko u obćini — izučava upravu i hrvatsko-srbski spor. 

Čuda samo, kad se čovjeku uvrti neki crv u mozak, pa ni- 
kako napolje ne će! Markov otac ipak je i dalje mislio na 
gimnaziju — prokletstvo, gotovo pokletstvo! Najteže mu bilo, 
što je knjige kupio. Bacio se čovjek u trošak, petnaest forinti 
za knjige dao, a knjige liepe i nove, pa sad da trunu zabadava 
na tavanu! 

Baš je težko bilo otcu Markovu, na sto je muka bio: nije 
znao, što da radi. 

Ali došao mu sad u pomoć i seoski nataroš. 

U selu bio neki mudri nataroš, koji je znao »sa ljudma 
živit«. »Krća« ga ljudi zvali, pravo mu ime Marko nikada ni 
čuo nije, a nije se zato ni interesirao. 

Ele taj Krća nataroš svjetovat će liepo Markova otca — 
da on dade Marka njemu u kancelariju, pa će ga on izučiti za 
nataroša; boljega mu gospodstva od toga ne treba, kaže, jer 
svi nataroši dobro žive, — a njemu za trud i nauku dat će 
Markov otac, kad mu što na pamet padne; on puno ne će ni 
tražiti. Baš neki dobar gospodin, nataroš, koji puno ne traži . . . 

He, to se odmah dopalo Markovu otcu; još bolje mu se 
dopalo, nego što je ono popa rekao, da uči Marko kod kapelana. 
Nataroš mislio je on u sebi — kud će 'doista boljeg gospo- 
dina od nataroša! Gle, kako ovaj naš živi, sav mu sviet nosi, a 
on samo prima! Čudio se samo Markov otac, kako da on, ili 
nataroš nije prije došao na to — ta to je upravo ono pravo! 
Šta mislite samo — nataroš biti, pa u svome selu! Ta tamo 
blizu u jednom selu bio je tako nataroš u svom rođenom mjestu, 
pa on kuću, a kuća njega pomagala, i čudo božje, kako se 
ogazdili ljudi, postala braća nataroševa spahije. 

Čim je došao kući, odmah je ženi taj novi plan izkazao. 

A i žena sad na to odmah pristala. Pristala, pa šta ne bi 
nek proba s njim, što hoće, mislila je ona, samo nek joj ga 
iz sela nikuda ne vodi. 

Tako Marko počeo doskora ići u obćinsku kancelariju. I 
njega su opet lako nagovorili na to, a njemu je opet sve pravo 
bilo, samo kad ne mora nikuda od svoje kuće. 

Počeo tako Marko ići u natarošku gimnaziju — liepu 
gimnaziju! 

Dugo Marko u obćini nije bio, ali je za kratko vrieme toliko 
toga vidio i naučio u obćini, da će zanaviek biti od toga 
pametan. 

Naučio je u prvom redu čitavu upravu u našoj zemlji. 

Prvo je i prvo vidio Marko, kako obćinska gospoda žive. 
Sad ima u njihovu selu načelnik, paor čovjek, obično najgori 
u selu, neradin; piti hoće u svako doba, niti šta zna, niti radi, 
već sjedi samo pred obćinom i gleda prieko u bircuz, hoće li 
biti kakvo aldumašče, a natarošev i predstojnikov i kuhan je 
i pečen. Štogod hoće od njega, on će im učiniti. Ali u Markovo 
doba nije bilo takvoga načelnika, već je bio i načelnik i na- 
taroš plaćen gospodin. Marku nije ni danas jasno, zašto je 
onda moralo biti onako, a sada može biti i ovako. Tek sjeća se 
samo, da je onda načelnik u njihovu selu bio neki rod pred- 
stojnikov. Ali dobro sad, kako bilo — bilo pa i prošlo — samo 
je onda bio u obćini načelnik i nataroš, obadva s debelim pod- 
valjkom, i živjeli su baš gospodski. Nataroš se doduše uviek 
na posao tužio, ali je zato uviek imao kada zajedno s načel- 
nikom ići u bircuz, kadgod je trebalo piti kakvo aldumašče. 
A to je bilo svaki čas, kako se sjeća Marko. Često je opet 
Marko i u kancelariju pivo donosio; tom zgodom je i Marko 
prvi puta probao pivo, pa je gorko bilo, al on je ipak mislio, 
da mora da je dobro, kad ga takva gospoda piju. 

Zatim je naučio Marko, kako gospoda u obćini kradu. Nije 
baš vidio, kako to oni rade; to on nije mogao vidjeti, ali je 
doživio za ono kratko vrieme, da je načelnik, isti onaj rod 
predstojnikov, dospio u zatvor radi krađe, a pisar jedan pro- 
nevjerio 300 forinti, pa pobjegao s novcem nekuda, gdje ga 
nisu mogli naći. 

Zatim je vidio Marko, što je to predstojnik i kakav je to 
veliki gospodin. Kad bi čuli nataroš i načelnik, da će doći 
predstojnik, obadvojica bi redovno pobjesnili, i onda bi im 
uviek Marko bio štogod kriv. A kad je predstojnik iznenada 

došao, onda nataroš malo da se nije pred predstojnikom morao 
pobljuvati. Siroma nataroš, imao je slab želudac. Pa kad god 
bi predstojnik došao, odmah bi i načelnik i nataroš iztrčali iz 
kancelarije kao bez duše. Nataroš bi iznio stolicu, da gospodin 
predstojnik uzmogne s kola sići, a načelnik bi svlačio u kan- 
celariji one zimske čizme s predstojnikovih nogu. Za pandura 
je to bio odviše častan posao . . . Nitko u varoši niti ne sluti, 
kakva je to velika zvjerka, kakav je to veliki gospodin — go- 
spodin predstojnik. 

Ali Marko je to na svoje oči gledao, kakav je to go- 
spodin, pa to dobro znade, te se baš odonda i naučio po- 
štivati predstojnike. 

Zatim je još naučio Marko, kako se politika vodi, i što je 
to »hrvatsko-srbski spor«. 

Selo je Markovo čisto šokačko, nikakve druge vjere u 
mjerna nema — osim dakako Švaba i Civuta, jer gdje bi selo, pa 
još u Sriemu, bez Švaba i Čivuta bilo? No kad pustimo Švabe, 
da zemlju oru, a Čivute po dućanu da šićare, onda u selu ni- 
koga ne vidiš, osim Šokaca i uprljane šokačke djece, ni jedne 
kuće racke nema. Nema u Markovu selu Raca ni jednoga, ali 
su zato gotovo uviek u njemu obćinski činovnici bili Raci — 
ili kako oni sami sebi kažu — Srbiji. 

Tako su i za vrieme, dok se Marko u obćini školovao, bili 
svi činovnici u obćini Srbiji, i načelnik i mitaroš i eksekutor 
i pisar. Osim toga sjedjela su još četiri Srbina u obćinskom 

4 

odboru, jer obćini Markova sela pripadalo je još jedno selo, 
gdje su na dvie trećine Srbiji, a na trećinu Rušnjaci bili. Pa 
to selo biralo u obćinski odbor šest ljudi — četiri Srbina i 
dva Rušnjaka. 

Među Srbljima bio je uviek biran njihov popa, i taj popa 
bio je ujedno i glava srbske politike u obćini. Imao je uz sebe 
sve činovnike, imao četiri svoja pouzdana čovjeka, koji će s 
njime i u vatru i vodu, a što je najljepše, znao je malne kod 
svake zgode zadobiti za svoju stranku i Šokce odbornike. Bio 
je dakako u odboru i šokački pop, ali je on bio neki priek čovjek. 
Nije nikome zla učinio, ali opet ga ljudi nisu voljeli, jer nije 
znao s njima da vašari. Srbski popa pak znao je s ljudima da 

živi, znao je i da im smaže i da im slaže, i znao uviek za sebe 
stranku da stvori, pa je tako nadjačao šokačkoga popu. Šokce 
je racki popa znao najviše zadobiti tim, što ih je plašio, da je 
njihov popa protivan vladi i da uz njegovu stranku ne će selo 
ništa moći dobiti od vlade. Osim toga — govorio je on njihov 
je pop Hrvat, on mari samo za svoju Hrvatsku i svoje Hrvate, 
te bi htio samo i Srbe i Šokce pohrvatiti, a briga njega za 
selo i seoske nevolje. Šokci opet, mudri i triezni ljudi, brzo to 
shvatili. — Da, da i jest tako, kao što čovjek govori — te pri- 
stali uz njega sa svom svojom šokačkom dušom i tielom. A pop 
Joca triumfira! Tamo njima šokačku — hoće on njima pokazati, 
šta Srbin zna i može! 

Uz pop — Jocu postali kuražni i načelnik i nataroš, pustili 
i oni rogove, tako te ćeš vidjeti samo čuda, što se u jednoj 
obćini, gdje je hrvatsko-srbski spor, može svašta dogoditi. 

Otvoreno neprijateljstvo između hrvatske i srbske stranke 
započelo se prigodom izvješenja tablice: »Pušiti je u obćini 
zabranjeno«. 

Načelnik i nataroš dali te tablice tiskati u srbskoj tiskari 
u Mitro vici, pa dali tiskati na prvom mjestu s velikim i 
jako debelim ćirilskim pismenom: »Pušiti je u opštini zabra- 
njeno« — a dolje pod tim tek na drugom mjestu, i to s malim, 
sitnim, sirotinjskim latinskim pismenima natiskali: »Pušiti je 
u obćini zabranjeno«. 

Šokački popa, čim je to opazio, odmah stao galamiti, kao 
da ga je tkogođ šakom po očima šopio. I kad je došla prva od- 
borska sjednica, on je odmah izazvao načelnika, da mu odgovori, 
zašto je on to učinio, i kako je on to smio učiniti u hrvatskoj 
zemlji i hrvatskoj obćini. 

Načelnik ustao te nevin kao janješce liepo i mirno raztu- 
mačio, kako nije on te tablice tiskao, već tiskar, a kad ih je 
takve dobio, on je mislio, da mogu ostati; čemu mienjati i opet 
obćini trošak praviti, kad je to i onako jedna malenkost. 

Nataroš i pop Joca pomogli načelniku, tako te šokački pop 
izišao pred svojim župljanima kao lud čovjek. Vidiš — čudili 
se Šokci među sobom — za čega se naš popa stao srditi i larmu 
praviti. To je baš lud čovjek! Nije mu dosta jednog troška, nego 
bi nam htio još jedan napraviti. 

Kad je tako srbskoj stranci prvi put uspjelo Šokcima pod- 
valiti, šta ne bi probali i još koji puta. 

I desila se prilika doskora. Došla neka slava, pa trebalo 
iz taci na obćini barjak, a obćina nije imala barjaka. Načelnik 
dao barjak napraviti. Kupio sukna bieloga i modroga i crve- 
noga, te dao obćinskoj babici, da to sašije ovim redom: Crveno, 
modro, bielo. 

Dao načelnik napraviti takav barjak, te ga iztakao na dan 
slave na obćinu. Šokački popa opet iz kože da izkoči, kad je to 
vidio u svojoj rođenoj župi. Hu, kao ris dotrčao pred obćinu 
j stao larmati: — Kakav je to opet bezobrazluk; kako su smjeli 
iztaći srbski barjak na hrvatsku obćinu. Nataroš u obćini da 
se razpukne od prigušena smieha, a načelnik se vani pred lju- 
dima opet kao nevinašce sasvim mudro čudio: — O ljudi, ala 
čuda i zla golemoga — zabunila se babica, te prevrnula malo 
farbe, i sad hajde da deremo svu zastavu te novu pravimo i nov 
trošak na siromašnu obćinu da navaljujemo — nije već još 
nešto! 

A ljudi opet dali pravo načelniku. 

Pa još ni to pop Joci nije dosta bilo, nego je malo zatim 
napisao još i dopis u »Narodnim Novinama«, gdje je svietlome 
banu i visokoj vladi sve ljudski opisao, kakve su to žalostne 
prilike u našoj obćini, kako ima nekih ljudi, kojima je samo 
veliko-hrvatska buntovnička politika na pameti, te vazda bez 
prestanka ruju i kopaju, i ljudi nikada mira u obćini nemaju, 
a oblasti se moraju samo brinuti za mir i poredak, pa nemaju 
vremena uz svu svoju volju da se bave prerazličitim narodnim 
potrebama. Vrlo je dobro pop Joca opisao te rovare i popa 
šokačkoga. Nataroš i načelnik, kad su to čitali, zatvorili se u 
obćini te trli ruke od radosti i smijali se: — Ala je majstor, 
ala je obješen jak pop Joca, taj baš znade politiku! 

Tako je eto za kratko vrieme svoga školovanja u obćini 
Marko mnogo vidio i mnogo čuo, a sigurno bi još i više toga čuo 
i vidio, da je mogao štogod dulje ostati u obćini. Ali nije mogao, 
nije se tamo dopalo Marku. Jednoga dana prevalio Marko 
cielu bocu tinte na stol, gdje je šegrtio. Pa to uradio, kad je 
baš najviše ljudi u obćini bilo! Desio se među ljudima slučajno 
i kum njegov rođeni, te on, kad je vidio, šta je kumić uradio, 

brže bolje run javom stranom svoga kožuha svu onu tintu po- 
kupio i stol obrisao, te zauviek svoj kožuh zapečatio ali 
badava sva ljubav kumova, krmača se na stolu nije dala sa- 
kriti. Nataroš to opazio i pred svim svietom Marka izgrdio • 
a Marko sutradan »zbogom diko« — ne će njega vidjeti više 
ni obćina ni nataroš! 


VII. 

Nesreća u selu, koja će Marka turnuti napokon u gimnaziju. 

Sada bi Marko sigurno otišao za svinjama, da nije bila 
zima, pa i otac i mati rekli, da još ostane kod kuće do proljeća, 
a čim proljeće i Đurđev danak dođe, onda će i on na pašu za 
svinjama. 

Međutim dogodilo se u selu nešto prije Đurđeva danka, što 
će odlučno zakrenuti stazom Markova života i Marka konačno 
ipak spraviti u gimnaziju. 

Pred Markovom kućom bila je još jedna kuća Borkića, nji- 
hovi nekad razdionici. Bila u kući samo stara mati sa dva sina. 
Jedan je sin bio oženit, a jedan još mlad momak. Onaj oženiti 
živio sa ženom samo dvie godine, pa mu žena umrla, a on ostao 
mlad udovac. Mlad lud počeo opet ići po divana kao nekada, 
kad je bio neženjen. Potražio sebi i djevojku. Tražio djevojku, 
pa će naći sebi nesreću. Jedne pokladne večeri, kad su baš bili 
svatovi u selu, izašao i on uveče gajdama — izašao zdrav i živ 
i veseo, a donieli ga kući pred ponoći mrtva i ledena. Udario 
ga neki momak ćulom po glavi, tako da je odmah pao i nije 
se više digao. 

Liepi su ti naši narodni običaji! 

Marko se sjeća i nikad ne će zaboraviti, kako su se onda 
svi seoski momci divili onomu momku, koji je udario ovoga 
njegovog komšiju i koljenovića po glavi, i kako su ga slavili 
kao kakvog junaka. Na sva usta se pripoviedalo tada po selu, 
kakvu je ćulu imao taj momak: na onoj debljini, kažu, po- 
izubijao same čavle, da bude teža i da jače tuče, pa je, kažu, 
taj isti momak bio neki frižak i okretan momčić, — u tren 
oka razbit će ti glavu, čim mu se primakneš. A njegov princip 
kod tučnjave bio je, kako su drugi momci o njemu pripoviedali, 

ovaj : — Kad se, kaže, s kim potučeš, nemoj se odviše zatrkivati, 
već pazi samo, kuda ćeš da ga dohvatiš — najbolje je po tje- 
menjači, ondje, gdje je mekano kod djeteta, tu treba dušmanina 
samo jedanput kvrcnuti, pa je odmah pokojni. 

I u takvoj je eto školi bio Marko, i to je on naučio. Samo 
šteta, što nije i on tako okretan* i što srdca nema psećega — 
inače bi mnogima tikvu razbio, jer mnogi su mu krivi. 

Nego krasni su doista ti naši narodni običaji! Baš je 
vriedno, da se popišu i ovjekovječe, jer sada, kako Švabe do- 
laze amo k nama, težko da ne će izginuti ti liepi naši vitežki 
običaji. Jer Švabe se, kako je poznato, tuku papučama, sve po 
zubima mjesto po glavi, — pa bi mogao taj običaj i među naš 
golubinji narod doći, a to bi bila za nas sramota. 

Markova majka, čim je sutra čula za nesreću, odmah onamo 
pritrčala, da vidi, šta je. 

Kad je došla tamo u kuću, imala je šta vidjeti: žalost maj- 
činu neiskazanu. Nesretna stara majka na koljenima kleči čelo 
glave svoga sina i hranitelja svoga. 

— Jaoj, žalosti težke! Ima li za mater većeg jada i većeg 
udarca? 

Markova majka vratila se kući sva zelena i zaplakana; 
preplašila se, sledenila se. 

— Jaoj, čoeče, čoeče! — zavapila je odmah s praga. 
— Vodi nam sina odmah u školu, vodi, da mi bećar i di- 
vandžija nikada ne bude! Bolje da, ga uviek i nemam pred 
očima, nego da ga ovakvog jedanput ugledam! 

Preplašila se sirota majka ljuto, da će i ona tako jedanput 
od svog Marka dočekati. Bit će i on jedanput momak ■ — mislila 
je ona — i lud isto tako, kao što su momci, pa će trkati po 
divanu i tući se po sokaku — pa tko zna, ne će li i ona njega 
ovako jedanput dočekati. — Jaoj, kad bi samo pomislila na to, 
odmah bi je srdce zaboljelo, kao da ga je tkogod klieštima za- 
hvatio. — Nek ide — nek ide samo u gimnaziju! — svaki bi čas 
rekla u sebi, kod pomisli na taj čas. — Nek ide pa nek se pa- 
, meti nauči, neka čovjek bude, a ne bećar i luda dovika. 

Sve što je nekada protiv gimnazije izmislila — sve se sad 
izgubilo, i ona navalila na čovjeka, nek ide samo popu, nek 

divani s njime, pa neka ga vodi, ako hoće odmah u Osiek • 
neka ga vodi, kud zna, samo da ne ostane ovdje među bećarima, 
koji za Boga, koji za dušu ne znadu. 

U takve sad majka diple udarila, a otac i onako nije već 
odavna protivan bio, pa će tako Marko ići sad u gimnaziju, 
čim dođe početak druge godine. 

VIII. 

Marko ide u gimnaziju. 

Kad su došli praznici i prošli, i opet nova školska godina 
došla, pozove opet popa jednoga dana Markova otca k sebi. 

— No, šta je — hoćemo li ići sada s Markom u Osiek? — 
upitao popa Markova otca, gledajući u njega sumnjivo. Čekao 
je naime opet kakvu izmotaciju, već nije više ni vjerovao, da 
će biti šta od Markove gimnazije. 

Ali Markov otac odgovorio je ovaj put kuražno: — Da, 
hoćemo! — Nije tako u sebi ni bio kuražan, koliko se bojao pope, 
da opet ne će dreknuti na njega — a imao bi i pravo, mislio je 
u sebi, jer ga je kao jednog popa i suviše varao. 

A ostala kod rieči ovog puta i Markova mati. Nije ni ona 
u srdcu bila tvrda. Zaplakala bi još uviek, kadgod bi se sjetila, 
što je uradila i na što se obećala — ali pamet joj je govorila, 
da je dobro, što je uradila, a osim toga bojala se i ona pope. — 
Sada baš ne bi liepo bilo, kad bi ga i ovaj puta prevarili. 

Sutradan — ah, nikada Marko ne će zaboraviti toga dana! 

Njemu nisu ništa rekli. Znali su dobro, da ne bi dobili od 
njega odobrenja za svoj naum, pa ga nisu ništa ni pitali, nego 
su samo mislili, kako će diete prevariti, ako bi se ono štogod 
dosjetilo. Još dan prije osjetio je Marko, da u kući nisu čisti 
poslovi. Majka stala piliće čupati, šunku kuhati, pogaču miesiti 
i kolače peći. A neprestance oči briše, svaki čas pogleda u 
Marka, uhvati ga i hoće da ga ljubi, a on se ne da, otima se, 
i čudi se, što joj je najedanput. — Majko, šta ti to spremaš 
toliko? — pitao ju on, radujući se, što se u kući neka gostba 
sprema, a ona mu odvratila: — Šunka za kosce, rano, a ovo 
drugo za nas — i kraj toga mal da nije opet u plač udarila, 
usta joj se razvukla kao harmonika. Čudio se Marko i zapitao 

je, što briše suze neprestance, što joj je, da plače — a ona i na 
to odvratila i slagala: — dim joj, veli, u oči ide, pa mora 
da plače. 

Sutradan rano ranijano, još nije bila ni zora zarudila, pro- 
budio se Marko — probudilo ga neko ljubljenje. Majka njegova, 
čim se probudila i s kreveta sišla, odmah skočila njegovom 
krevetu, gdje je on spavao sa svojim malim bratom, i stala ga 
ljubiti i toplim suzama oblievati. Marko se probudio, onako 
sanen majku rukom odgurnuo, a za tim se na drugu stranu 
okrenuo i opet usnuo. 

A kad se drugi put probudio, žarko sunašce bilo več visoko 
odskočilo. On ustao sa svoga kreveta i izašao u kuću • — u ku- 
hinju — a tamo se kolači puše, šunka se crveni, pilići cvrče u 
tavi — prže se. On se blago nasmijao, a majka spremno, kao 
nikad, pritrčala, opet ga poljubila i suzom polila i dala mu u 
ruke kolač: — Hoćeš li šunke, hoćeš pilećevine malo, srdce moje 
sladko? — pitala ga je sva zbunjena, a Marko se čudio, što je 
to tako odviše ljubezna s njime majka njegova. 

Kad se najedkao, izašao napolje, u avliju, da vidi, što je u 
avliji novo, i da potraži praščiće, koji su upravo bili od krmače 
odlučiti, te s kojima se on svaki dan zabavljao. Tu je komadić 
svoga kolača dao jednom malom nerastiću, koga je on odredio 
za velikog nerasta, kad on bude svinje čuvao, pa mu je već i 
ime nadjenuo i učio ga na to ime, hranom ga mameći. 

Za tim je uzeo još i kukuruza, pa je praščiće kukuruzima 
hranio i češkao ih po trbuhu i igrao se s njima. 

I dok je on tako praščiće hranio i po avliji se amo tamo 
motao, smotrio je nekoliko puta majku, kako iz kuhinje pro- 
virkuje i ona na njega gleda, sva razžarena od vatre, te kako 
bez prestanka šmrca i briše suze. 

U to i otac počeo kola spremati, i tužan glavu svjesio te 
izpod oka pogleda oko sebe, kao da nešto krije. 

— Kuda ’š ti, dado? — usudio se pitati Marko, malo se 
plašeći, da ga ne bi izpsovao. 

Ali njegov dada sasvim ljubezno njemu odgovori: 

— A, idem u Ilok — ajde, hoćeš li i ti sa mnom? 

— U Ilok! Na Dunav! 

Kako ne bi išao — ta to je odavna bila njegova želja, 
samo ga njegov dada nikada nije htio sa sobom povesti. 

Kolike radosti za Marka! Od radosti nije znao, što da radi. 
Svaka mu žilica od radosti treptala. Njegova majka, kako je iz 
kuhinje svaki čas provirkivala i svaku Markovu kretnju pra- 
tila, svaki glas njegov prisluškivala, čula je odmah, što je dada 
rekao Marku, pa je kao mudra ženska odmah uhvatila tu pri- 
liku, da je izkoristi, te je odmah, izvirivši iz kuhinje, primet- 
nula: — Ako ćeš da ga vodiš sa sobom, onda nek se odmah 
obuče dite, neka uzme čistu košulju, jer tamo je varoš, tamo 
su ljudi čisti . . . 

Dada se njegov na te majčine rieči tek lako i kao žalostivo 
nasmiešio — a majka se odmah zatim povukla u kuhinju, i pri- 
činilo se Marku, kao da je čuo, kako je zajauknula . . . 

Okolo jedanaest sati bio je Marko na kolima. 

Najedanput otac upita mater: — No, je li sve u kolima? 

Mati zakimala glavom, da jest. 

Otac zatim skinuo šešir s glave, prekrstio se: — Ujmoca, 
isina, iduva svetoga, amen! — skočio zatim oštro na potegu, 
cicnuo u sjedalo kraj Marka te potegao za uzde: — Ajde! — 
A kapija je bila već širom otvorita. 

Odmorni konji snažno povukoše, ukosirivši glave, a Marku 
od radosti srdce zaigralo: — S Bogom! — poviknuo je veselo 
okrenuvši se na majku, na djelitelja svake svoje radosti i ža- 
losti — ali majke tog časa ne smotri više na pragu — tek čini 
mu se, da je čuo neko jektanje iz kujne . . . 

Marko se okrenuo odmah s upitnim očima otcu. Nešto mu 
se sumnjivo učinilo. Možda je baš onaj časak negdje na dnu 
srdca pomislio i na gimnaziju, — ali se otac onaj čas dosjetio 
te, pridržavši konje, viknuo još jakim glasom onamo na mater, 
nek pazi, da bude rano s večerom gotova, oni će brzo kući doći 
— a zatim opet pustio konje, da zakasaju. Marko se nato opet 
smirio i zagledao u konjske noge, kako liepo kasaju — kako 
sve predu kao vreteno, i na sve drugo zaboravio. 

Kad su došli uzput do jedne njive, gdje su orala dva čovjeka, 
stao je opet Markov otac s kolima. Orači su bili još u pol njive, 
morat će ih pričekati. 

Marko upita otca, koga to on čeka, a otac odgovori, da čeka 
njegovog ujaka — i on će ići s njima u Ilok. 

Marko dalje više nije imao što da pita, nego je samo ne- 
strpljivo čekao, da ujak dođe. 

A kad je ujak došao i u kolima se namjestio — do Iloka 
više ni stajali nisu. 

Došavši pak u Ilok, skrenu Markov dada ravno na Dunav 
na agenciju. 

Kad je Marko ugledao Dunav, začudio se i zadivio, — to- 
liko vode on nije ni mislio da imade na zemlji, pa se čisto 
uplašio. Zatim se čudio lađama, »damšicima«, a sad je shvatio, 
kako se i učitelj Luka dovezao na damšiku. 

A otac mu njegov sve pripravno pokazivao. Dobar mu je 
bio kao dobar dan, i perece mu je odmah kupio, i ranoga grožđa, 
ma štogod je hito Marko, mogao je onaj čas dobiti od svoga dade. 

Dok je otac s Markom tu zagledao i koješta mu pokazivao, 
dotle je ujak malo konjima dao i napojio ih, pa i sam nešto 
založio. 

A kad je sve to bilo gotovo, onda će najedanput prići otac 
ujaku, pa će mu kazati: — Ajde, ti sad polako možeš ići kući. 

— A mi ... ? — zapitao je u čudu Marko otca. 

— A mi ćemo tu ostati, pa ćemo u Osiek ići i opet se natrag 
vratiti — odvratio mu je otac hitro i takim glasom, kao da o 
tom dalje nema govora. 

Ali Marko ne htjede stati nego će i, dalje upitati: — A šta 
ćemo mi ondje raditi? 

Liepo je njemu bilo čuti, da će oni putovati — al samo 
mu se Osiek nije dopadao, jer ondje je ta nesretna gimnazija. 

No otac ga umirio. Kekao mu, da idu tamo, samo da mogu' 
reći popi: — Bili smo tamo i nismo vam slagali, ali ne može 
dalje ništa biti, jer je sve to i odviše skupo. 

Tako mu je rekao — a on, ludo diete, samo još časak sum- 
njivo pogledao u svog roditelja, i onda mu sve povjerovao. 

Najposlije — nije mogao pravo ni razmišljati o otčevim 
riečima, jer je upravo u taj čas neka velika lađa zazviždala i 
stala u agenciji zaokretati. Ljudi se na agenciji uzvrpoljili, 
stali se dizati, a sve to smelo Marka, zagledao se u ljude i u 


lađu, i vrlo napeto stao misliti, kako to mora biti voziti se na 
lađi. 

Nekoliko časaka zatim on je i to vidio, jer se već vozio sa 
svojim dadom na lađi — vozio se u gimnaziju! 

IX. 

Marko u gimnaziji. 

Markov dada nije baš puno ni lagao, kad je ono rekao 
Marku, da idu samo u Osiek, da mogu reći, da su tamo bili. 
Bilo je to njemu doista u glavi. 

Ali kad su došli u Osiek, prvo se javili kod brata učiteljice 
Ivke. On je bio profesor na tamošnjoj gimnaziji. Imao je još 
dvie sestre isto tako ljubezne kao i ona učiteljka, tako te njih 
dvie ženske sve to uradiše i učiniše, da Markov otac ne mogaše 
ni misliti na povratak s Markom. Njih dvie Marku brzo stan 
našle, dobar i jeftin, zatim otišle u dućan, ponovile Marka — 
i sada ni kud ni kamo, već Marko mora ostati u Osieku. 

Marko se začudo nije baš sada puno protivio. Dopalo se 
njemu nešto u Osieku — a otac ga opet vazdan mirio i tješio, 
da će on tu ostati samo godinu dana, da nauči nemecki, pa će 
onda kući doći, a i za tu godinu dana vidjet će se on često 
s dadom i majkom i sa svojom kućom, i on će njima i oni će 
njemu često dolaziti . . . 

Dva je dana otac ostao kod njega u Osieku. 

Treći dan istom pošao je kući Markov otac. Išao bi on još 
i veće prije, ali je čuo, da će kao sutra prvi put Marko ići u 
gimnaziju, pa će se morati onda i obući, a on onda baš ostao 
i do sutra, da ga još vidi u novom odielu, pa da može barem 
materi pripoviedati, kako izgleda. 

Pa sutra dan, kad je ujutro bilo, on rano otišao u onaj 
drvored, što vodi iz dolnjega grada u tvrđavu, te će tu čekati 
Marka. Tud on mora proći — a kad prođe, on će se sakriti za 
onaj jedan debeli bagrem, pa će ga vidjeti, a on to ni znati 
ne će... 

Tako i bilo. 

Kad je prošlo sedam sati, počeli đaci prolaziti, i veliki i 
mali, a on uzeo oštro paziti, kad će naići njegov Marko. 

Eto ti i njega najedanput, ide s još dvojicom. Ide, pa 
ruke nešto odrvečio od sebe, kao da su mu rukavi predugački, 
i pogurio se, gleda u cipele, sve kao da se neprestance sam 
sebi čudi . . . 

A otcu, kad ga je tako vidio, odmah suze udarile na oči, a 
počeo se i smijati. — Uh, Bože, sad da ga vidi njegova mati 
ovakoga — pomislio je u sebi • — ne bi mogla ostati iza ovog 
bagrema, već bi odmah iztrčala pred njega pa bi strgla ono 
jakle s njegakar . . . 

Mimo je ostao iza bagrema te još sve obilazio oko njega, 
dok je Marko uz njega prolazio, samo da ga nikako ne spazi 
— i tek kad je Marko podalje odmakao, izašao i on iz svog 
zakloništa te pošao za njegovim tragom, na agenciju, da ide 
kući — ali još jednako držeći se bagrema, da se ne bi Marko 
okrenuo te ga još spazio. 

Kod agencije još je dugo stajao i za Markom gledao, a 
kad mu je Marko zamaknuo, ušao onda i on u agenciju i kupio 
kartu. I zamalo vozila ga lađa natrag kući, bez Marka. Marko 
o&tao — ostao zauviek, više se nikad kući povratiti ne će! 

* 

Spočetka je bilo Marku težko u gimnaziji. Bilo mu težko 
osobito nemecki, što su sva djeca u školi znala, samo on nije 
ni beknuti znao. 

Nije znao ni sklanjati golub-goluba-golubu, — kad on to 
nije učio kod učitelja Luke — pa mp odmah profesor iz hrvat- 
skog jezika rekao pred svim đacima, fino se smiešeći, da bi 
najbolje bilo, da je on ostao, gdje je i bio. To je Marka strašno 
upeklo. Odmah je htio kući da bježi. Pobojao se »drugoga reda«, 
kao pakla. 

No za kratko vrieme smirio se on, uputio se i ubrzo postao 
dobrim đakom. Onda je odmah stekao prijatelja, odmah mu je 
i gimnazija omiljela, nije više ni mislio na kuću, pogospodio 
se. Ostao u gimnaziji, sretno je svršio, svršio već negdje i prava, 
koliko ih nije u obćini svršio i izučio, i sad je negdje neki 
gospodin. 

Pa je li sretan barem — pitat će tkogod sigurno — je li 
sretan on, i njegov otac, i njegova majka? 

Ako njega pitate, on će sleći ramenima, ne znajući ni sam, 
što da kaže. 

Da pitate njegova otca, on vam jamačno ne bi rekao, da 
je sretan i zadovoljan. Iztrošio se na njega — ta tolike je go- 
dine išao u školu! — i zadužio se još — a šta će on i njegova 
kuća imati od tih škola? 

A njegova majka — nju bolje da i ne pitate, jer bi vam se 
gorko potužila* 

Mislila sirota, da joj od sina ne bude divandžije i bećara, 
pa mislite, da ju je taj križ minuo? Tko je opet bio prvi divan- 
džija u selu već njezin sin, čim mu se malko brk izpod nosa 
osuo. Kadgod kući dođe o velikim praznicima, pa bude već 
neko doba noći, a on još kod kola, još na divanu. 

Pa cure su ga valjda i smele, koja li mu je nevolja bila, 
te ne htjede ni u klerike ići, da bude jedanput pop, kako je 
njegova majka uviek željela — već otišao nekud u vraga u taj 
nesritni Zagreb, koji je ona toliko puta proklela, da se sruši 
i da ga ne bude više — otišao tamo među te svoje Arvate, i od 
to doba sami su joj crni glasovi o njemu stizali. Upustio se 
tamo u tu prokletu politiku, pa ta će mu napokon i glavu 
razmeckati; što nije nikada dobio na divanu, to će mu dati ta 
njegova politika. 

Kad je ono car došao u Zagreb, te đaci spalili onaj neki 
barjak, tu se odmah našao i njezin nesretni sin. Koliko je 
Boga kod kuće molila, da ga očuva od politike i napasti, pa ga 
nije mogla namoliti, kad vrag uviek tenta. I on se upleo u ono 
družtvo, pa ga zatvorili na tri mjeseca u tamnicu! 

Jaoj, koliko se napatila njegova majka, koliko suza pro- 
lila, koliko noći probdjela, pa se čudi samo, kako je živa ostala. 
— Zar ga je zato u škole dala, da joj u vareštu sjedi, što mu 
ni otac ni djed nisu? Pa po vikao sviet, da više nikada službe 
dobiti ne će, da mu je Madžari ne će dati . . . Hu, sirota majka, 
nije znala, bi li psovala Madžare, svoga nesretnog sina, ii koga 
li bi — najbolje bi voljela sa svakim mir i dobro, al eto kad 
joj ne dadu, kad je baš za srdce ujedaju! Odmah, čim joj je 
sin izišao iz zatvora, napisao je majci pismo, u kojem se po- 
hvalio, kako mu je dobro i kako to ništa nije, neka se samo ništa 
ne brine. Ali ona je sjela te svom sinu olovkom, onim velikim 

staro vjerskim slovima, kako ju je još učitelj Limpek naučio, 
veliko pismo napisala i svom sinu odgovorila: — Milo dite 
moje! Nesretni sine moj! — Tako je ona započela to pismo. — 
Jaoj, jaoj, žalostna ti i ledena tvoja majka, što sam od tebe 
dočekala! Misto gospodina ja evo areštanca imadem... Sinko, 
sinko! Ti uvik hoćeš od majke tvoje pametniji da budeš i ne 
ćeš da, me slušaš — al ja ti kažem, rođeno dite moje, slušaj ti 
majku svoju, jedinoga prijatelja svoga, i kani se ti politike 
i Madžara i tvojih Arvata. Ti se uvik otimaš za te tvoje 
Arvate, a šta će tebi Arvati dati? . . . 

Tako mu je majka krvlju svoga srdca pisala, tako ga svje- 
tovala, ali on je ostao opet svoje glave i dalje svoju politiku 
tjerao. Tjerao ju, a sad ima od nje! Molio mjesto u Bosnu. — 
U tu gadnu zemlju, kaže njegova majka, kud nitko ne će, pa 
ga ni tu nisu primili. Molio ovdje kod nas, pa ga ban odbio. — 
Ne bi ga odbio, govorila je njegova majka, al on ne će da bude 
banu pokoran, nego uviek bana sa svojim ludim otcem kod kuće 
grdi, a ban je to možda čuo, pa mu za to nije ni dao mjesta. 
Tako eto danas prava mjesta nema, nije nikakav gospodin, nit 
je pop niti gospodin, što mjesečinu prima, već malo pa ništa, 
a tolike škole svršio! 

Eto, to je ona od svoga sina, od svoga Marka dočekala. Eto, 
to su velike škole, ako hoćete da znate, to je korist narodu 
od škola! 

(»Obzor«, Zagreb 1902., br. 73. i d.). 

U snu 

U' vrtu te ja ugledah , 

Međ 9 ružama kad si bila, 
A kraj tebe na ružici 
Širio je leptir krila. 

Zaviđo sam leptiriću , 

Želio sam leptir biti , 

Ne iz ruže , već iz usta , 

Da uzmognem med ti piti. 


Stajala si kao cv'jetak , 
Punan milja i pun cara , 
Gledala si u daljinu , 

Gdje se sama duga stvara. 

A sunčani topli traci 
Zlatili su tvoje vlasi, 

U tom času mislio sam , 
Djevojčice, ruža da si! 


^Antologija« 

Pružio sam ruku k ruži , 
Da okitim svoje grudi , 

XJ tom času probudili se . . . 
Izgubi se sanak ludi . 

(Dosad neobjelođanjeno). 


Dominu s 

Tim imenom zvali smo mi đaci 1 ) svoga pismonošu. Dominus 
je bio prirastao uz naša mladenačka srđca . . . 

Tamošnji đaci su prijateljevali s njim već više od pol sto- 
ljeća, i još je uviek za njih stari Dominus bio vrlo zanimljiva 
ličnost. 

Dominus je u svoje vrieme svršio šest gimnazijskih razreda, 
ili latinsku školu; perfektno je govorio latinski, pa su ga đaci 
zato prozvali gospodinom ili latinski Dominusom. 

U cielom gradu bio je Dominus dobro poznati šaljivac. Tko 
je htio brige raztjerati, potražio bi Dominusa, i sve bi ga prošlo. 
Za tu uslugu morao bi Dominusu platiti čašu, dvie fruškogorske 
rumenike i mirna Bosna . . . Bio je osobiti štovatelj boga Bakha; 
vino mu bijaše sve i sva, i bez vina je bio kao riba bez vode. 

Bio je već u sedamdesetim godinama, no još uviek bio zdrav 
i čvrst kao kremen, a crven kao »patlidžan«. Njemu alkohol 
nije škodio. 

I danas ga se posve dobro sjećam! — Stoji među nama; u 
desnici mu palica, ili, kao je on volio reći, — vinova lozica. Na 
nogama mu stare, na pol nacrnjene čizme, koje je nosio ljeti 
i zimi. U ruci mu modri rubac za nos, koji mu je bio vrlo po- 
treban, jer je Dominus mnogo šmrkao burmut. 

Tako on stoji među nama i proziva imena onih sretnika, 
miljenika božice dobrote, kojima je bilo što stiglo poštom . . . 
Svi ga pozorno slušamo. Kad je s tim prozivanjem bio gotov, 
navalili bismo na nj s pitanjem: Domine, ja, Domine, ja? — A 

*) gimnazijalci u bivšim Sriemskim Karlovcima <op. nr.). 

on bi nam znao onako zgodno dobaciti: magarac ti, magarac ti! 
— ili što slično . . . Time nas naš Dominus nipošto nije vrieđao . . . 
ta on nije to u ljutosti ni rekao! 

U njegovoj pravoj ljutosti mnogi bi od nas okusio i slast 
njegove »vinove lozice«. 

Ipak smo ga svi mi vrlo voljeli . . . Kad bi koji od nas đaka 
dobio novce, dobro bi ga počastio milom mu rumenikom. On bi 
nam u takvim zgodama pričao svoje doživljaje iz negdašnjih 
đačkih dana . . . Osobito se tim ponosio, što je bio suučenik 
našemu ravnatelju. 

Nadvladan Vinkom Lozićem znao bi se naš Dominus koji 
put, osobito za berbe, naći i na nježnim grudima ulice — ta 
njemu nije trebalo mnogo! — a ipak ga nitko nije vidio, da bi 
izgubio koje pismo ili drugu kakvu pošiljku. Staračkim svojim 
rukama držao je sve kao klieštima. 

Stari Dominus je umro pred par godina. S njim je nestalo 
možda zadnjeg pismonoše, koji je govorio latinski, — s njim je 
nestalo i starca dobričine. 

Sada je ondje nov pismonoša. Đaci nisu uz ovog onako 
veseli, jer se drži velikim gospodinom, — ali se zato još uviek 
sjećaju svoga starog dobrog pismonoše »Domina«. 

(»Prosvjeta«, Zagreb 1903., str. 643.) . 


Moja majka 

Vlastita uspomena piščeva. 

Draga Damjanović starica je oko šestdeset godina. Bila je 
bez djece, jer joj je kći Katica umrla još kao mlada djevojčica, 
a muž njezin, pokojni djed Lazo, umro je pred nekih deset 
godina. 

Starica je veoma voljela malu djecu, s kojom bi podielila 
sve, što je imala. Osobito je rado vidjela kod sebe djecu susjeda 
Mati je Pavića, a među ovom k srdcu joj je prirastao njegov 
najstariji sin Pajo, 1 ) koji je bio miljenik i pokojnog djeda Laže. 

*) taj Pajo je sam naš pisac (op. nr.). 

Mali Pajo bio je uviek uza nju. Vodila ga za sobom u vino- 
grad, na bunar po vodu, i koje čime ga tetošila, radi čega joj 
se on toliko priljubio, da ju je nazivao »svojom majkom«. Ta 
je ljubav među njima sve više rasla, pa i onda, kad je Pajo već 
stupio u gimnaziju. 

Majka Draga bila je veoma pobožna žena. Od smrti djeda 
Laže zavjetovala se, da će se svake godine na stalan dan o 
prvom grožđu izpovjediti i pričestiti u fruškogorskom samo- 
stanu u Velikoj Remeti, koji je bio udaljen neka dva sata hoda 
od našega mjesta. 

I svaki put bi toga dana povela sa sobom i Paju. Umiesila 
bi pogaču, spekla pilence, uzela nešto vina i malo grožđa, koje 
bi tom zgodom po svom običaju dala posvetiti. I tako priprav- 
ljeni krenuli bi na put. Pajo se tome osobito veselio, jer je bio 
mali sanjar, kojemu su napose godile samostanske tajanstve- 
nosti, a nada sve je uživao u divnom crkvenom pjevanju, koje 
mu se duboko urezalo u dušu. 

Dan polazka očekivao je Pajo sa svom nestrpljivošću. Svaki 
oblačak, koji bi se pokazao na svodu nebeskom, uzbunio bi mu 
mladu dušu, bojeći se nevremena. 

“Svanuo je krasan dan. U rano jutro krenuli su prema Ve- 
likoj Remeti, tek što su prvi zlaćani traci poljubili fruškogorske 
proplanke. Ptice su cvrkutale, po polju se razliegalo veselo 
pjevanje marnih radnika, koji su polazili u vinograde, a ševa 
je kružila negdje pod oblakom, prateći pjesmu, koja se razlie- 
gala iz polja. Ovdje ondje zašuštala bi trava, na kojoj su se 
svietlili milijuni dragulja, kad bi šušnuo kroz nju gušter ili 
sljepić. A grožđe počelo već da plavi, pa je izgledalo kao gusti 
plavi cvjetići . . . Prolazili su kraj gorskog potočića, koji je 
milo žuborio i pjevao svoju jednoličnu, davno naučenu pjesmu. 
A iz daljine začula se zvonjava iz samog samostana. 

U tome se času zakriesile u Pa je oči, a srdce mu jače uda- 
ralo, — poletio bi nebu pod oblake, da se naužije ljepote ljetnog 
jutra, da se nadivi ljepotama naravi. Majka ga je sa zanosom 
gledala, jer i ona kao da je ćutjela sve ono, što ćuti i on. Nje- 
zine se oči sjajile, grudi joj se nešto jače nadimale, a usnice 
joj nešta šaptale — jamačno se molila Bogu, 

Tako su stigli i na visoravanj, s kojega se otvarao krasan 
pogled na samostan i na samostanski prnjavor, koji se sabio 
izpod šume kao jato golubova. Na jabuci na zvoniku odražavalo 
se jutarnje sunce, koje je daleko bacalo svoj odsjev . . . Na 
drugoj strani, u dubokoj nizini tekao je mutni Dunav, a preko 
njega pružala se daleko velika ugarska ravnica. S visoravnja 
protegao se u isti čas i krasan vidik na ravni Sriem; činilo se, 
kao da se za ranog jutra podigao iz magle, koja se dizala nad 
njim čak tamo oko naše Save. A Dunav se u svojoj bajnosti vi- 
jugao poput zmije ai daljinu, dok se zlaćano sunce u njemu 
nježno kupalo. Na Dunavu je baš prolazila lađa, plove.ći kao 
brza ptica. 

U samostanu su. Sa zvonika crkve odzvanjaju se mileni 
glasovi zvona, koji kao da danas svečanije zvone, kao da s po- 
sebnom radošću pozdravljaju pobožne posjetnike. A odande sa 
samostanskog salaša pozdravlja ih kudrov svojim lajanjem. 
Kraj njega stao pievac i svojim kukuriekanjem pozdravlja 
mladi dan. U blizini oblizava se cica maca, a oko nje zapijukalo 
jato pilića. 

Ušli su u crkvu. Tišina crkve odisala nekom tajanstvenošću; 
— ondje su počivali vječnim snom toliki skromni monasi. I kad 
je odpočela služba Božja, razliegao se glas starog monaha pod 
svodovima crkvenim i gubio se skupa s dimom tamjana. Milina 
ga je bilo slušati. Glas mu treperio i drhtao kao ono jarko 
sunce, koje je prodiralo kroz crkveni prozor i zlatilo mu onu 
častnu glavu. A onda sa kora počeše odjekivati divni i božan- 
stveni zvuci pjesme. Majka je skrušeno molila, predavši se sva 
čuvstvu kajanja, a onda se uz druge pokornike približila žrtve- 
niku i klekla pred starca monaha, koji ju je pričestio. Nakon 
par časaka vratila se sva sretna i zadovoljna na svoje staro 
mjesto. A da je zaista bila sretna, govorile su njezine oči, u 
kojima se pojavili dragulji, suze radostnice . . . 

A Pajo se, stojeći na svom mjestu, pretvorio sav u uho, 
slušajući divno pjevanje i prateći obred. Stari monah izgledao 
mu kao svetac, kakve je obično vidio na slikama. Njegova 
mlada duša gubila se u svemir sa zvucima svete crkvene pjesme 
i mirisom tamjana, koji je širio oko sebe posebnu tajanstvenost. 

Svršila se služba Božja. Majka i Pajo izašli su iz crkve i 
sjeli pod samostanski triem, gdje su založili, da lakše potom 
mogu kući. Sunce se već visoko diglo. Nestalo je onih bezbroj- 
nih dragulja s trave i cvieća, izčezli su pred silnim suncem. 

Majka i Pajo sjede i pričaju o svemu. Majku posebno obu- 
zele uspomene na kćerku Katicu i na svoga dobroga djeda 
Lazu. 0 njima ona poče pričati sa svom toplinom srdca, a priču 
je svoju pratila suzama. Starica je ostala sama kao odsječena 
grana. Nema nikoga, komu da se izjada, nema nikoga, tko 
bi je tješio. 

Tako im u razgovoru prođe vrieme, sve dok sunce nije 
počelo gubiti od svoje jakosti, dok se nije počelo bližiti zapadu. 
A tada su krenuli iz samostana i onako natenane stigli kući. 
Onda se razstali, očekujući drugi taj svečani dan, kad će opet 
u Velike Kemete. 

(»U Slobodnim časovima«, Zagreb 1920., str. 48.). 

Voda 

— Vo — o — ot! Vo — o — ot! Vo — o — ot! ... Čulo se sto puta na 
dan na ulici dunavskoga gradića. 

To je bio običan glas kakvog momka, koji je sjedio na ko- 
lima s dva točka, a za njim se spružilo dobro uzdržano bure. 
Bio on na Dunavu, nagrabio vode, pa sad će da je proda vedro 
po vedro. I kad je on jakim glasom vikao: Vode! Vode! — čulo 
se samo otegnuto: — Vo — o — ot! Vo — o — ot!... 

I omašna Soka vikala do danas: — Vo — o — ot! Vo — o — ot! . . ., 
pa zaslužila za vedro kadkađa novčić, kadkada dva. I ona je 
svoja vedra nosila kao dva perca sa sokaka u kuće, stupila, 
pala u kuhinju čvrstim nogama s čizmama, sa debelim sarama, 
pa svaki put iznenadila svoje kupce gromkim: 

— Evo vode! 

Da, i Soka je taj liepi posao obavljala sve do danas, a 
danas 

Danas se Soka »udala«. 

Nije ni bila djevojka. Svoga je muža, radnika u tvornici, 
morala ostaviti, jer je premnoge svoje kolegice više smatrao 
svojim ženama nego li Soku. A to je još ne bi ni toliko vrieđalo, 
da njoj samoj nije zavrtio glavom mnogo od nje mlađi nadničar 
Gavro, kojega je pred četrnaest dana izlupala, jer ju je iz lju- 
bomornosti htio ćušnuti... Sad si Soka pomisli: — Imao je 
pravo, jer — 

Danas se Soka eto »udaje«. 

Došla ona k njemu, k svom Janošu, koji joj je med ostalim 
liepim stvarima obećao, da ne će nikad više morati vikati: 
— Vo — o — ot! Vo — o — ot! 

— To se njoj najviše sviđalo, bar je tako pripoviedala u 
vrieme njihovih »zaruka«. Došla ona k njemu, a on sjedi, pije 
i puši. 

— Piješ? . . . 

— Pijem i pušim . . . Što bi drugo radio? 

— Došla si? 

Mladi suprug nije vjerovao, da će Soka doći. Obećavala ona 
tako već mnogima, a svi su bili uvjereni, da ona voli slobodu 
i dunavsku vodu. Zato se on i začudio, kad je ugledao Soku i 
na njoj podpunu naklonost k njemu, savršeno nagnuće . . . Nu 
kolikogod se začudio ovaj čas, ipak je pred pol sata smatrao za 
gotovu stvar njezin dolazak. Što čovjek želi, tomu se često pod 
izvjesno i nada, i ako s mnogih razloga drži, da mu je nada ja- 
lova. Tako je i mršavi Banaćanin došao u sličan položaj, pa je 
pripravio pića i duvana, da slavi. 

— Pa, dabome, došla sam... A zašto piješ? Jesi 1’ već 
jeo?.... 

— Hajde i ti . . . pij! 

— Ne pijem. 

— Ma pij, bora ti! 

— Ne ću. 

— Kako ti ne bi pila, kad ne moraš platiti? 

— Kažem ti, da ne ću. 

— Ne ćeš?! .... 

Banaćanin ustao sa sanduka, na kojem je dosad tromo 
sjedio, i razgrogačio oči. Imao je što vidjeti. Soka uhvatila kva- 
ku na vratima i pritisnula. Vrata se otvorila. Izašla. Izašla i 
otišla od Janoša. — On izletio za njom. Polagano je odmicala. 
Stigao je. 

— Sokol ... 

Ni rieči. 

— Sokol... Sokol... 

Ni pogleda. 

— Soko!... Kuda ćeš? Zašto si onda došla? Misliš se sa 
mnom igrati? Reci mi nešto, da znam, pošto si došla. Ne varaj 
me!... 

* 

Ona je stala. Pogledala mu čvrsto u oči, a on se trgnuo. 
Vidjela je u njegovim krmeljivim očima, da mora završiti život 
s ovim čovjekom. S njim se više ne da ni jedan čas živjeti. Vi- 
djela je budućnost, koja je htjela zgrabiti i zavitlati njome kao 
bezsviesni vjetar lišće. 

— Ne, ne, ne . . . — mislila ona. — Ne, ne, ne, ne . . . — šap- 
tala, da on nije mogao čuti. 

— Ne, ne, ne, ne, skočila joj na željezna usta jaka, 

snažna rieč. Janoš se ponovo trgnuo, i kad je ona pošla kora- 
kom, ostao je na mjestu osamljen. 

A ona je tek sada, u svojim petdesetim godinama saznala, 
da i žena mora misliti. I zamislila se. Mislila je mnogo o svojoj 
nesreći u mladosti, mislila je, kako bi sada pokročila drugom 
stazom i dovijala se nekim liekovima, a najviše joj se dopao 
jedan: — voda. — Vodom se valja liečiti — zaključila ona. 
Voda pere, što više, i samu vrućinu. — 0, da je bila pametna, 
pa da je napunila dva vedra dunavske ladne vode, pa jedno 
izlila svom čovjeku na glavu, a jedno sebi, — uzdisala Soka, — 
boga mi, još bi bili zajedno!... Ovako — idem drugima, da 
dobro činim 

Sutra se ranom zorom orio jaki, otegnuti, strastveni glas: 

— Vo — o — ot! Vo — o — ot! Vo — o — ot!... 

To je Soka sjedjela kraj bureta, a kandžijom pucketala po 
ubogoj životinji. 

(»Ilustrovani Obzor« god. I., str. 34.) 

Proljeće 

Neki me dan pozvao prijatelj Oskar k sebi na čaj. Odmah 
sam se odazvao, jer sam Oskara volio, a bio je sjajan čovjek. 
Bio je čovjek prirode, ljubitelj šuma, pasa, žena i proljeća. Tko 
ne bi volio takvoga čovjeka? Izpili smo svaki tri velike šalice 
čaja i gotovo dva decija ruma. Kod treće šalice pripoviedao mi 
je Oskar jednu vrlo čudnu pripoviest iz svoga života. Ona je 
na mene tako djelovala, te sam upamtio gotovo svaku rieč, 
svaki uzdah njegov. Evo te pripoviesti. 

— Ti me znaš — počeo je on. — Znaš, da sam žene uviek 
volio kao proljetno sunce. Ali ti ipak moram reći, da sam pravo, 
onako baš pravo zaljubljen bio samo jedanput. Ah — dragi pri- 
jatelju! To ti je bila žena! Moja Blanka! Moja? Ne, ne, nije 
bila moja. Bila je tuđa, ali sad je samo moja, premda je nemam. 

Bilo je baš na Uzkrs, kad sam je poljubio. Baš je onda 
sunce prvi put one godine zasjalo podpunim svojim sjajem. A 
zasjalo je kao zlato, kao dukat . . . 

Upoznali smo se u jesen, kad plodovi dozrievaju, kad se 
šuma sprema na san, a vrabci uljuljavaju svojim cvrkutanjem 
čitavu prirodu u zanos driemanja. 

U šumi sam je i vidio prvi put. Šetala je sa svojim mužem, 
a ja sam, kao otrgnut od svieta, kao zalutali list, što ga je od- 
puhnuo vjetar sa stabla. Taj put, kad smo se upoznali, nismo 
još razgovarali jedno s drugim. Samo smo se pogledali. 

Išla je mirno, bez uzrujavanja. 

Najedared sam je pogledao. 

U očima joj je blistala živa priroda, na usnama lebdjela 
strast. Oh, da poludim, tako mi je bilo onaj čas. 

I ja sam bio jak, zdrav, mlad. A ona kao da je kroz onaj 
pogled, što ga je na mene uperila, rekla: 

— Ljubim mladost . . . 

Ja sam odgovorio u sebi: 

— Ja sam mlad . . . 

Vidio sam, kako iz nje nešto govori: 

— Mladost! 

— Proljeće . . . 

— Novo sunce . . . 

A onaj, što je išao s njom, nije bio star, ali je išao kao 
starac. Nije ju ni gledao. Ni govorio nije s njom. 

Ah — a šta bih ja učinio! ... 

Drugi put sam je susreo na ulici. Išla je sama. U ruci je 
nosila nekakav svežanj. Korak joj je bio polagan, gotov težak. 
Opazio sam je već izdaleka. Bio sam se malo uzrujao, jer nisam 
znao, kako ću kraj nje proći. Znao sam, da će me se sjetiti, 
samo ako me uobće opazi. 

Bila je kanda nešto veselija nego ono u šumi. 

Moje su oči neprestano gledale u nju, i htio sam vidjeti, 
kako će me pogledati u času, kad me već ovako izdaleka 
primieti. 

I opazio sam. Dobro sam opazio. 

Vidjela me je, i isti je čas svoj pogled naglo odvrnula od 
moga pogleda. Šta više: nešto se trgnula, i kao da je htjela 
poći nadesno, samo da ne prođe kraj mene. Ali je bilo prekasno. 
Morala je proći kraj mene. 

Kad je već bila posve blizu, ustremila je pogled nekuda u 
daljinu, ravno preda se. A taj je pogled bio nekako taman, ne- 
jasan, izgubljen. 

Nije me pogledala. 

A ja sam sve razumio. Ah — tako dobro razumio! 

Prošao sam kraj nje. 

Dva-tri koraka poslije toga okrenuo sam se i pogledao 
za njom. 

Njezin je hod bio brži, nagliji. Kao da se sada odjedared 
sjetila, da se mora požuriti. 

Poslije sam se opet okrenuo. A taj se isti čas i ona okrenula. 

Htio sam se povratiti, i pojuriti za njom. Ali me je bilo 
nečega strah. 

I pošao sam dalje svojim putem. 

Prošlo je nekoliko dana, i ja je nisam vidio. Tražio sam je 
po ulicama, zalazio sam u onu šumu, gdje sam je prvi put vidio, 
ali sve uzalud. Nema je. 

I došlo mi je tako žao, što sam bio lud, i što nisam onda 
na ulici pošao za njom sve do njezina stana. Bar bih doznao, 
gdje stanuje, a onda bi već bilo lakše. Ne bi mi mogla ovako 
izbjeći i sakriti trag. 

Ali, sve je bilo izgubljeno. 

I taj me gubitak tako bolio! A gnjev na moju ludost rastao 
je od časa do časa. 

A onda sam se uvukao u sebe i stao se tješiti. 

Pa što ja to uobće hoću? Što će mi ona? Žena je drugoga, 
bar tako izgleda, da joj je ono muž. Zar sam se baš zaljubio? 
I u što sam se zaljubio? Nije baš nikakva osobita ljepota. Široka 
je, debela., bez fina struka . . . Bit će najbolje, ako više i ne 
mislim na nju. 

Da. Lako je to reći. Ali ne mogu da zaboravim na nju. U 
mozgu neprestano nešto govori: — Ne budi lud! Pusti je. Ima 
drugih! — A opet iz grudi ju mi srdce kuca i kuca i kuca i ne 
da mira i sve šapuće: — Ah — gdje si? Pojavi mi se, bar samo 
još jedanput! 

Onaj pogled s blieskom mladosti, i one usne s onim praškom 
strasti — nije mi htio iz sviesti. Ona je ipak takova žena, ka- 
kove još nisam vidio. 

Jutros sam se probudio i odmah sam na nju pomislio. Treslo 
mi se nešto u grudima, kad sam si predočio onaj pogled od po- 
sljednjega susreta. Kako je ono htjela izbjeći susretaju očiju! 
Kako se zagledala u daljinu, u onu ogromnu daljinu. A u očima 
se pojavila magla, tama i strah . . . 

Bilo je posve kasno pod jesen. 

Pošao sam u svoju šumu, a sa sobom sam poveo i psa. To 
je onaj, što sam ga nazvao Ismaelom. Šumom je odisalo po sko- 
rašnjem mrtvilu. Suhe, gole grane stršile su po hladnom uzduhu, 
a lišće je ležalo žuto, povenulo i izgaženo. Ali sam miris ovoga 
mrtvoga lišća izazivao je u duši liepe priče prošloga ljeta. A 
sada sva ta jakost leži pod nogama prolaznika, na vlažnoj 
zemlji. 

Ismael je trčao preda mnom kopajući po lišću, kao da je i 
on — radoznao, što mu priča o bivšem životu svomu. Njuškom 
je svojom jamačno saznao, da je ovuda prolazila i ona — Blanka. 

I u času, kad sam na to pomislio, vidio sam je, kako iz- 
daleka dolazi. 

Ona je, ona! 

Ali opet s njim. S onim istim strašnim čovjekom, s onim 
starcem, kojemu bih najradije ravno u prsa zaskočio i drmao 
ga tako dugo, dok je se ne odreče. 

Evo je! 

I gleda ovamo, prema meni. 

Ismael je skočio k meni, stao me oblizavati. Javljao mi je 
valjda, da je ona ovdje. 

Proći će kraj mene. 

Što će se sada dogoditi? . . . 

I dok sam osjećao veselje, što je vidim, strah pred susre- 
tajem, izvjedljivost, što li će učiniti, kad prođe kraj mene, — 
dotle je ona stala, rekla nešto svome mužu, i pošla u stranu. 
On je pošao za njom. 

Da sam htio proći kraj nje, morao bih promieniti smjer 
svoga dosadašnjega puta. Ali to nisam smio učiniti. 

A kako je ona smjela? 

Kako se usudila tako naglo skrenuti s puta? 

Zar se nije bojala, da će baš to biti napadno? 

Oh — što se bojiš? Što me se bojiš, pjesmo moje šume, 
sanjo mojih jutara? . . . 

Nisam je ovaj put čestito vidio. Ali sam je zato vidio dva 
tri dana poslije toga. Vidio sam je ljepšu nego što je bila obično. 

Bila je nedjelja. Prošao sam kraj crkve. U množtvu, što je 
izlazilo iz crkve, vidio sam i nju. A — kakva je bila! U struku 
nešto stegnuta, a inače široka i obla. Uzduh je oko nje mirisao. 

A bila je sama. Sama! . . . 

Progurao sam se kroz sviet, samo da budem bliže. 

I začas je prošla kraj mene. 

Nisam taj čas drhtao, bio sam miran. Samo sam osjećao, da 
mi je lice bliedo. 

Ona je prolazeći kraj mene pogledala nadesno. A nadesno 
sam ja stajao. Pogled je bio kratak, neizvjestan, miran. Tek, 
kad je vidjela, da ja ondje stojim, zatitrale joj trepavice, i 
opet se, drugi put, okrenula k meni. 

I taj je pogled bio kratak, ali samo po vremenu kratak. 
Zapravo je bio dug, veoma dug. Vidio sam u njemu čitavu iz- 
poviest. Kao da mi je šaptala: — A, to si ti! Zdravo! Samo bježi, 
bježi od mene! Slaba sam, a imam muža. Jaka sam kao dren, 
a opet slaba kao diete. Ne smijem te ni gledati. A htjela bih te 
neprestano gledati, neprestano slušati tvoj glas, tvoj uzdah!... 

Ali — dakako — nije ništa kazala. Pogled joj je samo go- 
vorio. I prošla je pokraj mene kao proljeće, kao vedar dan. 

Pošao sam za njom. Ovaj put ću, mišljah, ipak saznati, gdje 
stanuješ. 

I saznao sam. Ali sam odmah iza toga saznao i još štošta 
drugo o njoj. 

Jest, ono joj je bio muž. Nije baš tako star, ali za nju je 
bio prestar. On je trgovac vinom. Zapravo sam ništa ne radi, 
nego njegov poslovođa. Ona se zove Blanka. Živi samozatajno. 
Radi u kući čitav dan, popodne se malo prošeće, a u nedjelju 
ide u crkvu. Djece? Ne, djece nema. 

Dosta je. Samo, kad sam to saznao. Sad znam, što ću. 

Došla je zima. Snieg je počeo padati u krupnim pahulji- 
cama. Krasna, prekrasna je nastala zima. Ja sam s Ismaelom 
češće zalazio u svoju šumu, pravili smo prtine, gledali golo, 
bielo granje, i onda dolazili kući gladni kao vuci. 

Poslije sam morao otići iz grada u nekom poslu. Izbivao 
sam od kuće gotovo mjesec dana. 

Zato sam vrieme češće mislio na Blanku. Ali zima je već 
tako ludo godišnje doba za mene, kad sav ohladim. Blanka je 
pomalo izbliedjela u mojoj uspomeni. U svojem novom obita- 
valištu stao sam se ogledati za drugima. I bilo je časova, kad 
sam se sam sebi čudio, kako sam mogao biti tako lud i po- 
mišljati na Blanku. 

I odlučio sam, da više na nju uobće ne ću misliti. Kad se 
budem povratio kući, dat ću se ozbiljno na svoje poslove, a 
Blanka neka se slobodno šeće sa svojim mužem kolikogod hoće. 
Što bih ja uobće s njom? . . . Bio sam zaista čudan. Da sam je 
kada nagovorio, imala bi posve pravo, da me i ne pogleda. 
S kojim pravom mutim njezinu sreću, njezin mir? 

Tako je bilo čitave zime. Posvema sam je napustio. 


— 286 — 


Ali u proljeće se stalo u meni javljati nešto, što nisam u 
stanju opisati. 

Blanka! 

To je ime opet stalo odjekivati u mojim grudima. Oni nje- 
zini pogledi puni sadržine, puni govora, njezina jakost, snaga, 
mladost, — pa onda moj polet, moja ljubav prema sili, — sve 
je to učinilo, da sam i opet stao živjeti samo za nju. 

Snieg je okopnio, a ja sam izlazio s ulice tražeći nju. Kad 
je nisam našao, došao sam pred njezin stan, i iz prikrajka sam 
čekao, hoće li se ona pojaviti na prozoru. 

Dugo je nisam mogao vidjeti. 

Ali jednoga liepoga popodneva začujem iz njezina stana — 
glasovir! . . . 

Glasovir! Ona ima glasovir! . . . 

Idem gore. Ravno k njoj u stan! Čemu okolišanje, skanji- 
vanje, čekanje? Javit ću joj se kao ugađač glasovira. Možda 
me ne će odtjerati, možda . . . 

Pošao sam u njezin stan. Ona se ukazala odmah na hodniku. 

Kad me je ugledala, zažarili su joj se obrazi. 

Rekoh joj, zašto sam došao. Ugađam glasovire. Možda joj 
se mogu ponuditi. 

— Ne, hvala . . . odgovorila je ona i spustila oči duboko u 
pod hodnika. 

— Radim veoma jeftino — ponudih se ponovno. 

— Možda drugi put — odgovori ona. 

Pitao sam je još, da li je gospodin suprug kod kuće. 

— Jest. 

Aha! Sad znam sve. 

I otišao sam. Odlazeći sam opazio, kako me gleda. Jedan 
strašni, grozni, ukočeni pogled sam vidio. 

Ah — kako me je onda gledala! A ipak nije tako strašna. 
Kad sam poslije dva dana sjedio kraj njena glasovira, stajala 
je pokraj mene. Oči joj veselo skakutahu po mojim rukama. 
Lice joj je bilo veselo kao proljeće. 

Lupao sam nešto po glasoviru, i mislio sam na sebe i na 
nju. Moram priznati, da mi j.e srdce udaralo kao da je od žica, 
i kao da njezini prsti po njima prebiru. 

Ona eto stoji ovdje kraj mene, pomislih. I ne boji me se. 
Sto ona misli o meni? Što znaci taj mir? Taj pogled? Tolika 
odvažnost! . . . 

A u meni je sve buktilo, buktilo, buktilo . . . 

Osjećao sam, kako se diže požar . . . 

Požar čitavoga svieta . . . 

Svemir je u plamenu . . . 

Nešto moram govoriti. Šutnja je grozna. 

Pitao sam je, da li joj je glasovir nov. 

Valjda i sam vidim, da nije nov, odgovarala mi je sa smie- 
škom oko onih usana, na kojima sam vidio prašak strasti. 

— Glasovir je morao mnogo stajati? 

— Nije. Osam sto kruna. 

— Ali je prilično dobar. Ne, ne prilično, već veoma dobar. 
Upravo je izvrstan. 

— Izvolite samo pokušati nasamu . . . Imam nešto posla u 
kuhinji. Doći ću poslije. 

Izišla je iz sobe. 

Ja sam udarao po glasoviru štogod. Samo da se nešto čuje. 
Mnogo se u to baš nisam razumio, ali sam bio uvjeren* da ga 
ne ću pokvariti. Ostat će isti, kao što je bio, ako ne bude bolji. 

Sam sam eto u njenoj sobi . . . 

Sam . . . 

Ogledavao sam se . . . Ovdje ona sjedi kao kraljica na svom 
priestolju . . . Ovdje šeće poput vile iz priča . . . Ovdje bi se 
dalo po podu mirisati za njezinim koracima. Dalo bi se klek- 
nuti pred njom . . . pred boginjom . . . 

— Ah — kad ćeš se povratiti, sanjo mojih jutara? . . . 

Kad sam morao otići, rekao sam joj, da glasovir nisam 
još posve uredio, da bi trebao još barem jedan popravak. 

— Ne, nije potrebno — rekla mi je ona. 

A na vratima mi je kazala: 

— Danas moga muža nema kod kuće. 

Nisam se mogao snaći. Tek sam vidio, da sam u magli, u 
mraku . . . 

A, tako! Tek kasnije sam sve shvatio. Rekla mi je, da joj 
muž nije kod kuće! . . . 

Hm ... A ja, luda, nisam razumio. Otišao sam. Ali to se 
mora popraviti. Moram opet k njoj. 

Prije nego što sam otišao k njoj, pošao sam u šumu s Ismae- 
lom. Taj je put Ismael neprestano lajao, a ja nisam znao, što 
to znači. 

U šumi je bilo nešto malo sunca. Život se stao buditi. Osjeća 
li Ismael proljeće u svojoj krvi? Uzduh je mirisao po suncu i 
po pupovima na stabalju. 

Kad sam se osvježio, odveo sam Ismaela svojoj kući, i 
otišao k njoj! 

Nije me htjela primiti. 

Kao da me nevidljiva ruka pljusnula. 

Ni u sobu me nije pustila. Samo me je nekako čudno gle- 
dala, kao da me probada. U pogledu sam čitao: — O, jaki, 
zdravi, mladi čovječe! Ne diraj me! Bojim te se! 

A ja sam je onda tako pogledao, kao da joj govorim: 

— Sanjo jutara mojih! — O — što bih dao za jedan po- 
ljubac, za jedan zagrljaj! Ali ne boj se, ne ću. Idem... 

— Je li gospodin suprug kod kuće? — pitao sam bez straha, 
gotovo bezobrazno. 

— J est ... 

— Ne vjerujem . . . 

— On je kod kuće... 

— A sutra? 

— I sutra će biti . . . 

— Prekosutra? 

— I prekosutra. 

— Istina? 

— Istina . . . 

Govorili smo to, ne gledajući jedno drugome u oči. 

— Dakle, kada? — pitao sam je šapćući i drhćući. 

— U nedjelju . . . 

I otišao sam. Ne, nisam otišao, nego sam pobjegao. Trčao 
sam kući, samo da ta nedjelja što prije dođe. 

I došla je nedjelja. 

Sunce je zasjalo kao zlato, kao dukat. 

Rano ujutru, kad sam se probudio, uzdahnuo sam i pomislio 
na nju. 


»Antologija« 

Što mi nosiš, nedjeljo? Biela, sveta nedjeljo, sjajno ne- 
djeljno sunce, što mi nosite ?.. * 

Sanjao sam, da sam bio kod nje. Sama je bila. Glasovir 
nisam ni pogledao. Kakav glasovir! Sjela je uza me, smješkala 
mi se, gladila me po obrazu, pričala mi o svome mužu, kako 
ga ne voli, kako samo mene voli... A ja sam uzplamtio u 
srdcu, krvi . . . zahvatio ju svojim jakim rukama ‘i — poljubio 
je. — Qh — poljubio sam je! 

A ona je počela drhtati pod poljubcem, i cielo njezino jako 
tielo drhtalo je kao nedjeljna rana sunčeva zraka . . . 

Požar . . . 

Čitav je sviet bio u požaru . . . 

Prvi poljubac, ali samo u snu. 

— Sanjo mojih jutara, srećo moga proljeća, danas dolazim 
k tebi! . . . 

I pošao sam pred podne k njoj u stan. 

Nikad nisam osjećao toliko uzbuđenosti kao taj dan. Bio 
sam uvjeren, da sam blizu cilju, i srdce je unapried osjećalo 
one odkucaje, što će skoro sliediti. 

Još na hodniku pred vratima dočarala mi se njezina slika. 
Gledao sam je ljepšu nego ikada, mladu, zdravu, jaku, ener- 
gičnu... A sama! 

Ušao sam na vrata. 

Zakašljao sam, da me čuje, da iziđe preda me. 

Vrata se od sobe otvaraju: 

Izlazi jedna stara — ženska. 

? 

Koga tražim? 

— Gospođu . . . gospodina ... — počeo sam mucati. 

— A! Tih više nema! Jučer su se odselili. Od jučer su ovdje 
drugi. 

— Odselili? Kuda? 

— Ne znam. Nekuda preko granice. 

— Preko granice? 

Stisnuo sam zube i pesti — i otišao iz kuće. 

Oh — grozna ženo, što si me prevarila!... 

(»Savremenik« 1917., str. 55.) 


— 290 



Fr uskoj gori 

Fruška goro , puna li si cara! 

Dao bih ti srdce iz njedara! 

Kad pogledam, staze kud ti vode , 
Gdje po njima biele vile hode , 

Pa povedu kolo sitno, lako , 
liv se ne bih odtud nikad mako. 

Na tvom krilu često sam prosnivo , 
Po tebi sam ružice zalivo; 

Slika tvoja kad mi u snu sine , 

Tad iz grudi uzdah mi se vine , 

Pa mi misli tebi željno jezde, 

S tvojih visa da pozdravljam zviezde , 
I da gledam, kako mjesec sije. 

Kako slavulj svoje pjesme vije, 

Kako Dunav širi hladne vale, 

I da gledam one čamce male, 

Kako plove ko galebi bieli — 

Eto svega, što mi srdce želi ! . . . 

Fruška goro , moje milovanje , 

U teb 9 snivah ponajljepše sanje; 
Po tebi sam pjevo i uživo, 

Za tobom sam suzice prolivo. 
Suze lio , u đerdan ih vio , 

Pa ih tebi sada poklonio; 

Slušo glase pjesme iz daleka, 
Što ih pjeva fruškogorska seka. 
Kako pojuć doziva si lane 
Cielu noćcu , dok zora ne svane . 

(»Drhtaji«, Vukovar, 1908., str. 16.) 


Po stolu mi leže knjige 

Po stolu mi leže knjige 
Amo tamo razbacane, 

Sjećaju me prve brige 
Iz mladosti posve rane. 

Oj, koVko je smjelih nada 
U zanosu uz njih cvalo! 

A kako mi eto sada 
Od sveg osta jedva malo! 

Odkad ih se nisam tako, 

Odkad nisam u njih dirno: 

Sve se bojim, da bih plako, 
Kad bih malo na njih zimo. 

Već su davno žuti listi 
Stisnuti se ko u tugi , 

Pa ih gledam: još su isti, 

AV ja samo — ja sam drugi ! . . . 

(»Drhtaji«, Vukovar, 1908., str. 10.) 

Tavna noći 


Tavna noći , moje milovanje, 

Što prolaziš tako bezobzirno ? 
Davno svoje već ne vidjeh janje, 
Kamo V da sam usna joj se dirno . 

Stani zoro, čekaj bieli danče, 

Sjaj, mjesece, tiho, polagano! 
Kuda bježiš, moj varljivi sanče. 
Kad mi srdce toV je razdragano ? 

Eto sviće . . . Tavna noć se gubi, 
Rosa pada, cvieće grudi širi . . . 
Sunce iztok žarkim zlatom rubi — 
Aoj, srdce, daj se već umiri! 

(»Drhtaji«, Vukovar, 1908., str. 63.) 


Noć je pala 

Noć je pala, a ja s tobom 
U dunavske gledam vale. 
Uokolo nizke vrbe 
Kano da su pozaspale. 

Slušali smo, kako vjetar 
Trese granjem lišće staro, 
Kao i on da bi s nama 
U tišini razgovaro. 

Pa sad često gazim tuda 
Po listovi povenuti, 

Al ne šapće vjetar više, 
Već uz vrbe i on šuti. 

(»Drhtaji«, Vukovar, 1908., str. 43.) 

Ne srdi se 


Ne srdi se, ne muči me, 
Čemu sav taj sar ? 

Kad ugasit ipak ne ćeš 
Srdca moga žar. 

Nisu tvoje oči tamne 
Pako crn i klet: 

Ta iz njih se nebo smije , 
Da usreći sviet. 

(»Drhtaji«, Vukovar, 1908., str. 50.) 


Ti mi veneš 

Ti mi veneš, moje cvieće, 
A tek proljet bujat stala, 
Istom prva biser rosa 
Na lišću ti zadrhtala. 

Al ne veneš ti mi samo, 
Moje milo, nježno cvieće. 
Jer još nešto i od mene 
Na put isti s tobom kreće . 

Znaš li, da i moje nade 
S tobom isti udes diele, 

Pa mi na vas sad oboje 
Kaplju eto suze vrele! 

(»Vienac«, Zagreb 1900., str. 858.). 

Na Dunavu 


Duboka noć . Tišina . Klepeće mlin . 

Sa one strane Dunava 
dopire pijana pjesma . 

Iz silne daljine se čuje neko drhtanje : 

Ili je pjesma nimfa iV škripi 
nepoznat glas . 

Sjedim pod sjenom platana . 

Mjesec se smješka 

i plemenito sjaji i na rieku i drveće niemo. 
Noć dršće pjevanjem, mlinom, Svitanjem 
rieke i dalekim glasom . 

Ja sjedim i čekam na pojav božanstva, 
koje je mrtvo, iV se pritajilo, 
umrlo . . . 

ili nije nikad bilo ni živo. 

Čekam na drhtaj nutrine, 
na slutnju . . . 

čuju se ljudi. I oni čeznu i ljube , 
i oni umiru , teze i zovu , 
grle fantome ... 

Kako je pusto sve to: 
i mjesec i pjesma i ova tišina. 

(»Istrgnuti Listovi«, Zagreb 1922., str. 74.) 


Germanki 

Oči su moje male Germanke 
Plave ko cvieće razcvalog jorgovana; 
Zalutala si, curice, do naših plavih strana 
S plavom kosom! 

U kosu si svoju zaplela srdce moje, 

I vidim samo glavu sa sjajnom aureolom 
Od svietla tvojih vlasi . . . 

Pogledima stvaraš u mojoj dusi 
Plave potočnice, pa nikad ne ću 
Moći zaboraviti na tvoje oči. 

Lalo! Otvori srdce meni . . . 

Germanko! 

Vidiš li naše tople dane? 

Tvoja domaja 
Nema takvoga maja! 

Tvoja domaja 

Nema nikoga, tko te tako bez kraja 
Strastveno ljubi! 

. . . Pod oknom cvate jasmin tvojim, 

A ti niesi izašla! 

Kad kiša škropi, a lišće šušti, 

Ja čekam i čekam. 

A prozor tvoj se sja. 

Svuda je mrak. 

Da sjenu tvoju vidim — prođi! 

Glas da ti čujem — šapni! 

Germanko! 

Plave su oči Germanke moje 
Kao razcvale pavlovnije hvoje! 

Srdce mi ona kosom zlatnom zavi, 

A okom plavim potočnice sadi 
U srdce moje, da ne zaboravi 
Na plave oči Germanke male. 

Razcvala lalo, lalo! 

Čekah te, kad je lišće pozaspalo 
Jasmina bielog, noć je bila tiha, 

A jasmin samo mirisom zrak kadi . . . 

Okno ti sjaji, u njem moja nada , 

A kiša tiha s lišća plaho pada, 

A tebe nema, nema, a ja stojim 
I gledam tamo, gdje se prozor sjaji: 
Daj, pusti, da mi oči barem vide 
Kraj okna tvoju laku sjenu proći. 

(»Vienac«, Zagreb 1913., str. 322.) 


Točak -voda 

Hajde sa mnom, vitka dušo, u šumu. 
Tamo stoji kesten stari zeleni: 

Pod sjenom mu Točak-voda izvire , 
Kraj izvora meka zelen-livada. 

Sunce kada za vrh zađe crveno. 
Crni će nam potok basnu pričati, 
Grimizne će strašne rieči šaptati. 
Kako krvi žedni zove kraljević: 

» Srušit ću te o tu zelen-livadu . 

»Snježana ću prsa ti razkopčati, 

» Šećerne ću grudi ti razporiti, 

» Rebra alabastrena polomiti , 

» Zagrist ću u srdce tvoje crveno . . .« 

Hajde sa mnom , sladka dušo , do vrela , 
Ljubit ću te na toj zelen-livadi , 

Sve pod granjem , zelen-granjem kestena. 
Sve uz strašni romon crnog potoka. 
Kraljević gdje šapuće krvopija . 

(»Istrgnuti Listovi«, Zagreb 1922., str. 18.) 

Lov 

Hajde sa mnom izpod ruke, đavole. 
Tvoje usne naprčite, crvene. 

Tvoje oci užarite, žežene. 

Tvoje ruke vruće, biele, vatrene 
Htio bih ti izgrlit, izljubit. 

Konji lete sve pod sjenu hlađanu. 
Vitezovi zovu nas u lovove: 

Zvone trublje, zovu u lov kneza svog, — 
S tobom hrlim, s tobom letim, đavole! 

Žeravi nas nose iznad livade, 

Ko dva vihra milmirisna nad cviećem. 
Oci tvoje crne gore, plamsaju. 

Mi letimo iznad zelen-livade . 

Vitezovi trube nam u lovove ! . . . 

(»Istrgnuti Listovi«, Zagreb 1922., str. 17.) 

Hir 

Bilo je u gradu na rieci s olovnim sjajem, gdje je uz ka- 
menitu nizku obalu nanizano bilo nekoliko crvenih kuća, ma- 
lenih, odrpanih i ružnih. U jednoj je crvenokosi stari Židov 
s čupavom bradom nudio riedke goste pivom i tvrdo kuhanim 
jajima. Nedaleko su kamenite špilje, pune vlage i tajinstvenih 
priča. Tuda je prolazio nekada Faust, dogovarajući se s đa- 
volom; tu je pretvarao žene u kuje, a muževe u zečeve. 

U daljini se vidio kraljevski grad uz visok toranj kate- 
drale, obit pozelenjelim bakrom. U katedrali počivahu kosti 
kraljeva, junaka i pjesnika. S druge strane, daleko na zapadu, 
jedva je virio vrh stare kule iz doba trubadura. 

Maj, kad jorgovan cvate, pobacao je slabo zelenilo po ne- 
ravnoj okolici. Bio je svjež zrak, a s visokih brda na jugu mi- 
risao je snieg. Tamo valjada jedva cvate kukuriek, dok je u 
velikim gradskim nasadima već precvala i mističila perunika, 
pa sada se već biele ruže i jasmin. 

U maju su se razstali zanaviek. On je nije ni ljubio, premda 
je bila razgovorna, zdrava, načitana, a nekima i zamamna. 
Znala je govoriti o svemu, i začudo o svačemu je imala svoj 
sud, često oprečan sa svačijim. To joj je davalo još i neku za- 
nimljivost. Ćutjela se iz nje snaga, izbijala je neka prkosna 
i pakostna volja iz nje, — kako je i sama govorila. 

On je volio stare nasade i već smiešnu romantiku. Volio je 
slušati, kako izbijaju ure po mnogobrojnim gradskim tornje- 
vima; volio je više formu od sadržaja, više nježan miris, a 
ne tuberozu, više zamotanu, nego posve golu ljepotu. 

Upoznali su se neznatnom zgodom: on u družtvu i ona u 
družtvu. Ni slutili nisu, da će se među njima svršiti ono, što 
se pravo nije ni započelo, tako naglo, ovdje uz rieku olovna 
sjaja, na dogledu staroga kraljevskoga grada i ruševine tru- 
badurske. 

Ona: U vama je neka čudna i nepobjediva snaga, strast 
životinjska. 

On: Hvala! Jest, osjećam se kadšto jak, a osobito sada u 
maju i — uz vas. Vi ste puni neke neizpunjene čežnje i neuta- 
žene bolne želje. 

Ona: Ne, to ne boli. To mi je radost života. Kad sam vas 
prvi put vidjela, nisam vas voljela. Bili ste mi plitki, skromni 
frazer. 

On: Ja sam vas naprotiv uvažavao od prvoga maha. Slu- 
šao sam vas na koncertu prije mnogo, deset, godina. Bio sam 
još sasvim mlad. 

Ona: A koliko . . . Ne, ne ću. Bečite mi, molim vas, jeste 
li kada ljubili? 

On: Kako? 

Ona: Posve. 

On: Jučer. 

Ona: Je li liepa? Posve? Možete li vi dati sebe sasvim? 
Ne, ja mislim, da je u vama snaga, — vi ste dali sav svoj život 
jednoj ljubavi? 

On: Ne. 

Ona: Pričajte mi nešto o tome. 

On: Ne ću. Odkako vas poznajem, a predstavljen sam vam 
još lani, počeo sam vas promatrati. Vi tako glasno govorite, 
da vas čuje i onaj, koga se ne tiče. Eto i sada govorite glasnije, 
nego li ja. Hoćete li da zađemo u onu skromnu odrtinu staroga 
Šlojma? 

Ona: Ne, ne ću. Sjednimo bolje uz rieku. 

On: Dobro. 

Skela, što vozi preko rieke, bila je usred vode. Žena u cr- 
venoj gruboj marami i seosko derište u poderanim čizmama 
prelazili su ovamo. Skeledžija, sin staroga Židova, zabadao je 
dugačku motku u dno plitke rieke i gurao splav prema obali. 

Ona: Zašto šutite? 

On: Odkad vas poznajem, počeo sam vas promatrati. Jeste 
li uviek bili sretni? 

Ona: U ljubavi? 

On: Da. 

Ona: Samo jedanput nisam. Onaj je bio jači od mene. 

On: I tako sjedim kroz cielu noć, dok zora zaruđi, mjesec 
probliedi, i uzalud čekam na obrve meke i usne rujne . . . 

Ona: Stihovi? Vi imate čudne usne. Tako su požudne. 

On: A vaše su oči pune suza. Je li uviek tako? 

Ona: Ne volim stihova. Nastavite. 

„ 0n: 1 nikada vas nisam mogao pravo shvatiti. Možda se 
bas nisam mnogo ni trudio. Ne znam. Vi ste velika umjetnica. 
Lažete li vi kada? 

Ona: Nikada. Ništa ne mrzim kao laž i pretvaranje. Laž 
mi je veći grieh od krađe i razbojstva. Ah! Napeti svu svoju 
snagu, pa razširenih ruku, s nožem u ruci, ubiti, — da, to bih 
mogla, ali slagati — ne, ne. 

On: Cuo sam već to. Jednom me neka gospođica molila za 
oproštenje, što je drugomu slagala. Bila je histerična. 

Ona: To je glupa rieč. Dakle nastavite. 

On: Ne može se reći sva istina. 

Ona: Je li neugodna? 

On: Ne, ali se oskvmjuje. 

Ona: Nietzsche. 

On: Vergiss die Peitsche nicht . . . 

Ona: Bezobraznik. 

On: Dakako. — Vi ste me upoznali tek prekjučer na večeri 
u pensionatu. Zašto ste uviek s onim gospodinom u gamašama? 
On je nesnosan brbljavac. 

Ona: I njega ljubim. 

On: Afektirate. Vi nikoga ne ljubite, vi samo želite . . . 

Ona: Ah! 

On: Zašto ste sada opet uprli suzni pogled? 

Ona: Da prodrem. 

On: Hahaha! Pardon! 

Ona: Samo iskreno. Zašto niste jučer došli ovamo? 

On: Nisam mogao; bio sam zapriečen. 

Ona: Ne lažite! Rendez-vous? 

On: Pa i to. 

Ona: Ljubi li vas ona? 

On: Tko? 

Ona: Ona. 

On: K6 sfinge stojimo, ko kipovi, kamena dva... Kladio 
bin se za oci, za mržnju, za posmiehe rieđke: sfinga si, dušo 
bez zagonetke. ’ 

Ona: Vi ste frazer. 

On: Obolio sam s tvojih očiju. 

Ona: Jadna je duša vaša! 

On: Što vam je svrha života? 

Ona: Uzbuđenje, uzrujanost, to je život i snaga. 

On: A vaša umjetnost? 

Ona: Da, i glasba. Ja sam vrlo tankoćutna u umjetnosti. 
On: A ja spavam na koncertima. 

Ona: Pišete li rado pisma? 

On: Scripta manent. 

Ona: Oprezni ste, i to mi se gadi. 

On: Vi ste izkusni? 

Ona: Izkusna? Jesam, pa što onda? Ne volim kao vi histo- 
rijsko kamenje i trubadure. Hoću sunce, evo ovdje leći na ka- 
menje i travu i uživati u prirodi... Da, kako miriše mužka 
ruka! Kao sok svježe stabljike. 

On: Dobro vam pristaje crveno. 

Ona: Dakle recite već jednom! 

On: Što? 

Ona: Ništa! Hajdemo! 

Ustadoše s trave. Skela se prevezla. 

On: Hoćete u grad? Možemo uzeti splav. 

Ona: Dobro. 

Uđoše u plav. 

Ona: Jeste li se već kušali ili htjeli ubiti? 

On: Ne. Jeste li praznovjerni? 

Ona: Da, silno. Jučer sam bacala karte, i znate, što sam 
vidjela? Uviek ono: Ne će biti ništa. 

On: Zašto dakle kušate? 

Ona: Moram, ne mogu da zatajim. 

On: Kad vi . . . 

Ona: Što? Što? Recite, molim vas, recite! 

On: Ništa. Samo onako. 

Zašuti. I ona je šutjela. Prešli su na drugu stranu. Pođoše 
pieskom uz nizku lievu obalu prema drvoredu. Odjednom reče 
Ona: Ah, zaboravila sam prieko suncobran! 

On: Idem po njega. Splav još nije prešla na onu stranu. 
Ona: Hajdemo zajedno! 

On: Dobro. 

Ona: Ne, ne! Sama ću. 

On: Zašto? 

Ona: 

On: Dobro. 

Ona: Zbogom. Ja ću odmah doći. Čekajte! Ili, ne, nemojte. 
On: Uhodit ću vas. 

Ona: Zbogom! 

On: Ljubim ruku! 

I ona mu pruži ruku, mirisavu po nekom prejakom par^ 

famu. Stade u splav i makne se od briega. 

On se okrene. Ona ga je dugo gledala, a onda mu mahnula 

rukom, da čeka. Ali on nije čekao. 

I tako su se razstali, razišli. 

Sutradan je dobio od nje grubo pismo. 

% 

(»Narodne Novine«, Zagreb 1910., br. 152.) 


Razpojasana Slavonija 

Imamo i za Slavoniju epiteton: »razpojasana«. Rieč se ta 
u prvotnom značenju kazuje o nečem razpasanom, odriešenom 
i razkopčanom, a u drugom, epitetskom značenju, treba da 
kaže, da je nešto veselo, nestašno, razbludno, lakoumno, mah- 
nito, razuzdano itd. I tako imamo za hrvatske zemlje svuda po 
jedan vječni i nuždni epiteton: zapuštena Dalmacija, ponosna 
Bosna, progonjena Hrvatska i razpojasana Slavonija. ' 

Kako zamišlja, recimo, dobroćudni kajkavac ovu razpoja- 
sanost? U Slavoniji, zemlji tamo iza Siska, samo se uživa, pije, 
pleše i grieši. Odande nam dolaze viesti o umorstvima, odande 
nam stižu ljudi veseli, bučni i dobre volje, koji piju i troše u 
obilju; tamo su zamamne snaše s okruglim bokovima i zamam- 
nim cjelovima, tamo je neki gajdaš, tamburaš, ciganin, što 
mahnito svira, a kolo se prepliće, dukati zvekću na prsima, što 
mirišu po bosiljku; tamo se drže prela i divani, zbivaju se 
preljubi i zločinstva. Dosta je, da »gospodin« zaviri, pa eto 

mu jato ljepotica; dosta je, da digne obrvu, i već mu sjedaju na 
koljeno. Divlji, neuk seljak, što ore još drvenim plugom, samo 
pije i pije, u pijanstvu se tuče i ubija, pa napučuje kaznionicu 
u Mitrovici. Međutim stranac kupuje zemlju našega seljaka 
i naseljava se, organizira se, gradi sebi škole i potiskuje 
Hrvata u Hrvatskoj. Takva je ta »razpojasana« Slavonija u 
oku čovjeka, koji ju nije vidio. Zapuštena, propala, ali bo- 
gata ... u kojoj leže mrtvi kapitali Kozarčevi. 

Da se doista mora tako misliti na našem zapadu, sili nas 
i literatura, koja donosi neke priče iz tisuć i jedne noći o toj 
zemlji bluda i obilja. Poznata je sa svojih liepih i lakoumnih 
žena Babina Greda, gdje će ti se podati svaka žena, imaš li 
samo gospodski kaput. Došao si u selo i odsjeo u gostionici, 
i gle! Pođeš, da legneš, a u tvom krevetu leži: ne žena, već 
anđeo! 

Naši Primorci i zapadni Hrvati znadu kadšto i zaći u sla- 
vonski orient, onako letimice, i vraćaju se ogorčeni kao i 
Niemci, kad posjete orient. Fali im konfort. Tamo nema ured- 
nih zahoda, jela su paprena, ceste prašne ili blatne, same mo- 
čvare, nečistoća, pijanstvo i glupost. Lisičar je jednom pri- 
likom opisao svoj put od Vrpolja do Đakova i napisao to- 
liko neistina o Slavoniji, koliko ne bi mogao ni najveća laži- 
torba, kojemu je obrt izmišljanje laži. Zapadnjacima našim 
smetaju slavonske gaće, nedostaje im krasan običaj križevačkih 
štatuta, tamo na orientu nemaju ljudi izgladčanih hlača i vi- 
sokog ovratnika, nekako su prosti u obćenju, maze se i otežu 
u govoru. A seljak je neradin. Evo primjera od neki dan: 
»Novi List« donosi u feljtonu pripoviest »Paroh i popo«, 
prievod s njemačkoga. Neki je Viktor von Reisner autor ove 
pripoviesti. U br. 262 . piše doslovce ovo: »...seljaci igraju (u 
selu Mirko vcu) veliku gospodu, to jest: leže gotovo čitav dan 
11a klupi od peći, bulje bez misli u zrak i gledaju mirno, kako 
se žene i djeca naprežu. Ostalo još vrieme sjede u birtiji za 
bocom šljivovice, pravdaju se o carevoj bradi i, kad se po- 
vrate kući, da ipak ne budu sasma bez posla, biju ženu i djecu«. 

Tako piše njemački pisac, a takvo mnienje o Slavoniji širi 
po Primorju hrvatski list! I to vjeruju Hrvati, jer im horizont 
hrvatske domovine ne seže dalje od Siska. 

Kako je Slavonija mogla doći na ovakav glas? Što je ponu- 
kalo pisce, da baš ovako pišu o Slavoniji? Prije svega: nepo- 
znavanje života u Slavoniji, nehaj za ovu zemlju i površnost 
u promatranju pojava iz slavonskog života. 

Slavonija nije nikakav poseban individualitet u Hrvatskoj, 
ni po čemu ne čini kakvu zaokruženu cjelinu, pa se zato i ne 
razlikuje od ostale Hrvatske posebnim načinom svoga života, 
običaja, morala. Jest, ima diferencija između pojedinih slavon- 
skih običaja u slavonskim obćinama i onih po jugu i zapadu 
hrvatskih zemalja, ali te se razlike opažaju i unutar same 
Slavonije, kao i unutar Bosne, Dalmacije i Hrvatske. U Sla- 
voniji, istina, vlada blagostanje, jer slavonski prapor obilno 
rodi pšenicom, kukuruzom i vinom, a bogat je seljački momak 
svuda na svietu objestniji od siromašnoga; slavonska djevojka 
voli nakite kao i zagorska, bosanska i dalmatinska djevojka, 
ona ih pače i nosi, voli se prikazati liepom, i bogato je odjevena, 
a i može to. Tim vara oko stranca, koji u tom vidi razsipanje 
imetka. Možda je nekada i podašnija bila u ljubavi, dok su po 
Krajini bile vojničke posade, oficiri i krepki momci, ali sim- 
patije djevojaka prema vojnicima nisu nikada manje po gra- 
dovima izvan nekadašnje Vojne Krajine, nego li su tamo bile. 
Za primjer tobožnjega nemorala okužene i bolestne Slavonije 
neka posluži samo ovo: u babogredskoj zdravstvenoj obćini 
ima na 16.000 duša četiri slučaja kapavca i dva slučaja sifilisa. 
U mjestu od 4.000 duša ima deset prostitutka. Baš kao i drugdje 
na svietu, pače i manje. I to u ozloglašenoj Babinoj Gredi. 

Pa ipak se ne mogu oprovrći činjenice, da u Slavoniju pro- 
dire sve više stranaca, da kupuju zemlje našega seljaka, da se 
kulturno jačaju i da sve svjestnije izstupaju u javnosti. Koji 
su tome razlozi i kako da se sve to zaprieči? 

Našega elementa ipak ne nestaje; on samo dolazi u sve 
čudniji brojni odnošaj prema naseljenicima, jer njihov broj 
sve više raste, ali naš elemenat ipak ne propada. Slavonija je 
za svoje bogatstvo preslabo napučena zemlja, pa nam se nase- 
ljavanjem stranaca čini, da domaći elemenat izumire, dok 
njegov broj samo slabo raste, a prirast izvana biva nenaravno 
sve veći. Zašto dolaze stranci baš onamo? Po mnienju onoga 
gospodina von Reisnera sigurno samo zato, što je domaći, 

autohtoni živalj tako slabo odporan, nesposoban za rad, da 
mora dolaziti stranac s velikom kulturnom misijom. Stranac 
izvrstno obrađuje polja, ali pogledajte oranice sriemske, i 
recite, koje su one od stranaca, a koje hrvatske? I ne ćete 
naći razlike. Nije istina, da naš seljak lošije obrađuje svoju 
zemlju. Nije nadalje ni to istina, da je slabo odporan. Ima pri- 
mjera denacionaliziranja Hrvata, gdje su došli i u manjinu, 
ali ima i obratnih primjera. Narodni je duh sačuvan u autohto- 
nom pučanstvu Slavonije u podpunoj čistoći i slavonski inteli- 
genat nije se dao nikada odnaroditi. A koliko na pr. imamo 
rođenih Hrvata, pravih Hrvata u sredini Zagreba, koji okret- 
nije govore njemački nego li hrvatski? Svatko od nas poznaje 
po nekoliko takve gospode. Hrvatska je inteligencija u Sla- 
voniji posve narodna i nema opasnosti, da bi se ona od- 
narodila. Stranac dolazi u Slavoniju radi zemlje, plodne i bo- 
gate, koja u samom Sriemu, dakle u petini Hrvatske, plaća 
trećinu sveukupnoga zemljarinskoga poreza. Da je u Zagorju 
i Lici takva zemlja, i tu bi bilo stranaca. Nije dakle odpornost 
Zagorca jača, već mu je zemlja lošija. 

Pitanje je: kako bi se moglo predtfsresti useljavanju stra- 
naca u Slavoniju? Pomislimo najprije, kako je omogućeno bilo 
naseljavanje. Zemlja je u Slavoniji pred nekoliko decenija bila, 
naravski, mnogo jeftinija, nego što je danas, a i danas je jef- 
tinija od one u bogatim krajevima Bačke i Banata. Prodavši 
stranac svoj posjed u Bačkoj, mogao je dvostruko toliko zemlje 
dobiti u Slavoniji, zemlje gotovo iste kvalitete. Banke naše nisu 
davale mnogo veći zajam za sriemsku zemlju nego li za za- 
gorsku i zato je i ciena zemlji bila nizka. Stranac je davao više, 
i domaći je seljak uzajmio, pa i prodao svoj posjed ili barem 
jedan dio svoga posjeda. Danas je ciena zemlji rapidno posko- 
čila, pa ljudi često prodaju zemlju u Sriemu, da jeftinije kupe 
u zapadnoj Slavoniji. Zagrebački zavodi povisiše zajam na 
zemlju, ali ga povisiše i madžarske banke. Smiešan je zahtjev 
uime patriotizma, da čovjek uzme manje od domaćeg bankara, 
kad mu strani nudi više. Je li dakle krivnja na »zapuštenom« 
seljaku slavonskom, ako mu zemlju obterećuju dugovi iz 
madžarskih zavoda? Birokratizam podružnica zagrebačkih za- 
voda uništava kredit domaćem čovjeku. Evo jedan klasičan 

primjer. Dva veća posjednika imaju 4000 metričkih centi kuku- 
ruza, što danas vriedi po prilici 60.000 K. Oni ne će odmah da 
prodadu prirod, jer čekaju bolju cienu, ali im je potreban novac 
za upravu gospodarstva. Što će? Da dignu predujam na svoj 
prirod? Treba im 10.000 K., dakle svota, koju vriednost priroda 
višestruko nadmašuje. I ne mogu dobiti predujma u cieloj 
Hrvatskoj! Ne mogu dobiti, jer »Poljodjelska banka« ne daje 
ovako visokih zajmova, jer seoski zavodi nemaju dovoljno ka- 
pitala i traže golem kamatnjak, jer se veći zavodi ne bave 
takvim poslovima; preostaje im samo trgovac Židov, koji za 
prodaju ovolike zalihe traži 2 krune po mtc. razlike (Span- 
nung), što u ovom slučaju čini 8000 K gubitka posjednicima na 
račun Židova, — a treba im 10.000 K! 

Razlog, da su se stranci u Slavoniji pomogli, leži u ne- 
shvaćanju tamošnjih prilika sa strane naših novčanih zavoda. 
I onda vičemo na osječku novu »Slavonsku banku«, što će vući 
naš narodni kapital u madžarske džepove! Oni su trgovci i 
znadu procieniti prilike i uvažiti ih, pa rade u svoju korist. 
Slavonija biva izcrpljivana od stranca, a morao bi ju izcrplji- 
vati domaći čovjek. Eno nam divnoga primjera Italije, koja in- 
vestira u krvavu operaciju tripolitansku milijune, očekujući 
ekonomsku korist za prenapučene svoje krajeve, dok Hrvati 
imaju svoj bogatiji Tripolis i prepuštaju ga strancu, namjesto 
da punom šakom zagrabe ono, što je još naše. Ali se zato zado- 
voljavamo uzdasima o razpojasanoj Slavoniji! 

Jest, zbiva se, da seljak propada, iako to nije obćenita 
pojava. Propada nacionalno, jer ga ne podupire hrvatska jav- 
nost. Jeste li čitali u našim novinama kadgod članak o po- 
trebnim željeznicama u Slavoniji? Kako se izigrava Zemun, 

' ® r0( ^ Vukovar, Petrovaradin? Kako u najprometnijim kraje- 
vima nema valjane veze ili nikakve? Kako nemamo hrvatskog 
parobrodarskog družtva na najvećoj rieci srednje Europe? Ko- 
liko nas ima dobrih i žestokih Hrvata, koji tek iz pjesama 
znamo, da i Dunav čini jedan dio hrvatske granice? Je li naša 
javnost bila zainteresirana slavonskim ekonomskim pitanjima 
t. a Družtvo Ćirila i Metoda dalo je pravo na prodaju svojih 
žigica bečkom tvorničaru, jer n i j e zn a 1 o, da u Osieku po- 


— 307 — 


stoji tvornica žigica! Čitamo o tvornicama u okolici Zagreba, 
kao da su prve i jedine, a u Slavoniji su takve već odavna. 
Popratite samo viesti naših novina sada prilikom novih izbora 
i vidjet ćete, da ćemo tek par dana poslije izbora saznati za 
istinit rezultat izbora u Slavoniji. Tko bi se interesirao za ono, 
što je dalje od Siska!? Hrvatska, prava Hrvatska, pruža se za 
prosječnoga zagrebačkog Hrvata još najdalje uzduž željezničke 
pruge do Broda. Zaista i ne čujete hrvatski na željeznici dalje 
od Broda do Zemuna. A dopisi iz Slavonije? Ali prestanimo 
s jadikovkama! Dosta je. Više je nego jasno, da se naša 
javnost nikada nije interesirala za Slavoniju. 

A kako se stvara pojam o domovini, nego baš uputom jav- 
nosti u sve, što je u njoj, u toj »liepoj našoj domovini«? Kako se 
stvara nacionalni osjećaj, ako ne podržavanjem sviesti zajed- 
nice? Ima li ta iniciativa jedinstva polaziti iz Zagreba u Sla- 
voniju ili obratno? Zagreb kao glavni grad treba da okuplja 
oko sebe sve dobre narodne elemente, a ne da njih zaboravlja, 
a glavna rieč Zagreba nije u djelovanju činovničtva, već u za- 
grebačkim novinama. Zagreb još nije trgovački centrum za 
Slavoniju, ali je zato politički i nacionalni, pa bi morao to 
svoje mjesto ne samo zadržati već i učvrstiti. Međutim što vi- 
dimo? Zagreb ne mari za provinciju. Naše su novine, pisane 
počesto lošim jezikom, prepune redarstvenih viesti i domaćih 
viesti o požarima, pregaženjima, izvještajima o nogometu (i po 
dva velika stupca), šaljivim člancima u kajkavskom dialektu, 
sve samim stvarima, koje nimalo ne mogu zainteresirati čovjeka 
preko Lonje, a kamo li Podunavca, Bačvanina, Istranina, Dalma- 
tinca i Bosanca. Zaista, zagrebačke su novine samo lokalne no- 
vine, a ne hrvatske. Jer Hrvatska je veća nego što to osje- 
ćaju gospoda po redakcijama. Upućeni smo zato u provin- 
ciji na svoje listove, iz kojih zagrebački organi znadu kadšto 
da izpišu koje umorstvo u Šašincima ili silovanje u Đeletovci- 
ma. Pa što vidimo dalje? Da zagrebačke novine imaju sve 
manje predplatnika, čim dalje polazimo prema iztoku, a za 
uzvrat slavonske novine jedva da dolaze u neslavonske županije. 
Dionice »Narodne Obrane« ne prieđoše granice Slavonije, pa 
ipak se od Slavonije traže žrtve za obći interes, ma da 
se ne računa na nju, kad treba dieliti pomoći. S kolikom se 

obširnošću znadu baviti naši listovi pitanjem međumurskim, 
kako periodički donose članke o Hrvatima u željeznoj županiji 
izvan Međumurja i onima iz okolice Šopronja! Pa tko se ne 
sjeća niza članaka po svim novinama i časopisima o Hrvatima 
u Moravskoj, u okolici Beča, pače i o onima u južnoj Italiji? 
ti tom leži neka gesta velevlasti, koja se interesira za svoje 
državljane, razsijane po svietu. A evo imamo domaće naše naj- 
čistije Hrvate, o kojima tiskamo »razpojasane« bajke, ne mareći 
ni toliko za njih, da ih učinimo pravim Hrvatima, koji će u 
Zagreb gledati s povjerenjem i ljubavlju. 

Hoćemo li da Slavoniju povučemo u horizont hrvatstva, po- 
trebno je preudesiti rad za krajeve, što su od Zagreba dalje od 
100 kilometara. Napustiti umne savjete za Slavoniju, kao na pr. 
da po vinogradima treba lepezom tjerati leptire, kako radnici 
treba da dobivaju 2 K nadnice (a dobivaju u žetvenoj sezoni 
4 K i više) i slične bezsmislice, koje dolaze iz pisarne čovjeka 
bez poznavanja ljudi, čovjeka, koji samilostno voli narod. 
Računajmo s narodom kao s inteligentnom masom, a ne kao 
s gluhonjemacima i analfabetima! 

Zato ako se može govoriti o čijoj razpojasanosti, onda ta 
rieč pristaje baš našoj neslavonskoj javnosti, koja »razpoja- 
sano« gleda u Slavoniju, »provinciju«, s ignorancijom onog mla- 
dića iz. »Charleyove tetke«, koji zna o Braziliji samo to, da 
nam odande dolaze najljepši majmuni. Tako znamo i o Slavo- 
niji, da tamo živi neki razpojasani narod, i u dokolici ga se 
sjetimo, podkriepljeni lektirom von Eeisnera, a i »modernih« 
slavonskih pisaca, koji nastavljaju ovu pjesmu o feačkom ži- 
votu u Slavoniji. Slavonija je u* literaturi postala zemlja loto- 
faga i sretan otok sirena, na kojemu žive satiri, najade i nimfe. 

Skinimo tu koprenu razpojasanosti s imena zemlje, koja 
rodi pšenicom, kukuruzom, vinom, hmeljem i repom, naseljene 
narodom, koji nam je dao ljude visoke kulture i koja će nam 
biti riznicom, ma da ne teku po njoj rieke meda i mlieka, ako 
uvažimo, da po njenim ravnicama prolaze najprometniji trgo- 
vački putovi Europe, koji su sve prije nego li putovi hrvatske 
trgovine. Putovi ti prolaze mimo hrvatske misli, jer ona voli 
da gleda u snašine kiljere i da sluša slavonske pjesme, a zabo- 

ravlja, da svakim vlakom dolaze novi stranci, koji napueuju 
bogatu zemlju, jer je još prazna. Tko bude btio, osvojit će 
Slavoniju ekonomski, a zalud nam je onda govoriti o državnom 
pravu. 

I još nešto. Pođete li u Slavoniju, ne tražite Pariza u Ba- 
binoj gredi! 

(»Savremenik«, Zagreb 1911., str. 722.) 




Ostala je sama 

Ostala je sama. Kuća prazna , pusta , 
Nigdje nikog živa. A mećava gusta 
Vitla , zatrpava ogradu i kuću, 

Tek bagljići slame strše po bezpuću. 

Tako danas, sutra, više godinica, 

A nekada puna — izbliedjela lica ; 

Grudi, što su tresle s ljubavnoga žara 
Struku izpod vela, — život sad razara . . . 

Na usnama nujnim osmieh mrtvi plije , 
Tek oko u glavi kaže, da se žije, 

A srdce — o, srdce, što je ljubit znalo. 
Zadnju vatru davno suzom izplakalo . 

Pa ko sjena luta iz sobe u sobu, 

Iz ležaja krutog, hladnog ko u grobu, 

I spominje prošle nasmijane sate , 

Pa sve pita: Kad će opet da se vrate ? 

Kad će vojno doći ratnih sa poljana , 
Pa da trgne vrata iežka, zarđana , 

1 ogrije plamom , što nikad ne trne, 
Ova četir zida , puna čađe crne? 


Njeno vitko tielo, što mrije od sluti, 

1 svaki čas misli , da će razpuknuti 
I srdce i grudi . . . tamo, gdje je sladko 
Od snatrenja gniezdo dragi sebi satko? 

Ostala je sama. Kuća prazna, pusta, 
Nigdje nikog živa. A mećava gusta 
Vitla, zatrpava ogradu i kuću, 

Tek bagljići slame strše po bezpuću. 

(»Jeka od Osijeka«, Osiek 1918., str. 121.) 


Čeko sam te 

Čeko sam te, draga, kao cviet što pruža 
Cašku sunca traku, pa da je ogrije 
I okriepi slabu , što uz nizki džbunak 
U sjenatom hladu i vene i mrije. 

Čeko sam te, kao meko srdce 
Kad u grudi slabo od umora klone 
I nov život traži. Dan je na izmaku, 
Sumrak svilni tamo za bregove tone. 

Čeko sam te, a to već i mračak 
Povlači se. Bieka plava smirila se, 

I tek lieni vati kidaju se, gube; 

Pusti kraj svjetiljke lađareve krase. 

Čeko sam te. U glavi šumori, 

A tielo mi trnci leđni podilaze, 

Pa užižu vatru. A ta peče, boli , 

Kao da demon sikće i jakrepi laže. 

Čeko sam te, sat za satom bježi, 

A već mrak pred danom počinku se sprema; 
Ja još čekam, draga, sam vjerujem sebi 
1 nadam se, ali — tebe nigdje nema . . . 

(»Erotika«, Osiek 1918., str. 7.) 


Jorgovanovo cvieće 

i. 

— Najo! . . . Na-ja-a! . . . 

... To on, njezin Bata. 

Pa onda, kad bi on onako još slađe: 

— Najo... milo moje... kako ćemo onda — a? Hoćeš ti 
onako, a ja . . . indi . . . bit će to liepo. Znaš, ja ću raditi dan na 
dan . . . hoću, tako mi . . . 

Nikako to sada Naja da pronikne i odgoneta tu svoju kratku 
prošlost, a ipak je sve to bilo . . . živa i gola istina. Njoj se sve 
činilo, da ju okružuje neki čudan tvrd san, a ona to sanja na 
cnim istim petarama i u istoj onoj sobi, gdje je vidjela prvi 
put njega cieloga, Batu — baš njega. 

Međutim su razklimana kola dalje drndala, točkovi škripali 
i padali iz vagaša u vagaš ... To treskanje i zveket lanaca bijaše 
sve jače, i ona lupa zaglušivala na pletenom sjedalu, a Naja 
se skutrila i šćućurila na hrpi siena uz ono malo zamotanih 
tralja. Sjedjela je kao ukopana, i samo ono jednolično klimba- 
tanje, pa ono nagibanje kola sad na jednu, a sad na drugu 
stranu trznulo bi je i kao prodrmalo, i ona bi u taj čas pogle- 
dala unaokolo oko sebe. One velike svietlo plave sanene oči 
poprimile bi izražaj neke duboke sjete i ovlažile se, a onda kao 
da se napune nečim velikim i neizmjerno jakim, kao da je 

svietlo, zaiskre i zjenica se razširuje jače, a niz lice spuzi suza 
— jedna, pa dvie i . . . Naja stane maramicom otirati i oči i lice. 
Onda razastre maramicu na koljena i zabuši u nju svoju glavu, 
kao da ništa ne želi vidjeti, da izčezne u tami s ovoga svieta, 
da se surva u ponor . . . Drndanje bi je od svega toga prenulou 

Treskava ta vožnja potrajala samo još nekoliko časova i 
kola skrenu s kamenitoga druma na staroputinu. Sada joj stala 
i zadnja kućarica izmicati s očiju, pa oni visoki jablani, što 
okružuju seosko groblje i drum i sve . . . Kad je prestalo ono 
drndanje i zveka lanaca na kolima, nije ni opazila. Tako ju je 
uljuljala sada ova tiha vožnja, da joj se činilo, kao da je u 
srdcu nešto lakše, a i ona bol stala jenjati, izčezava nad pomisli, 
da će u svoj rodni dom. Tu je Naja proživjela one prve svoje 
dane . . . još prije jedno šest mjeseci. 

II. 

Jedne večeri kimnuo važno i nekud kao svečano Najin apa, 
Daja Mikiča, vlastelinski biroš. Sjedajući k večeri zaboravio se 
i prekrstiti. 

— Čuješ, ženo! 

— A-a? 

— Nek naša cura ode malo pred kuću . . . malo, da se mi po- 
divanimo o nečem. 

Naja izišla onda sama. Sjela onako jedra kao dren bosonoga 
na klupčicu pred kućom, pa se zagledala u onu dječurliju, što 
se hanjica i jakari oko majurgazdine kuće. Vrisak i premetanje 
bivalo sve življe, a pusta igra ona popustila i prešla u hrvanje. 
Stišalo se i to brzo. Gazda samo što je otvorio prozorno okno 
i namrštio lice: 

— Gadovi dječji!... Tko tu to dreči?... Bit će globe sve 
po pet kruna . . . jeste čuli, bitange! . . . rrrr! ... — i djeca širom. 

Pet kruna! — kako to on samo lako izusti! A i bivalo je 
tako. Skrivi li tko što, on prijavi išpanu, a ovaj odmah guli i 
globi. Znala to djeca, pa ga se čuvala kao sotone, samo da otcu 
ne uztegne od mjesečarine . . . 

Proživjela je to i Naja. Samo je ona bila tiha od naravi, 
a ovamo opet otac ni čuti, da bi i ona među djecu. 

— Aja, toga ne rodi . . . dok je meni glava na ramenu, ne će 
toga biti, aja! — govorio Daja svojoj ženi. — Ne ću ja, da mi 
diete strada, pa eto sramote... nikada! ' 

Izprva je bivalo to krivo Naji, i ona je smišljala, kako bi 
— makar samo na časak — odmaglila iz kuće, ali onda poslije 
privikla se tome samotovanju. I dok je njen apa tjerao cieli 
dan ona velika biroška kola, na dugačkom tragu, a maja išla 
na rabotu, dotle je Naja čuvala kuću, spremala i šuškala po 
sobi, gdje je već što bilo. 

U tome je i odrasla. Odkada je na svietu, nisu je vodili ni 
na vašar, ni u selo, nikuda. 

— Nek ona sjedi kod kuće . . . Dobra muzara se nađe i u 
štali, ada . . . ima i za nju još vremena. 

Druge djevojke s majura ipak su više drugovale, družile se 
i ašikovale s momcima, ali Naja uviek samo po kući, kod posla. 
U tom samotovanju nalazila je ona svoj sviet, sve svoje. Pa 
kad bi pukim slučajem srela koju svoju vršnjakinju, a ova joj 
tada stala pripoviedati, kako joj se mili onaj Đurokov, a nje- 
zinoj drugi opet Jerkov Ivica, pa kako su se oni već i polju- 
bili... Naja samo onako naškubi usta i stane gnječiti opreg, a 
onda onako iznenada: 

— A di ti je, Voja, tvoja maja?... Je P već natkala koji 
aršin? . . . 

— Idi, bora ti, pusti, da ti sve kažem, a onda reci ti, što 
hoćeš, Najo! 

Današnje predvečerje došlo joj zato kao rosa na ofureno 
cvieće. Grudi joj se na onom svježem zraku nadimahu i lakše i 
brže, pa gledajući onu vrevu dječurlije zaželi si i nehotice 
kakvu odanu drugu, ali ne kao ona brbljuša Mare, što uviek 
naklapa o momcima, pa i onom . . . da, ne takvu, već povjerljivu, 
njezinih misli, njezina soja. 

Uto joj se stao primicati pristao stariji momak, na gazdin- 
sku obučen. Išao je kao nesigurno i svaki čas se ogledavao, a u 
ruci držao razpupalu i razcvatenu jorgovanovu granu. Tjerao je 
njome dosadne komarce, a i prinosio cviet k licu i pomiri- 
savao ga. 


— 315 — 


Naji se na prvi pogled svidi pristali došljak. Bila je doduše 
nenavična gledati ovako skladnog i urednog momka, jer majur- 
ski su uviek samo u šarenim platnenim zaprljanim gaćama, a 
tek u nedjelju obuku čizme i prepašu opreg. To njoj za jednog 
mužkarca nije bilo ni liepo ni pristojno... nije joj se mililo, 
I zato je evo baš ovaj svratio na sebe njezinu pažnju. 

— Je F tu Mikičeva kuća? 

— Jest. 

Naja ga samo ljubopitno pogleda, a onda opet stane pro- 
matrati njegov vitki i liepi stas. Njezina radoznalost bivaše 
sve veća i veća. 

— Pa odkuda, ako smijem pitati, odkuda — a? — izusti 
Naja tako mekanim glasom, da se momak zadovoljno nasmiešio 
i kao podbočio na desnu nogu, dok je lievu pružio napried. 

— Iz sela . . . tu iz ovoga prvog, pa ću ravno ovamo na 
majur. — A onda se brzo sjeti i zapita: — A jesi ti možda 
Na-a-ja? 

Dotle je u sobi Daja stao svojoj ženi razlagati i triezno di- 
vaniti. One izrađene ruke igrale su od unutrašnje vrućine, a 
oči žmiruckale i namigivale važno . . . jako važno. 

— Vrieme je tu, i tko dugo čeka, dobro ne ugrabi ... a onda 
ne hasni ni ona: na psu rana, na psu i zarasla . . . Cura ti je kao 
kvas, koji preko noći ukiseli, prekipi i razpuzi se po banjku. 
Da, da . . . treba zato požuriti, valaj evo prilika je došla, a i 
momku nema zabave ... A što ovo govori sviet, to ti baci u gnoj- 
nicu, i ako hoćeš, baš u tralje. Ne treba slušati sviet, jer on ti 
ne će dati kruha, ako ga sam ne zarobotaš . . . Pa onda nismo 
ni mi više mladi, a ni gibke ruke kao prije. Skoro će doći i 
među naše žile šuštavac 1 ), pa onda rukom više ni makac. Naju 
treba spraviti pod šubaru . . . 

— Treba,, treba, ta diete nam je . . . 

I dok su stari prekrojavali, pala i večer i zamračila kućerak 
i sve oko njega. Starac zašutio, a njegova žena stala moliti 
krunicu za kućni blagoslov, da Naja bude valjana snaša... 


*) po narodnom bolest, od koje se osnše žile i mišičje ruku. 

— Ha! — sjetio se odjednom stari — zovni ti de Naju 
unutra, jer će danas možda doći Žigošev Bata . . . Treba malo 
i spremiti. 

Te noći nikako da usne Naja. Sve se pre vraća u krevetu, 
a ovaj škripi opet, kao da nije plaćen. Nikako joj ne će sanak 
na oči. Prošla onamo već i jedanaesta, a njoj kao da je pol 
vieka. Pa sve Bata, pa Bata . . . Izprva je mislila, da je sve to 
šala, ali kad joj je on sam rekao i pitao ... — Ne, ne, ne može 
to biti nikada — stala ona sama sa sobom govoriti. Ima valjda 
i tamo cura ... i još ljepših ... i ona da će se okrenuti na drugu 
stranu, a to zašušti i zamiriše — jorgovanovo cvieće . . . Sada 
je stala drugčije misliti . . . sasma drugčije . . . 

— Da nije istina, ne bi on to meni dao ... i ona stade 
ljubiti ono cvieće. I što ga je češće vrućim usnama obasipala, 
to joj se više uvlačio i u dušu i u srdce, u nju cielu njen Bata. 
Ona je bila odjednom sebi svjestna, da ona na Batu mora mi- 
sliti, a to nešto, što ju je na to sililo, bijaše tako ugodno, da se 
tome predala sva, i s još jačim čuvstvom izčekivala jutro, kad 
će opet doći i donieti joj cvieća. 

Odmah prvih dana govorio je Bata svojoj ženi Naji: 

— Kakva si ti žena? . . . Niti pjevaš, niti se veseliš, baš 
ništa . . . Samo tu čučiš . . . Idem zato ja. — A ona je onim ve- 
likim očima samo kradomice njega pogledavala. Onda bi je 
spopala neka odlučnost i ona bi jačim glasom rekla: 

— Bato!... dragi moj Bato!... ne idi od kuće... ne idi 
nikuda od mene, ne idi! 

A Bata samo zakrene petom, pa lupi vratima. Kasno u noć, 
kad bi se povratio kući pa stao nju i zlostavljati, ona ni da 
pisne. To Batu još više razgoropadilo. Da pobjesni od srčbe. 

Naja je trpjela tako mjesec dana, a onda poručila kući. 
Njena majka ravno svome Daji i stane rukama lamati: 

— Jesam ja rekla — a? Nisu ljudi zabadava govorili: Ne 
vjerujte vi Bati . . . nije to čovjek za Naju. Nije ni za koju 
drugu. Bata je kao pokojna mu maja: pakostan i tvrdoglav, a 
miluje — kao i njegov matori apa — udate žene . . . žalostna 
mu majka. 

— Nije valjda baš tako . . . nije vrag tako crn, kako . . . 

— Uviek ti tako, uviek ... a što ti znaš, kako je njoj si- 
rotici? . . . 

I stari ođlučiše, da Naja dođe kući, pa gdje iju dvoje, jest 
će i treće. 

Naja trpjela još četiri mjeseca, a onda se spremila na put, 
i nakon tri sata drnđanja došla kući. 

Spremili je opet u onu istu postelju, u kojoj već dugo nije 
ležala poslije nje ni živa duša. 

Čudna je to bila za nju noć . . . duga i gluha, kao da je 
vječnost za nju bez njenoga Bate. Od jednog časa — otegli se 
po cieli sati, i ona zaplače prvi put glasno i težko, kao nikada 
u životu. 

U rano jutro premetala je i pretresavala slamnjaču. Ona 
suha slama, pa one ljušture od kukuruza sve su pucketale i 
runile se kao mrvice pod njezinim rukama. Nije pretresla ni 
pol slamnjače, a uto zašušti grana s nekoliko listića i požutjelih 
suhih cvjetaka — ona prva grana jorgovanovih cvietaka. 

Dugo je stajala niema kao gromom ošinuta kraj razrovane 
postelje i držala ono uvenulo cvieće, dok se ono njezino sra- 
mežljivo lice stalo sve više mienjati; oči, one liepe plave sa- 
nene oči stale se širiti i napunjati nečim velikim i neizmjerno 
jakim, kao da je svietlo zaiskrilo, zjenica se jako razširi, a niz 
lice spuza se jedna, pa dvie, a onda cieli potok suza. 

— Ne mogu dalje ... ne mogu bez Bate, apa . . . majo . . . 
ne mogu ni časa! Ja osjećam, ćutim, tu duboko u prsima je 
Bata . . . bez njega ne mogu, — ideni. 

I još istoga jutra krenula je Naja pješke s majura natrag 
u svoje selo. Išla je sve bržim i bržim korakom, a tamo negdje 
blizu onih jablanova, što međaše oko malenoga groblja na ulazu 
u samo selo, bigljisao je slavulj svoju neobično dugu i punu 
čežnje — pjesmu ljubavi . . . 

(»Miholjčice i valpovčice«. Zagreb 1932., str. 28.). 

Zelena grančica 

Kao kad se prereže konac, i Bojica, sin Mitraje Petreševai 
prerezao tek na pol propupalu mladost, uozbiljio se kao star- 
kelja i zašutio kao kamen, pa nikomu ni da pisne. Pa kad ono 
Mitraje zagrmi: 

— Bojica-a . . . nosi to! 

On nosi. 

— Bojica-a . . . uradi ovo! 

On uradi. 

I dok starome Mitraji puca očinsko srdce od ljutine i boli, 
Bojica hladan kao led, a šutljiv kao stiena, samo ide i ide . . . 
radi i radi, i samo se Čuje za njim ono hrapavo struganje 
opanaka. 

I tako teče dan za danom, nedjelja za nedjeljom, godina za 
godinom, a Bojica uzrasfao ravan kao svieća, lice mu propu- 
palo kao ruža, a nad punom se usnom osuo baršunasti i crni 
mašak mekanih brčića. 

— Momak — pravi momak. Ma samo da mu nije prokleta 
narav ... Ta će i mene i njega strovaliti u propast. 

I Mitraja izgubio svaku nadu. Napustio i dojakošnje zaba- 
danje u sina i stao se navikivati na svoju sudbinu. Osjećao je, 
da ga ta bol i to iz jedan je i umara, i da je onda kao slomljen, 
pa i on zašutio — silom. Još da se mogao komegod izjadati 
onako do mile volje, bilo bi mu lakše, snosio bi lakše svoju 
tugu, i dani bi mu brže prolazili. Ovako je bio primoran kao 
kakav osamljenik samo zapoviedati sinu u poslu i tako barem 
dati oduška samom sebi, i to mu jedino nadomješćivalo raz- 
govor i obćenje s ljudima. Da je mlađi, on bi makar i protiv 
volje odvukao Bojicu u kolo ili na sielo, i tako mladovao, lu- 
dovao bi s njime — ali ovako, kud je on, starac od šestdeset 
godina, pristao, pa još sam samcat, bez žene, bez ikoga svoga?! 

Nije onda ni čudo, kad bi tko zapitao, kako mu je, da mu 
nije ni odzdravio, već samo gotovo proplakao. 

— Zlo, veliko zlo . . pa to sve dan na dan gore, veće, a po- 
moći niođkuđa. A sin Bojica . . . sin, on da ... — Tu bi mahnuo 
beznadno rukom i ušutio. 


— 319 — 


— A kako bi mu bilo liepo . . . kako liepo! Živio bi ko bubreg 
u loju, i on ... i stari, pa ... i mlada. A ovako šteta, velika šteta. 
Stari će zaklopiti oči, mladi ostarjeti, pa će se onda netko po- 
slije njegove smrti dobro nasmijati... bome hoće! 

Svanulo jutro, liepo zimsko pokladno jutro. Staroputina 
se ukrutila kao gvožđe, a onaj sokakom već trubi u rog. 

— Bojica-a... pusti blago! 

Nitko se ne odaziva. 

Onda stari zovne nešto jače. 

Nema ni sad odgovora, i stari sam, da mu blago ne ostane 
cieli dan zatvoreno, ode do staje i iztjera ga na sokak. Onda 
ravno do kiljera Bojičina. Nema ga ni tu. Postelja razprem- 
ljena, vidi se, da je sinoć legao, no njemu ni traga. Stari 
protrne. 

— Da se nije vrgo kud u zlo? Da nije otišo? 

I Mitraju zaokupe još crnje slutnje. Nikako da dokuči, što 
bi bio uzrok tome. To se nije još nikada dogodilo. Prvi je to put 
u životu . . . prvi put. Ta zadnja pomisao još ga više zabrinu i 
on odluči, ta otac je, pitati koga u susjedstvu, jesu li mu vi- 
djeli sina. 

Tek on u toj misli, a ono evo Bojice kroz vrata. Malo mu 
poigravaju od bezsanice oči, a inače na njemu nikakve pro- 
mjene. Nije dospio ni da pozdravi otca. Ovaj ga je pretekao: 

— Di si bio . . . kuda si — a? 

Bojica samo stao uz otca, čas mu pogledao u oči, a onda 
ponikao, pa ni da bi očima trenuo. 

Bojica — stari Bojica. 

— Spremi štalu! 

Sin ode, da sprema, a otac u kuhinju. Htio je da nešto misli, 
ali mu u glavi tako šumilo, da nije znao ni sam, što se to oko 
njega i u njegovoj kući zbiva. 

Drugo jutro dogodio se isti prizor, a kad treće, jedva što je 
svanulo, Bojica pokuca otcu na vrata. 

— Tko je Božji? 

— Ja. 

— Je T ti, Bojice? — i stari otvori, a sin zakorači nesi- 
gurno. Stao kraj vrata i usnicom sve navlači čas na ovu, a čas 
na onu stranu, pa da će nešto reći. 

— Došo, da te zamolim . . . 

Mitraja kao da se skamenio. Kako je pritvorio za sobom 
vrata i onako u gaćama sjeo na postelju i na noge samo pre- 
bacio petaru, a ruke skrstio, nije se ni pomakao. Stao mu i dah, 
a srdce iz prsiju samo da ne izskoči. Rumen, jaka rumen za- 
žarila mu lice. 

A sin kao malo odahnuo i zahvatio više zraka. 

— Da te zamolim za tvoju privolu i . . . blagoslov . . . 

— Sine! . . . Bojice . . . moj! 

Dalje nije više ni jedan smogao rieči . . . Otac je sina zagrlio 
i vlastitim suzama umivao, a duša govorila duši dugo . . . 
jako dugo . . . 

Još istoga dana odjenuo se stari Mitraja Petrešev u naj- 
ljepše ruho i otišao u snuboke za sina. Išao je lagan kao perce, 
a život mu se pomladio . . . kao zelena grančica. 

(»Miholjčice i valpovčiee«, Zagreb 1932., str. 40.). 

0 ! 

0, prpošne švigarice naše, 

O, razsipne Kosorove žene, 
0, Jozine namiguše snaše , 
O, to lice Kozarčeve Tenet 

0, sokače Duke Begovića, 

O, biroši Bertićeva pera, 

O, sličice popa Lovretića, 

O, razsapi i tjeranja keral 

0, dukati, o, zdrava valuto, 
0, kuleni, o, šunke i svinje, 
O, šljivici, bostani i dinje! 

0, rakjjo, tko te ne bi guto, 
O, egede i razbite flaše, 

0 , veselo umiranje naše! 

(»Milovanje«, Zagreb 1923., str. 38.) 

Kolo 


Pocupkuje kao na špagatu, 

Puca zemlja, opanci se liepe, 

Vrišti kolo, a snašice strepe, 
Ožednjele čekajuć u ratu . 

A i popo kibicuje stari, 

Pa ni žandar više služben nije, 
Načelnik se izpod brka smije, 

A blagajnik za porez ne mari . 

Sve je, Bože, veselo i dobro, 

I cigan se krevelji, pa gudi, 

Kao da je čabar sira pobro. 

A sunašce, furuna nebeska, 

Žeguć mozak, da bi da poludi. 

Sve se gizda, treperi i ljeska 

(»Milovanje«, Zagreb 1923., str. 33.) 


Prkonjica 

Tvoja prsa u oplećku bielom 
Ko u torbi dvie lagane dunje, 

Oči sieku ko unakrst munje, 

Ruše momke ko mušice selom . 

Svud prkosiš snazi i mužkarcu, 

Ne daš sebi ko ni divlja ruža, 

Sto se ruku već za tobom pruža, 

A Ti, ludo , privoljela starcu . 

Pa neka si. AV što, kad se svlačiš, 
Bolje kapke ne zatvaraš tvoje, 

Što nas uviek pod pendžer navlačiš, 

Da nas z grane čudo od njedara t 
Gasi svieću, sakrij tielo svoje, 
Opasne su strasti u bećara! 

(»Milovanje«, Zagreb 1923., str. 32.) 


Jutro 

Sunce dere bluzu slabe noći, 

A krv prsne i oblake pospe. 

Za njime će vazdan smieha doći, 

I neko će veselje da prospe. 

Sviće. Čuješ, gdje zievaju bake,. 
Škripe vrata ko nenamazana, 

» Kukuriku « iz avlije svake, 

1 baca se iz ambara hrana. 

Ždriebci snažni, gospodari paša , 
Drobe zemlju i vrište na zoru. 
Goveda se muvaju u toru * 

A na pragu stoji jedra snaša: 
Nešto joj se na driemanje dalo — 
Tare krmelj — spavala je malo 

(»Milovanje«, Zagreb 1923., str. 34.) 


Lipanj 

Po baštama pjevuši milina, 
Dok čekići sunca žegu kuju. 
Oblaci se smieše i putuju 
Ko ponjave od bielog muslina „ 

Selo kao košnica bez pčela 
U okviru zelenome driema, 

Jer kod kuće svieta puno nema , 
Već znoj teče njivama kraj sela. 

Samo jedan bekrija još spava, 

I ne sanja da motiku zgrabi, 
Njega u snu neka snaša vabi. 

A mamurna kad se prene glava, 
Bit će teška kao kaca šljiva, 

1 reći će: » Svem je Maca kriva /« 

(»Milovanje«, Zagreb 1923., str. 30.) 


Zapećak 

Stara usta, pofureno lišće. 

Sišu kamiš, pljuckanje se ciedi, 
Paučine maze se po gredi, 

Mator mačak kraj peći se stišće. 

Tek par rieči zaintači s bakom, 

Što krunicu moli Svetom Franji, 
Pa se opet poguri sve manji, 

I sve sanja rezance sa makom. 

A baba se, kad krunica mine, 
Uzvrpolji i prilazi satu, 

Čudno joj je i mnogo se brine, 

Što još nema unuke iz sela ; 

Ne zna, da je Kaja u vajatu 
Svom bećaru na koljena sjela 

(»Milovanje«, Zagreb 1923., str. 36.) 

Dan 


Baš svanulo, a sunce debelo 
Lažno zlato kroz nozdrve sipa, 

Nas pospance za zjenice štipa, 
Natjeruje na znojenje selo. 

A đerme su odpjevale svoje, 

I marva je napojena davno; 

Dan se vedar razpuzio slavno, 

Dok drveta čipke sjena kroje. 

Gdjegdje koja cura duz sokaka 
Svoj šlingeraj na klupčici radi, 
Igla blista dugačka, a laka. 

Sve blaženo, ko da nebo sanja; 

U avliji junačina mladi 

Piefo koke na ljubav naganja 

(»Milovanje« Zagreb 1923., str. 34.) 


Slavonija 

Kirbaj, god je, škripuću opanci, 
Šušti nova roba iz dućana, 

Đavli skaču izpod svih mehana, 
Provrištaše svi mlitavi sanci. 

Prase cvrči ko grješnik na ražnju. 
Vino ne će da čuje o miru, 

U pomodnoj svili i mirisu 
Cure lete u ljubav i maznju. 

A ringlšpil ko budala juri. 

Sve se mete i sve nekud zuri. 

U kućama kolači, pečenja, 

1 tanjur se za tanjurom mienja. 


Slavonijo , zemljo plemenita , 
Tko u tebi nema apetita ? 

(»Milovanje«, Zagreb 1923., str. 38.) 


Scherzo 

Stala si pred staru seosku kapelicu, gdje je visio nekakav 
svetac s ćulom u rukama, pa se nasmiešila. 

Smieh ti je bio pikantan uzkličnik na licu, Cico! 

Onda si legla na travu kao kocka šećera spretno bačena na 
zeleno platno. 

Na bari su se pod vodama živahno duelirale sunčane zrake, 
a Komos, šaljivi dirigent proljeća slao je malene clowno, zvon- 
čiće i visibabe, da bielim i veselim piknjama ilustriraju novo 
izdanje života. 

Ja sam slučajno uhvatio obskurnu žabicu gatalinku, zeleni 
atribut našeg drveća, a ona mi je podlo ovlažila ruku 

Onda sam se i ja nasmiešio, pa pogledao na Tebe. 

Pod Tvojom se satenskom bluzom nešto bunilo. Izpod nje 
kao da je htjela izkočiti jedna naivna, u mlieku rođena djevoj- 
čica, da pozdravi Smieh 

Na pašnjaku se izvalili mamurni govedari, buljeći u veliko, 
oblačićima napudrano nebo, misleći o slanini 

Jedan je svinjar grubo puknuo švigarom i zapjevao niz 
polje: 

Kad se bude o Božiću želo, 
onda ću te zaboravit, željo! 

A sat se na tornju šest puta nakašljao. I sve se iza toga 
opet smješkalo kao lice nekog gurmanskog boga, što je gucnuo 
čašicu omedljane rakije. 

Ti si žmirkala kao sjenica, kad brblja svoj »cicipe - cicipe« 
i čupkala si listiće »voli — ne voli«. Tvoja nana bi Te odmah 

poslala parohu na izpovied, da je znala, što si tog časa lukavo 
sanjarila. I kad Te je lopovski preskočio jedan potomak Moj- 
sijevih misirskih skakavaca, trgla si se i spazila mene, gdje 
potrbuške ležim kao satir bez kozjih nogu u lirski obojenoj 
hladovini. Gdje mi je bila frula domamljivaljka kao onom 
bogovskom sviraču Anatola Francea u »Pobuni anđela«, da 
primamim curu preko vode? Gdje mi je bio čamac, da se pre- 
vezeni preko bare k Tebi? 

Ti si od mojih malaričnih pogleda dobila boju strastvenog 
crvenog asa, za kojim kibicira izdaleka tvrdoglavi bundevski 
kec. 

Navlačila si zbunjeno suknju, da prikriješ prejasne forme 
nečega, što je bezazleno i djetinjasto izvirivalo izpod bjeline — 

Jedna je roda poletjela i izpustila pretežku za nju suhu 
granu u vodu, a pljusak je radostno kroz svoje kapljice pro- 
pustio briljante Sunca. 

Onda sam zamućenih očiju skočio u baru i počeo gaziti 
prieko. Ciknula si i prepeličasto potrčala prema selu. Vidio 
sam, kako kao vila Raviojla nestaješ u oblacima. Ne mogavši 
tog momenta postati Kraljević Marko, da Te zgodim sapom 
od topuza u prebiela pleća, sav se uzžurban spletoh i kao koba- 
sica u sos — tužno padoh u mulj, dospjevši još da razočaran 
viknem naslov antologijske one Brankove: »Cic!« 

A kad si se okrenula, Tvoj smieh je bio pun zlobnih uzklič- 
nika, Cico! 

Tragom Josipa Kozarca 

— Kako je izgledao? — pitaš. No, liep zbilja nije bio. Sitan, 
uzkih prsiju kao svi, koji naginju tuberkulozi. Imao je uzko 
lice, prilično šiljast nos, tanke usne, a nad njima brkove. Nije 
u njega bio bujan brk — kao što ga je imao tvoj tata — nego 
tanak, taman. Ni kosa mu nije bila bujna, prije bih rekla, 
riedka i smeđa. No čelo mu je bilo široko i pametno, a oči su 
mu znale zasjati tako živo. Gledao je blago čovjeku ravno u oči, 
kad je govorio, pa se je zaboravljalo, da nije liep. Glas si mu 
trebala čuti. Kako bih ti opisala taj glas, koji sam posljednji 
put čula prije četrdeset godina? Prigušen, kao da se boji nešto 
ili nekoga povriediti jakim, glasnim riečima. Bio je umiljat 
čovjek, drag. Čedan u družtvu, uglađen. Ne znam, da se je 
ikome kad zamjerio. 

Pletače igle su prestale klapkati. Baka je maramicom bri- 
sala debela stakla svojih naočari. Bielo, pahuljasto pletivo le- 
žalo je u krilu. Pletivo bielo kao bakina kosa. 

Proljeće je pjevalo u bakinu dvorištu. Ruže su cvale uz 
kuću: mjesečarke, mirisne la France, bliedožute čajne, i tamno- 


crvene kao baršun. Na šiljastom kroviću staroga bunara za- 
zelenila se mahovina, a po njoj se penjala glicinija s ljubiča- 
stim cvjetnim grozdovima težkoga mirisa. Nekoliko je pčela 
zujalo i sisalo med iz bogatoga cvata. U dubokom bunaru cr- 
nila se studena voda. 

— Iš! — viknula je baka kvočki, koja je stala čeprkati po 
gredici verbene. — Hajde, potjeraj kvočku, mlada si, sinko 
lakše ćeš skočiti. 

Kad je kvočka s pilićima prešla na tratinu, a ja sjela po- 
kraj bakina naslonjača u orahov hlad, ona je nastavila: 

— Više puta sam ga sretala izjutra, putem. Ja sam išla 
na stan, a on u šumu. Tada smo komad puta nastavili zajedno. 
Obično do Lukova, jer bi odanle on zaokrenuo u šumu, a ja na 
naše njive. Jednom sam ga povela kolima. I zamisli, taj je put 
baš morao točak izpasti iz kola! Dok sam ja grdila kočijaša, 
on se smiešeći nagnuo k meni i tiho rekao: »Što mislite, go- 
spođo, koliko smo griešni, kad se točak pod nama lomi!« — »Ni- 
smo griešni, nije se slomio nego izpao, a kočijaš je nemaran«, 
viknula sam srdito. 

— Je li stanovao ondje prieko, u staroj kući debelih zi- 
dova, i tako visokog krova? 

— Jest. Ondje je stanovao. Takve su se kuće zidale u var- 
međijskim danima. Samo su sada prozori izmienjeni. Prije su 
bili mnogo uži. 

— Sigurno se je šetao i pod onim borovima oko kuće, ko- 
jima su grane okljaštrene, a samo vršike zelene? 

« 

— Sigurno je pod njima hodao. 

— Je li živio uviek sam? 

— Sam. U to doba, dok sam ga ja poznavala, živio je sam. 

— Zar nije nikoga volio? 

— Volio? — Baka se nasmiešila. — Volio možda jest. 

— Je li bio žalostan ili veseo? 

— Žalostan ili veseo? Kako bih ti to rekla? 

1895. godina. 

Proljetno jutro. Nad ravnicama je odskočilo sunce. Crveno 
sunce, što se pokazalo iza tamne šume i svojom oštricom pro- 

siecalo put po vedrom nebu. Vjetrić je pretrčao preko njiva, 
odpuhnuo na livadi’ loptice maslačka, pretresao rosu na zele- 
nom žitu. Orači su upregli konje u plug i zaorali mastne, crne 
brazde. Govedar je pustio goveda na pašnjak: bielog bika i 
krave s krupnim crvenkastim pjegama. Ćulo se jednolično klep- 
kanje klepke. U selu je zazvonilo prvo zvono na ranu misu. 
Sunce se penjalo i zasjalo kao žeženo srebro. 

Negdje su u toru meketale ovce. Mladi je ovčar dunuo u 
dvojnicu. Samo čas, a tad je prestao. Vijugavi put, koji je vo- 
dio iz sela na njive, bio je samo toliko vlažan, koliko ga je 
ovlažila rosa. Nasred puta ležala je mlada, crna bjelouška. Sun- 
čala se. Podigla je glavu, prestrašena od koraka, i pobjegla u 
vodu kanala pored puta. 

Čovjek, od kojega se je zmijica prestrašila, nosio je na sebi 
zeleno sukneno odielo, o ramenu mu je visila puška. Za njim 
je, švrljajući lievo i desno, išlo lovačko pseto. Časom je stao 
i zagledao se za zmijom. No ona se je izgubila pod vodenim 
povijušama, što su cvale bielim, sitnim cvietom. Tad je čo- 
vjek krenuo dalje. Dok su mu oči nemirno sjale, u duši mu se 
budio sladkobolni osjećaj svježeg jutra i nekog nejasnog sje- 
ćanja. 

Na zavijutku puta stajao je grm divljih ruža. Dugačke 
grane, gibke i svedene kao poluvienci, osule se bliedoružičastim 
cvjetovima. Čovjek je opet stao, otvorio širom oči i punim da- 
hom upio prefini miris. Tad se je nasmiešio. 

Kao nježan cviet divlje ruže bile su i bliedoružičaste usne 
krasne, bolne mlade žene, koja mu je te noći došla na san, 
a s kojom se je družio u gorskom lječilištu, kamo su ga liečnici 
poslali, da ojača slaba pluća. 

Mlada je žena imala muža i diete. 0 njima je pričala, za 
njima je čeznula. Radi nekog nesporazumka s mužem je patila. 
Sve mu je to pričala na šetnjama u parku ili ležeći zamotana 
vunenim pokrivačima na terasi, radi liečenja. 

On je dobro znao, da je izključena svaka veza između njega 
i bolne ljepotice, no to nije umanjivalo osjećaj razkošne čistoće, 
što ga je osjećao kako struji od nje k njemu. Kako su se blieđo- 
ružičasta fina usta žedno smiešila, kad joj je on svojim pri- 

čama otvarao oči za ljepotu, kako su tamne oči grozničavo 
sjale! I tjelesno joj ostajući posve stran, on je dielak njezine 
duše nosio u sebi. Sigurno je i ona u dalek sviet poniela dio 
njegove. Toga mu se jutra učinilo, da je u ružičastom cvietu 
našao dio nježne, krhke krasote te bolne žene, koja mu je noćas 
došla na san. 

— Gospodine šumaru, gospodine šumaru! 

On je gledao u ružin grm i nije čuo. 

— Gospodine Kozarac! — glasnije je viknuo tamni, duboki 
ženski glas. 

Trgnuo se kao iz sna. 

Visoka, žuta, štajerska kola, u koja su bila zapregnuta dva 
živahna, dobro hranjena vranca, svietle dlake kao nalašteni, 
stala su pored njega. 

— Sanjate li, gospodine Kozarac? — smijala se žena s ko- 
zlića. Bila je punačka, rumena, živih očiju, okratkog nosa i 
malo izbočenih prednjih, gornjih zubi. Smeđa joj je kosa pro- 
virivala izpod žutog, slamnog šešira. Nosila je uzan platneni ha- 
ljetak, a smeđa zvonolika suknja dopuštala je, da joj se vide 
žute cipele nizkih peta. 

— Imate gotovo pravo. Dobro jutro, gospođo! Uviek-ste 
vriedna ranoranilica. 

— Mora se, posao zove — odgovorila je gospođa, koja je 
sama kočijašila, iako je kočijaš sjedio do nje. — Hoćete li se sa 
mnom povesti? Liep je još komad do našeg razkršća. Miša — 
okrenula se kočijašu — sjedi u zakošak, da se gospodin šumar 
zgodno smjesti. 

Gospodin šumar je skinuo pušku s ramena i popeo se u 
kola. 

— Dio! — viknula je gospođa, a konji su pokasali. 

Prvi komadić puta su šutjeli. On je promatrao konje i od- 
lučnu ženu, još svježu i mladoliku, iako je tek tri četiri godine 
bila mlađa od njega. Tada uvidjevši, da je red progovoriti, za- 
pitao je: 

— Kako je vašem gospodinu suprugu? 

— Mome mužu? Odputovao je u Karlsbad. Opet nije u redu 
nešto u njegovu želudcu — odgovorila je kratko. 

— 0, tako! — rekao je on još kraće. — A kako vaša kćer- 
kica? 

— Da vam pravo kažem, zadaje mi brige. Častne sestre u 
zavodu se tuže, da ne će ni plesti ni vezti. Kad je kod kuće, 
bježi u staju, jaši mlade konje, ma velim vam, ponaša se kao 
dječak. A ipak je već dvanaest godina prošla. — Kozarac se 
je nasmiešio. 

— Možda je nešto i od majke nasliedila. — Pogledao je na 
gospođine ruke, koje su vješto kočijašile. 

— Ali ja i kuham i vezem i spremam. Šta je to opet, go- 
spodine Kozarac, vi kašljete? — viknula je zabrinuto, jer se 
je šumar gušio kašljem. 

— Prehladio sam se prošle noći u šumi. Nije ništa. 

— Po noći u šumi?^Gospođe Bože! Što radite noću u šumi? 
Vrebate na zvjerokradice? Pazite, da vam Šokci ne kradu drva? 

— Ni jedno, ni drugo. Samo sam se tako zadržao. 

— Samo se tako zadržao? To je lakoumno. No, koliko mi je 
poznato, to nije prvi put. Što zapravo tražite noću u šumi? — 
zapitala je radoznalo. 

— Ne tražim ništa, ali . . . mnogo nalazim. 

— Čudan ste vi sviet, vi pisci. Hoćete li mi pričati, što na- 
lazite noću u šumi? — Gospođa je napustila uzde, konji su pošli 
korakom. Kozarac je šutio zamišljeno. — Zar mi zbilja ne ćete 
pričati? — Dva su ga oka vedro i iskreno moleći pogledala. 
Tad je on tihim glasom započeo: 

— U dnu čovjekove duše drhće uviek traženje za bezkraj- 
nim, svemirskim. Nekada to traženje zašutka dnevni život, 
buka, briga, ali ima časova, kad še tako snažno osjeća, da se 
ne može odoljeti. Tako mi je bilo sinoć. 

Vraćao sam se prilično umoran kući. Večer je dola- 
zila. Sunce je zapalo, crven je sa zapada nestala. Nebo je pro- 
bliedilo, prva, jedva vidljiva zviezda je zadrhtala. Nebo je stalo 
tamni ti, mladi je mjesec zasjao. Šuma se zacrnila. Iz podaljega 
se je činila kao mrtva. 

— Ali kad se je i posljednji sumrak izgubio posvema, na 
nebu zablistale zviezde, a mladi mjesec prolio bliedo srebro na 
kraj, približio sam se šumi. Disala je. Čuo sam joj uzdahe. 

Možda me je i zvala. Preskočio sam kanal, u kojemu se je 
mjesec ogledavao, a žabe u njemu kreketale, i kroz prepleteno 
šikarje krčio put. 

— Na maloj čistini sam stao. Šuma je mirisala svojim mi- 
risom: vlagom, mladim lišćem, travama, barom. Naslonio sam 
se leđima na hrastovo stablo, obraslo mahovinom. Stablo je bilo 
toplo. Toplo kao živo biće. Prešao sam rukom po mahovini. Uči- 
nilo mi se, da prelazim rukom po živom tielu. Naslonio sam uho 
na koru hrasta. Učinilo mi se, da mu moram čuti kucaje srdca. 

— Podigao sam oči. Crna su stabla stajala ukočeno, mirno. 
Visoko nada mnom širile se tamne, razkuštrane krošnje. Iznad 
krošnja: nebo osuto zviezdama. A iznad zvjezdanog neba? 

Do mojih je nogu ležao pas. Čini mi se, da je kries- 

nica bila u grmu. No možda je bilo i trulo drvo. Oko mene je 
zujao komarac. Vjetar je prolazio krošnjama, nikakav šušanj, 
ni jedna se zvjerka nije čula, ni jedno ptiće nije ciknulo. 
Šumski je sviet spavao, uspavanku su mu neumorno kreketale 
žabe u daljini. 

— Samo su hrastovi stajali razmišljajući, a ja s njima. 
Tada sam osjetio najviše, najsavršenije Biće i znao sam: hrast 
i ja, komarac, koji zuji kraj mene, tamno nebo, zviezde, mjesec, 
koji je htio, a nije mogao zaviriti u šumu, svi smo mi dio ne- 
čega veličanstvenog, dio svemira i blizi Biću. Učinilo mi se, 
da i nema prolaznosti, da u mienjanju oblika nema umiranja, 
da i nije težko prekoračiti iz života nad zviezde i ondje naći 
smirenje 

— Mojom se je dušom prosuo mir, kao mjesečevo srebro na 
krajinu . . . 

Kozarac je zašutio. 

Kad je nastavio, činilo se, da više sam sebi govori, kao da 
glasno prati tok svojih misli: 

— Tada je nešto šušnulo. Možda je negdje spao suharak, 
možda se je zvjerka maknula u svom ležaju ili je pseto njuška- 
jući prebilo kakvu šibu. Ipak, onako samog, u samotnoj noći 
prešli su me trnci jeze. Po prirođenom nagonu čovjeka, da se 
boji, ali ne izbjegava jezovitost, stao sam se dalje uvlačiti u 
šumu. Bilo je mračno, pa sam pipao nogama i rukama, kuda 


ću. Dok sam se verao i pipao, naišan sam na truli panj. Sjeo 
sam na njega. Zalud sam tražio zviezde. Krošnje su ovdje bile 
guste i zaokružile su prostor, u kojemu sam se nalazio. Mrak. 
U tom sam mraku samo nazirao stabla oko sebe. U trulom je 
panju cvrčao zrikavac. Cvrk, cvrk, cv-r-r-r-r-k. Tako ozbiljno, 
kao da je to vrlo važan posao. 

Koliko li se je toga dogodilo u toj šumi kroz — sto 

— dvjesta godina! Zar mi se ne bi mogla izceriti sjena ubojice, 
koji je ovdje — nekad — vrebao na svoju žrtvu? Zar ne bih 
mogao čuti uzdisanje krvave, smrtno ranjene žrtve, koja je 
ovdje — nekad — pala? Nije li negdje — baš ovdje — ukradeno 
blago, koje čuva u duplji stara sova? . . . Znam — djetinjarije 

— pa ipak! Nešto je šušnulo. Ah — suhe grančice. Jedva čujni 
lepet krila. Huk, huk — ili zar nije — smrt, sm-r-r-t? Zove li 
me zloglasna ptica? Negdje je ciknulo ptiće. Nije li ga sova 
uhvatila? Nešto je u mojoj blizini uzdahnulo: Ah!... Možda 
je moj pas zievnuo. No mene je bilo strah. Strah od većega ne- 
poznatog. 

— Kad pogled ne može naći, a duša se ne može dignuti put 
zviezda, čovjek se osjeća kao jadan crv! 

— Stresao sam se. Hladno mi je bilo. Pipajući i teturajući 
izvukao sam se iz šume. Žurio sam se, ne obazirući se, kao da 
me netko progoni, a kad sam se napokon okrenuo, mlađak je 
žabo svoj rog u krošnju visokog hrasta. 

Šuma je daleko za mnom ostala. Opet se je činila: 

mrtva, crna, gluha 

Gospođa je šutjela zamišljeno. Nekoliko puta se je okrenula 
šumaru. Htjela je nešto reći. Nije rekla ništa. Zategla je uzde. 

— Hajd’, Lili, hajd’, Mazur! Zakasnit ćemo na posao. 

Konji su jedva dočekali nalog. Brzim kasom žurili se k cilju. 

Tada u najbržem kasu — stoj! Točak je izpao iz kola. Kola 
su se nagnula na jednu stranu. 

Gospođine oči su srdito zasjale. Kozarac se je mirno nagnuo 
k njoj i s blagim smieškom rekao: 

— Što mislite, gospođo, kako smo griešni, kad se točak pod 
nama lomi! 

— Nismo griešni, nije se slomio, nego izpao, a kočijaš je 
nemaran. Miša — rekla je povišenim glasom — zar nisi mogao 
pregledati kola prije prezanja? Zar svuda moram sama nad- 
gledati? 

Kočijaš je sišao s kola, češao se iza uha i bezpomoćno pitao: 

— Što ćemo sad? — Gospođa i Kozarac su sišli s kola." 

— Namjestiti točak, naravno — rekla je gospođa. Kočijaš 
je, uz slabu pomoć šumara, pridigao kola. Gospođa je vješto 
umjestila točak, i brišući ruke o travu još uviek srdito gledala 
u kočijaša. — Sada ćemo se požuriti — rekla je, kad su se opet 
u kolima smjestili, i zavitlala bičem po zraku. 

Na razkršću je zaustavila kola. Šumar je sišao. 

— Hvala vam, gospođo, i do viđenja! . 

— Do viđenja. I čuvajte se noćne vlage u šumi. 

Kola su krenula desno. Kozarac je pošao lievo. Još je 
nešto plavkaste magle obavijalo rub šume. Prešao je most i 
ušao ii šumu. Mislio je na svoj posao. 

Stručnjačkim okom je promatrao stabla. Zapažao je sa za- 
nimanjem umjetnika u tom živom svietu ono, što je davno do- 
znao u suhoparnoj nauci, da hrast ima sivkastu koru, izrovanu 
ravnim brazdama, da je u jasena sitno izvezena kora i viju- 
gavo stablo, a briest da je crn, uzpravan kao prst, ljušturaste 
kore i obješenih hvoja, da su grabrovi i klenovi kvrgavi i 
granati. Okom je mjerio duljinu i debljinu stabala i procje- 
njivao im vriednost u robi i novcu. 

Tu je parcelu šume trebalo prirediti za prodaju. 

Prošao je prosjekom do šumske sječine. Posao je tekao 
u redu. Sječinom su ležale grane, trupci, panjevi i iverje. 

Radnici, Slovenci, tesali su još na trupcima. Šokci su tova- 
rili i izvozili mrtve, okljaštrene, šumske divove. 

Posao je tekao u redu, a Kozarčevo se je srdce steglo. Volio 
je šumu, zato je postao šumar. Pomoći svome narodu bio mu je 
cilj, a stajao je sada bezpomoćan, videći, da se krivo radi. 

S kojim pravom se je sjekla graničarska šuma, izvozila, pro- 
davala, plienila, uništavala dotle, dok su graničarske potomke 
snizili na šumske kirijaše? Jesu li zato očevi i djedovi čuvali 
granicu od najezde Turaka, da se sada njihovim sinovima i 

unucima pred očima uništava jedan od uvjeta obstanka? Znao 
je: nesigurna, nizka polja nikada ne će biti izvor blagostanja 
Šokcu. Šuma je to bila. Šuma, draga hraniteljica, u kojoj je 
Šokac imao sve, što je trebao: kolievku i škrinju, građu, ogradu, 
ogrjev, pašu za goveda i konje, žir za čopore svinja. Šuma, radi 
koje se Šokac davno doselio u ovaj kraj. 

Hrvat se je u njemu bunio radi najezde stranaca, koji su 
lakomo izcrpljivali neprocjenjivo šokačko bogatstvo. 

Pomoći nije mogao ni sebi, ni šumi, ni Šokcima. 

Dobro je znao, da će doći čas, kad Šokac ne će smjeti ni 
po suharke ići u svoju šumu. 

Posao je tekao u redu, ali srdce je boljelo. 

Promuklim glasom izdavao je zapoviesti, i udaljio se od 
sječine. Je li on psa ili pas njega odveo opet na čistinu, gdje 
je prošle noći sjedio na trulom panju? 

Opet se je spustio na panj i zatvorio oči. Šumom se je pro- 
sipao cvrkut iz stotinu ptičjih grla. Omamljen od jutarnjeg 
rosnog sjaja bacao se je s grane na granu kos, crn i žutokljun. 
Zviždukao je svoju pjesmu. Visoke, bogate, zelene krošnje su 
šumorile. Krupan pauk spuštao se s visine na tankoj niti, libela 
prozirnih krila kružila je nad krošnjama, a nad njom visoko, 
visoko, po plavom nebu letjeli su oblačci, bieli, lagani kao san. 
Iz vlažne zemlje rasle su trave tankih strukova. 

Kozarac je otvorio oči i duboko udahnuo miris jutra, dje- 
vičansku svježinu šume. Jednim dahom i pogledom upio je 
svu krasotu oko sebe. TJpio i osjetio. Šuma je svojom dušom 
obujmila svoga pjesnika. 

Hrastovi su nad glavom šumorili: 

— Ovo je naše tlo i naše nebo. Bdijemo i čuvamo krajinu 
kao dobri i snažni vojnici. Čuvamo je od davnine. 

»Kao Graničari?« 

— Kao Graničari — šuštalo je kroz krošnje. 

»Zar vaši zelen- vrhovi ne vide mjesečinu? Zar srh bola 
ne prolazi kroz vas kao kroz moju dušu?« — zapitao je gorko. 

— A ti, zar ne znaš, da su mali žirovi pustili žilice u vlaž- 
noj zemlji i da će iz njih nove šume rasti? — šaptalo je nešto 
prieteći među granama. 

»Dugo je to čekanje. Dvjesta — trista godina«, — uzdahnuo 
je čovjek. 

— Dugo čekanje? To je mjerilo za čovjeka, ali nije za 
šumu i za narod. 

Vjetrić se je smirio, hrastovi su ušutjeli. 

Među hrastovima se podigao viti, svietli jasen, providne 
koprenaste krošnje. Kao liepa, mlada žena među kršnim voj- 
nicima. Prkosan, izazovan — kao Tena. Jedna Tena, krasna, 
punokrvna, koja je srebrni smieh oko sebe prosipala kao i lju- 
bav na sve strane. Tena, za kojom je mužki sviet ludovao, i za 
kojom je selo čudne stvari šaputalo: da i više nego očijuka 
s Ciganinom Đorđom, u čijim je guslama čučao sam đavao po- 
mame, dok su mu crne oči sjale, a iza usana plavih gotovo kao 
zrele kupine smijali se krupni, bieli zubi. S Ciganinom Đorđom? 
Ah, takvo što se je vrlo, vrlo riedko čulo u Šokadiji. Gotovo 
nikad. Šokica i ciganin! — Što je nagnalo tu ženu, da srlja u 
svoju propast? Možda prebujna narav, koja se kidala od svaki- 
dašnjice. 

Poznavao je on Šokce dublje od njihove dobrodušne vese- 
losti u kolu ili uz čašu vina. Dobro je znao, da u njima, bogato 
nadarenim, od prirode pametnim i bistrim, bukti želja za neo- 
bičnim, za nečim većim, no što im pruža svakidašnji život, i da 
baš od toga plamena gube ravnotežu. 0, nije on u tom času 
mislio na ono nekoliko Šokaca, koji su mirno izvlačili hrastove 
iz šume, zadovoljeni dobrom zaradom u kiriji, a nije mislio 
ni na one, koji su mirno sijali i orali, bez velikih uzbuđenja 
proživljavali poplave i suše, mirno ljubili svoje žene, rađali 
djecu, pod starost se povlačili na stan, i napokon tiho umirali. 

Mislio je na one, koji se nisu smirivali kod svojih žena, koji 
nisu rađali djecu, ako nisu bili sigurni, da će ih moći odgojiti 
u onakvom dobru, kakvo su željeli sebi i svojim potomcima; 
koji nisu odlazili u lugare ili pisare i služili sliepo svakog, tko 
ih je plaćao, kad im je postao gorak šokački kruh — mislio je 
na one, koji se nisu mogli obuzdati, postati tihi i krotki, nego 
su se borili sa zemljom, vodom, okolinom, kovali planove, ostav- 
ljali svoje pragove, odlazili u tuđinu, prkosno odbijali svoju 
djecu od zemlje, školovali ih iznad svojih prilika i stvarali nove 

nezadovoljnike, pili, razsipali, razsuli se, a ostajali ponosni, 
čuvajući ljubomorno svoje šokačtvo, kao neku osobitost ple- 
mena, kao neko izabrano plemstvo. 

Ti su mu bili blizi, baš u tima je gledao srž šokačtva, kao 
temelj budućnosti, — jer te je na stranputice odveo oganj stva- 
ranja u njihovim dušama. Mnogi su od takvih propadali, jer 
nisu znali naći pravi put. Bilo je nešto bolestno u njima, a on 
ih je htio izliečiti. Sve je to još bio mrtav kapital: podvodna 
zemlja, ljudi i nad neznanjem tuđa sila. — Natrag k zemlji! — 
klicalo je u njemu — natrag k zemlji, jer bez zemlje i nema 
šokačtva. Čuvajte zemlju, sačuvat ćete i pleme! Bilo je mnogo, 
što ga je boljelo i jače od haračenja šume. 

Pa ipak! — Živjela je u njemu jedna zraka nade, koja je 
znala često osvietliti svu dušu. Zar ti snažni hrvatski muževi 
— kao šumski hrastovi — bistri i nadareni od Boga i prirode, 
i te liepe, jedre žene — stvorene za materinstvo — ne će izro- 
diti sinove, pa makar nekoliko sinova, koji će naći pravi put? 
Zar ne će nekoliki od onih, koji su se odtisnuli u tuđinu, Vratiti 
se natrag s bogatim izkustvom, a školovani osjetiti, kako im 
teče šokačka krv u žilama, koja se je morala vratiti zemlji? A 
ti će sinovi rađati sinove, koji će znati i htjeti »biti robovi 
svoje zemlje, i gospodari svojih žena!« Ti će znati prisiliti vodu, 
da teče, kud oni budu htjeli, ti će iz zemlje pravim radom 
izvlačiti bogate plodove, ti će snažni i umni izvojevati svoja 
stara prava. 

Ta buduća pokoljenja volio je kao plod svoje krvi. U nji- 
hovim budućim životima osjećao je radost svoga bivstvovanja. 

0 njima je htio pisati veličanstvenu knjigu — o živim kapita- 
lima — o tim krasnim ljudima, koji će doći, koji moraju doći, 

1 koje je on naslućivao u sunčanim podnevima na njivama, 
među sjenama i u sunčanoj igri svietla u šumi, — o tima je 
sanjao u bezsnenim noćima — on — pjesnik svojih šuma i rav- 
nica — boležljivi šumar Kozarac. 


— Da v li je bio radostan ili žalostan? Kako da ti kažem? 

Težko je to prosuditi 

Baka je dovršila svoju priču. Ona je i nije tako pričala, 
samo ja sam je tako čula. 

Kvočka se je davno smjestila na zabranjeno mjesto među 
verbenama i skupila piliće pod mekana krila. 

Sunce je padalo k zapadu. Bacalo je kose zrake kroz bo- 
rovo granje kraj stare šumarije. 

Uzdahnula sam i ustala: 

— Ja idem, bako. 

— Kuda ćeš? 

— Kuda? Onim putem, što vodi preko njiva šumi. Možda 
tragom Kozarca. 

— Tragom Kozarca? Ne ćeš ga naći. Davno je on mrtav. 

— Ako ga ipak nađem? Ako i tebe s njime nađem — kao 
dvie prozirne sjene u mjesečini, koje idu istim putem? Što tada, 
bako? 

Baka je ustala. Ozbiljno me je gledala i palcem označila 
znamen križa na mom čelu. Da li se je bojala, da joj diete 
nije smušeno, ili je shvatila, kako je težko osjećati i patiti sa 
živima i mrtvima? 

(»Hrvatsko Kolo«, XXIII., Zagreb 1942., str. 347.) 


Epizoda 

Gospođa Višnja je bila sretna žena. Imala je muža, i to 
dobrog muža, koji ju je volio i shvaćao; imala je liepu kuću i 
priličan imetak. Bavila se je kućom i' športom, kad nije bila 
s mužem, kojemu je posvećivala mnogo vremena. Tako je po- 
trajalo preko deset godina, a tada je gospođa Višnja došla do 
dva zaključka. Najprije je opazila, da njezin muž ima suviše 
posla, a da mu ona zapravo nikada ništa nije pomogla, a tada 
je došla do uvjerenja, da ona ima mnogo sposobnosti, da mu 
pomaže. Zapravo je gospođi Višnji malo dosadio njezin liepi, 
ali jednolični život, i ona je zaželjela promjene, no toga ona 
nije sebi bila sviestna. Počela je ozbiljno dolaziti u muževu 
radnu sobu, brinula se za korespondenciju, sjedjela za brzo- 
glasom i s radošću primala njegovu hvalu i priznanje, da je 
dobar i sposoban drug u životu. Kasnije je počela umjesto 

njega poslovno putovati, pa je s radošću zapažala, kako je po- 
slovni ljudi gledaju s udivljenjem i simpatijom. Mora se pri- 
znati, da je gospođa Višnja naučila raditi i da je znala dobre 
poslove zaključivati. 

Gospođa Višnja nije bila toliko elegantna koliko originalna, 
više duhovita, nego ljubezna, a koliko je bila iskrena, toliko je 
bila i diplomat. Najljepši je bio na gospođi Višnji njezin smieh. 
Smijati se je ona znala zvonko, od srdca, kao diete. 

Smijala se je radostno, kad ju je muž hvalio, smijala se 
sitnoj zlobi svojih znanaca, a sve zato, jer joj je u dnu duše 
drhtao smieh bezbrižne mlade žene, koju je život razmazio. No 
najednom postala je gospođa Višnja tiha i zamišljena. 

Sjena brige prešla je preko čela njezina muža, kad ju je 
jednom, prolazeći pokraj nje, poljubio i opazio neku nevoljku 
kretnju, kao da nešto prešućuje ili nešto taji. On je opazio, da 
je u toj kretnji bilo nešto strano, a u njezinom inače vedrom 
pogledu nešto novo, sanljivo i zabrinuto, i da joj se među obr- 
vama usjekla okomita crta, koja je ostala biela na suncem 
ogorjelom licu. Tada mu se je učinilo, da je u posljednje 
vrieme njezina radost usiljena, da su joj rečenice izprekidane, 
i da ona nešto taji, i to prvi put, odkako se znaju. No bio je 
uvjeren, da se ništa nije dogodilo. 

Dogodilo se doista nije ništa, jer to, da je gospođa Višnja 
zapazila jednog stranog čovjeka, kojega je poznavala već par 
godina, i koji je sličnim poslom kao i ona, a u isti grad, kamo 
je i ona putovala, dolazio, nije nikakav događaj. Što joj je on 
izkazivao ljubeznosti kao i svi drugi, nije vriedno spomena, ali 
da je on na nju čudno djelovao, kad ga je jednom opazila, da 
je u ruci stisnuo njezinu zaboravljenu batistanu maramicu sa 
stola, to Višnja ni sama sebi nije htjela priznati. Što ima na 
tome, ako stran čovjek vidi, da ona radi, da je ona sposobna, 
pa joj to na galantan način kaže, i ako joj veli, da je ona riedka 
žena, i da mužkarac mora vrlo sretan biti, ako takvu ženu 
nađe? 0, on sigurno nije htio omalovažavati njezinoga muža, 
kad joj je rekao, da on zna, da je ona kod svoje kuće mala 
kraljica, i da njezin duh dominira nad, svima. Njegov kava- 
lirski poljubac u ruku? 0, pa u tome nije bilo ništa zla, i ako 

je bio popraćen bolnim pogledom. Pa ipak ti sastanci, koji su 
slučajno učestali, odnieli su mir gospođe Višnje. Boležljiva 
psiha toga čovjeka, protivna od zdravog razuma njezina muža, 
djelovala je na nju. Svojom elegancijom on ju je šarmirao, a 
svojom žudnjom počeo buditi u njoj čežnju za nečim nepozna- 
tim. I da sama nije zapažala, taj je čovjek postao centar nje- 
zinih misli, ona ga je žalila i htjela mu pomoći. Kako da mu 
pomogne i čime, nije znala; samo joj*je bilo težko, što je on 
žalostan i nesretan radi nje, a to joj je mnogo puta rekao. 

Vrieme je prolazilo. Muž je šutio, šutjela je i Višnja i tr- 
pjela nad bolom čovjeka, koji joj je postao drag. Ona nije znala, 
što taj čovjek radi, kad nije u njezinoj blizini; on joj je doduše 
pričao, da posjećuje zabave, ali je sam blazirano primietio, da 
je od družtva umoran. Rekao je, da žene ne voli, jer im ne vje- 
ruje. — Vjerovati mogu samo vašim liepim očima. — Što je 
zapravo radio? Što je volio? Bio je to za nju neriešen problem, 
ali privlačljiv. 

Ona se je izvrgla opasnosti kao leptirića, koja leti oko go- 
ruće svjetiljke i svaki čas može da oprži krila, no ona to nije 
opažala, kao što nije vidjela ni to, da joj muž trpi radi njezi- 
noga promienjenog bića, jer ona nije ni znala, da je postala 
druga. 

Gospođa Višnja je patila — prvi put u životu. 

Njezina je patnja došla do kulminacije, kad je dočula, da je 
on izgubio veliku svotu novaca spekulacijom petroleuma. Eto, 
mislila je Višnja, bol, za koju on ne taji da je poradi nje, smela 
je njegov inače vedar pogled u poslove, a ako nije tako, zar 
nije strašno, da on, koji pati radi nje, gubi još i u radu? Ona 
je htjela nešto veliko njemu za volju učiniti, pa ma što time 
žrtvovala i ma što time pogazila. 

U tom razpoloženju srela ga je nakon par tjedana, i na 
njegov raztresen pozdrav ljubezno, gotovo ponizno uzvratila, 
— a kad je on htio mimo nje proći, prišla mu je prva i rekla 
kao nespretan uvod u sve, što je imalo sliediti: 

— Vi ste me tako hladno pozdravili; možda se ljutite na 
mene? 

Hladan stran pogled. Tada je rekao malo cinički: 


— 344 — 


— Hladno pozdravio? 0, gospođo, ja sam izgubio mnogo 
novaca, pa mi nije do toga, da vodim računa, kako koga po- 
zdravljam. 

Gospođa Višnja je stajala ukočena. Čekala je na nešto. Mi- 
slila je, da ga razumije, pa je svojom toplom ženskom rukom 
htjela izbrisati brige s njegova čela. 

Ali on nije trebao njezine utjehe; bio je zabrinut, kako da 
popravi svoj gubitak, pa se nije taj čas zanimao za erotska uz- 
buđenja, koja je inače ona u njemu budila, jer posao je posao, 
a avantura je avantura. 

Sve je to jednim mahom shvatila gospođa Višnja i tada je 
pobjegla, kao što se bježi od nečega gadnog, bolna od razoča- 
ranja, a ipak sretna kao nekad u dobi svoga djetinjstva, kad ju 
je njezin tata poslije tjelovske procesije poveo u bieloj svilenoj 
haljinici k slastičaru, a ovaj tik do nje prosuo ukusno servi- 
ranu čokoladu, njoj namienjenu. 

Gospođa Višnja je znala, da je po drugi put spasila svoju 
bielu haljinu. 

(»Portreti nepoznatih žena«, Zagreb 1942., str. 244.) 


Obćinska sjednica 

Obćinski redar je raznio pozive dvanaestorici viećnika, da 
se sazivlje sjednica obćinskog vieća, u petak, za osam sati 
prije podne. 

Dnevni red je glasio: 

1. Povišica redarima od 12 na 15 forinti mjesečno, kao na- 
knadno uvrštenje. 

2. Određivanje sjenokoše za dva obćinska bika. 

3. Izbor četvorice viećnika, da zastupaju selo kod razprave 
o željezničkoj pruzi, koja će se održavati u Vinkovcima. 

Redar je nosio pozive od viećnika do viećnika, i svakoga 
je zamolio, da se zauzme za njihovu povišicu, i od svakoga je 
čuo odgovor, da će vidjeti: kako će drugi, tako će i on. 

Došao petak, došlo osam sati, i vieće se počelo kupiti. Je- 
danaest je viećnika Šokaca zajedno s načelnikom, a dvanaesti 

je veleča,stni gospodin župnik. Viećnici su gazde u zadruzi, iz 
dobro stojećih kuća, a ne možda kočijaši ili čak pomodari, jer 
je častan poziv biti viećnik. Kadikad su oni imali i materialne 
koristi od tog poziva, a taj dobitak je pripadao lično viećniku, 
jer o tome pojedinac nije polagao računa svojoj zadruzi. U to 
je doba naš seljak imao vrlo malo smisla za seosku za- 
jednicu, već je gledao da zaštiti lične interese, a da se lični 
interesi trebaju zapostaviti obćinskima, takvog altruizma nije 
poznavao. 

Devet je sati odbilo s crkvenoga tornja, a tek su petorica 
viećnika na okupu, i šesti — gospodin župnik. 

Obćinski bilježnik, stari Grbović, stao je prenositi tintu i 
zapisnik u sobu za vieće. 

Što se je vrieme više primicalo desetom satu, to su viećnici 
više dolazili, pozdravljajući sa »Hvaljen Isus!«. 

Posljednji je došao stari Jakša Ćosić-Čuđa, oširok i onizak, 
plav seljak, crven u licu, kratkog uzdignutog nosa. Po tom je 
nosu i bio nazvan »Čuda«, pa mu još i danas unuci nose taj 
nadimak u selu. 

Kad je načelnik spazio Čudu, zapita ga: 

— Što je to s vašim volovima, Čudo? 

— Eto, što je: zlo! — odvrati Čuda i sjedne na drvenu 
stolicu, uz dugački zeleni stol. — Svi vi znate, da naša zadruga 
mnogo drži do marve. Mi odzamance sijemo tri do četiri jutra 
kukuruza za volove. Mi te kukuruze i ne beremo, već u jesen 
puštamo volove, da žderu klip i stabar, da budu jači za oranje 
i bolje uđu u ziminu. Tako i sinoć. Kad smo pustili volove iz 
jarmova, odtjera ih sinovac na njivu, da se nahrane. Volovi 
kao volovi. Obili ogradu, i tragom ih nađemo u djetelini. Od 
njih dvanaest dva leže, napeli se kao doboši, i to dva najbolja 
podkoličara. — Šta možeš drugo, nego guli s njih kožu. Ali eto, 
uvukao se onaj vrag u naše selo, pa mora baš djetelinu da sije! 
Ja prvi predlažem, da se na našem hataru zabrani sijanje dje- 
teline, jer to je ubistvo za marvu. 

— Hej, Čudo, — njemu će Andra Čosić-Šumarov, visok, 
košćat, crn seljak, slab marvogojac, ali zato dobar lovac — 
prošla je granica, sada neka svatko čuva svoju marvu. 

— Zar tako ti meni, Andra, pa ti ne bih mater opsovao, 
ti huljo jedna neradska, ti držiš onome stranu! 

— Čuješ, Čudo, da ga vrag svakog, tko drugome štetu pravi. 

— Gospodo, načelniče i bilježniče, — digne se povrieđen 
župnik — ja protestiram protiv ovakvih izraza, i gdje se ovakve 
nedostojne rieči izgovaraju, tu nema meni mjesta. — Andra se 
digne, da umiri župnika: — Ta, gospodine velečastni, nemojte 
se vrieđati, to je nama samo izmaklo. 

Župnik ostane uvrieđen i napusti sjednicu. 

Svima je odlanulo, kad je župnik za sobom zatvorio vrata. 
Nikada se nisu osjećali slobodni u njegovu družtvu. Uviek je 
valjalo paziti na rieči, način izražaja i geste. Mislili su oni, da 
bi najbolje bilo, da on ne dolazi na njihove sjednice. Eno mu 
crkva i tutori, pa neka tamo upravlja. 

Načelnik se je osobito obradovao župnikovu odlazku. Bojao 
se je, da bi župnik mogao ući u odbor, koji će odlučivati, gdje 
će se željeznica graditi, a načelnik nije bio nikada siguran u 
popa. Doduše i bilježnik je tuđ čovjek, ali s njime bi oni češće 
koji aldumaš popili. On je imao i razumievanja i za njihove 
prepirke, a oštrije izraze ne bi na vagu stavljao. 

Bilježnik je pomislio, da je došao čas, da se prieđe na dnevni 
red, i predloži načelniku, da iznese prvu točku dnevnog reda. 

Međutim se digne Iva Čosić-Andrić, zvan »ministar«, malen, 
debeo seljak, ćelav i kukasta nosa, okrene se bilježniku i za- 
počne govoriti: 

— Molim, prije nego sjednica započne, ja bih nešto da za- 
pitam gospodina načelnika. Bać Polda, kaži ti nama i razloži, 
kako vi tamo u imovini radite? Kuda vi s novcima od prodane 
šume? Ti ideš često u Vinkovce, a nama nikada ništa o tome 
ne govoriš. Ja bih volio da znam, kuda vi s tolikim novcima? 

Načelnik nije bio pripravan na to pitanje. Počeše se iza 
uha, nakašlje se, i, pošto je bio izazvan, odgovori: 

— Kad me pitaš, ja ću ti kazati. Proljetos smo mi zaključili, 
da prodamo hrastove iz petnaest sječina. Dražba je bila odr- 
žana, i sve smo prodali. Valjda znaš i sam, da polovica od tih 
novaca treba za činovnike, službenike i podpore, a drugu polo- 
vinu zaključili smo da uložimo u Hrvatsku štedionicu, pa kad 

više ne bude sječe u šumama, da se ima od čega nama praužitni- 
cima kupiti ogrjev. 

Prije dva mjeseca pošao sam u Vinkovce radi tog prokletog 
ajzibana. Udarim preko Cerne, odem do prijatelja Bene, jer 
njegov je sin predstojnik u Vinkovcima. Ko velim, može nam 
pomoći kod razprave o ajzibanu. Bena sjeo u kola, pa hajđ sa 
mnom u Vinkovce. Taman mi kod »Vranog konja« sjeli, da za- 
ložimo, kad eto ti i Beninog sina. Ja odmah počeo o našoj že- 
ljeznici, pa mu pričam, kako vlast hoće, da nam kroz selo ide 
željeznica, i sve naše tegobe oko toga, a on meni na to odgo- 
vori: — Težke su to stvari, dragi moj bać Polda. Ja ću gledati, 
da vam pomognem. Samo me morati poslušati, a sada ću odmah 
dadi i vama sve raztumačiti. Meni je povjereno, da vodim da- 
našnju sjednicu naše imovine. 

Kraljevskoj vladi je mnogo stalo do toga, da pomogne na- 
rodu, i da se vrši ljubav spram bližnjega svoga, kako to već i 
u Svetom Pismu stoji. I tako je vlada odlučila, da zida velike 
bolnice, a onaj, tko će zato novac pozajmiti, dobivat će kamate. 
Za pozajmljeni novac dobit će se i državne obveznice, zvane 
»Dobro srdce« i »Crveni križ«. Umjesto da naša imovina ulaže 
novac u kojekakve štedionice, gdje novac može da propadne, 
treba da ih uloži u te obveznice, koje su sigurne, jer za njih 
jamči država. To će biti danas na sjednici predloženo, a vi gla- 
sajte za taj priedlog. Zato je opet moja briga, da se vama že- 
ljeznica gradi ondje, gdje vaše selo želi. Samo dođite na raz- 
pravu. 

Ja i drug Bena obećamo, da ćemo glasati za taj priedlog. 
Pa kako i ne bi? On će nam pomoći. 

Poslije su dolazili k nama neki mladići, valjda škulari, pa 
su nas odgovarali, da ne glasamo za taj priedlog, jer će naši 
novci otići u madžarski džep. No mi, što rekli, ne porekli, i 
priedlog je dobio većinu. Eto, Ivo, tako ti je bilo s imovinom. 

— Dobro, sve sam ja razumio, samo, gdje će se bolnice zi- 
dati? Kod nas po selima, ili u Vinkovcima? — zapita Ćosić- 
ministar. 

— Budalo, zar se ne možeš sjetiti? — U Pešti! — naglo 
primieti Martin Ćo-sić Milov, koji se baš po drugi put vratio 
iz bilježnikove sobe, inače duhovni vođa cieloga vieća. 

Bilježnik uvidi, da treba tu razpravu dokinuti, jer je 
Martin uviek spreman, da koješta iznosi, što ne treba, i zbog 
čega bi on, kao bilježnik, mogao imati neprilike sa svojim 
predpostavljenima, ako bi ovi dočuli, da se kojekakve »anti- 
državne« razprave vode u obćini, i zato započne: 

— Gospodo, viećnici, prieđimo na dnevni red, jer skoro će 
i podne zazvoniti. Neka gospodin načelnik iznese prvu točku. 

Kad su viećnici čuli, da je već skoro podne, i doba k ručku, 
odreknu se daljnje razprave o imovini, i pruže načelniku pri- 
liku, da započne razpravljati o novom pitanju. 

— Naši redari traže povišicu. Kažu, malo im je dvanaest 
forinti mjesečno. Sad, kako vi odlučite. 

Cosić-ministar stane protestirati: — Jest, još nešta! Njima 
veća plaća, a nama veći obćinski namet. Da ja imam dvanaest 
forinti mjesečno, živio bih kao bubreg u loju. 

Martin Ćosić Milov volio je kompromise i stoga predloži: 
— Ja mislim, da bi svakom trebalo da kupimo godišnje još par 
opanaka, a povišicu da ne damo. 

— Pa neka budu opanci — pristanu gotovo svi viećnici, 
osim Karle Lovrenovića, koji je već od polovice razprave u 
svojem kutu sladko spavao . . . 

Nije baš lagana stvar naći komad bare, s koje bi se moglo 
bikovima uzkositi sieno za zimu, činilo se viećnicima na drugu 
točku dnevnoga reda. 

Ćuda ne da na svojoj strani hatara, a drugi ne daju 
blizu svojih stajišta, jer od te određene bare treba bar u prin- 
cipu čuvati marvu, ako ne sasvim i u praksi. 

Konačno stanu tražiti takvu baru, koja bi bila blizu kakva 
stana, kojega vlastnik nije u odboru. 

Martin upotriebi tu priliku, i po treći put ode u bilježni- 
kovu sobu. Ovaj put ga bilježnik na vrieme spazi, i taman 
Martin da otvori ormarić priručnog pića bilježnika Grbovića, 
kad u sobu upadne i bilježnik. 

— Ej, brate Martine, to ipak tako ne ide. Ti svaki čas u 
moju sobu, pa ćeš mi sve popiti. 

— Ta, gospodine, nešto mi u stomaku nije u redu. Zdravi 
bili! — i nagne flašicu, a onda je pruži bilježniku. Bilježnik 

dobro potegne iz nje, zaključa je u ormar, i zajedno se povrate 
u vieće. 

— Jeste li što zaključili? — zapita bilježnik, a Čosić-mini- 
star odvrati: — Jesmo. Neka se trava kosi pred Blaškovim 
stanom. 

I jest tako najbolje. Njega nema ovdje, a mi pred našim 
stanovima ne damo — jedko primieti Martin. 

Bilježnik zapiše i pročita treću točku. 

Brzo su se svi složili, da u Vinkovce na razpravu o željez- 
ničkoj pruzi pođu načelnik, Martin, Čuda i Čosić-ministar. 

Za podpis izaberu Andru i Čudu, no kako su obojica bili 
nepismeni, prihvate oni samo za pero, i s time je sjednica bila 
završena. 

Viećnici se stadoše razilaziti. Načelnik polako probudi čiča 
Karlu Lovrenovića, koji posljednji napusti sobu. 

Na crkvi zazvoni podne. 

Šokci poskidaše šešire, prekrste se, i svaki sa šeširom u 
ruci pođe svojoj kući na ručak. 

(»Šuma i Šokci«, Zagreb 1940., str. 58.) 

Primula veris 

Nevidljivi netko , prije zore mirne , 

Zastiruć daljine ružičastim vetima , 
Carobnjačkim stapom mrtve bašte dirne , 
Veselje i pjesmu vrati našim selima . 

Kad vunenu kapu odnese sa gore , 

Oblacine s neba sumorne , maglovite , 
Nabujale vode glasno zažubore , 

Procvatu na glogu grančice trnovite. 

Livadom širokom šaren čilim veze , 

Pusti voćnjak kiti najnježnijim bojama , 
Zadirkuje smjelo sramežljive breze , 

0 ljubavi šapće u drhtavim hvojama. 

Prekrije vrbike svilom sitnih maca , 
Razpjeva slavuje u prozračnim krošnjama. 
Djevojčice budi čežnjom poljubaca , 

Uzbuni sva srdca djetinjastim prošnjama . 

Miluje vjetrićem omorike crne, 

Na grančice suhe vješa pupke zelene, 

U leglima toplim budi plahe srne, 

A čistinom goni vitoroge jelene . 

Sipa zrakom svjetlost u plamenom mlazu. 
Mutne oči mije modrom bojom svemira; 
Sve misli zavede na veselu stazu, 

I uzbiba grudi srhom sladkog nemira 

Jutros čoban ljubi struk mirisne trave , 
Tepajuć doziva po pašnjaku volove; 
Jutros Gospod ide kroz prostore plave. 
Da plamenim suncem blagoslovi dolove . 

(»Ponoćne izpoviesti«, Zagreb 1937., str. 50.). 


Proljetni akord 

Nad našom je kućom nebo bez oblačka, 
Po čađavom krovu » čuvarkuća « raste, 
Izpod krive strehe već cijuću laste, 

Sa tratine viri prvi cviet maslačka . 

U bašti nam voćke cvjetaju i mire. 
Zaljubljeni leptir leptiriću ljubi 9 
Mirisavu čašku zelen bumbar snubi, 
Latice se suncu na poljubac šire. 

A svuda se pelud razsiplje po zraku, 

S laticama breskve na lahoru jaše, 
Odnekud se čuje pjesma marne snaše 

I nestašne djece poklik na sokaku: 

— Eno, braćo, eno, šarenog leptira! — 
Daleko u polju pastir frulu svira . 

(»Lišće na vjetru«, Zagreb 1932., str. 16.). 


— 352 — 


Buđenje 

Nabujale vode našeg mirnog kraja, 
Nestašno šumore potoci kraj sela; 
Raztrgo je netko sva maglena vela 
I prosuo radost i veselje maja. 

Zele?ii se kesten kraj prašnoga druma, 
Parče plavog neba stari vrbik krije; 
Dobri Bog po polju prvo cvieće sije , 
Veze novu hol ju preko starih šuma. 

Život budan struji, klija, raste, buja 
Kroz sve žile zemlje u mirisnu zoru, 
Dok šumski pjevači cvrkuću u koru 

Uz zanosan »solo« maloga slavuja. 

A plameno sunce pozlaćuje staze. 

Po kojim pastiri na pašnjake gaze. 

(»Lišće na vjetru«, Zagreb 1932., str. 15.). 


Vigilia 


Gondola bola i barkarola 
Na svili vode u suton brode. 


Razbludna glasba nevidljivih struna 
I modrog srebra puna laguna. 

Luna, ko kriška prezrele dinje. 
Umorno tone u sinje daljine. 

U sjeni zdanja od sanja i varke 
Čuvaju stražu uklete barke. 


»Antologija« 


— 353 — 


23 


Samotan fenjer mutno paluca, 
A srdce kuca. A srdce kuca . 

Gondola bola i barkarola 
Na svili vode u tugu brode. 

Most Uzdisaja i noć bez kraja. 
(»Začarane tmine«, Zagreb 1942., str. 27.). 


Spominjem se rieke 

Kad je pozno ljeto s modrim barjacima neba i žutim sunco- 
kretom otišlo preko rieke, ja sam u vrtu za kućom zakopao 
mrtvog češljugara. 

Bolestan od samoće, razbio sam sve svoje igračke, sakrio 
vrbovu sviralu i predao se lutanju. 

Jesen me zavodnički mamila u svoje krilo, zvala na duge, 
samotne šetnje, da mi pokaže, kako boluju šume, kako krošnje 
izgaraju u samrtničkim ognjicama, a sumrak očinski blago 
stavlja svoju hladnu ruku na čelo bolestnika. 

Jesen mudro mieša otrovne boje u napuštenoj krajini, nešto 
podmuklo čara po užarenim lugovima, vari pare i gorke napitke 
grozničavih boljetica po kalnim zelenim močvarama, i prigu- 
šeno pjeva pjesan razsula niz pustu ravnicu, u breziku, kuku- 
ruzima i obranom vinogradu. 

Šuljam se za šaptom jeseni, za njenim tajnama; u skrive- 
nom uzbuđenju primam sve njene darove i vraćam se pod noć 
kući, izmoren, smrtno blied, s mutno zažarenim očima. 

A sve sam češće napuštao grad i zamišljen hodočastio rieci, 
koja me svojim neodoljivim šumom neprestano dozivala. 

Njena je obala žuta, podlokana; zemlja je izmiešana sa 
šljunkom; vrbe su grbave iznakažene, i spuštaju bezpomoćno 
svoje kljaste ruke nad vodu i drhtavim prstima diraju nahu- 
kano zrcalo površine. 

Rieka teče, široka, zamućena i silno nabujala. Donosi od- 
nekud trule, mahovinom obrasle daske, kupove trnovog šiblja, 
crne slomljene grane i po koji nagnjili cviet. 

Valja rieka neprestano razlivene vode i odlazi. Pod noć po- 
staje ogromna, uznemiri se, zamrmori i zašapće, prelije se pla- 
vičasto-sivim sjenama i zmijolikim prepli tanjem struja i vi- 
rova, i zatreperi kao tamno-modro raztaljeno srebro. 

Splavi se najavljuju izdaleka tromim povicima svojih kor- 
milara, sanjivim, jedva zamjetljivim šumom zapljuskivanja 
uzbibane vode o kormilo i balvane, . rujnim vatrama, koje u 
sredini ploveće plohe, između hrpa jabuka i tovara drva veselo 
plamte, praskaju, i žalovitom pjesmom splavara. 

Zapievaju tužno i otezito oko ognja Bošnjaci s fesovima, 
obasjani plamom i okruženi lelu javim bliedim dimovima; ku- 
haju nešto u kotliću, a njihov napjev, mračan i nespokojan, 
plovi s ikričavim krivudastim tragom vode, koji se poput go- 
leme povlake vuče iza kormila. 

Puši se ledena rieka, njeni se mrazni hlapovi uzdižu nad 
kržljavo obalno rašće, već orošeno modrim peludom vlažnog su- 
mraka i dahom večernje hladnoće, koja dolazi odasvud, iz 
šljivika, s polja, lugova, i donosi sladki vonj trulenja i tugu 
prokislih strništa. 

A snažni momci sveudilj pjevaju i kazuju sutonu polu- 
jasne, tugaljive rieči; pjesma raste, širi se kroz osamu, lebdi 
nad vodom, zamire u daljinama i plače, kao da negdje bolno 
jeca ranjenik. 

Pjevaju ljudi nešto o nani i mehani, o buli i bostanu, o 
bielim đaurkama, ljubavnim noćima i žalbi za mladošću. 

Sanjaju život mrki samotnici, sanjaju dane, koji su prošli, 
i dane, koji dolaze, i tako putuju tromo niz vodu, putuju s 
beznadnim sevdahom, vatrama, zrelim jabukama, mirisom 
mokrih šuma, skrivenim nemirom i neutaženim iskonskim 
čežnjama. 

Kamo ih nosi noć, tok razlivenih voda i tajna žudnja za 
milovanjem i vrelim huriskama? 

Visoko nad zapadom, gdje je nebo još zaliveno zadnjim 
tirkiznim plavilom, koje nemoćno trne, kriešte ždralovi. 

Splavari prisluškuju lepet krila, tiše pjevaju i zamišljeno 
mrmore svoje rieči, a ja zastajem, pratim pogledom putnike, 
sve dok njihove napjeve ne popije daljina i vatre se ne utope 
u mračnim ponorima zasjenjenih strana. 

Tada se polako vraćam kući, izmoren, smrtno blied, s mutno 
zažagrenim očima. 

(»Začarane tmine«, Zagreb 1942., str. 39.). 

Jutro u sriemskom selu 

Vidike horizonta ogrće purpur sunca , 

Raznolikost poljskog cvieća upija kaplje rosne , 
Svježina proljetnog jutra vije sa gorskog vrhunca 
I blagim dahom zelju srdca za stvaranjem kosne. 


Umilno vjetrić mazi krošnje zelenih suma. 

Čija blizina razcvjeta duševnu čežnju snova , 

Počinje dnevni život širokog seoskog druma, 

1 buđenje jutarnje pjesme, pod strehom kućnoga krova . 

Dotaknut rumenom zrakom sunca, ko štapićem maga, 
Nestaje jedini mali oblačak prozirnog tkiva , 

Prolaze širokim drumom na pašu odmorna blaga, 

Širi se krepki miris sa livada, polja i njiva. 

Oživljuju jablana vitkih duge i mršave sjenke, 
Ratar oštricom pluga ore početak brazde, 

Čuju se sjetni zvuci, to cigan s terevenke 
Prati kroz selo sina prvog seoskog gazde. 

(»Lirika«, Zagreb, 1936., str. 28.) 


Sjećanje na zavičaj 

Svježim dahom ružičaste mladosti protkana sjećanja 
Prolaze sjetom umornih misli , 

Škropljene neizvjestnom tugom svega ostavljenog # 
Naviru uspomene . 

Moćan je, o, moćan doziv zavičaja 
U neodoljivoj opojnosti krajeva vinorodnih, 

Mirisnom zelenilu fruskogorskih suma, / 

U kristalnim kapljama razbijenih valova 
Plavoga Dunava. 

U stvarima, događajima, čvrsto usađenim u rodno tlo, 
S kojima se opraštamo pri odlazku 
1 ostavljamo , i ako ih nismo zaboravili, 

U zvukovima harmoničnim, koji postaju očajni krikovi. 
Kada nakon izvjestnog vremena 
Dozivaju kao uspomene — 

U svemu i svačefnu leži snaga zavičajnog doziva, 

Čiji zvukovi dostižu kulminaciju u trenutcima, 

Kada nas dirne dah grubosti sadašnjih događaja. 

(»Cvjetovi nad provalijama«, Zagreb 1941., str. 38.) 


Pismo majci 

U predvečerje Ti pišem, majko — sunce se skriva — 
U sjeni velikog grada na domaku prve tame, 

Ovdje, gdje stalno vlada žamor i buka živa, 

Vrlo se često duše osjete sasvim same. 

Majko, još žudim mišlju za Tobom i rodnim mjestom, 
f žudnja mi često iz grudi čežnjivi uzdah ote; 

Majko, još uviek, dok lutam prašnjavom životnom cestom, 

V srdcu tragove nosim bezmjerne Tvoje dobrote. 

Još uviek na mahove , kada pretežki bol me pljusne, 
Skrivam ga — kao i Ti preda mnom — gustim velom, 

O, majko, preda mnom Ti si plakala smiehom usne. 

Ti si se mojoj sreći smijala suzom vrelom. 

Žudnja me mori, majko, i pišem, dok sunce se skriva 

V sjeni velikog grada na domaku noćne tame 
Ovdje, gdje stalno vlada žamor i buka živa, 

Vrlo se često duše osjete sasvim same. 

(»Lirika«, Zagreb, 1936., str. 27.) 


Na Badnje veće 

' * v ' ! 

Danas se ogromnom srećom pune ranjene grudi. 

Ponovo nježno uzplamti djetinstva prošli sjaj, 

Toplina radostne slutnje ublaži ledene studi , 

Večeras hladnoćom zime zavlada snježni maj. 

Bezkućnicima danas utrnu vrela suza, 

Opet se naglo poveća sretnika maleni krug, 

Sužnjeve težkog života napusti teret uza. 

Večeri ove se rodi patnjama njihov drug. 

Gorčinom usana danas zablista osmieh vedrine, 

Očajem srdaca ljudskih procvjeta radosti krin. 

Grobljem pomrlih nada sunce utjehe sine, 

Zaborav bolova svjetskih donese Božiji Sin. 

Nesreću ubogih duša pokri spokoj stvo mira, 
Kao bjelina snježnog vijanja brda i dol, 

O, daj, novorođeni Boze i robova i pastira, 
Da biednima večeri ove i zadnji umine bol . 

(»Lirika«, Zagreb, 1936., str. 26.) 


Sonet duši 

Ti si ko nježna ploča, što svagdašnje utiske snima, 
Poljana, na kojoj često biesna olujina huči, 

Žica osjetljive harfe, što stalno udarce prima. 

Udarce bola i sreće, pa onda snažno zazvuči. 

Ti si jedinć sredstvo, kojim se dospieva k cilju, 

Bez tebe se izprazno tezi za nekom zuđenom srećom, 
Što više daješ, imaš sve više u izobilju, 

Kada te razdire tuga, rasteš i postaješ većom . 

Sva slabost lezi u tebi i jakost snažne moći, 

Sjajno svjetlilo dana i tama mrkle noći, 

Sve je, sve je u tebi, a ti si opet u svemu . 

Ti si ko stožer, oko kojeg se sve vrti. 

Cesto mreš u životu, a vječito živiš u smrti, 

I tako daješ umu zadnji problem i temu . 

(»Cvjetovi nad provalijama«, Zagreb 1941., str. 21.) 


Ne kloni 

Ustani s naslona meka. 
Oronule živce osnaži, 
Bori se, uspjeh te čeka , 
Ne kloni, sreća te traži! 

Ne plaši divljom se vikom, 

Što glasi se sa svih strana, 
Šuti, ne zbori nikom 
0 duši prepunoj rana . 

Bura životnog jada 

Nek bude za stvaranje građa, 

Znaj, sunce s večeri pada, 

A jutrom opet se rađa. 

Ustani s naslona meka, 

Oronule živce osnaži , 

Bori se, uspjeh te čeka. 

Ne kloni, sreća te traži ! 

(»Lirika«, Zagreb, 1936., str. 31.) 


Luda Marika 

O, dani djetinjstva! Nikada vas ne zaboravljamo; vaš trag 
ostaje vječno utisnut na dnu sjećanja. Vi živite s nama i u 
nama. Kao neka sila, koja ruši sve, što joj se suprotstavlja, 
probijate se kroz težinu današnjih doživljaja i udarate svoj 
biljeg svakoj odluci i svakom činu. Vi ste dio naše sadašnjosti 
i sudbina naše budućnosti, put, kojega ne možemo mimoići i 
koji određuje daljnje pravce na razkrstnicama. Sve, što je bilo, 
ne umire, i čupa se van samo s našim srdcem i životom. Uviek 
vas dozivamo, u bolnim Časovima češće nego u radostnim, a 
vi se javljate dragim uspomenama i nježnim maštanjem. A mi 
vas proživljujemo, kao da se odigravate pred našim očima, ali 
sviestni prolaznosti, patimo s nekom tugom sjećanja. 

0, dani djetinjstva, dani mladosti! Vi ste, kao začarani 
sviet, u koji se više nikada ne vraća, ali koji nas i danas 
njiše u svome okrilju, nastojeći pružiti utjehu zalutaloj djeci 
sa svietlih putova djetinjstva. Vi ste, kao davni odjek majčinih 


— 361 — 


prida, sve dalji i dalji, ali uviek tako drag i neodoljiv duši, 
premorenoj životnim zbivanjima. 

Jedan događaj, iz vaših dana, osobito mi se usjekao u pa- 
met, ne toliko zanimljiv za priču, koliko važan za pođuku, koju 
sam ponio kroz čitav život. 

Bilo je to u mome rodnom mjestu na Dunavu, okruženom 
viencem vinorodnih brda i pitomih fruškogorskih šuma, s po- 
gledom uprtim negdje u daljinu prekodunavske ravni. 

Na uzvisini, s koje se sterao pogled na sve stran#, pokraj 
puta, koji je vodio na vrh brda, bila je u odsječenom briegu 
izdubljena udubina u obliku sobe. Mi smo je zvali »lagumica«. 
Tu je stanovala ona, Luda Marika, uviek ozbiljna i zamišljena, 
kao utonuta u davnu prošlost sunčane djevojačke dobi. 

Često bi se spuštala s brda dolje u grad, gdje bi jđ doče- 
kivala djeca s porugljivim smiehom i upadicama, dok bi ih 
ona grdila, s takvom nekom primjesom dobrote, da bi zadivilo 
svakoga. 

Iz te stare i pokrpane žene zračilo je nešto, tako milo i 
ugodno, da je gotovo svaki, tko bi s njom dolazio u doticaj, 
ostao zapanjen, i da je bilo veliko čudo, kako su joj djeca mogla 
dobacivati onakve poruge. 

Spuštala se u grad, da prosi. Išla je od kuće do kuće, i 
dobar sviet joj je davao. Samo tada, kad bi osjetila iskrenu 
dobrotu pružine joj ruke, promienio bi se načas njen ozbiljno 
zamišljeni izgled lica u osmieh i njezine bi usne izricale rieči 
blage zahvalnosti. 

Dolazila je i k nama. Bio sam malen i neizkusan, ali sam 
ipak osjetio neku naklonost prema toj ženi, izsmijavanoj i izru- 
givanoj. Bio je to možda osjećaj dobrote, koji sam nazirao u 
njoj i instinktivno ga osjećao, a možda i rieči moje majke, da 
u svim ljudima ima nešto dobro i da s biednima treba postu- 
pati liepo. 

Ali, čudno, kad sam bio s ostalom djecom, i na mojim je 
usnama lebdio podrugljiv osmieh, i na mojim su usnama odje- 
kivale rieči poruge. Nešto radi toga, da skrijem svoje osjećaje, 
a nešto radi djetinjske sklonosti za izticanjem. Ili ne znam, 
zašto, znam samo to, da sam u družtvu bio kao i svi ostali, ili 
sam možda samo tako izgledao. 

— Marika, eno rupe! — vikao sam s ostalom djecom. — 
Marika, past ćeš u rupu! — ponavljao sam, kad se ona ljutila, 
smijući se njezinoj srčbi. Samo taj smieh padao mi je težko. 
Nije to bio smieh ostale djece; bio je nešto sustezljiv i bezvoljan. 

Ona se ljutila, nekako kao pazeći, da nas ne uvriedi, ali 
ipak da pokaže svoju ljutinu. Psovala je, što joj je došlo na 
pamet i prietila nam se prstom: 

— Vi, bećari jedni, odmah kući, šta se klatarite po sokaku! 

Smijali smo se njezinim riečima, koje su imale namjeru, 
da budu stroge, ali kad bi zastala, okrenuvši se k nama prieteći, 
povukli bismo se mi natrag, iako je se nismo bojali. No dovoljno 
je bilo, da učini nekoliko koraka, i mi bismo opet potrčali za 
njom, rugajući se i smijući. 

Odvažniji bi joj prilazili, hvatali je za »suknju« i vukli. 
Samo tada bi rieči njezin# prietnje primile tvrđi izražaj, a zvuk 
njezinog glasa iskrenu srčbu. 

Tako bi se to ponavljalo iz dana u dan, svaki put, prilikom 
njezina silazka u grad . . . 

*No, dogodilo se jednoga dana ono, što se tako duboko usjeklo 
u cielo moje biće. 

Išla je gradom, kao i dosada, ne obazirući se ni na koga, 
pa ni na nas, koji smo se igrali oko jedne starinske česme 
na trgu. 

— Eno je, eno ide Luda Marika! — oglasi se jedan glas 
iz našeg družtva. 

— Oooo! — ponovi se uzvik cieloga skupa malih obješe- 
njaka i moj među njima. — Oooo! — potrčali smo svi za njom. 

— Marika, past ćeš u rupu, Marika, eto rupe, pogledaj! 

Na prve se rieči nije ni osvrtala, ali na ponovljene uzvike 
okrenula se s ljuti tim izgledom:' 

— Čekajte, bećari jedni, dat ću ja vama! 

— Marika, past ćeš u rupu, eto rupe...! — vikali smo 
prkoseći. 

— Dat ću ja vama, dat ću ja vama! — ponavljala je stalno 
svoju prietnju. 

Odjednom, spazivši mene, nešto se promienila. Njezin izgled 
dobije tužniju sjenu, a njezine rieči kao da su postale nesigurne 


— 363 — 


i drhtave. Očito, da je osjetila bol, veliku, iskrenu bol, spazivši 
mene među djecom, koja su joj dobacivala tako podrugljive 
rieči. 

Nisam tako često bio među drugom djecom kod ovakvih 
čina, a doma sam s njom bio tako dobar, šta više vrlo uviđavan, 
jer sam uistinu osjećao samilost za tu ženu. A osim toga, i sama 
je ona k nama dolazila najradije, i nikada nije otišla praznih 
ruku i bez liepih rieči utjehe, koje je moja majka odavala 
svakom siromahu. 

Zato je se moja prisutnost među podrugljivom djecom tako 
snažno kosnula i zato je valjda upravila k meni nešto izpre- 
kidane rieči: 

— Čekaj, čekaj, kazat ću ti mami! 

Bio sam mali, ali osjetih kajanje za učinjeno djelo i potiho 
se povukoh natrag. 

— Pa ti se bojiš, bojiš, bojiš...! — poletješe oko mene gla- 
sovi, koji kao bezbrojne ose ubadahu moj ponos u želji za 
izticanjem. 

— Nije liepo rugati se ikome — govorila je Luda Marika, 
tiho, kao za sebe. — Nije liepo rugati se ikome — ponavljala je 
okrenuvši se, da nastavi svoj put. 

— Kukavico, pa ti se bojiš, kukavico, kukavico! — zapljusne 
me ponovo pljusak njihovih rieči. 

Bio sam zbunjen i nešto se u meni događalo, nešto neraz- 
govjetno, kao težina, koja se mora skinuti, kao osjećaj, sličan 
borbi sa samim sobom, sa svojom savješću. Neka uvreda vla- 
stitog ponosa gonila je, da učinim nešto sasvim protivno onome, 
čemu me učila majka. Čudna su djeca! Dobra u duši i kad čine 
zlo, a štogod čine, ne znaju pravu svrhu i učinak. Zbivala se 
u meni neka borba i nešto sam morao učiniti. Odlučivao sam 
se, odlučivao i napokon donio odluku za spašavanje pokolebanog 
ugleda. 

Potrčim za njom i, stigavši je, uhvatim za suknju i po- 
vučem. Ona uztuknu nazad sa zaprepaštenjem i htijući se okre- 
nuti padne svom težinom na zemlju. 

Okrenuvši se, malo uplašen, potrčim natrag, ali se spo- 
taknem i nespretno padnem na zemlju, srušivši jednog dječaka 

iz naše družine, koji mi je trčao ususret. Obojica smo zakr- 
varili, ali smo ipak odlučili ustati i pobjeći, od Marikine lju- 
tine i biesa. 

No dogodilo se nešto, tako čudno i iznenadno, da smo svi 
ostali dirnuti. 

Luda Marika je ustala izgrebena i slupana, i, ne obazirući 
se na sebe, prišla je k nama, potresena našom sudbinom, bez 
sumnje zasluženom, i s takvom nježnošću, osjećajem samilosti, 
kakva se ne da ni zamisliti od jedne žene, tako izrugivane i 
podcienjene, počela nas tješiti blagim riečima, nuđajući nam 
kolače, darovane joj prošnjom po gradu. 

— Sirota dječice, sirota dječice, kako ste samo pali! — go- 
vorila je blago, milujući nas po obrazima. — Uzmite kolača, 
evo uzmite nastavila je ona, videći nam suze u očima. 

Ostali se naši drugovi povukli dirnuti ovakvim postupkom 
žene, kojoj su se malo prije rugali, i iz neke daljine promatrali 
radoznalo, što se između nas događa. 

Čuti, ćuti, nemoj plakati, ne ću ništa reći mami, samo 
budi dobar obratila se ona k meni, brišući mi suze. 

Tješila nas je i hrabrila ta dobra žena, a onako jadna i 
izsmijana. Bila je nježna i mila, kao majka, koja trpi nad ne- 
srećom voljene djece. Da li je to bio osjećaj njene osamljenosti 
ili nesviestni nagon svake žene za majčinstvom, ne znam; znam 
samo toliko, da je imala blago i dobro srdce i da je valjda baš 
radi toga bila nazivana ludom. 

Prošlo je ođtada mnogo, mnogo vremena, i liepi dani mla- 
dosti su izčezli i s njima palo u zaborav mnogo toga, ali ovaj 
događaj nisam zaboravio. On mi lebdi pred očima uviek, kad 
vidim u grubosti današnjeg života podcjenjivanu nježnost i iz- 
rugivanu dobrotu, sjećajući se Lude Marike, lude samo zato, 
jer nije znala skriti svoje osjećaje, koji su prekomjerno navi- 
rali kao protudjelovanje na surove životne događaje. 

I Luda Marika je umrla, ali u mojem srdcu živi poduka, 
koju mi je ona ostavila, kao blago, skriveno u srdcu, poduka, 
koja me vodi kroz život i udara biljeg svakoj mojoj odluci i 
svakom činu. 

(»Nova Hrvatska«, Zagreb 1944., br. 94.). 


— 365 — 


Napomene 

ERNEST BENIŠIČ (Benešić) — »Čestitka«. O ovome izvornom 
rukopisu piše Vladoje Dukat u »Narodnom kalendaru« (Osiek 
1922. na str. 109.) članak pod naslovom: »Iz vesele stare Slavonije«, 
iz kojega za bolje razumievanje ovoga književnog priloga prenosimo 

ovo: Rukopis ima oblik male- pisanke u osmini te broji * 

37 strana. Pjesma je vješto i okretno složena u šestercima pa iznosi 
u humorističkom vidu neke zgode iz mladenačkog živovanja Tome 
Ilakovca (rod. 1804.), koji je, bivši prije kapelan u Mitrovici, 
postao kasnije župnik u Sriemskim Karlovcima i kao takav ondje 
umro g. 1866. Pjesma je bez obzira na literarnu vrieđnost zanimljiv 
dokumenat iz vremena, kad Slavonca ne taru nikakve težke brige, 
već on živi sretan i zadovoljan onim, što mu bogata zemlja njegova 

donosi, poput onoga Horacijevog: Beatus ille qui procul negotiis 

Humor, što izbija iz tih stihova, izliv je sitosti i zadovoljstva, koje 
obilježava staru Slavoniju, »zemlju plemenitu« i njezine žitelje. 

No ima nešto u toj pjesmi, što je i u literarnom pogledu čini 
zanimljivom, a to je, da je hrvatski jezik izmiešan u njoj i njemač- 
kim jezikom, te prema tome ide među pjesničke proizvode, koje lite- 
rarna historija krsti »makaronskima«. Miešanjem dvaju jezika 

nastoji pjesnik podati bolju karakteristiku lica i uvećati humoristični 
efekat pjesme. ** 

Za bolje razumievanje ličnog odnosa između Emesta Benišića 
i Tome Ilakovca iznosimo ovdje nekoliko redaka, što ih je napisao 
đakovački kanonik Milko Cepelić, kojemu se je Vladoje Dukat 
u tom pitanju obratio. Cepelić piše: »Fratar Emest Benišić bio je 

čovjek učen i rado se knjigom bavio, ali je kraj toga volio 

humor i šalu«. A za Ilakovca, prijatelja Okrugićeva i Tomborova, 
a zemljaka Adama Filipovića, piše Cepelić na istom mjestu, da je 
Ilakovac i sam bio šaljivdžija, i onda nije čudo, da je i sam postao 
junakom ove naše šaljive pjesme. Sam Ilija Okrugić govorio je Ce- 
peliću, da je Ilakovac volio šalu, da je volio »goricu«, pak da je zato 
bio svagdje voljen i radi toga je i dobio ovu našu pjesmu kao če- 
stitku k svome imendanu g. 1839., kad je kapelanovao u Mitrovici. 

MI JAT STOJ ANO VIĆ, rođen doduše u Babinoj Gredi, premda 
i »Hrvatska Enciklopedija« u članku »Babina Greda«, a iz pera 
sveuč. prof. dra Zvonimira Dugačkoga veli, da je Babina Greda u 
Sriemu, dolazi g. 1850., dakle kao mlad učitelj od 32 godine, u donji 
Sriem i tu provodi drugu polovicu svog života. Tu u Sriemu, došavši 
napose u bliže poznanstvo i družtvo Ilije Okrugića i karlovačkog 
župnika Tome Ilakovca, tako je prigrlio i zavolio one ljude i kra- 
jeve, da se je sam svakom zgodom izjavljivao kao pravi Sriemac. 
Zato ga donosimo ovdje kao sriemskog pisca. 

JOSIP KARLOVIĆ svojom ovdje tiskanom pjesmom »Spomi- 
njanje«, osobito odonda, odkad je uglasbljena, tako je osvojio cielu 
tada hrvatsku javnost, da je ta pjesma decenijima bila u ono doba 
kao jedna od najradije pjevanih. Već radi te popularnosti njezine 
mislilo se dugo vremena, da ju je uglasbio netko iz naroda. Međutim 
je prof. Milan Stahuljak sa sigurnim podatcima utvrdio i ustmeno 
saobćio uredniku ove knjige, da je tu pjesmu uglasbio nekadašnji 
varaždinski prof. Ivan Kenfelj. I baš radi te riedke intimnosti, koja 
izvire iz svakog stiha i svake kajdanke ove kompozicije, zadužio 
je Josip Karlović svu hrvatsku, a napose sriemsku javnost, pa valjda 
i zavriedio, da mu ime zasvietli barem na sriemskom nebu. I zato ga 
napose evo donosimo u ovoj Antologiji. 

Životopisi naših pisaca* 

O. ERNEST BENIŠIĆ (Benešić, kod Čevapovića Beničić) rodio se u 
Vukovaru 5. kolovoza 1807. Već kao slušač teologije u franjevačkom redu 
postigao je doktorat iz filozofije, a kao doktor filozofije položio je i jedan 
rigoroz iz teologije. U provinciji sv. Ivana Kapistrana služio je i po 
samostanima u Madžarskoj. Karakteristično je za nj, da se je god. 1848. 
borio protiv madžarskih revolucionaraca, radi čega je i odlikovan bio 
zlatnim križem, premda je inače u životu uviek bio u opoziciji s onima, 
koji su vlast imali u rukama. Iz Arada, gdje.se je borio protiv Košutovaca, 
morao je pobjeći. 

Iz Cernika, gdje je 1852. god. bio gvardianom, došao je u Osiek za 
ravnatelja gimnazije, u onaj čas, kad se je zaveo sistem, da profesori 
predavaju po strukama. Sam je obučavao u III., IV., V. i VI. razr. grčki, 
a u I., II. i V. prirodopis. O njegovom ratobornom duhu mnogo pripo- 
viedaju anali franjevački, jer se je hvatao u koštac i sa vladom i sa 
ordinariatom, a imalo je s njime posla i redovničko starješinstvo. Duha 
su njegovom smetale sve naredbe; on je htio, da svaki njegov rad odiše 
njegovim duhom, a da to ne bude tek mehaničko vršenje dužnosti. 

Ne htijući vlada udovoljiti njegovim zahtjevima, koje je postavio u 
svrhu poboljšanja profesorskih plaća, morala je preuzeti cielu gimnaziju 
u svoje ruke, a o. Ernest otišao je u Brod. Od god. 1859 — 1864. bio je 
gvardianom u Osieku. 

U samostanu se vukovarskom nalaze dvie knjige njegovih rukopisa. 
Njegova skripta. Nakon njegove smrti našla se je oveća pjesma rugalica 
(»Čestitka«, op. ur.). Imao je liepu knjižnicu. 

Njegov portret i danas resi pisarnu gimnazijskoga ravnateljstva u 
Osieku. 

Benišić je bio poznat kao čovjek osobito vesela temperamenta, te se 
napose rado šalio sa drugima. S njim je po krvi bliz pisac anakreontika 
dr. Ante Benešić. Ernest je bio čovjek vrlo učen i rado se knjigom bavio, 
ali je i izvan samostana volio po okolnim župama »baćokati«, kako veli 
kanonik Milko Cepelić, a bio je apstinent »i od vina i od dima«. Uz druge 
svoje službene i redovničke poslove bavio se mnogo i liečenjem. Dočekao 
je duboku starost i umro kao čudak u Cerniku 3. prosinca 1885. g. 

(Mladen Barbarić, »Jeka od Osijeka« 1920.). 

MI JAT STOJANOVIČ rodio se 26. rujna 1818. u Babinoj Gredi. Polazio 
je nekoliko razreda tadašnje više škole, no onda i to prekinuo i pripravljao 
se kao samouk za svoje zvanje. Bivši njegov učitelj Vinko Filipović uze 

* Ove podatke, kojima je svagdje naveden glavni izvor, uredničtvo je 
prema potrebi ovdje ondje upodpunilo ili ponešto izmienilo. 

ga g. 1831. u svoju školu za pomagača i njegovom preporukom bude iza- 
bran za učitelja u Lukačevu Šamcu. G. 1834. položi u Vinkovcima izpit za 
narodnog učitelja i kao takav imenovan je učiteljem u Velikoj Kopanici. 
Kasnije služi kao učitelj u Brodu, Otoku, Županji i Babinoj Gredi. Od 
g. 1850. učiteljuje u donjem Sriemu, napose u Zemunu i Hrvatskim Kar- 
lovcima. Svoje učiteljsko zvanje završio je kao okružni školski nadzornik 
u Ogulinu. Nakon umirovljenja preselio se u Zagreb, gdje je proživio 
svoju starost. 

Njegov književni rad odpočinje 1835. g. u Samcu, gdje je počeo sa- 
birati narodno blago, koje je izdao pod naslovom: »Zbirka narodnih po- 
slovicah, riečih i izrazah« (1866.). Odonda piše i objelodanjuje mnogo- 
brojne članke, razprave, pripoviedke, zbirke iz narodnog života, poviestne 
i druge sitne priloge. U »Nevenu« (1855.) izlazi mu pripoviest »Krunoslava«, 
za koju sam kaže, da ju je napisao prema Gundulićevoj Krunoslavi, a 
u istom »Nevenu« (1856.) objelodanjuje svoje zanimljive »Crte iz Sriema«. 
U »Danici Ilirskoj« izlazi mu kroz nekoliko godina čitav dugi niz njegovih 
»Pripoviedaka«, gdje u formi pripoviedanja crta prerazne oblike narod- 
noga gospodarskog rada i njegovih običaja — svagdje s jasnom tenden- 
cijom očinskoga poučavanja svog naroda s obće ljudskog, a napose mo- 
ralnog gledišta. Njegove »Slike iz života hrvatskoga naroda po Slavoniji 
i Sriemu« (Zagreb 1881.) nagradila je Matica Hrvatska. U Kukuljevićevom 
»Arkivu« iznosi svoje »Nekoje znamenitosti iz Sriema«; iz njih izbija 
osobita ljubav i toplina prema pojedinim krajevima, mjestima i njihovim 
znamenitijim starinama, te ih i ne iznosi u suhoj historijskoj obradbi, 
nego ih više zaodieva u pripovjedalačko ruho. 

Stojanović je umro u Zagrebu 18. rujna 1881. g. 

(»Znam. Hrvati«) 

ILIJA OKRUGIĆ-SRIEMAC rodio se 12. svibnja 1827. g. u Hrvatskim 
Karlovcima, gdje mu je otac bio gradski činovnik. Starinom potječu Okru- 
gići iz Morovića, o kojima radi njegova pripoviest »Morović-grad«. Pučku 
je školu i gimnaziju svršio u svome rodnom mjestu. G. 1842.. stupio je u 
đakovačko sjemenište, u kojem je ostao do g. 1847. G. 1850. zaređen je za 
svećenika kao prvi zaređenik biskupa Strossmayera. Odtud potječe velika 
ljubav Ilijina i zanos za svog biskupa, komu je on u čast izpjevao svu 
silu prigodnih pjesama, a i nekoliko ovećih alegorijskih pjesmotvora u 
dramskom obliku. Zaređen za svećenika bio* je kapelanom po različnim 
župama đakovačke biskupije. Župnikom je postao najprije u Samošu među 
Niemcima, zatim u Levanjskoj Varoši, a g. 1866. dođe kao župnik tvTđavski 
u Petrovaradin, gdje je ostao do svoje smrti. G. 1885. dobio je naslov opata 
ev. Dimitrije. 

Prva njegova pjesma potječe iz g. 1844. Bilo mu je tada sedamnaest 
godina. To je u dramskom obliku sastavljen pozdrav tadašnjem velikom 
županu sriemske županije barunu Franji Kulmeru »prigodom njegovog 
sjajnog uvoda za Verh. Žup. slavne Sremske Varmeđe«. Prva mu je pjesma 

tiskana g. 1845. u »Zori Dalmatinskoj«; pjesma je to pod nađpisom: »Po- 
zdrav Zori i braći Dalmatinskoj«. U poznijim se njegovim pjesmama vidi 
već utjecaj narodnih pjesama, a kasnije i utjecaj pjesama Luke Botića. 
Pjesme su mu izlazile u različnim listovima, naročito u »Zori Dalmatin- 
skoj «, Gajevoj »Danici«, beogradskoj »Podunavci«, zatim u požežkom 
»Slavoncu«, pa »Dragoljubu«, u »Naše gore listu«, u »Glasonoši«, u »Nevenu« 
i u subotičkoj »Bunjevačko-šokačkoj vili«. 

Karlovačka okolina, u kojoj je proveo Ilija najljepši dio svojega 
života, utjecala je ne samo na njegov život, nego i na književni rad. 
Nije mirovao, dok nije pribrao sve, što je poviest zabilježila o Sriemu, 
Hrvatskim Karlovcima i njegovoj okolini. Veliki dio njegovih pjesama, 
lirskih i epskih, pa i nekih drama zapravo je poetizirana poviest poje- 
dinih sriemskih mjesta i poviestnih događaja. U tom je išao tako daleko, 
da se dao u potragu za historijskim podatcima Sriema od najstarijih 
vremena do g. 1848., a i dalje amo. Iznosio je povjestne podatke o rim- 
skim carevima i vojvodama, što su se u Sriemu rodili ili im drugačije 
stoje imena u vezi sa Sriemom. Znatni su njegovi historijski sastavci o 
tom štampani u Kukuljevićevom »Arhivu«. 

Najviše je Okrugić izpjevao lirskih pjesama. U rukopisu, što se 
našao poslije smrti mu, ima ih više od tisuću — i to: rodoljubnih, ana- 
kreontskih, nabožne sađržine, satiričkih i šaljivih, refleksivnih i melan- 
količkih. U njih je Okrugić prelio svoje srdce i dušu, u njima je dao 
ođuška momentanim duševnim dispozicijama i uvjerenjima. U većini tih 
pjesama prevladava mješavina patriotskih i anakreontskih pjesama, a 
kroza sve probija živa vjera u ideale plemenitosti, istine i prijateljstva. 
U kasnijim pjesmama preteže, ozbiljnost pogleda na prolaznost života i 
trajnosti svetinja, što su pohranjene u nauci kršćanstva. Okrugić je svoje 
lirske pjesme dao tiskati u dvie zbirke. Jednoj je nadpis »Sriemska vila« 
(1863.), a drugoj »Glasinke-Srčanice« (1874.). Prvu zbirku, u kojoj su tiskane 
pjesme izpjevane g. 1845 — 1882., nazvao je »Sriemskom vilom« zato, jer 
je najviše pjesama u njoj posvećeno različnim mjestima sriemskim, kao 
što svedoče nadpisi: »Sriemu našem na slavu«, »Sriemca slava«, »Fruškoj 
gori«, »Sriemske glasinke« i t. d. U ovećoj je pjesmi »Fruškoj gori« 
opjevana ukratko sva poviest znamenitijih sriemskih mjesta, kao što su: 
Sotin, Apatovac, Šarengrad, Ilok, Neštin, Banoštar, Cerević i Kamenica. 
Druga je zbirka »Glasinke-Srčanice« upravo ciklus soneta. To je u neku 
ruku dnevnik pjesnikovih doživljaja i uspomena iz mladosti g. 1848. — 1857. 
U njima je opjevana u najidealnijoj rezignaciji i altruizmu i proslavljena 
mladenačka neka ljubav pjesnikova, po svemu sudeći ljubav čisto pla- 
tonske prirode. Personifikacija je te ljubavi u imenu »Milke«, što je po 
svoj prilici fiktivno ime te podsjeća na Danteovu Beatricu. Oko toga 
imena kao oko personifikacije svega svoga idealnog zanosa ovio je svoj 
vienac od soneta i n njima daje oduška svojim dojmovima i refleksijama 
o ljudima, događajima, doživljajima, tužnim i veselim iz onoga vremena, 
kad ih je izpjevao. 

Pjevao je već zarana i epske pjesme. Neke sn tiskane n različnim 
listovima, kao na pr. oveća pjesma »Drugarice ili Šećerče i Biserče« (»Sla- 
vonac« 1864.), a neke su tiskane u posebnoj knjizi kao najveći mu ep 
Sveti Ivan Kapistran, kojega je izpjevao g. 1893., kad se slavila 500-go- 
dišnjica toga znamenitoga svetca. Neke su mu epske pjesme ostale u ruko- 
pisu kao n. p. oveća epska pjesma »Dojčin Petar«, od koje je objelodanjen 
g. 1906. jedan dio u petrovaradinskom »Fruškogorcu«. Tiskana je i njegova 
najljepša epska pjesma — izpjevana pod utjecajem Botićeva »Pobratimstva« 
— iz g. 1888. »Posestrinstvo«, koje svakako ide među najljepše pjesme 
onoga vremena. U almanaku, što su ga g. 1893. izdali u počast slavonskom 
junaku Luki Ibrišimoviću, kad mu se odkrio spomenik u Požegi, franje- 
vački bogoslovi, tiskana je liepo uspjela Okrugićeva oveća pjesma »Sla- 
voniji i Sokolu njenu« (Zagreb, 1893.). 

Ogledao se Okrugić i na dramskom polju. Kao prebendar i propovjed- 
nik stolne crkve đakovačke izpjevao je već spomenuti prigodni spis »Se- 
ljanku ili pastirski razgovor« (Osiek, 1861.) u slavu imenovanja biskupa 
Strossmayera za velikoga župana županije virovitičke. G. 1864. izišla je 
u Osieku Okrugićeva »Saćurica i šubara ili Sto za jedan«, izvorna vesela 
igra s pjevanjem u 4 čina, crpljena iz života pokojne irižke sljepačke 
akademije. Djelo je nagradio »zagrebački dramatički odbor« sa 200 for. 
Sva se četiri čina događaju u Irigu g. 1827. G. 1884. izdala je Matica 
Hrvatska njegovu dramu »Šokica, igrokaz iz pučkoga života u pet čina«. 

Od njegovih je lirskih pjesama postala veoma popularnom njegova 
pjesma »Laku noć, Milko« izpjevana g. 1850., a tiskana u beogradskoj 
»Podunavci« g. 1858.; uglasbio ju je Fr. Š. Kuhač. U »Hrvatskoj pjesmarici«, 
što ju je g. 1893. izdala »Matica Hrvatska«, uvrstano je više Okrugićevih 
pjesama, od kojih se još i danas mnoge od njih pjevaju po različnim 
stranama naše domovine. 

Okrugić je umro u Petrovarađinu 30. svibnja 1897. g. 

(Bogdanović, Pregled . . .) 

JOSIP KARLO VIĆ rodio se g. 1853. u Iloku; gimnaziju je polazio u 
Osieku i poslije izpita zrelosti upisao se g. 1874./5. u hrv. sveučilište u Za- 
grebu kao pravnik. Već kao sveučilištarac bavio se uz pravne nauke i knji- 
ževnošću. Iz tog doba potječe od njega više nježnih lirskih pjesama, koje su 
priobćene u tadašnjem almanahu sveučilištne mladeži »Hrvatski Dom«, kao 
i prievod Shakespeareova »Otela«. Kao sudski pristav prešao je u Bosnu u 
službu, u kojoj je postao i predsjednikom Okružnog suda u Sarajevu. 
Radi zasluga, stečenih na polju pravosuđa, odlikovan je g. 1885. zlatnim 
krstom reda Franje Josipa, a kad je radi narušenog zdravlja prešao pod 
kraj života u mir, podieljen mu je naslov dvorskog savjetnika. Prešavši 
u mirovinu bio je članom hrvatskog sabora, izabran u Koprivnici za za- 
stupnika na programu tadašnje narodne stranke. Bio je na glasu kao 
osobito simpatična osoba, elegantan govornik i izvrstan parlamentarac, 
pa kao takav mnogo cienjen. Umro je u Osieku 26. ožujka 1905. 

(»Nar. Novine« 1905.) 

ADALBERT KUZMANOVIĆ rodio se g. 1863. u Hrvatskoj Mi tro vici. 
Nižu srednju realnu gimnaziju svršio je u Mitrovici. Tu je već pokazao oso- 
bitu vještinu u crtanju, te je počeo u svojoj 17. godini služiti kao tehnički 
crtač u Travniku, a onda u Sarajevu. Zatim prieđe u manipulativnu službu, 
i kad je g. 1894. osnovana »Nada«, bude pridieljen Silviju Kranjčeviću 
kao pomagač. Tu započinje i njegov književni rad. Piše pjesme, pripo- 
viesti i drame. Napisao je za »Nadu« i kalendar »Napredak« pripoviest: 
»Prosjak Lovro«, »Matanova želja«, »Jozo Medvjedov«, »Strah«, »Hamal 
Ante«, »Ibrahim aga« i dr., a mnogo surađuje u »Viencu« i »Prosvjeti«. 
Drame su mu: »Vitropir« (izdala Matica Hrvatska 1901.), »Za obraz« (u 

»Kolu« Matice Hrvatske), »Republika u Magaraševcu« i »Zulumčar« (u 

»Kolu« Matice Hrvatske). U rukopisu je ostavio dramu »Zalog«, koja se 

je glumila u Hrv. kazalištu u Zagrebu g. 1908., i »Plebejci«. 

Neke su mu pripoviesti prevedene i na njemački, a jedna od njih (po 
priobćenju Josipa Milakovića u »Hrv. Zajednici«) doživjela je komičnu 
sudbinu, da je iz njemačkoga prevedena opet na hrvatski, u mišljenju, da 
ju je autor napisao njemački. • 

Kao posebni izbor njegovih književnih prinosa izašla mu je knjiga 
pod nadpisom »Lugom i perivojem«, Mostar 1899. Veći dio svojih prinosa 
podpisivao je imenom Kuzma Nović. 

Umro je u Sarajevu 28. siečnja 1911. (»Savremenik« 1911.) 

BARTOL INHOF rodio se 23. kolovoza 1863. u Niemcima u Sriemu. Sve- 
učilištne nauke (slavistiku) počeo je u Grazu, a svršio u Beču. Kao sred- 
njoškolski nastavnik služio je u .Karlovcu, Bjelovaru, Zagrebu, Tuzli, Mo- 
staru, gdje je bio ravnatelj učiteljske škole, i u Sarajevu, gdje je bio 
ravnatelj niže realne gimnazije. Poslije rata služio je u Zagrebu u sred- 
njoj školi i na prosvjetnom odjeljenju, gdje je bio referent, a neko vrieme 
i prosvjetni inspektor. Kroz neko je vrieme bio odpušten iz državne službe, 
jer je podupirao moralno i materialno đake, koji su g. 1895. spalili ma- 
džarsku zastavu u Zagrebu za vrieme boravka Franje Josipa I. Inhof 
se iztakao kao književnik, filolog, književni kritik, urednik, feljtonist i 
prevodilac. Od g. 1896. — 1899. bio je urednik zagrebačkog »Vienca«, a dugi 
je niz godina surađivao u »Obzoru«, u kojem je pisao članke s pod- 
ručja kulture i politike. Od njegovih većih članaka valja spomenuti »Knji- 
ževno pismo: Među svietlom i tminom« (»Vienac« 1891.), u kojem se osvrće 
na značenje Josipa Kozarca u vezi s Preradovićem i Gjalskim. U »Vijencu« 
(1893.) piše o djelu Vjenceslava Novaka »Pod Nehajem« i t. d. Iztakao se 
i kao kazalištni recenzent, tako člankom o Derenčinovoj »Ladanjskoj opo- 
ziciji« (»Vijenac« 1896.), o Tomićevoj »Ljubav i sjaj« (»Vijenac« 1897.) 
i t. d. Mnogo je surađivao i u »Nastavnom Vjesniku«, »Hrvatu« (Zagreb), 
»Hrvatskom Dnevniku« (Sarajevo) i dr. Pod naslovima: »Iz mojega sela«, 
»Iz maloga svijeta«, »Iz stare kronike«, »Tanki razgovori«, »Uzduž i po- 
prijeko«, »Malo razgovora« izašlo je od Inhova preko 150 različitih crtica, 
članaka, prikaza i pripoviedaka, većinom u podlistcima »Obzora«, »Hrv, 

Dnevnika«, (Sarajevo), »Hrv. težaka« (Mostar), »Hrvata« (Zagreb) i drugdje, 
pod različitim pseudonimima, kao Half Sincerus, Foris, Smiljan, Smail, 
Criticus, Augur. 

Danas živi Inhof u Zagrebu kao umirovljeni prosvjetni inspektor. 

(Jubil. Obzor) 

DR. ANTE BENEŠIĆ rodio se u Iloku 12. lipnja 1864. od otca Stjepana 
i majke Anke Pristojković. Gimnaziju je polazio u Osieku, a pravne je 
nauke svršio u Beču i Zagrebu. Književno je počeo raditi kao gimnazi- 
jalac u đačkom družtvu »Javoru«, a prve su mu pjesme izašle u »Zvo- 
nimiru«, almanaku bečkih hrvatskih đaka god. 1886., zatim su izlazile u 
»Viencu« do god. 1890. Kao odvjetnik i kr. javni bilježnik u Iloku na- 
stavlja s književnim radom nakon prekida od 10 godina, i to najprije 
lakrdijama, da udovolji potrebi diletanata u pokrajini. Od tih se lakrdija 
»Sobe br. 13.« prikazivala u Zagrebu, izdana 1901. u obliku knjige i po- 
novno u zbirci »Tri lakrdije« (s »Perom Sapunicom« i »Strahom od kapi« 
god. 1905.). Međutim je dramatizirao Šenoina »Diogenesa« (prikazivan 
1903.), Sienkiewiczeva »Petronija« (tiskan 1906.), »Damjana Judu« (po na- 
crtu Janka Koharića, prikazivan 1905.). U mitrovačkom »Knutu«, što ga 
je na njegov trošak izdavao Iso Velikanović, piše pod pseudonimom Kade 
B., kovač i O, strašno! — Tu je objelodanio komediju »Oskulometar« (Cje- 
lovomjer) i satiru »Među trnjem« (1905.). 

Prvu knjigu »Pjesama« izdao je u Zagrebu 1905., drugu knjigu »Pje- 
sama« god. 1906., idilu »Branko i Grozdana« 1907., dramu »Kraljević Marko« 
1907. U rukopisu je ostala drama »Car Probo«. God. 1913. izdalo mu je 
Družtvo hrvatskih književnika zbirku pjesama »Anakreontika«. Surađi- 
vao je- u »Prosvjeti«, »Savremeniku« i »Viencu«, gdje su izašle njegove 
humoreske i priče iz klasičnog svieta i nekoje pjesme. 

Benešićeva lakoća stvaranja u stihu podsjeća na Harambašića, samo 
što među njegovim pjesmama nema izraza očaja ni pesimizma. One su 
vedre, govore o idiličnoj ljubavi, vinu i ljepoti života. — Umro je za 
vrieme svjetskoga rata, 12. travnja 1916. naglom smrću, udaren od kapi. 
Udovica njegova Cvieta, rodom Zagrebčanka, preselila se s dvie kćeri i 
sinom Vladimirom u Zagreb. Osječki Klub hrvatskih književnika i umjet- 
nika odkrio je u Iloku na kući, gdje je dr. Ante Benešić živio i umro, 
spomen-ploču 27. lipnja 1926. 

»Humoristična knjižnica« izdala je dva svezka Benešićeve šale i sa- 
tire (svezak br. 32. i 43.). (J* 1 ^ Benešić) 

JOSIP LOVRETIĆ rodio se 29. lipnja 1865. g. u Otoku. Svršivši srednju 
školu u Vinkovcima, upisuje se u biskupsko sjemenište u Đakovu. Kao 
mlad svećenik vrši od g. 1890. poslove ravnatelja biskupske tiskare u Đa- 
kovu, a od g. 1902. upravitelj je župe u Gradištu kraj Vinkovaca. Već 
za svojih mlađih dana počinje se zanimati za narodni život bliže tam oko- 
line, koji se u pogledu narodnih običaja, nošnje, pjesme, plesa te zanim- 
ljivih folklorističnih osobitosti onoga kraja upravo nuđao promatraču u 


velikom obilju. Tim su gledanjem protkani gotovo svi Lovretićevi knji- 
ževni prilozi. Mnogobrojne takve crtice kraćeg, a kadkada i odveć dugog 
sastava, izlaze mu u različitim dnevnicima (»Hrvatski Branik«), pa u 
»Viencu« (»Na Antunovo«, »Na materinom grobu«, »Triput u časti«, »Lu- 
cijine suze«, »Čikini ulari«), u »Prosvjeti« (»Filipovčica«, »Čini«, »Puška 
đvocjevka«, »Nasmijana usta«, »Tri groba«, »Uz prkos«), pa u sarajevskoj 
»Nadi« (»Mladi i stari dani«, »Na krstopuću«, »Ljubav nije šala«, »Milo 
za drago«). U »Spomen knjizi« Matice Hrvatske izlazi mu članak: »Uoči 
biskupova dana«. Brojne njegove pjesme objelodanila je »Jeka od Osijeka« 
u pojedinim svojim godištima. 

Danas živi Lovretić kao umirovljeni župnik na jednom gospodarskom 
dobru sarajevskog nadbiskupa kraj Gradačca u Bosni. 

(»Znam. Hrvati«) 

NIKOLA ANDRIĆ rođen je u Vukovaru 5. prosinca 1867.; gimnaziju je 
polazio u Osieku, a onda je pošao na studij slavistike u Beč, a zatim od 
g. 1891. do 1893. služi kao profesor na zemunskoj gimnaziji. G. 1894. ime- 
novan je dramaturgom Hrvatskog zemaljskog kazališta, gdje uz neki 
prekid ostaje do 1907. Te godine polazi u Osiek, gdje je osnovao Hrvatsko 
narodno kazalište s dramom, operom, operetom i baletom. G. 1908. postaje 
profesorom I. realne gimnazije i glumačke škole u Zagrebu. G. 1913. osniva 
»Zabavnu biblioteku«. Nakon rata imenovan je intendantom Hrvatskog 
narodnog kazališta u Zagrebu, a g. 1926. pomoćnikom ministra prosvjete 
Stj. Radića. G. 1927. je umirovljen. 

Anđrić je počeo književno raditi kao gimnazijalac u vukovarskom 
»Sriemskom Hrvatu« (Parodija Korajčeva »Lova na sjedećke«, 1887.) i 
odtada piše u novinama, časopisima, (»Vienac«, »Prosvjeta«, »Glas Matice 
Hrvatske« i t. đ.), izdaje posebna djela i razvija žilavu radinost na razli- 
čitim područjima. U cieli svoj rad unosi silnu energiju, životnu vedrinu i 
jasnoću; družtven, širok i srdačan Andrić je i u družtvenom životu razvio 
veliku radinost: bio je predsjednik Družtva Hrvatskih Književnika, star- 
ješina Matice Kazalištnih dobrovoljaca i predsjednik Družtva prijatelja 
Poljske. Književni rad Andrićev je mnogostran. Piše feljtone (»U vagonu«, 
Zemun 1891.), putopise (razsijano po novinama i časopisima i u posebnim 
knjigama »Od Balkana do Montblanca«, Zagreb 1927. knj. 400. i 401. Za- 
bavne biblioteke), i mnoge književno historijske razprave. U ovu vrst 
Andrićevih radova idu i komentari, odnosno uvodi Mažuranićevu epu 
»Smrt Smail-age Čengića« (s Kljakovićevim ilustracijama), Zagreb 1922., 
i Markovićevu »Kohan i Vlasta« (M. H., Zagreb 1923.). 

S mnogo znanja i vještine nastavio je Andrić započeti rad oko ure- 
đivanja Matičnih Hrvatskih narodnih pjesama, te je sam uredio šest knjiga. 
O tom pitanju pisao je i u »Glasu Matice Hrvatske« i posebno (Matičino 
izdanje Hrv. narod, pjesama, Zagreb 1897.). Za školske potrebe priredio 
je izbor narodnih ženskih < pjesama s uvodom o značenju narodne lirike 
(Izdanje Družtva hrvatskih srednjoškolskih profesora, Zagreb 1913.). 

Filologijom u užem smislu rieči Andrić se nije bavio, ali je dao dva 
odlična priloga našoj leksikografiji i pravopisu: g. 1911. izašla je njegova 
knjiga »Branič hrvatskoga jezika«, a g. 1938. izašao je rječnik »Šta je šta?« 
u obradbi N. Andrića i Ise Velikanovića. To je prvi rad u hrvatskom 
jeziku ove vrsti: u rieči i crtežu prikazani su svi pojmovi suvremenog 
života hrvatskim riečima. 

Najveću kulturnu aktivnost razvio je Andrić kao dramaturg te kao 
prevodilac i urednik Zabavne biblioteke. Kao dramaturg preveo je velik 
broj drama iz svjetske književnosti, a kao urednik Zabavne biblioteke 
preveo je preko 100 drama, romana i pripoviesti. 

Umro je u Zagrebu 7. travnja 1942. (»Hrv. Enciklopedija«) 

MILAN MIZLER rođen je g. 1868. u selu Sot, kot. Ilok. U Osieku je 
svršio gimnaziju. Već kao maturant bio je unovačen, i odmah 1. X. 1889. na- 
stupio vojnu službu kao jednogodišnji dobrovoljac kod bivše 70. pješ. pukov- 
nije u Petrovaradinu, te je nakon položenog častničkog izpita imenovan 1. 
siečnja 1891. poručnikom u pričuvi. Nakon obavljene vojne službe upisao 
se je na pravni fakultet sveučilišta u Gradcu za semestre god. 1890./91., 
a za semestre 1891./92. na sveučilištu u Zagrebu. — Međutim je na temelju 
natječaja nastupio aktivnu službu kod hrv. oružničtva, gdje je postigao 
i čast pukovnika, pa ga je bivše narodno vieće g. 1918. imenovalo zapo- 
vjednikom hrv. oružničtva. G. 1923. na vlastitu želju bude umirovljen. 
Kasnije služi kao mjestni sudac u Zagrebu, koju je dužnost vršio kroz 
10 godina, a u travnju 1941. bude reaktiviran i promaknut za generala, 
te imenovan vrhovnim zapovjednikom hrv. oružničtva. 

Kao gimnazijalac postaje članom hrv. književnog družtva »Javor«, 
u Osieku, u kojem surađuje manjim crticama beletrističke naravi. 

»Još prije dvadeset godina, kad smo se mi »nadobudni« slavonski po- 
letarci okupljali u Osieku oko najstarijega našeg gimn. književnog zbora 
»Javora«, uzdizali smo mi »kritičari« Mizlera kao jednoga od najboljih 
pripovjedača među nama. Donosio nam je krasne silhuette iz svoga rod- 
noga iločkoga kraja«. 

Već kao sveučilištarac surađuje beletrističkim prilozima u almanahu 
hrv. đačkog družtva »Zvonimir« u Beču, a kasnije se javlja svojim rado- 
vima u različitim listovima, tako u »Prosvjeti«, »Domu i svietu«, a na- 
pose u »Kolu« Matice Hvatske, i to uglavnom pod pseudonimom Milan 
M. Jenovski, koje je ime uzeo po svom vinogradu u polju, zvanom Jenovo 
u Iloku. Vriedni su mu spomena prilozi: »Cika Pera«, »Pudarica Mara«, 
»Samoživac«, a napose »U buri i mećavi« (izašlo u »Kolu« Matice Hrvatske 
za g. 1906.). 

Umro je u Zagrebu 29. lipnja 1944. 

(N. Andrić u »Glasu M. H.« 1906.) 

ISO VELIKANOVIĆ rodio se u Šidu, u Sriemu 29. ožujka 1869., gdje 
već sada postoji Velikanovićeva ulica, premda je njegova porodica starinom 
iz Bosne. Među svojim predcima broji naš Iso i jednog bosanskog fratra. 

franjevca, Ivana Velikanovića, koji se nije rodio u Šidu, nego u Brodu 
na Savi, a umro u Vukovaru (živio je od 1723. do 1803.). Prevodio je s la- 
tinskoga Upućenja katoličanska. I Iso je prevodio, samo ne s latinskoga, 
nego s ruskoga, poljskoga, češkoga, francuzkoga, njemačkoga, španjol- 
skoga i englezkoga. 

Iso je svršio gimnaziju u Vinkovcima, a zatim u Beču učio filozofiju 
i medicinu. Živio je do svjetskoga rata u Mitrovici, a odonda živi u 
Zagrebu — s kratkim razdobljem, koje je proveo u Samoboru. Bio je tajnik 
Matice Hrvatske od 1918. do 1922. Izdavao je još u Mitrovici humoristički 
list »Knut« (1904. do 1906.), a pokušao je izdavati i u Zagrebu jedan humo- 
ristički list, no njegov humor nije upalio u sredini, koja je navikla na 
druge šale. Iso je humorist bez zlobe i bez nepristojnih aluzija i 
dvosmislenosti. 

Iso Velikanović nije nikada bio u državnoj službi. Nikada nije morao 
glasati za vladinog kandidata. On nije nikada radio po tuđoj zapoviedi. 
A to znači, da je morao i štošta pretrpjeti, mnogu gorku podnieti. Živio 
je od svoga naslieđenog imanja i od svoga pera uz dobru svoju sestru, 
koja ga je nedavno ostavila preselivši se zanaviek na Mirogoj. Iso je 
bio neženja, momak. Kod zadnjih je izbora — 11. prosinca 1938. — i kan- 
didirao na listini dr. Maček-dr. Ivković u gradu Zagrebu. 

Iso je napisao idilski humoristički epos »Otmica« (Izdala Matica 
Hrvatska g. 1901.) i bezbroj podlistaka, od kojih je Družtvo hrvatskih 
književnika izdalo malu zbirku pod naslovom »Sriemske priče« (g. 1915.). 
Pisao je komedije i lakrdije, koje su se prikazivale i u Zagrebu i po pro- 
vinciji, pa svu silu članaka, pjesama i šaljivih sastavaka. Sve, što je 
napisao, tako je vedro i veselo, kao da mu se nebo nije nikada naoblačilo. 
Brige nije perom bacao na papir. Suze je u sebi znao prigušiti. To su 
njegove intimne stvari, kojih nije iznosio pred javnost. 

Da ste ga zapitali, što je sve preveo na hrvatski jezik iz stranih 
književnosti, on vam ne bi znao odgovoriti. Ima li tih djela, što ih je 
preveo, 200 ili 300, tko bi to izbrojao! Nije znao zacielo ni on. Dosta je 
da reknemo: preveo je Dostojevskog, Cervantesa, Goethea! I mnogo drugih 
velikih pisaca. Mnogo i vrlo liepo. U stihu i prozi. 

Iso je majstor hrvatskog jezika. Živa gramatika. Živi rječnik. Njegovo 
je djelo »Šta je šta?« u hrvatskom jeziku — nekoliko hiljada tehničkih 
naziva za sve struke i zanate. On je znao napamet Broz-Ivekovićev rječnik, 
koji je veći od Vukova rječnika. Napisao je gramatiku španjolskoga je- 
zika i španjolski rječnik. Stihotvorac bez premca, pjesnik čiste vode. 

Energija, koja stalno, neprekidno radi. Stvara i pretvara, rađa i 
prerada, piše i prevodi. Dobar, blag, ali ponosan čovjek. 

Memoriju imao je nevjerojatnu, naročito što se tiče rodoslovlja histo- 
rijskih ličnosti. Znao je sve dinastije unatrag stotine godina. Ako je di- 
nastija mlađa od dvjesta godina, citirat će vam sve tetke i strine i ujne, 
zaove i svekrve, pašance i šurjake, svakog bratića i sestrića zakonitog i 
vanbračnog. 

Nema zacielo čovjeka u Hrvatskoj, koji je pročitao bilo koje veliko 
cijelo iz svjetske književnosti u hrvatskom prievodu, a da nije u ruci 
imao Velikanovićev prievod. Iso ima svoj jezik, t. j. svoj izbor rieči, koji 
u svim pojedinostima nije svuda uobičajen. Služi se riečima, kojih ne ćete 
sresti kod drugih pisaca. 

S prvim radovima javlja se g. 1889. u almanaku »Zvonimir«, na po- 
četku devetdesetih godina u »Viencu«, a onda u »Nadi«, pa kasnije u 
»Savremeniku« s pjesmama, pripoviestima i komedijama. Pisao je kome- 
dije: »Tulumović udaje svoju kćer« (u 3 čina), »Posvatovci«, lakrdija u 
jednom činu, prikazivana u Zagrebu 1900., »Prosci«, prikazivani u Za- 
grebu 1896. g., »Udovičin san« (»Nada«). Matica Hrvatska izdala mu je 
humorističku epsku pjesmu »Knez od Ludije« (»Kolo« Matice Hrvatske 
1908.) Mnoge pripoviesti i feljtone piše u »Narodnim Novinama« pod 
imenom Nikolaj Vaskresenskij. U tečaju II., br. 42. »Humorističke knjiž- 
nice« izlazi mu »Zašto sviet nije propao i druge šaljive pripoviesti iz 
Sriema«. Ostali silni izvorni književni prilozi razasuti su po svima važ- 
nijim književnim časopisima i godišnjacima (napose u »Kolu« Matice 
Hrvatske i đr.). 

Velikanović je umro u Zagrebu 21. kolovoza 1940. 

(Julije Benešić »Kritike i članci«) 

MARIJA TOMŠIĆ-IM rodila se 7. prosinca 1870. g. u Hrvatskoj Mitro- 
vici. Svršila je nižu realnu gimnaziju u Mitrovici, a potom je polazila žensku 
učiteljsku školu u Zagrebu. Nakon svršene preparandije služi u različitim 
mjestima u Sriemu i Slavoniji kao učiteljica od g. 1870. — 1899. Onda se udala 
za Julija Tomašića, oficiala zem. blagajne u Zagrebu, ali je brzo ostala 
udovicom. 

Piše brojne crtice i novele u različitim dnevnicima i listovima, na- 
pose u »Viencu« i »Prosvjeti« surađujući u njima kroz dobrih desetak 
godina, najviše tamo od 1898. pa do 1907. g. Dulje vremena uređuje dječji 
list »Bršljan, te u njemu kao i u »Smilju« donosi brojne kraće pjesmice 
i crtice za mladež. Za svoga književnog rada stoji u dobrim odnosima 
sa svojim zemljacima Kuzmanovićem i Velikanovićem, koji su je sokolili 
i poticali na daljnji rad, osobito kad su joj se sa službene strane počele 
radi njezina rada i hrvatskog držanja praviti kojekakve neprilike. 

Od mnogih njezinih pripovjedaka i novela vriedne su da se posebno 
spomenu: »Kletva«, »U roditeljskom domu« (»Vienac« 1899.), »Miško« (»Vie- 
nac« 1900.), »Iz listova kontese Olge« (»Vienac« 1901.), »Grob kraj puta« 
(»Prosvjeta« 1906.), »Opametili se« (»Prosvjeta« 1907.). 

Danas živi Marija Tomšić-Im u Zagrebu. 

(»Znam. Hrvati«) 

ANTUN GUSTAV MATOŠ rodio se 13. lipnja 1873. u Tovarniku (kod 
Šida) u Sriemu, gdje mu je otac bio pučki učitelj. G. 1875. prieđe mu otac u 
Zagreb (zadnje godine života bio je orguljaš crkve sv. Marka), gdje je 
Gustav odrastao. Svršivši normalku pođe u gimnaziju, koju je svršio 

samo do šestoga razreda. Tada pođe na veterinarski tečaj u Beču. Već 
je ranije počeo učiti čelo, u čemu se u Beču usavršavao, zanemarujući 
svoju »konjsku znanost«. Iz Beča pođe u Prag, gdje je mnogo prija- 
teljevao s guslačima braćom Tkalčićima Ivom i Jurom, svojim susjedima 
iz Jurjevske ulice u Zagrebu. Budući da je bio bez mature i veterinarskog 
izpita, uzeše ga u vojnike kao prostoga baku kod pastuharske pukovnije 
u Kutjevu. No tu radi prekršene discipline dođe doskora u vojni zatvor. 
Iz zatvora pobježe, prešavši Dunav, u Beograd (1894.). Tu dobije mjesto 
čeliste u orkestru srbskog kraljevskog kazališta. G. 1897. odputuje preko 
Miinchena u Ženevu, a odovud ljeti 1899. u Pariz. U Srbiju se za vrieme 
svoga biega iz moriarkijo još jedanput vratio ljeti g. 1904. Prigodom vla- 
darevog jubileja bude pomilovan g. 1908. te se vrati u Zagreb, i tu živi 
kao novinar, književnik i učitelj, najprije- niže, a onda više pučke škole 
(nakon izpita iz hrvatskoga, njemačkoga i francuzkog jezika g. 1910.). 
U jesen g. 1913. odputovao je u Rim i Firencu, nadajući se ondje ozdrav- 
ljenju, jer je bolovao od tuberkuloze grla. Pred Božić iste godine morade 
se vratiti u Zagreb. Podvrgavši se ovdje triput operaciji, umro je u bol- 
nici milosrdnih sestara 17. ožujka 1914. g. 

Iz Beograda počeo je surađivati u sarajevskoj »Nadi« (g. 1895.), u 
»Brankovu Kolu« (Sriem. Karlovci), »Zori« (Mostar), u »Viencu« (1898.) 
i »Narodnim Novinama«. Prve je svoje crtice sabrao u knjizi »Iverje«, 
Mostar 1899., a g. 1900. izda već drugu knjigu pod nadpisom »Novo Iverje«, 
u kojoj je najveća pripoviest »Nekad bilo, sad se spominjalo«. Svoje kritike 
i podlitske izdao je u knjizi »Ogledi«, studije i impresije (Zadar 1905.). 
G. 1907. izda u Zagrebu zbirku eseja i impresija pod naslovom »Vidici i 
putovi«; g. 1909. »Umorne priče«, g. 1910. »Naše ljude i krajeve«, g. 1913. 
»Pečalbu« (izdalo Družtvo hrv. književnika). Poslije njegove smrti izdao 
je zagrebački nakladni zavod »Feljtone i eseje« (1917.); iste godine priredi 
Vladimir Lunaček Matoševe »Umorne priče« te »Vidike i putove« u novom 
izdanju. Pokojnikov brat izdao je g. 1925. zbirku Matoševih izabranih 
crtica i podlistaka pod nadpisom »Dok je srca, bit će i Kroacije«. Binoza 
— domaći pisci izdalo je skupna djela Matoševa u sedamnaest knjiga, a 
Ljubo Wiesner izdao je g. 1934. skupnu knjigu »A. G. Matoš in memoriam 
o 20-godišnjici smrti«. 

Kao dugogodišnji suradnik »Obzora« napisao je i objelodanio u njemu 
osobito posljednje četiri godine života velik broj podlistaka, kritika, 
crtica i eseja. 

(Prohaska »Pregled . . .«) 

MLADEN BARBARIĆ rođen je u Iloku 17. lipnja 1873., franjevac. 
Srednju školu svršio je u Osieku, noviciat u Beču, bogosloviju u Baji. Vršio 
je službu katehete i profesora. Izdao je više zbirka pjesama, među kojima 
se iztiču »Rodoljupke« (Mitrovica 1893.). Daljnje su mu zbirke izašle pod 
naslovom »Tugovanke«, pa za ovima »Sabrane pjesme« (1902). Objelodanio 
je nekoliko priloga za poviest franjevaca u Slavoniji i Sriemu. Spomena 

su mu vriedni prilozi: »Iločke starine«, »Povijest crkve Iločke«, »Crtice 
iz prošlosti Šarengrada«, »Povijest prve franjevačke gimnazije u Humi«, 
»Relikvije sv. Ivana Kapistrana«, »Zadnji fratri Orlovski« (Beograd 1934-), 
a osobito »Prvi vijek Kapelice Majke Božje od mira u Karlovcima«. Na- 
pisao je i dramu »Kod žalosne Gospe«, u pet slika, i epsku pjesmu »Pašino 
srce«. G. 1918. izdao je u Osieku putopisnu knjižicu »Lijepim Dunavom, 
crtice s puta«. Napisao je više pripoviesti u »Sriemskim novinama« i u 
»Subotičkim novinama«. Njegove »Fragmente, iz autobiografije Mladena 
Barbarića« izdao je Klub hrv. književnika i umjetnika, u Osieku 1934. 

Barbarić je umro u Zemunu 5. rujna 1936. 

(»Hrv. Enciklopedija«) 

ŽIVKO BERTIĆ rođen je u Kukujevcima u Sriemu 20. veljače 1875. g. 
Kao sveučilištarae u Zagrebu sudjelovao je kod spaljivanja madžarske 
zastave 1895. g , pa je poslije održane kazne nastavio nauke u Pragu. Tu 
je ušao u političke i književne ideje čeških realista i surađivao u listo- 
vima, što su ih hrvatski đaci izdavali u Pragu (»Hrvatska misao« 1897., 
pa »Novo doba« 1898.). — Doktorat prava postigao je u Zagrebu. Kasnije 
živi kao odvjetnik u Zemunu. Za svjetskog rata bio je zatvoren, pa 
interniran, i kao degradirani častnik poslan na talijansku frontu, gdje 
je bio težko ranjen. Poslije rata bio je i u Privremenom narodnom pred- 
stavništvu. Poslije je pristupio Hrvatskoj zajednici, dok zadnjih godina 
nije aktivno sudjelovao u političkom životu. Političkim člancima, politič- 
kim i socijalnim satirama te pripoviedkama surađivao je za mladih go- 
dina u mnogim listovima (»Prosvjeta«, »Hrvatski Narod«, »Novo doba«, 
»Obzor«, »Vienac«, »Nada«, »Pokret«). 

Pokazavši zarana zanimanje za javni rad, prekinuo je za neko vriemo 
s književnim radom, pa mu se povratio tek poslije podugog prekida. Javio 
se s pripoviešću »Kuga« u »Viencu« 1896., a nakon toga objelodanjuje 
cieli niz uspjelih crtica, kao što su »Didak Mata« (1899.), »Stara kruška«, 
»Kod svojih ljudi«, »Paraskina sreća« (»Nada 1901.), »Sirota«, »Pita i 
Poldika«, politička satira »Oszlics Szillard i njegov certifikat« (»Humo- 
rist. knjižnica« br. 36.), »Na velike škole, pa »Zgode i nezgode jedne de- 
putacije« (1902.) često pod različitim pseudonimima, kao što su Živan iz 
Sriema, Pauk, Jedan soldat i dr. Posebno mjesto u hrvatskoj književnosti 
zauzeo je knjigom pripovjedaka »Ženski udesi« (Zagreb 1902-), u izdanju 
Matice Hrvatske. Pisac je sam dao komentar svojim »Ženskim udesima«, 
zlovoljan, što su neki gledali u toj knjizi samo uspjelu knjigu, umjet- 
ničko djelo, a ne jednu istinu našega života. Bertić prikazuje život čovje- 
kov u pravoj slici i golotinji, — život grub, gorak, težak. Čovjek je 
mekan, ima srđca, ali je priroda tvrda, bez srdca. Tako čovjek vezan uz 
prirodu, ne podpomagan od ljudi, propada u slučaju i bez svoje krivnje, 
većinom kao i travka uz put ili kao drvo od groma. Ženske su mu oni 
pravi nemoćni i potišteni. Uz ružan naporan tjelesni rad, tuče ju i bije 
čovjek, koji je obično od nje jača životinja, a ona slaba ženska nema 

nigdje zaštite od tog čovjeka, a ni družtvo je ne brani, jer je to družtvo 
prepušta »kućnom redu« čovjekovu. 

Bertić je umro u obćoj državnoj bolnici u Beogradu 25. listopada 1938. 

(Prohaska, »Pregled . . .«) 

PAVAO RAKOŠ rodio se 9. siečnja 1877. u Hrvatskim Karlovcima, 
gdje je polazio gimnaziju. Za neko vrieme odluči se posvetiti učiteljskom 
zvanju, a onda prelazi u gradsku službu u Osieku. Već zarana ogledao se 
na književnom polju. 

Mnogo je prevodio beletristična djela mnogobrojnih slavenskih autora, 
koji su mu prievodi tiskani u različitim časopisima i listovima. Izvorno 
ertice, novele i pjesme izlazile su mu u raznim listovima i časopisima, 
ponajviše u »Prosvjeti«, dok je kao novinar i beletrist surađivao i u 
različnim političkim i bcletrističkim glasilima pod različitim imenima, 
kao Selim Rakošev, Branimir Pekarić, Sozontijević, S. T. L. Matov, Ivan 
Bujuklijev i dr. Od zasebno izdanih mu zbirka književnih radova spo- 
minjemo: »Sa osmijeha«, Osiek, »U slobodnim časovima«, Zagreb, i »Du- 
šice«, Osiek. — Danas živi kao umirovljeni gradski činovnik u Osieku. 

(»Znam. Hrvati«) 

ADAM KOSTELIĆ je književno ime Huge Sedlačeka. Rodio se 22. 
ožujka 1880. u Vukovaru. Kao diete u pučkoj školi izgubio je roditelje, pa je 
bio neko vrieme šegrt kod svog strica, mesara u Vukovaru, i kao takav 
čuvao jaganjce uz obale Dunava. Realku je svršio u Osieku, a sveučilište 
u Zagrebu. Službovao je na realnoj gimnaziji u Zemunu i Karlovcu, gdje 
je postao i srednjoškolski ravnatelj. Napisao je drame »Krv«, »Posljedni 
čin (Svačić)«, »Venus«, »Prva bračna noć«. Crtice i novele sabrane su mu 
pod naslovom »Oluje«. 

Za sveučilištnih nauka bio je volonter — glumac p Hrv. zem. kaza- 
lištu. Dok je službovao u realnim gimnazijama u Zemunu i Karlovcu, pri- 
ređivao je mnoge diletantske kazalištne predstave, u kojima je sam igrao 
glavne uloge. 

Najviše je pisao crtice i novele, koje su izlazile u »Sielu«, »Prosvjeti«, 
»Domaćem ognjištu«, »Ilustrovanom Obzoru«, »Kolu Matice Hrvatske«, 
»Savremeniku«, a vrlo mnoge su izašle u »Narodnim Novinama«. 

Danas živi kao umirovljeni srednjoškolski ravnatelj u Zagrebu. 

(iz autobiografije) 

IVO KRŠIĆ rođen je u Vukovaru 15. studenoga 1881. Prekinuvši nauke 
postaje dnevničar kod financijalnoga ravnateljstva u Vukovaru, a nakon 
kratkog vremena odlazi u Zagreb, gdje postaje suradnikom Narodnih 
Novina. U tom svojstvu ostaje na tome mjestu do prevrata, no tada bude 
1919. sa tog položaja odpušten, te prima mjesto u Udruženju trgovaca 
putnika i to u svojstvu tajnika i urednika »Trgovinskog Viesnika«. 

Već kao suradnik Narodnih Novina objelodanjuje pjesme u različitim 
listovima, napose u »Viencu« i sarajevskoj »Nadi«, dok u »Viencu« po- 

staje u nekim godištima stalnim suradnikom »Listka«. Velik dio po listo- 
vima objelodanjenih pjesama skupio je i izdao u izboru u knjizi »Drhtaji«, 
izašloj u Vukovaru 1908. g. Umro je u Zagrebu 1935. g. 

(Drag. Poić, Vukovar) 

JULIJE BENEŠIĆ, književnik, rodio se 1. ožujka 1883. u Iloku od otca 
Stjepana i majke Mace Barošević. Gimnaziju js polazio u Osieku, sve- 
učilište (najprije medicinu, onda filozofijski fakultet) u Beču, Krakovu, 
Pragu i Zagrebu. Jedan semestar proveo u Petrogradu (1902.), absolvirao 
u Krakovu. Slušao slavistiku, poviest i zemljopis. U Zagrebu položio 
profesorski izpit iz poviesti i zemljopisa. Službovao pet godina na za- 
grebačkoj realnoj gimnaziji i trgovačkoj akademiji, od 1915. do 1921. g. 
referent za kazalište i umjetnost kod odjela za bogoštovlje i nastavu, 
intendant kazališta (1921.— 1926.), delegat ministarstva prosvjete u Varšavi 
(1930.— 1938.), ponovno kazalištni intendant (1939.— 1940.), zatim dodieljen 
Hrvatskoj akademiji znanosti i umjetnosti, umirovljen godine 1944. Živi 
u Zagrebu. 

Književno je počeo raditi kao gimnazijalac u osječkom družtvu »Ja- 
vor«. Prve mu je radove tiskala »Nova Zviezda« god. 1901., zatim »Jeka«, 
»Lovor«, »Savremenik«, »Prosvjeta«, »Nova Evropa«, Lunačekov »Vienac«, 
»Panteon«, \»Književnik«, »Hrvatska Revija« i »Narodne Novine« pod 
različitim pseudonimima i šiframa. Od g. 1908. kroz pet je sezona kaza- 
lištni recenzent »Narodnih Novina«. Kao tajnik Družtva hrvatskih knji- 
ževnika uređivao je izdanja tog družtva »Savremene hrvatske pisce« i 
x Savremenik« (1917. i 1918.). izdao je knjigu svojih stihova »Iztrgnuti li- 
stovi« (1922.), feljtona »Razgovori« (1922.) i zbirku »Članaka i kritika« 
(1943.). Surađivao je u poljskim novinama i časopisima i izdao knjigu 
»Dwa ođczyty o Polakach i o sobie« u Varšavi 1934. 

Prevodio je veoma mnogo, većinom s poljskoga. Ti su prievodi izašli 
većinom u Andrićevoj »Zabavnoj biblioteci« i u Matici Hrvatskoj. Tako: 
Reymont, Sienkiewicz, Wyspianski, Žeromski, Slowacki, Mickiewicz, No- 
wakowski, Strug, Kaden-Bandrowski, Choynowski, Kiedrzynski, Weyssen- 
hoff, Kochanowski itd. Uredio je antologiju »Poljske lirike« (1940.). U 
Varšavi je uredio i troškom prijatelja Poljaka izdao 13 svezaka prievoda 
hrvatskih, srbskih i slovenskih pisaca, među tima i veliku »Gramatiku 
hrvatskog jezika za Poljake« (1939.). Tako je tek sada izašao prvi i pod- 
puni prievod Gundulićeva »Osmana«, koji je, kako je poznato, posvećen 
poljskom kraljeviću Vladislavu, Gundulićeva »Dubravka«, Cubranovićeva 
»Jeđupka«, Mažuranićev »Smail-aga«, Krležin »Hrvatski Bog Mars« itd. 
— Uredio je 10 svezaka Matoševih ukupnih djela, 10 svezaka Galovićevih 
djela, 6 svezaka Jorgovanićevih, 10 svezaka Harambašićevih i 6 svezaka 
Kovačićevih ukupnih djela. Od g. 1944. uređuje mjesečnik »Vienac«, što 
ga izdaje Hrvatski izdavalački bibliografski zavod u Zagrebu i »Suvre- 
mene hrvatske pisce« u izdanju istog zavoda. 

Za kazalište je preveo velik broj drama (Nowaczynski, Nalkowska, 
Rostworowski, Krasinski, Perzynski, \Vinawer, Zapolska i dr.). 


— 382 — 


U rukopisu so nalaze njegovi zapisci bivšega intendanta »Iza zastora« 
(iz kojih su neki odlomci izašli u »Spremnosti«), kanconijer »Pili« i 
obsežni Hrvatsko-poljski rječnik. 

(iz autobiografije) 

RUDOLF F. MAGJER rodio se 28. rujna 1884. u Zemunu. Realnu gim- 
naziju i učiteljsku školu polazio je u Osieku. Službovao je neko vrieme 
kao pučki učitelj u Šljivoševcima i Valpovu (1903—1909.), a zatim prelazi 
u učiteljsku školu u Osieku, gdje ostaje do g. 1920. I danas živi u Osieku, 
gdje je od g. 1927. vršio službu školskog nadzornika. 

Pisati je počeo Magjer zarana, a prve pjesme tiskao je u »Pobratimu« 
(1899. i 1900.). Važnija su mu pjesnička izdanja: »Porivi« (1905.), »Novi 
zvuci« (1909.), »Moj put« (1917.), »Erotika« (1918.), »Rukovet epigrama« 
(1919.) i »Pjesme iz osame« (1922.). Novele iz života hrvatskog seljaka 
izašle su u »Zapiscima sa sela« (1909.). U istu vrstu idu mu zbirke »Sa 
slavonske ravni« (1913.), »Iz naših sela« (1913.), »Crveni križ« (1914.), »Ko- 
losiek i staroputine« (1917.) i dr. 

G. 1909. osnovao je »Klub hrv. književnika i umjetnika« u Osieku, 
kojemu je bio dugo vremena urednik i predsjednik. Mnoge su mu pripo- 
viedke prevedene i na druge slavenske jezike. 

Danas živi u Gsieku. 

(iz autobiografije) 

ANTE KOVAČ rodio se 23. svibnja 1897. u Vrbanji, u Sriemu. Gimna- 
ziju je polazio u Vinkovcima, a potom je neko vrieme bio upisan u 
pravni fakultet u Zagrebu. Zahvaćen političkim strujama napušta pravne 
nauke i odaje se političkoj publicistici. Kao glavno zanimanje mu postaje 
urednikovanje »Pokreta« i »Rieči«. 

Na književnom polju piše feljtone, novele, pjesme, kritičke prikaze 
iz područja književnosti i filma. Piše pod pseudonimom »Pfifikus«. G. 1923. 
izdao je u Zagrebu izbor svojih književnih prinosa u kraćoj zbirci pod 
naslovom »Milovanje«. 

Danas živi Kovač negdje u Njemačkoj kao vojnički ratni zarobljenik. 

(»Znam. Hrvati«) 

MARA ŠVEL-GAMIRŠEK rođena je u Hrvatskoj Mi tro vici 3. siečnja 
1909. Srednju školu polazila je u Đakovu i Zagrebu; maturirala je u Su- 
šaku. Nakon izpita zrelosti upisala se na medicinski fakultet u Zagrebu, 
no poslije par semestara napustila je te nauke radi udaje. Do svoje udaje 
mnogo putuje, živi u gradovima, pa je vrlo daleka selu i njegovom 
životu, ali konačno glas krvi i obiteljska tradicija posjednika pobjeđuju, 
pa Mara Švel posvećuje sve svoje slobodne trenutke boravku u rodnom 
kraju. Ona se toliko saživljuje s prirodom, tako je voli, da su svi tipovi 
njenih romana iskonski čisti; ona ne poznaje tako zvanu seosku polu- 
inteligenciju; ona proučava život i dušu običnog seljaka, napose seljačke 
žene, poznaje svaki kutić svojih žutih oranica i zelenih šuma, tuguje nad 
starim sasječenim grmom ruža i nadahnjuje se u sutonu na vrelu i u 


sunčanim jutrima u kolu pred crkvom. Trajno je do pred kratko vrieme 
živjela u Vrbanji (kotar Županja); sada živi u Zagrebu. 

Surađivala je u različitim dnevnim listovima, napose u »Hrvatskom 
ženskom listu« i »Hrvatskoj Reviji«. Oveće zbirke novela poznate pod 
naslovom »Šuma i Šokci«, pa »Portreti nepoznatih žena«, te roman »Hrast« 
i izašle su u izdanju Matice Hrvatske, dok su joj pojedini dielovi iz spo- 

menutih djela prevedeni na njemački, slovački i bugarski. 

(»Nova Hrvatska« 1944. br. 98.) 

VLADISLAV KUŠAN rođen je 3. svibnja 1904. u Hrvatskoj Mitrovich 
Učio je filozofiju, slikarstvo i glasbu u Zagrebu, Beču i Parizu. Iako je 
počeo pisati rano, već u srednjoj školi, a prve su mu pjesme objeloda- 
njene u časopisu »Omladini«, književnost je tek nakon mnogih peripetija 
postala glavni sadržaj njegova života. 

Lirika, pjesnička proza, likovna kritika, estetika, teorija umjetnosti 
i putopisi zasad predstavljaju glavno područje njegova rada. Piše prikaze 
i studije o književnim pitanjima, surađuje u glavnim časopisima i knji- 
ževnim revijama. Prevodi s njemačkog i francuzkog. Umjetnički je urednik 
Matičine »Hrvatske Revije«. 

Pjesme su mu prevođene na slovački, češki, njemački, talijanski i 
rumunjski. 

Izdao je djela: »Lišće na vjetru« (lirika) Zagreb 1932., »Ponoćne izpo- 
viesti« (lirika) Zagreb 1937., »Ars et artifex« (studije i eseji) Zagreb 1941. 
u izdanju Be-L-Ka, nagrađeno nagradom Državnog zavoda za narodnu 
prosvjetu; »Likovna djela u zgradi Ministarstva Nastave« (kulturno- po- 
viestni prikaz) Zagreb 1942. u izdanju Ministarstva nastave. 

Danas Kušan živi i radi u Zagrebu. 

(iz autobiografije) 

AUGUST ĐARMATI rođen je u Hrvatskim Karlovcima, 31. srpnja 
1906. Srednju školu svršio je u Hrvatskim Karlovcima, a filozofski fa- 
kultet u Zagrebu, te je nakon toga namješten u Hrvatskom državnom 
arheoložkom muzeju li Zagrebu. Sada služi vojsku kao pričuvni častnik 
u Prosvjetničkoj bojni u Zagrebu. 

Surađivao je u »Hrvatskoj Reviji«, »Hrvatskoj Smotri«, »Hrvatskoj 
Grudi«, »Hrvatskoj Pro-svjeti«, »Obitelji«, »Hrvatskom Narodu«, »Novoj 
Hrvatskoj«, »Hrvatskoj Mladosti«, »Luči«, zatim nekadašnjoj »Mladosti«, 
»Glasniku pođml. crvenog Križa« i mnogim drugim književnim i dnev- 
nim listovima. Pisao je pjesme, novele, feljtone i kritike. Sada radi na 
jednoj povjestnoj drami. Izdao je dvie knjige pjesama: »Liriku«, Zagreb 
1936., i »Cvjetove nad provalijama«, Zagreb 1940., a sada pripravlja i treću 
knjigu pjesama. 

(iz autobiografije) 

